
Untuk mereka yang mahu belajar Sejarah 


PRAKATA 


Sejarah ialah cabang ilmu kemanusiaan yang walaupun disebut selalu 
sebagai disiplin yang mempunyai kepentingannya sendiri, jarang-jarang 
difahami dengan baik oleh banyak orang. Esei yang dikumpulkan sebagai 
bab dalam buku ini ialah hasil telaah saya sebagai penuntut dan pengajar 
sejarah dalam tempoh yang relatif panjang. Saya mula tertarik kepada 
sejarah sejak masih di bangku sekolah rendah Melayu lagi, iaitu dalam 
usia yang, menurut kata orang, masih mentah. Pada zaman itu, saya 
dapat dikatakan seorang yang pelahap terhadap karya romans sejarah 
yang dihasilkan oleh seorang guru sejarah di Maktab Perguruan Tanjung 
Malim yang sangat terkenal dengan kisah mengenai kebesaran kerajaan 
Melayu Melaka pada abad ke-15 dan juga ceritera tentang penghakisan 
kewibawaan kerajaan itu yang membawa kepada kemusnahannya pada 
tahun 1511. Pengarang yang saya maksudkan, yang sangat berjaya 
menggelorakan dan juga meruntun emosi seorang anak sekolah rendah, 
ialah tidak lain daripada Cikgu Ahmad bin Abdullah, yang lebih terkenal 
dengan nama Ahmad Bakhtiar (1902-1961). Dengan kecekapan penanya 
dia benar-benar telah menguakkan perasaan saya sehingga menanamkan 
rasa kesedaran dan penghayatan sejarah. Saya masih ingat watak 
pahlawan Melaka yang diciptakan olehnya, seperti Tun Busu Setia, Tun 
Lenggang, dan Dang Anom yang berjuang untuk sultan dan negeri 
Melaka. Walaupun watak-warak ini hanya fiksyen, kisah mereka berjaya 
mengasah minat dan menguatkan fahaman terhadap sejarah Melaka 
pada zaman menjelang kejatuhannya di tangan Portugis. Karya tersohor 
Cikgu Ahmad Bakhtiar yang masih segar dalam ingatan saya, ialah Hujan 
Darah di Sungai Muar, Keris Melaka, Panah Beracun, Korban Keris Melaka 
dan Darah di Selat Melaka. Jika tidak silap saya, semuanya diterbitkan 
pada tahun 1940-an oleh Sentosa Store, Kuala Pilah dalam tulisan Jawi. 
Buku romans sejarah yang dihasilkan oleh Cikgu Ahmad Bakhtiar 
merupakan contoh bagaimana sejarah boleh diserapkan ke dalam 
pemikiran kanak-kanak yang pada zaman sebelum Malaya merdeka 
sangat sukar mendapatkan buku sejarah berbahasa Melayu. Walaupun 
kisah yang dipaparkan hanyalah khayalan, kandungannya berasaskan 


sejarah yang sebenarnya pernah berlaku kepada kerajaan Melaka abad 
ke-15 dan ke-16. Oleh sebab itulah watak rekaan Ahmad Bakhtiar yang 
bersifat fiksyen sejarah itu mampu melepaskan dahaga kanak-kanak 
yang meminati sejarah, apatah lagi sejarah itu ialah sejarah kegemilangan 
dan tragedi kesultanan Melaka. 

Akan tetapi, keadaan sekarang tidak sama dengan keadaan antara 50 
hingga 60 tahun yang lalu. Kini, ilmu sejarah diajarkan dari peringkat 
pendidikan rendah sampailah ke tahap pengajian tinggi. Para pelajar, dan 
terutamanya mahasiswa diajarkan supaya dapat memahami erti sejarah. 
Mereka yang belajar di universiti harus mempunyai keterampilan 
berfikir atau thinking skill untuk membezakan yang mana dikatakan 
sejarah dan yang mana dinamakan mitos atau dongeng, atau legenda. 
Pokoknya, sejarah memerlukan pemahaman mendalam melalui 
kecekapan mencerakinkan fakta sejarah dan membuat interpretasi 
terhadap sesuatu peristiwa silam. Sejarah menekankan objektiviti dan 
sikap tidak memihak kepada sesiapa, tetapi sebaliknya menceritakan 
yang benar sahaja. Tidaklah benar jika dikatakan sejarah diriwayatkan 
oleh pihak yang menang kerana sejarawan yang baik (ertinya 
berwibawa) tidak akan terjebak ke dalam perangkap yang dipasang oleh 
pihak yang menang itu untuk memutarbalikkan fakta dan tafsiran. 

Menyedari betapa pentingnya sejarah ditakrifkan menurut 
pentakrifannya yang betul, dengan mempersoalkan sesuatu yang 
diterima oleh banyak orang sebagai kebenaran tanpa bukti yang sahih 
dan meyakinkan, maka buku ini berusaha sedapat mungkin untuk 
mengetengahkan persoalan kebenaran sejarah dalam naskhah agung 
Sulalat u's-Salatin khususnya, dan cuba membicarakannya dalam 
konteks perbandingan antara historiografi dengan mitologi, dua tema 
yang menyentuh hal yang melibatkan historografi Malaysia tradisional. 
Bab-bab yang disusun dalam buku ini pada asalnya dibentangkan dalam 
bentuk makalah dalam seminar sepanjang tahun 2014 dan 2015. Walau 
bagaimanapun, Bab IV yang membicarakan persoalan mitos pembukaan 
negeri Melaka dan salasilah raja-rajanya telah pun diterbitkan dalam 
sebuah versi lain dalam jurnal Kesturi yang diterbitkan oleh Akademi 


Sains Islam Malaysia. ) 


Minat saya membicarakan dua unsur penting yang terdapat dalam 
Sejarah Melayu, iaitu unsur sejarah dan mitosnya, adalah kerana telah 
berlaku sekarang ini kecelaruan fikiran dalam kalangan masyarakat dari 
segi memahami erti sejarah dan menentukan, sama ada sesuatu peristiwa 


yang didakwa sebagai sejarah itu bukan berupa rekaan sebuah mitos. 
Misalnya, benarkah kerajaan negeri Melaka telah diasaskan pada tarikh 
1262 M.? Betulkah petualangan Hang Tuah (sicl| itu benar-benar terjadi? 
Bahkan, benarkah manusia yang dinamakan Hang Tuah itu wujud? 

Dalam buku ini saya menghidangkan, baik secara langsung mahupun 
tidak langsung, beberapa pandangan tentang karya Sulalat Ws-Salatin, 
kitab klasik Melayu yang dianggap “buku sejarah” oleh setengah- 
setengah sejarawan Malaysia. Bahkan, pandangan golongan ini terhadap 
wira mitos Hang Tuah (sicl| pun sebetulnya banyak dibentuk oleh 
pengetahuan mereka yang bersumberkan Hikayat Hang Tuah. Karya ini 
tidak syak lagi ialah karya besar orang Melayu. Kesannya berleluasa 
sampai kini walaupun pengarang bijaksana Hikayat Hang Tuah itu hanya 
memanjangkan episod dan mengembangkan watak dalam Sejarah Melayu 
dan cerita Panji, sehingga berhasil menjadikannya sebuah epik fiksyen 
yang agung. 

Diharapkan perbahasan tema tentang erti sejarah dan takrif mitos 
dengan menggunakan Sejarah Melayu sebagai bahan kajian, akan dapat 
merangsang minat para pelajar terhadap sejarah masa silam negara ini, 
dan semoga mereka yang berminat itu mencari jalan untuk 
menyelongkar dan melakukan penyelidikan terhadap ratusan manuskrip 
lama dalam tulisan Jawi yang tersimpan di gedung-gedung perpustakaan 
dan arkib dalam dan luar negara, demi menambah, kalaupun tidak 
memperkayakan lagi pengetahuan masyarakat Malaysia tentang masa 
silam yang disebut sejarah itu. 


Universiti Malaya Selasa, 4 Rabi'ul-awal 1437 
15 Disember, 2015 Tahun Dal Awal | - | 
1 Lihat Kesturi jilid 23 (2) keluaran Jun - Disember 2013. 


SENARAI SINGKATAN 


Cod. Orient.: Code Oriental 

dlm.: dalam 

f.: folio 

HCWP: Hikayat Cekel Waneng Pati 

HHT: Hikayat Hang Tuah 

HSR: Hikayat Seri Rama 

Hlm.: halaman 

JMBRAS: Journal of Malayan (Malaysian| Branch Royal Asiatic Society 
KITLV: Koninkijk Instituut voor Taal-, Land- en Vokenkunde 

M.: Masihi 

MS.: Manuskrip 

S.M.: Sebelum Masihi 

Sansk.: Sanskrit 

r.: menjadi raja 

t.t.: tanpa tarikh 

V.O.C: Vereenigde Oost Indische Compagnie (Syarikat Hindia Timur 
Belanda) 

ORTOGRAFI 


Untuk membuat transliterasi dari Jawi ke Rumi ejaan Ruminya adalah 
mengikut sistem ejaan Indonesia-Malaysia pasca-1970. Walaupun 
demikian, dalam kes tertentu ejaan lama telah digunakan bagi tujuan 
mentransliterasikan huruf Arab, seperti “ayn | & |. Huruf Arab Jawi yang 
dirumikan adalah seperti yang berikut: 


Konsonan Melayu ditransliterasikan seperti berikut: 


a 
ME 


Untuk perkataan Sanskrit dan Jawa kuno (Kawi), huruf Jawi yang 
digunakan telah ditransliterasikan dengan huruf yang berikut: 


D seperti dalam kata Meru 
seperti dalam kata perak 


Bab | 


APAKAH SEJARAH? 


Sejarah secara ringkas, ialah rakaman peristiwa masa lalu. Setiap orang 
mempunyai ingatan yang berupa pengalaman dirinya. Melalui 
ingatannyalah dia mengenali dirinya. Bagi sesuatu bangsa pun peringatan 
terhadap pengalaman bangsa itu sebagai suatu kumpulan merupakan 
sejarah yang dikongsinya bersama. Jadi, sejarah ialah peringatan pada 
pengalaman berkelompok manusia. Manusia tanpa sejarah tidak 
mungkin dapat dikatakan beradab kerana tanpa sejarah kita tiada 
mempunyai pengetahuan tentang siapa sebenarnya kita, dan bagaimana 
kita muncul. Seseorang itu memerlukan pengetahuan sejarah walau 
sedikit mana sekalipun jika dia ingin tahu akan persekitaran dunia yang 
didiaminya. Hanya setelah mengetahui sejarah persekitarannya atau 
dunianya itu baru dia dapat menyesuaikan dirinya dan bertindak dengan 
bijak untuk selesa dengan persekitaran itu. 

Semua bangsa mempunyai daya pemikiran sejarah mereka. Sejarah 
mengajar manusia berfikir dengan dalam. Berfikir tentang masa silam itu 
sangat penting demi memahami masa kini. Berdasarkan pemerhatian 
teliti akan proses perubahan yang berlaku dan memikirkan cara proses 
itu terjadi akan membolehkan kita membuat andaian bahawa jika proses 
yang sama berlaku, maka akan terjadilah peristiwa tertentu pada masa 
hadapan. Sejarah, dengan kata lain, ialah rakaman (rekod) segala 
pengalaman. Untuk memahami keadaan masa kini, kita perlu 
mengetahui masa silam itu. Itulah sebabnya orang berkata, “Kita belajar 
daripada sejarah.” 

Dalam bentuk bertulisnya, sejarah ialah satu cabang kesusasteraan. 
Sejarah menghiburkan, mengingatkan, menjadi panduan dan 
menjelaskan siapa kita, seperti kitab Sejarah Melayu menurunkan 
salasilah raja dan bangsa Melayu. Walau bagaimanapun, ilmu sejarah 
sejak zaman purba lagi telah mengajar manusia agar sentiasa 
menceritakan yang benar. Pada abad pertama S.M., seorang pemikir 
Greek berkata, “Undang-undang pertama yang mesti dipegang oleh 
sejarawan ialah jangan sekali-kali berbohong. Yang kedua: Janganlah 


sekali-kali menindas atau menyorokkan apa-apa yang benar. Prinsip 
menegakkan kebenaran ini sehingga kini menjadi pegangan ilmuwan. 
Walaupun cara dan kaedah sejarah sudah mengalami banyak perubahan, 
undang-undang yang disebutkan tadi tetap sama dalam mengkaji dan 
menulis sejarah. 

Penulisan sejarah bergantung pada maklumat, iaitu sebanyak 
mungkin data yang diperoleh. Orang yang mula-mula mementingkan 
maklumat yang diperoleh daripada interview, dokumen dan sumber 
sezaman ialah Herodotus (c. 484 - c. 420 S.M.), yang hingga ke hari ini 
dianggap oleh orang Barat sebagai bapa ilmu sejarah. Herodotus yang 
hidup pada abad kelima S.M. berasal dari Halicarnasus, sebuah kota di 
barat daya Asia Kecil (iaitu daerah yang bernama Anatolia yang kini 
merangkumi negara Turki. Kawasan Anatolia dikelilingi di sebelah 
utaranya oleh Laut Hitam, di sebelah selatannya Laut Mediterranean, di 
sebelah timurnya Iran, dan di timur lautnya Caucasus, serta di sebelah 
baratnya Laut Aegean). Wilayah Halicarnasus walau bagaimanapun, 
adalah di bawah pengaruh tamadun Greek. Jadi, Herodotus seorang 
warga Yunani. Herodotus terkenal dengan karyanya The Histories of 
Herodotus (Sejarah-Sejarah Herodotus) yang terbit antara 430 S.M hingga 
424 S.M. Tulisan Herodotus yang paling terkenal ialah tentang 
peperangan antara Greece dengan Parsi. Berbeza daripada tulisan 
sejarah pada zaman sebelum Herodotus, yang lebih bersifat mitos dan 
cerita tentang dewa-dewa, karya Herodotus mengambil pendekatan 
“baharu” yang meriwayatkan peristiwa penting zaman lampau. Akan 
tetapi, karya Herodotus pernah dikritik oleh sejarawan Greek yang 
menuduhnya sebagai berlebih-lebihan dalam pengisahan Sejarahnya. 
Bahkan, dia dituduh oleh ahli politik dan ahli falsafah Rom, Cicero (c.106 
- 43 S.M.), sebagai pembohong. Begitu juga Thucydides yang pada abad 
kelima menganggap Herodotus seorang penjiplak. 

Sebenarnya, Herodotus cuba memberikan sebab-musabab berlakunya 
Perang Parsi yang berlaku satu generasi sebelum Herodotus, yakni kira- 
kira 60 tahun. Untuk kajiannya Herodotus telah melakukan 
pengembaraan yang menyebabkan dia sampai ke negara Mesir, Syria, 
dan mungkin juga Babylon, dan negara di sekitar pantai Laut Hitam. 
Dalam perjalanannya itu dia menemui dokumen bertulis, tetapi dia tidak 
terlatih untuk membacanya. Namun demikian, berdasarkan kajian yang 
dilakukan oleh para sejarawan kemudian, dan dengan bantuan bahan 
penemuan arkeologi dan bahasa dokumen yang tidak difahami 


Herodotus, serta dengan membandingkan semuanya dengan bahan- 
bahan lain yang ditemukan oleh sejarawan yang terkemudian, maka para 
sejarawan akhirnya percaya bahawa Herodotus telah melakukan 
pendekatan dan kaedah sejarah yang benar dan dia tidaklah berbohong. 
Kemungkinan besar dia menggunakan tradisi lisan dalam melakukan 
penyelidikannya. Dia juga mengunjungi Greece bahagian Eropah dan 
tinggal beberapa lama di Athens. Dia dikatakan mati di negeri jajahan 
Greece, Thurii (juga disebut Thuria), sekitar tahun 444 atau 443 S.M. 

Perhatian terhadap kaedah sejarah yang lebih rapi diberikan oleh 
Thucydides (c. 460 - c. 395 S.M.), yang pada abad kelima menulis karya 
sejarah terkenalnya, Perang Peloponesia. Thucydides menceritakan 
bagaimana dia telah menghimpunkan bahan kajiannya dan menyatakan 
ujian yang dilakukannya demi memisahkan fakta yang benar daripada 
ceritaan atau khayalan. Apabila dia mengutip kata-kata orang 
sezamannya, dia cuba memetik kata itu seakan-akan diungkapkan betul- 
betul oleh orang pada masa itu. Sejak masa Thucydides-lah kaedah 
sejarah telah digunakan oleh para sejarawan. 

Bertolak daripada pendekatan dua orang sejarawan Greek inilah, 
maka wujud dua penanggapan sejarah yang dominan, iaitu apa yang 
disebut aliran moral dan politik. Herodotus, menurut orang Barat, ialah 
“bapa ilmu sejarah”; manakala Thucydides pula ialah “bapa mazhab 
realisme politik”. Dia juga dianggap sebagai “bapa sejarah saintifik”. 
Herodotus cenderung menjadikan sejarah sebagai pemberi rasa 
kemuliaan kepada manusia agung pada zamannya. Dia melihat jasa dan 
kekuatan wira agung, pendeta dan raja sebagai pengajaran moral yang 
mengandungi nilai yang berharga. Juga dia menganggap orang besar 
inilah yang membawa perubahan kepada sejarah. Namun begitu, bagi 
Herodotus, perkembangan sejarah yang tidak dapat dijelaskan 
dikatakannya sebagai kehendak atau takdir dewa-dewa. Thucydides 
menolak pandangan Herodotus ini. Katanya, hasrat untuk mengajarkan 
akhlak dan niat untuk memenuhi rasa ingin tahu adalah tidak relevan. 
Baginya, sejarah haruslah tidak mengandungi kepentingan peribadi. 
Sejarah menurut Thucydides, ialah cabang sastera didaktik yang 
bertujuan mengajar mereka yang inginkan pengetahuan tepat tentang 
masa lampau, yakni sebagai “anak kunci bagi masa depan”. 

Walaupun Herodotus dianggap sang pemula dalam kajian ilmu 
sejarah, kemajuan yang dicapai dalam aliran perkembangan ilmu itu 
hanya berlaku lama kemudian apabila orang terus-menerus 


mempersoalkan pengertian sejarah. Kini, kita pun faham bahawa sejarah 
menangani isu yang melibatkan pengalaman manusia yang meliputi 
keseluruhan aksi manusia yang telah lepas. Sejarah juga merupakan 
naratif atau kisah masa lampau yang dibina waktu sekarang. Ilmu sejarah 
berbeza daripada misalnya, ilmu sosiologi yang menangani isu tentang 
hubungan manusia dan tenaga yang menentukan undang-undang yang 
mengatur hubungan itu. Ahli sosiologi cenderung melihat fenomena yang 
timbul sebagai kesan daripada hubungan manusia dari semasa ke 
semasa; mereka akan cuba mengkaji efek tenaga itu, seperti keturunan, 
iklim, ras, naluri, cara pengeluaran barang perindustrian dan idea atau 
buah fikiran yang dihasilkan. Mereka pun akan cuba mengkaji sifat atau 
ciri khas sesuatu kelompok manusia, misalnya cara dan adat 
kebiasaannya, konflik yang dihadapinya, migrasi dan persoalan 
hubungan antara iklim dengan budaya, teknologi dan seni, hidup di kota 
dan jenayah, dan sebagainya. Pandangan yang sama juga terdapat dalam 
kalangan ahli antropologi, walaupun mereka sebenarnya lebih 
mengutamakan masyarakat preliterate, iaitu yang belum celik huruf. 
Akan tetapi, penganut falsafah sejarah tidak berminat pada butiran yang 
rinci tentang kehidupan manusia secara berkumpulan. Ahli falsafah 
sejarah juga tidak berminat mengkaji kumpulan tertentu dan perkara 
yang ada hubungan dengannya. Sebaliknya, ahli falsafah sejarah lebih 
prihatin terhadap perjalanan hidup manusia secara keseluruhannya dan 
justeru, masalah besar bagi ahli falsafah sejarah adalah untuk 
mengetahui sifat perubahan dalam sejarah manusia. Seyogia juga 
disebutkan, sejarawan berbeza daripada ahli arkeologi yang lebih 
terlibat dengan artifak dan relik warisan. Bagi sejarawan, testimoni atau 
kesaksian yang didapati daripada dokumen bertulis lebih penting. 


Apakah Falsafah Sejarah? 


Istilah falsafah sejarah memberikan makna penyelidikan kritis terhadap 
sifat pemikiran sejarah. Falsafah sejarah ialah aspek teoretikal ilmu 
sejarah yang merupakan analisis terhadap beberapa tatacara sang 
sejarawan serta perbandingan yang dibuat terhadapnya dengan tatacara 
yang diamalkan oleh disiplin ilmu-ilmu yang lain - khasnya sains semula 
jadi. Oleh sebab itu, falsafah sejarah ialah suatu cabang kepada teori ilmu 
pengetahuan atau apa yang dinamakan epistemologi. Falsafah sejarah 
terbahagi kepada dua: falsafah sejarah kritis dan falsafah sejarah 
spekulatif. Munculnya falsafah sejarah berasal daripada usaha manusia 


untuk mencari jawapan yang memuaskan untuk dua pertanyaan asas: 
Mengapakah sesuatu perkara itu berlaku? Dan bagaimanakah perkara itu 
terjadi? Manusia mula-mula melihat sejarah dengan mengungkapkan 
penceriteraan dalam bentuk mitos. Dalam dunia Kristian Barat, ahli-ahli 
sejarah menganggap asal-usul kejadian alam, seperti yang diungkapkan 
dalam kitab Injil sebagai mitos. Mitos sebagai alat mengungkapkan 
sejarah juga digunakan oleh masyarakat-masyarakat lain, termasuk 
masyarakat Melayu. Misalnya, dalam naskhah Sejarah Melayu, dikatakan 
asal-usul raja-raja Melayu adalah daripada keturunan Iskandar 
Dhulkarnain dan politi dan budaya siasah Melayu itu bermula di Bukit 
Siguntang Mahameru. 


Falsafah Sejarah dari Sudut Pandangan Keagamaan 


Pada Zaman Klasik Eropah yang sangat menekankan keunggulan agama 
Kristian, para penganut falsafah sejarah spekulatif menganggap 
peristiwa tertentu berlaku kerana keruntuhan akhlak manusia. Menurut 
mereka, peristiwa masa lalu itu ada rentetan atau ekorannya yang 
merupakan satu gerak evolusi. Evolusi berlaku atas ketentuan atau 
takdir Tuhan. Pada Zaman Pertengahan Eropah, falsafah sejarah yang 
demikian itu menganggap proses sejarah berlaku sekali. Menurut 
pandangan Kristian, sejarah mengarah kepada tujuan terakhirnya, iaitu 
kerajaan Tuhan yang wujud. Pandangan ini didukung oleh Saint 
Augustine (354 - 430 M.). Proses sejarah dilihat sebagai mempunyai 
bahagian awal, tengah dan akhir. Pada awalnya, dunia dan manusia 
dicipta oleh Tuhan. Menurut doktrin ini, lantaran dosa yang diwarisi 
manusia, maka proses kehidupan manusia ditentukan oleh cara hidup 
mereka. Manusia lahir dalam dosa (kisah Nabi Adam mengikut 
pemahaman Kristian), tetapi memiliki pengetahuan tentang baik dan 
buruk. Arus kemajuan manusia ditentukan oleh apa yang disebut Saint 
Augustine sebagai the city of God yang berpusat pada gereja dan the city of 
Man yang berpaksikan kebendaan duniawi manusia. Antara awal dengan 
akhir sejarah turunlah Jesus Kristus, yakni penjelmaan Anak Tuhan 
sebagai manusia. Dialah merupakan pusat rancangan Tuhan dalam 
perjalanan sejarah. Jesus dianggap sang penyelamat atau pembebas 
manusia yang jatuh kerana dosa mereka. Oleh yang demikian, pandangan 
di Eropah terhadap ilmu sejarah sangatlah diwarnai oleh doktrin agama 
Kristian. 


Dalam Islam pun falsafah sejarahnya menyatakan bahawa apabila 
manusia mengingkari perintah Allah, maka bala akan diturunkan. Islam 
yang dalam beberapa hal hampir sama dengan agama Kristian, ialah 
agama Samawi (Semitik) yang percaya kepada revelation (wahyu), di 
samping reason (akal). Demikian juga agama Hindu yang percaya kepada 
kandungan Veda sebagai wahyu. Ahli-ahli falsafah Islam, seperti al-Razi 
(865 - 925 M.), seorang doktor perubatan dan ahli falsafah Islam bangsa 
Iran, misalnya memetik kata-kata orang Sufi bahawa jalan ke arah 
penyempurnaan rohani hanya dapat dicapai atas dasar keikhlasan 
manusia terhadap al-Haqq, yakni kebenaran Ilahi dan kasih sayang antara 
manusia. Dalam pandangan Islam, manusia berfungsi sebagai pemegang 
amanah yang mempunyai tanggungjawab moral atas semua fikiran dan 
perbuatan mereka. Al-Quran mengajarkan bahawa kejahatan dalam apa- 
apa bentuk pun akan membawa kehancuran kepada sistem hidup 
manusia. Contoh yang diberikan ialah tentang kebangkitan dan 
kemerosotan sesebuah tamadun dalam sejarah yang memperlihatkan 
kesemuanya berakhir dengan keruntuhan kerana manusia ingkar 
terhadap ajaran Tuhan. Jadi sejarah, menurut Islam, mengajarkan 
bahawa kuasa politik tidak boleh diberikan kepada orang jahat atau 
munafik kerana pada akhirnya masyarakat akan dirugikan oleh bala yang 
ditimpakan Tuhan. Proses sejarah menurut Islam adalah untuk menapis 
dan meminggirkan yang jahat daripada yang baik. 

Pada abad ke-14 Abdul Rahman bin Muhammad Ibn Khaldun (1332 - 
1406 M.) telah pun meletakkan prinsip dan falsafah sejarah yang 
menekankan kebenaran sejarah dan apa yang disebut falsafah rasionalis 
oleh orang Eropah sekitar tiga abad kemudian. Ibn Khaldunlah yang 
mula-mula menekankan sejarah sebagai suatu sains yang tulen yang 
berdasarkan prinsip falsafah. Sejarah katanya, melibatkan spekulasi dan 
merupakan percubaan untuk mencari kebenaran. Sejarah membabitkan 
penerangan yang halus tentang sebab dan asal-usul keadaan yang ada 
pada masa kini. Dialah orang pertama yang meletakkan asas kaedah 
pragmatis dan menjadikan evolusi sosial sebagai sasaran atau objek 
penyelidikan sejarah. Sejarah memerlukan huraian tentang bagaimana 
dan mengapa berlakunya peristiwa. Kata Ibn Khaldun, “Sejarah bukanlah 
semata-mata pengetahuan fakta, tetapi juga mengandungi prinsip 
masyarakat manusia.” Dia pun menasihatkan sejarawan untuk mengkaji 
zaman silam demi memahami zaman kini. Ibn Khaldun jugalah yang lebih 
jelas menekankan perlunya sikap tidak memihak apabila sejarawan 


menulis sejarah. Dia menekankan pentingnya melihat sumber dan 
menggunakan data yang sahih. 

Falsafah rasionalis yang menekankan penaakulan atau penggunaan 
akal telah berkembang dan terhimpun di Eropah pada abad ke-17 dan ke- 
18. Orang pertama yang mencipta cabang ilmu yang disebut falsafah 
sejarah ialah Giovanni Battista Vico, iaitu ahli falsafah Itali (1668 - 1744), 
tetapi tulisannya hampir tidak dipedulikan orang pada zamannya. Pada 


tahun 1784, telah terbit buku Herder (1744 - 1803), Idea untuk Suatu 
Falsafah Sejarah bagi Manusia. Karya ahli falsafah sejarah terkenal Hegel 
(1770 - 1831) pula telah terbit pada tahun 1837 dengan tajuk “Kuliah 
Tentang Falsafah Sejarah”. Akan tetapi, pemikiran falsafah sejarah pada 
tempoh ini masih bersifat spekulasi metafizika. Tujuannya adalah untuk 
mendapat pemahaman tentang haluan sejarah secara menyeluruh. 
Maksudnya, adalah untuk menunjukkan bahawa ilmu sejarah boleh 
dianggap sebagai satuan yang merangkumi satu pelan yang boleh 
menampakkan satu haluan yang terperinci bagi kejadian yang boleh 
dinyatakan sebab kejadian itu berlaku. Pelan yang dimaksudkan ini ialah 
bahawa satu-satu perisitiwa itu berlaku kerana ada kuasa ghaib yang 
menjadikannya berlaku. Hegel menamakannya Roh. Bagi Hegel, 
perkembangan sejarah ditentukan oleh takdir. “Dalam sejarah budaya 
sosial,” kata Hegel, “setiap zaman melambangkan satu kesatuan. Ciri 
politik, ekonomi, estetika dan nilai budaya, serta ciri intelektual dan 
keagamaannya merupakan fasa atau aspek penghidupan yang 
menyeluruh. Melalui aspek atau fasa itulah wujud satu struktur yang 
jelas, iaitu mudah difahami. 

Akan tetapi, hanya pada abad ke-19, falsafah sejarah mengalami 
polemik yang hebat dan melahirkan pemikiran sejarah yang moden. 
Bermula dari masa itu pemikiran sejarah, seperti juga ilmu falsafah yang 
lain, menekankan scientific inquiry, yakni mencari kebenaran secara 
saintifik. Dalam perdebatan tentang perkara ini, para pemikir menolak 
persepsi yang mengatakan manusia cuba menolak hujah bahawa sesuatu 
itu berlaku hanya kerana secara kebetulan. Kata mereka, tentulah 
sesuatu itu terjadi kerana ada kuasa yang merancang. Pada mulanya 
manusia hanya mampu memberikan sebab-musabab sesuatu itu berlaku 
dengan cara yang naif. Tetapi, lama kelamaan dengan daya penaakulan, 
manusia mula menghuraikan kejadian yang berlaku berdasarkan 
analisis, iaitu menurut apa yang kita sebut kaedah sejarah. 


Timbul juga dalam kalangan para pemikir itu bahawa sejarah tidak 
mungkin merupakan rentetan peristiwa yang terjadi secara kebetulan. 
Tidak mungkin sesuatu itu berlaku semata-mata “by chance”. Mesti ada 
sesuatu yang mengawal - satu peraturan alam - yang mengawal sejarah 
sesuatu peristiwa. Kehidupan manusia tentulah mempunyai tujuannya. 
Orang yang berjiwa agama mengatakan sesuatu itu berlaku bukan tanpa 
dirancang oleh suatu kuasa ghaib, Oleh itu, timbul spekulasi tentang 
kejadian yang berlaku. Yang bersifat spekulatif ini merupakan satu 
daripada bidang falsafah sejarah. Bidang yang kedua ialah yang 
disebutkan bidang kritikal. 

Dalam bidang spekulatif di mana ada percubaan untuk mencari 
sesuatu pola dalam pengalaman manusia, ahli falsafah selalunya melihat 
satu unsur a priori (berasaskan deduksi teori dan bukan pemerhatian 


empiris). Sejak Georg Wilhelm Friedrich Hegel,* mereka telah tidak lagi 
menghiraukan bidang ini. Akan tetapi, bidang kritikal atau analitikal 
yang menekankan konsep kebenaran dan fakta dalam sejarah, sangat 
menarik perhatian dan minat ahli falsafah. Kecenderungan mereka 
menangani perkara ini adalah untuk menerima pakai konsep logik 
saintifik terhadap sejarah. Terkait dengan ini ialah konsep objektiviti 
dalam sejarah. Seseorang sejarawan perlu mengelakkan diri daripada 


membuat propaganda." Dia perlu membezakan yang mana sejarah dan 
yang mana propaganda. Satu istilah yang harus difahami oleh setiap 
penuntut sejarah ialah sikap tidak memihak atau impartiality. 


Falsafah Sejarah dan Aliran Materialisme 


Dalam kalangan sejarawan terdapat anggapan bahawa ada pola dalam 
aliran sejarah pada zaman lampau. Pola inilah yang dilihat seolah-olah 
berlaku berulang-ulang. Sejarawan yang meyakini perkara ini melihat 
adanya trend atau proses sejarah apabila suatu kejadian yang berlaku 
akan diekori oleh kejadian yang lain seolah-olah dalam satu rangka yang 
logik. Penganut doktrin komunisme percaya bahawa masyarakat 
berubah dari peringkat feudal ke tahap pembentukan kelas perdagangan 
dan industri yang disusuli sistem kapitalis dan membawa kepada 
peringkat manusia mencetuskan pertentangan kelas dan akhirnya 
melahirkan apa yang disebut oleh kaum Marxis sebagai kediktatoran 
proletariat. Dengan kata lain, falsafah sejarah yang bersifat Marxis 
melihat trend atau kecenderungan haluan sejarah manusia menjurus 
akhirnya ke arah pembentukan sebuah masyarakat komunis yang tidak 


berkelas (classless society). Menurut Karl Henrich Marx (1818-1883), 
faktor yang menggerakkan aktiviti manusia ialah ekonomi. Sejak akhir 
abad ke-19, idea Marx telah membawa pengaruh yang sangat besar 
dalam penulisan sejarah. Pendekatan sejarawan yang beraliran Marxis 
berpijak pada teori sejarah Marx yang berasaskan minatnya dalam 
sejarah perindustrian dan politik serta idea yang dikongsinya bersama- 
sama sahabatnya, Friedrich Engels. Teori Marx telah menjadi dasar 
kepada idea yang disisipkannya ke dalam Manifesto Komunis yang 
digubalnya dan terbit pada tahun 1848. Idea fundamental dalam 
pemikiran Marx ialah tanggapannya tentang dialektik materialisme. 
Materialisme yang dimaksudkan Marx ialah bahawa alat pengeluaran 
(means of production) yang berkaitan dengan ekonomi merupakan 
dorongan utama yang mempengaruhi sejarah. Menurutnya, struktur 
ekonomi dan alat pengeluaran telah berubah bentuk dari sifat 
nomadiknya kepada bentuk feudal dan akhirnya kapitalis. Ditegaskan 
oleh Marx juga ialah bahawa perubahan ekonomilah yang merangsang 
dinamika sejarah kerana pemilik alat pengeluaran berkemampuan 
menguasai negara serta. mengawal sistem perundangan dan 
pemerintahan. 

Akan tetapi, Marx bukanlah pencipta asal konsep sejarah yang 
berdasarkan materialisme. Dia hanya melanjutkan falsafah Hegel. Jika 
Hegel menyatakan bahawa perubahan dalam dunia kebendaan (material) 
yang sebenar hanyalah refleksi kemajuan atau progress dan 
perkembangan Roh Dunia, Marx sebaliknya menyatakan dengan tegas 
tentang realiti dunia luar dan menyatakan bahawa cita-cita unggul dan 
konsep kesejahteraan yang dipegang manusia merupakan hasil daripada 
persekitaran ekonomi kebendaan dan perubahan yang berlaku padanya. 
Konflik antara lawan (opposites) berlaku bukan dalam alam pemikiran, 
seperti yang dihujahkan oleh Hegel, tetapi sebaliknya berlaku dalam 
dunia sebenar tentang hal yang melibatkan manusia melalui perubahan 
ekonomi dalam struktur ekonomi sesebuah masyarakat. 

Bagi sejarawan beraliran Marxis, pentafsiran sejarah yang tidak 
mengambil kira faktor material atau barangan atau kebendaan bukan 
analisis sejarah yang tepat. Kendati demikian, upaya menjawab soalan 
apakah faktor yang menjadi pendorong sejarah bukanlah benar-benar 
bersifat falsafah. Hal ini justeru demikian kerana seseorang sejarawan 
perlu melihat semua faktor yang kait-mengait yang menggerakkan 
sejarah. Teori pentafsiran sejarah yang bersifat Marxis hanya boleh 


dianggap berunsur falsafah jika kita mengandaikannya sebagai satu 
aliran yang menuju kebenaran. Sejarawan Marxis memang 
menganjurkan pendekatan sejarah yang berasaskan prinsip materialisme 
sejarah, iaitu apa yang disebut dialektik historical materialism. 


Falsafah Sejarah 


Mengikut takrifnya, falsafah sejarah ialah istilah bagi dua kumpulan 
permasalahan falsafah, iaitu bahawa sejarah itu mengandungi bahagian 
yang spekulatif dan bahagian yang analitis. Sejarah analitis menganuti 
falsafah sejarah yang kritis atau critical philosophy of history. Yang disebut 
masalah critical philosophy of history tergolong dalam empat jenis, iaitu: 


1. Sejarah dan bentuk-bentuk pengetahuan lain. 
2. Kebenaran dan fakta sejarah. 

3. Keobjektifan sejarah. 

4. Penjelasan dalam sejarah. 


Yang pertama itu merangkumi soalan atau pertanyaan tentang sifat 
atau nature pemikiran sejarah. Apakah sejarah dan apakah hubungannya 
dengan cabang-cabang ilmu yang lain? Yang menjadi isunya, sama ada 
pengetahuan sejarah adalah sui generis, yakni aneh, unik, atau bersifat 
khusus ataupun adakah seperti pengetahuan yang diterokai dalam 
bidang sains semula jadi atau pengetahuan perceptual yang ditanggapi 
melalui deria. Pandangan yang sering diterima ialah bahawa Sejarah 
dikaitkan dengan pengetahuan yang ditanggapi, yakni pengetahuan yang 
diraih melalui pencerapan. Yang dimaksudkan dengan pengetahuan ialah 
perkara ilmu atau sains. Sains menghendaki pembuktian dalam 
memastikan kebenaran tentang sesuatu. Pembuktian itu diuji melalui 
penyelidikan. Penyelidikan ialah kaedah ilmu moden untuk 
merungkaikan permasalahan, membentuk teori, membuat discovery atau 
membuat ciptaan atau invention. Tujuan penyelidikan adalah untuk 
menemui pengetahuan baharu, memperkembangkan pengetahuan dan 
memperbetulkan pengetahuan. Penyelidikan memberikan sifat maju dan 
dinamik Ilmu -- yakni sains - demi mencari dan memberikan 
pengetahuan yang benar. 

Perbincangan yang bersifat ilmiah tentang kaedah sejarah yang 
saintifik telah dimulakan oleh ilmuwan Jerman-Yahudi bernama Ernst 
Breinheim (1850 - 1942), yang menerbitkan karyanya, Lehrbuch der 
Historischen Methode Und der Geschisphilosophie (Buku Teks Kaedah dan 
Falsafah Sejarah) pada tahun 1889. Sejak itu, semakin banyaklah orang 

menulis kaedah sejarah. Intisari tulisan ini adalah bahawa sejarah 
memerlukan pendekatan yang menggunakan kaedah sejarah yang 
analitis atau historical analysis. Secara ringkas, kaedah ini 
mengemukakan empat langkah penting, iaitu: 


1. Pemilihan subjek yang ingin ditelaah (diselidiki). 

2. Pengumpulan sumber maklumat yang mungkin berguna tentang 
subjek tersebut. 

3. Pemeriksaan terhadap sumber untuk memastikan kesahihan atau 
keasliannya, baik secara keseluruhan mahupun sebahagian sumber. 

4. Pengambilan fakta yang boleh dipercayai dari sumber. 


Sintesis daripada fakta tersebut disebut historiografi atau penulisan 
sejarah. Kaedah sejarah hanya bersifat saintifik jika saintifik 
dimaksudkan “mampu menentukan fakta yang boleh dibuktikan”. Hal 
ini bermakna bahawa tugas penting sejarawan adalah untuk menyingkap 
dan menemukan fakta. 

Apakah fakta? Fakta ialah sesuatu yang wujud atau sesuatu yang 
sungguh-sungguh terjadi. Fakta bagi ahli sejarah boleh ditafsirkan. Akan 
tetapi, tafsiran pula bersifat nisbi (relatif). Selepas sejarawan 
mengumpulkan fakta itu dia pun mengolah dan menyimpulkan fakta itu 
dalam bentuk kisah sejarah atau historical narrative. Naratif itu 
merupakan tafsiran terhadap data sejarah yang diperolehnya. Tafsiran 
boleh berbeza antara sejarawan yang berlainan nilai dan budaya atau 
pun berbeza dari segi latar belakang keagamaannya. Sistem nilai 
masyarakatnya boleh mempengaruhi sejarawan yang tidak objektif. Oleh 
yang demikian, prasangka peribadi sejarawan itu berkemungkinan 
mempengaruhi pentafsirannya terhadap fakta. Akan tetapi, jika perkara 
ini berlaku, ia menunjukkan kelemahan dalam penggunaan teori sejarah. 
Untuk mengelakkan perbezaan seperti ini, maka beberapa prinsip 
sejarah dari segi kaedah dan teorinya perlu dipatuhi. Jika tidak, tafsiran 
itu boleh dianggap bias atau tidak objektif. Objektiviti sejarah adalah 
maha penting dalam kaedah sejarah. Jika sejarawan mengabaikan teori, 
seperti objective historical consciousness (kesedaran sejarah yang objektif), 
maka tidak dapat tidak, sejarawan itu akan menyelewengkan atau 
membenamkan bukti demi menegakkan teori yang telah dipraanggap 
(preconceived theory). Namun demikian, ada juga sejarawan yang 
memegang teori perspektif, iaitu mentafsirkan sejarah mengikut 
pandangannya sendiri. Sejarawan yang seperti ini tentulah sukar 
mengamalkan objektiviti dalam membuat pentafsiran sejarah. 

Kajian sejarah yang baik menunjukkan betapa sejarawan itu dilatih 
untuk selalu cermat atau teliti dalam membuat keputusan atau mencapai 
kesimpulan berdasarkan bukti. Hal ini dikatakan aktiviti intelektual. 
Budaya intelektual menekankan rasa ingin tahu, dan semangat untuk 
mencari jawapan atau sebab-musabab sesuatu yang berlaku. Dengan 
kata lain, semangat inquiri seseorang sejarawan haruslah sangat tinggi. 
Sejarawan yang baik juga harus bersifat analitis, dan tidak bias atau 
mudah memihak. Ilmu sejarah menjana daya penaakulan (reasoning) 
seseorang. Ilmu sejarah mengajar sejarawan berfikir secara objektif dan 
dalam perspektif yang tidak sempit. Sejarawan yang profesional tidak 
pernah menganggap bahawa dirinya membolot kemampuan untuk 
berfikir secara mendalam tentang hal-hal manusia. Sebenarnyalah, 
sejarah mengajar kita berpendirian kritis. 

Sejarawan yang berwibawa mahu bukan sahaja menyatakan apa yang 
telah berlaku, tetapi juga untuk menunjukkan mengapa peristiwa itu 
berlaku. Sejarah bukanlah hanya rakaman peristiwa-peristiwa masa lalu, 
tetapi juga merupakan rekod yang penting yang berupa periwayatan 
yang menghubungkan kejadian-kejadian itu untuk membentuk satu 
penceritaan. Upaya mengaitkan atau menghubungkaitkan peristiwa- 
peristiwa itu sebenarnya melibatkan apa yang disebut sifat atau ciri 
pemikiran sejarah. Seperti ahli sains menghubungkan faktanya dengan 
melihatnya sebagai contoh pada hukum umum, sejarawan juga 
menghubung-kaitkan faktanya dan mencapai satu kesimpulan umum, 
misalnya situasi jenis A akan menimbulkan situasi jenis B. Oleh yang 
demikian, pemikiran sejarah adalah pada hakikatnya, satu bentuk 
pemikiran saintifik. Sejarah juga mempunyai hukumnya dan prinsip 
tersendiri. 

Sama seperti data persepsi yang diterima pakai sebagai bahan oleh 
natural scientist, data sejarawan juga memberi sumbangan bahan kepada 
ahli sains sosial, yang mempunyai tugas untuk memberi pula sumbangan 
kepada keilmuan manusia yang serba penting. Jadi, tampaklah seolah- 
olah tugas sejarawan adalah mencari maklumat tentang apa yang 
berlaku, manakala ahli sains sosial pula untuk menerangkannya. Akan 
tetapi, di sinilah berakhirnya persamaan tugas itu kerana kerja-kerja 
sejarawan melebihi tugas mengumpulkan maklumat. 


Mencari Kebenaran dan Kaedah Sejarah 

Proses pemeriksaan secara kritikal dan secara menganalisis bahan rekod 
dan bahan bukti zaman silam yang masih ada dinamakan kaedah sejarah. 
Apabila zaman masa lalu itu direkonstruksi (atau dibangunkan semula) 
dengan cara yang imaginatif, iaitu berdasarkan data yang diperoleh 
daripada proses pemeriksaan teliti tadi, maka langkah ini dinamakan 
historiografi atau pensejarahan, iaitu perbuatan menulis sejarah. Melalui 
kaedah sejarah dan historiografi (kedua-duanya biasanya digabung 
menjadi kaedah sejarah), sejarawan pun berusaha untuk merekonstruksi 
(atau membangunkan semula) sebanyak mungkin gambaran zaman silam 
sesuatu masyarakat itu. 

Tentang kebenaran dan fakta dalam sejarah, semua ahli falsafah 
daripada semua mazhab pemikir sejarah bersetuju bahawa fakta dan 
kebenaran sangat diutamakan dalam pemikiran sejarah. Bahkan, dalam 
konteks falsafah sejarah yang kritis juga. Satu fakta sejarah bererti 
bahawa fakta itu seharusnya mengandungi kebenaran. Namun begitu, 
harus diakui, jika dalam ilmu-ilmu lain faktanya boleh diperiksa dan 
kenyataan para pakar boleh diuji dan dipastikan benar-benar cocok atau 
sesuai dengan fakta yang ada, tetapi bagi ilmu sejarah, fakta untuk 
menerangkan sesuatu adalah berasaskan fakta zaman silam. Justeru itu 
fakta masa lampau tidak semestinya dapat diperiksa atau diuji secara 
langsung. Kaum sejarawan tidak dapat menguji tepat atau akuratnya 
sesuatu kenyataan sejarah kerana kejadian itu telah lama berlaku. 
Misalnya, kita tidak mungkin tahu dengan sebenar-benarnya jika Melaka 
pada abad ke-15 ialah sebuah kerajaan yang gilang-gemilang dan 
rakyatnya diperintah secara adil; kita juga boleh persoalkan pendapat 
yang mengatakan agama Islam mempunyai kedudukan yang unggul pada 
zaman itu tanpa memiliki maklumat yang cukup. Oleh yang demikian, 
sumber yang berbagai-bagai sangat penting. Pengkaji sejarah kesultanan 
Melaka misalnya, tidak cukup membataskan penggunaan bahan yang 
hanya diambil daripada Sejarah Melayu. Sumber rekod Cina, seperti Ming 
Shi-lu perlu dimanfaatkan, bahkan sumber Portugis pun perlu disemak. 


Sekali Lagi Kaedah Sejarah! 


Telah ditegaskan berkali-kali bahawa mencari kebenaran sejarah 
memerlukan bukti yang sahih. Penentuan kesahihan fakta harus bermula 
dengan rasa skeptik. Hal ini bererti bagi sejarawan, semua bahan bukti 
tidak semestinya terus diterima atau dipercayai sebagai authentic atau 
sahih. Seseorang sejarawan yang baik akan mempersoalkan dahulu, 

sama ada dokumen ataupun bahan yang dikatakan sumber primer itu 
boleh dipercayai. Sains atau ilmu itu biasanya bermula dengan keraguan. 
Seorang ilmuwan meragukan pendapat tentang sesuatu perkara tanpa 
dukungan bukti. Justeru, seseorang itu akan terdorong untuk menyelidik 
tanpa prejudis. Dalam penyelidikan mana-mana cabang ilmu, 
penyelidikan dilakukan atas dasar fakta semata-mata. Kaedah ilmiah 
ialah kaedah kajian yang dilakukan secara hati-hati dan lengkap atas 
semua. maklumat yang diperoleh untuk menjawab sesuatu 
permasalahan. Kesimpulan akan dibuat berdasarkan bukti yang ditemui 
dan bukti itu mestilah meyakinkan. Daripada kesimpulan yang 
dirumuskan, penyelidik itu mencipta satu teori atau hukum tentang 
permasalahan yang dihadapi. Teori atau hukum merupakan serangkaian 
pengertian yang memberikan kefahaman tentang permasalahan yang 
diselidiki. Jadi, sejarawan harus selalu bersikap kritis. Kesahihan fakta 
sejarah mestilah dipastikan terlebih dahulu dan bukan diterima bulat- 
bulat tanpa kritik. Hal ini termasuk karya yang berupa hasil pemikiran 
sejarawan lain, dan juga kenyataan yang dibuat pada mula-mulanya baik 
oleh orang tertentu mahupun yang terdapat dalam sesuatu sumber. 

Sejarah ialah sumber inspirasi untuk kita melahirkan gagasan, fikiran 
dan idea untuk memperbaiki keadaan masa kini dan masa akan datang. 
Peristiwa dalam sejarahlah yang telah menggerakkan emosi, nilai dan 
cita-cita unggul yang menjadikan hidup ini bermakna. Kita mempunyai 
tradisi atau warisan kebudayaan kerana sejarah. Walau bagaimanapun, 
tidak semua zaman silam itu mempunyai rekod atau artifak yang 
terselamat daripada kehancuran untuk dijadikan bukti sejarah. Bahan 
tertulis yang ada pun kadang-kadang sangat sedikit untuk dijadikan 
bahan penulisan sejarah. Keseluruhan sejarah silam atau apa yang 
disebut sejarah, seperti yang sebenarnya berlaku hanya dapat diketahui 
melalui rekod yang terselamat. Namun demikian, seorang sejarawan 
yang berwibawa tidak akan mereka cipta sejarah, tetapi sebaliknya 
mencerakinkan peristiwa yang diselidikinya itu dengan berdasarkan 
pengetahuan umum dan pengalaman hidupnya. Kita ambil contoh 
sejarah kejatuhan Melaka. Kita mungkin boleh bertanya: Mengapakah 
dengan mudah - iaitu dalam tempoh lebih kurang sebulan sahaja - 
Melaka alah di tangan Portugis? Apakah faktor-faktor yang 
menyebabkan kekalahan itu? Mengapakah kita mengkaji faktor-faktor 
itu? Apakah yang dapat dipelajari daripada sejarah? 

Sehubungan dengan masalah falsafah sejarah yang dibincangkan lebih 
awal di atas, sejarawan bukan sahaja diingatkan agar memberi perhatian 
kepada kebenaran dan fakta sejarah dan keobjektifan sejarah, tetapi juga 
harus memberikan penjelasan dalam sejarah. Hal ini ada kaitannya 
dengan tugas utama sejarawan, yakni untuk memberikan keterangan 
sejarah. Kita tahu bahawa sejarah ialah naratif tentang tindakan masa 
lampau. Penceritaan itu disusun sedemikian rupa hingga boleh 
menampakkan bukan sahaja apa yang berlaku, tetapi juga mengapa 
peristiwa itu berlaku. Terkait dengan penjelasan sejarah ialah persoalan 
pendekatan sejarah. 


Pendekatan Sejarah 


Objek utama semua sejarawan ialah untuk mengkaji zaman silam 
manusia. Akan tetapi, apakah jenis pemahaman yang ingin dijadikan 
sasarannya? Ada dua pendekatan yang boleh diambil. Pertama, 
sejarawan itu hanya menumpukan perhatiannya pada menghuraikan 
dengan tepat tentang apa yang sebenarnya berlaku. Hal ini bermakna dia 
hanya membina satu penceritaan tentang kejadian masa lampau. Kedua, 
sejarawan itu meneroka lebih daripada sekadar menceritakan peristiwa 
silam, iaitu bukan untuk menyatakan apa yang telah terjadi sahaja, tetapi 
menjelaskan peristiwa yang terjadi. Jadi, naratif yang kedua itu lebih 
signifikan atau lebih unggul jika dibandingkan dengan naratif yang 
bersifat plain atau hambar sahaja. Perbezaan yang ketara ialah antara 
satu pengisahan yang bersahaja dengan penceritaan yang bertaraf ilmu. 
Kajian sejarah memerlukan latihan yang berterusan dalam mengenali 
hubungan hal yang rinci dengan yang umum berdasarkan generalisasi. 
Data yang banyak harus disusun dan dibuat klasifikasinya. Sejarah 
mengajar orang mempelajari bagaimana mencari maklumat yang relevan 
dan bagaimana menggunakannya untuk menyelesaikan masalah. 
Penyaringan data sejarah yang banyak sangat perlu diberikan perhatian. 
Bukan semua yang harus diutamakan, tetapi data yang penting adalah 
berguna untuk membina kefahaman. 

Pendekatan sejarah pun mementingkan dimensi masa. Seorang 
sejarawan harus ada sense of time (kesedaran waktu). Kesedaran ini akan 
sentiasa mengingatkannya bahawa masa kini ialah hasil atau produk 
masa lampau. Sesuatu yang dibicarakan mestilah dalam konteks 
waktunya. Misalnya, dalam mitos tentang wira Hang Tuah I(sic, Hang 
Tuha| dan Hang Jebat, siapakah yang sepatutnya memenuhi syarat wira 

jika sistem nilai masyarakat Melayu abad ke-15 dijadikan sebagai 
ukuran? Perspektif sejarah melihat sesuatu itu dalam konteks masanya. 


Sejarah dan Pertimbangan Moral 


Penulisan sejarah tidak pernah terlepas daripada membuat 
pertimbangan moral (moral judgement). Akan tetapi, jika disiplin sejarah 
mahu diangkat sebagai ilmu yang mematuhi jalur yang saintifik, para 
sejarawan amat perlu mengelakkan diri daripada membuat moral 
judgement. Contohnya, apabila kerajaan Melaka abad ke-16 dikatakan 
tumbang kerana rajanya zalim, maka dakwaan itu merupakan satu 
pertimbangan moral. Sesuatu kejadian dalam sejarah berlaku kerana 
sebab-sebab yang terbukti berlaku. Rekod sejarah bukanlah semata- 
mata susunan beberapa peristiwa, tetapi merupakan rakaman tindak- 
tanduk manusia, tentang apa yang mereka cuba buat, tujuan mereka 
bertindak dan faktor yang mendorong mereka melakukan tindakan itu, 
serta matlamat yang menjadi sasaran dalam tindakan mereka. 

Seyogia diingatkan, sejarah ibarat gudang simpanan nilai-nilai 
kemanusiaan, aspirasi dan penghimpunan segala usaha, pengalaman, 
harapan dan pencapaian manusia yang secara beransur-ansur telah 
membawa peradaban kemanusiaan. Sebagai sebuah kumpulan sejarawan 
belumlah lagi membiarkan latihan kritis yang mereka peroleh menggugat 
kemampuan untuk menjadi terlibat dengan nilai-nilai dan sebab-sebab 
yang mereka anggap patut mereka libatkan diri. Pendekatan sejarah 
menuntut kaum sejarawan mengakui bahawa nila-nilai kemanusiaan 
tidak berasaskan satu sistem nilai yang standard yang mudah dilihat, 
tetapi sebaliknya ia bersifat rencam dan beraneka, dan berubah-ubah 
mengikut masa dan tempat. Ilmu sejarah membina kesedaran adanya 
relativity terhadap nilai. Untuk menentukan, sama ada sesuatu itu 
dikatakan baik ataupun jahat, maju ataupun mundur, pertimbangan 
haruslah dibuat dalam konteks atau sehubungan dengan keadaan masa 
dan tempat. Contohnya, kita boleh bertanya: Apakah pemerintahan 
berbentuk despotik atau kuku besi itu buruk melulu? Atau kita boleh 
bertanya: Adakah undang-undang yang diperkenalkan oleh kolonialisme 
di Malaysia pada abad ke-19 dan ke-20 buruk semuanya? Bolehkah 
sejarawan melihat atau menimbang perubahan dibawa oleh kolonialisme 
dari sudut upaya membawa pemodenan ekonomi sesebuah negara? 
Tentulah gagasan penjajahan itu banyak kesan buruknya, tetapi jika 
sejarawan mahu mengelakkan daripada membuat moral judgement, maka 

isu ini memerlukan perbincangan yang neutral. Dengan kata lain, sejarah 
menuntut sejarawan melihat dari sudut yang tidak berat sebelah, yakni 
tidak menghakimi sesuatu tanpa mengambil kira sifat relatifnya 
keadaan, masa dan tempat. 


Kajian Naskhah 


Ahli sejarah boleh memberikan bukti berdasarkan tinggalan sejarah, 
seperti dokumen atau wang logam, artifak arkeologi dan bangunan. 
Berdasarkan bukti sejarahlah para sejarawan membuat konstruksi 
sejarah masa silam. Tanpa bukti, perkara ini tidak boleh dikatakan 
sejarah, tetapi sekadar agak-agakan sahaja. Pendirian sebegini boleh 
dikaitkan dengan teori yang mementingkan kebenaran sejarah. Dengan 
demikian, adalah menjadi tanggungjawab sejarawan untuk 
menggunakan semua bukti yang dapat diperoleh apabila membuat satu- 
satu kenyataan, tetapi sejarawan juga mesti memilih dan menentukan 
bahan yang mana dikatakan authentic. Hal ini justeru kerana ada 
dokumen yang palsu dan ada pula yang bukan sengaja dipalsukan. Ada 
dokumen yang bersifat salinan daripada dokumen asal yang telah hilang 
buat selama-lamanya. Penyalin dokumen itu telah menginterpolasi 
beberapa bahagian dalam dokumen asal ataupun mencampuradukkan 
fakta yang diambilnya. Ada pula dokumen yang berupa karangan 
berdasarkan cerita lisan yang ditulis kemudian daripada tempoh sesuatu 
peristiwa itu berlaku. Misalnya, baru-baru ini, ada dakwaan kononnya 
sebuah dokumen abad ke-19 telah ditemui yang mendeskripsikan keris 


Tameng Sari.” Menurut dakwaan orang yang tidak kritis terhadap 
penggunaan sumber sejarah, dokumen ini telah ditulis dalam abad ke-19, 
iaitu lebih 300 tahun selepas Melaka ditakluki oleh Portugis. 
Bagaimanakah orang mudah percaya kepada cerita rekaan seperti ini, 
sedangkan bukti tidak ditemui oleh sang penulis yang mendakwa keris 
itu ialah keris Tameng Sari? Bertambah mengkhayalkan lagi dongeng ini 
apabila dikatakan juga keris Hang Jebat pun telah ditemui, sama seperti 
dakwaan palsu tentang penemuan kubur Hang Tuah (sic|, Hang Jebat dan 
Hang Kesturi di Melaka. 

Satu jalan keluar untuk menyelesaikan masalah kerumitan mengenal 
pasti manuskrip atau teks sesebuah manuskrip yang lebih boleh 
dipercayai naratifnya adalah dengan kesediaan para sejarawan 
menggunakan kaedah kritikan teks dan kajian perbandingan antara teks 
yang telah pun digunakan oleh para pengkaji kesusasteraan tradisional 

Melayu. Langkah pertama adalah memastikan bila manuskrip itu ditulis. 
Jika ternyata manuskrip itu bukan dihasilkan pada zaman yang 
kontemporari, yakni bukan pada masa peristiwa itu berlaku, seperti 
manuskrip mengenai keris Tameng Sari itu, maka jelaslah sumber ini 
tidak boleh digunakan. Akan tetapi, kita pun sedar bahawa dalam 
penulisan manuskrip tradisional, manuskrip itu disalin dari semasa ke 
semasa dan oleh orang yang berbeza-beza; maka cara yang baik untuk 
mencari naskhah yang terawal adalah dengan mengumpulkan sebanyak 
mungkin salinan yang terdapat, seperti mengumpulkan teks Sejarah 
Melayu atau cerita Panji yang berselerak. Kaedah ini memerlukan 
pengumpulan seberapa banyak salinan atau naskhah untuk dibuat 
perbandingan antara teks yang berlainan. Biasanya, akan ditemui kata 
atau ungkapan atau passage (petikan atau bahagian dalam teks) yang 
tidak terdapat dalam beberapa teks. Dalam mengkajinya, soalan yang 
harus timbul ialah: Adakah kata, ungkapan atau passage itu merupakan 
tokok tambah pada salinan daripada naskhah yang asal? Untuk 
menyelesaikan masalah ini, maka penyelidik perlu membahagi- 
bahagikan salinan atau naskhah itu kepada satu atau beberapa 
“keluarga” - yakni kelompok teks yang sama atau hampir sama antara 
satu sama lain dan nampak seakan-akan berasal daripada sebuah 
naskhah induk baik secara langsung mahupun tidak langsung. Selepas 
itu, apabila teks yang dalam satu keluarga dibandingkan dengan teks 
dalam keluarga yang lain akan dapatlah ditentukan tarikh teks dalam 
satu keluarga secara perbandingan dengan yang lain. Jika teks daripada 
satu keluarga yang sama itu didapati disalin daripada teks antara satu 
sama lain, maka teks yang paling tua mungkin adalah yang terdekat 
dengan teks yang asal. Apabila teks paling tua dalam setiap keluarga teks 
itu diketahui, maka apabila dibuat perbandingan akan terdapat kata dan 
ungkapan dalam salinan naskhah yang tertentu, tetapi tidak yang lain. 
Maka, dengan cara itu akan dapat diketahui kata atau ungkapan yang 
mana telah ditokok tambah oleh penulis atau penyalin lain. 


Tradisi Pensejarahan Awal Malaysia 


Tradisi pensejarahan anak negeri tumbuh seiring dengan lahirnya 
kerajaan Melayu di Kepulauan Melayu. Yang dimaksudkan kerajaan 
Melayu ialah kerajaan yang bangkit dari utara Semenanjung hingga ke 
selatan dan menjangkau ke Kepulauan Riau dan daerah-daerah yang 
menggunakan bahasa Melayu di Pulau Sumatera. Di negeri Kedah, kita 

mendapati karya sastera sejarah yang berjudul Hikayat Merong 
Mahawangsa mempunyai cirinya yang tersendiri. Naskhah ini, walau 
bagaimanapun, tidak kuat menampilkan sifat sejarahnya kerana lebih 
banyak mengandungi dongeng dan mitos. Namun demikian, adalah 
menjadi tugas sejarawan tempatan untuk membuat kajian historiografi 
mengenainya. Beberapa manuskrip yang bersifat sastera sejarah juga 
telah ditemui di Kelantan, seperti Salasilah Negeri Kelantan, di Patani, 
seperti Hikayat Patani, dan di Perak, Misa |sic| Melayu, dan Hikayat 
Salasilah Perak, Pahang, Hikayat Pahang, dan Terengganu, Syair Tawarikh 
Zainal Abidin III adalah antara karya sastera sejarah yang walaupun telah 
dikaji oleh orang Inggeris, masih boleh lagi diselidiki. 

Di Melaka, sejarah kesultanan Melaka telah diceriterakan oleh penulis 
Sulalatus-Salatin pada abad ke-15 dan ke-16, tetapi ceritera itu 
diturunkan dalam bentuk tulisan pada awal abad ke-17. Hikayat Melayu 
ini kemudiannya disalin oleh banyak penyalin sehingga versinya 
berselerak di banyak tempat yang kerajaan Melayu telah wujud. 
Dianggarkan setakat ini, terdapat sekitar 33 naskhah Sulalatus-Salatin 
atau juga disebutkan dengan nama yang lebih popular, Sejarah Melayu. 
Salinan naskhah Sejarah Melayu telah ditemui di Lingga, Riau, Palembang, 
Siak, dan tentunya Melaka. Selain manuskrip Sejarah Melayu, satu lagi 
sumber sejarah kerajaan Melayu ialah Hikayat Negeri Johor. Penulisnya 
cuba memberikan sejarah Johor bermula dari tahun 1672, iaitu ketika 
Johor ditakluki oleh Jambi, hingga awal abad ke-19 yang berakhir dengan 
serangan Raja Selangor ke atas Perak. Syair Perang Johor juga 
memberikan lakaran sejarah kejadian abad ke-17 yang berlaku di Melaka 
dan Johor dan juga kisah utusan Johor ke Patani. Terkait dengan Johor 
juga ialah sejarah kerajaan Johor-Riau dan karya yang terkenal tentang 
Riau semasa diperintah oleh orang Bugis dengan persekongkolan raja- 
raja Melayu, ialah Tuhfat al-Nafis, dan Silsilah Melayu dan Bugis dan 
Sakalian Raja-Rajanya, kedua-duanya karangan Raja Ali Haji. 

Tentang Sejarah Melayu sebagai sumber sejarah memanglah benar 
bahawa kehadiran peristiwa yang dilakar dalam bentuk dongeng dan 
mitos telah mempersulit sejarawan menyaring fakta yang benar dari segi 
kesahihan sejarahnya. Pengarang umumnya akan meriwayatkan sejarah 
dengan memulakannya dengan cerita asal-usul yang berbau dongeng, 
dan penceritaan itu akan beransur-ansur menjadi lebih sahih pada 
bahagian yang penulis atau penyalin itu sendiri menyaksikan peristiwa 
itu berlaku. Misalnya, dalam Sejarah Melayu, peristiwa kedatangan 

Portugis ke Melaka pada tahun 1509 dan diikuti dengan penyerangan dan 


penaklukan Alfonso d' Albuquerque? ke atas Melaka nampaknya lebih 
real dan jika dibandingkan dengan sumber Portugis jelas menepati 
sejarah. Hal ini terjadi barangkali kerana penulis asal Sulalatus-Salatin 
atau Sejarah Melayu itu benar-benar mengetahui penaklukan Melaka oleh 
Portugis. Walaupun demikian, kesahihan dan kebenaran sesuatu fakta 
sejarah yang disebut dalam Sejarah Melayu menjadi kabur apabila 
pentarikhan tidak tepat atau kejadian itu tidak dinyatakan bila tarikh 
berlakunya. 

Selain Sejarah Melayu yang popular itu, naskhah tua dalam bahasa 
Melayu yang lebih tua lagi ialah Hikayat Raja-Raja Pasai. Apabila ditemui, 
naskhah ini telah diterbitkan dalam bahasa Perancis oleh Eduard 
Dulaurier di Paris pada tahun 1849. Hikayat ini menceritakan kisah dua 
orang adik-beradik, yang tua bernama Raja Ahmad dan yang muda 
bernama Raja Muhammad; masing-masing telah berusaha mendirikan 
petempatan dengan menebang dan membersihkan hutan. Raja 
Muhammad telah berjumpa seorang budak perempuan di rumpun buluh 
betung. Dia mengambil anak itu sebagai anak angkatnya dan menamakan 
dia Puteri Betung. Manakala Raja Muhammad pula ketika membersihkan 
kawasan hutan di tempat yang lain telah bertemu dengan seorang tua 
yang menunjukkan kepadanya seekor gajah yang pada setiap hari Jumaat 
akan membawa seorang budak lelaki ke tebing sebuah sungai untuk 
memandikannya. Oleh Raja Ahmad anak itu diambilnya sebagai anak 
angkat dan diberikannya nama M&rah Gajah serta memeliharanya. 
Setelah masa beredar, kedua-duanya, iaitu Raja Ahmad dan Raja 
Muhammad telah mengahwinkan Merah Gajah dengan Puteri Betung. 
Maka, berkat perkahwinan itu, mereka dikurniakan dua orang anak 
lelaki, yang tua bernama Merah Silo, dan dialah yang menjadi nenek 
moyang Raja-Raja Pasai terkemudian. 

Pada suatu hari, ketika Merah Silo sedang berburu didengarinya 
anjingnya Si Pasai menyalak di atas sebuah bukit. Apabila Merah Silo naik 
ke atas bukit itu dilihatnya seekor semut sebesar seekor kucing. Maka, 
ditangkapnya semut itu dan dimakannya. Persis di tempat kejadian itu 
Merah Silo pun mendirikan istananya. Setelah tempat itu didiami oleh 
orang-orangnya, tempat itu pun dinamakan Samudera, kononnya 
daripada perkataan Semut Raya (yang bererti semut besar). Kononnya 
juga, kejadian itu telah pun diramalkan akan berlaku oleh Nabi 
Muhammad S.A.W. dan sempena peristiwa itu yang beritanya telah 

sampai ke Mekah, Merah Silo telah diarahkan bersama-sama dengan 
rakyatnya agar memeluk agama Islam. Arahan ini dipatuhi oleh Merah 
Silo dan setelah dia dan rakyatnya masuk Islam dia telah memakai gelar 
Malik al-Salih dan kota yang dibukanya itu dinamakan Semudera Dar as- 
Salam. Malik al-Salih kemudiannya telah membuka lagi sebuah kota 
(bandar) yang dinamakannya mengikut nama anjingnya, Pasai; pada 
masa dia berburu ternampak olehnya Si Pasai berlawan dengan seekor 
pelanduk. 

Seterusnya, hikayat itu menceritakan perkahwinan Merah Silo dengan 
puteri Sultan Perlak. Daripada perkahwinan itu mereka dikurniakan 
seorang putera yang diberi nama Malik al-Zahir. Walaupun cerita ini 
kelihatannya berbentuk dongeng, sejarah kedatangan Islam di Pasai 
telah dibuktikan dengan kehadiran beberapa makam di daerah Pasai dan 
Perlak. Di Pasai, terdapat makam Malik al-Salih dan Malik al-Zahir. 
Daripada ukiran yang ada pada makam Malik al-Salih tercatat namanya 
serta tarikh dia mangkat, iaitu pada tahun Hijrah 696 atau 1297 M. Di 
makam Malik al-Zahir pula, tercatat namanya dan tarikh kematiannya, 
iaitu 726 Hijrah atau 1326 M. 

Berdasarkan penemuan makam ini, maka tampak jelas betapa 
naskhah Hikayat Raja-Raja Pasai itu berguna sebagai sumber sejarah. 
Seandainya hikayat ini dan Sejarah Melayu tidak menyebutkan nama raja- 
raja itu dan juga tentang kewujudan kerajaan Pasai dan Perlak, tentulah 
maklumat yang ada pada batu nisan atau makam itu tidak dapat 
dijadikan bukti sejarah yang boleh disahkan. Bukti sejarah bukan sahaja 
diperoleh daripada kewujudan makam itu, tetapi juga daripada catatan 
pengembara luar. Pada abad ke-12 misalnya, pengembara Itali, Marco 
Polo, juga telah menyatakan bahawa dia telah pergi ke Perlak dan 
didapatinya Perlak telah pun menjadi sebuah kerajaan Islam. Pada tahun 
1521, Raja Pidie (Pedir) yang diserang oleh Raja Aceh telah melarikan 
dirinya ke Pasai untuk mencari suaka dengan Portugis di situ. Hal ini 
diketahui daripada sumber Portugis. 

Oleh yang demikian, sekalipun sumber manuskrip, seperti Sejarah 
Melayu dan Hikayat Raja-Raja Pasai dikarang dengan disertakan dongeng 
dan mitos, tetapi sumber sedemikian tidaklah boleh diketepikan begitu 
sahaja kerana ada maklumat yang boleh disemak dengan menggunakan 
sumber luar; ini termasuklah sumber Eropah (Portugis, Belanda dan 
Inggeris), Arab, dan catatan semasa Cina. 


Masalah dalam Mengkaji Manuskrip Melayu 

Masalah utama yang dihadapi oleh sejarawan ketika mengkaji manuskrip 
Melayu adalah untuk menentukan, siapakah pengarang sesebuah 
naskhah sastera sejarah itu. Sifat penulis Melayu yang merendah diri 
menyebabkan nama pengarang jarang-jarang disebutkan. Kecuali Raja 
Ali Haji, tidak banyak penulis membubuh nama mereka sebagai 
pengarang atau penyalin sesebuah manuskrip. Hanyalah mulai abad ke- 
18 baru dimulakan tradisi menyebut nama pengarang atau penyalin. 
Salah sebuah naskhah Sejarah Melayu yang disalin di Melaka pada tahun 
1798 menyebutkan nama Haji Muhammad Tahir al-Jawi, Muhammad 
Zakat Long dan Ibrahim Jamrut sebagai penyalin naskhah yang ditempah 
oleh seorang pelaut Rusia bernama Krusenstern. Ketiadaan nama 
pengarang menyebabkan kesahihan manuskrip menjadi masalah bagi 
sejarawan. Bahkan, nama gelar Tun Seri Lanang sebagai penyalin atau 
pengarang-editor Sejarah Melayu pun masih boleh dipersoalkan. 


Sifat Karya Sastera Sejarah 


Satu sifat pengarang zaman dahulu juga ialah mereka suka menambah 
apa-apa yang mereka ingin tonjolkan. Perbuatan menokok-tambah atau 
interpolasi seperti ini sering berlaku pada hikayat dan teks yang dikenali 
sebagai sastera sejarah. Misalnya, dalam satu versi Sejarah Melayu, Sultan 
Mansur Syah dikatakan meminang Puteri Gunung Ledang, manakala 
dalam versi yang lain, Sultan Mahmud pula dikatakan meminta untuk 
meminang puteri yang sama. Hal ini disebabkan penulis atau penyalin 
ingin mengangkat atau memperbesarkan ketokohan raja yang dipuja 
atau disembahnya. Kebiasaan menokok-tambah ini menunjukkan 
bahawa penyalin manuskrip itu seolah-olah bukan sekadar menyalin 
sahaja, tetapi juga “mengarang”. Selain masalah kepengarangan, 
pentarikhan juga menjadi satu masalah bagi sejarawan. Sukar hendak 
didapatkan tarikh dalam tulisan penyalin naskhah lama Melayu tentang 
satu-satu peristiwa. Kadang-kadang, walaupun tarikh diberikan, tarikh 
itu apabila disemak ternyata tidak tepat. Contohnya, tarikh yang 
diberikan oleh Raja Ali Haji dalam Tuhfat al-Nafis tentang tarikh 
kematian Sultan Mahmud di Lingga; menurut Raja Ali Haji, raja itu 
mangkat pada 3 Januari 1812. Winstedt pun mengelirukan apabila dia 
memberikan 12 Januari 1812 sebagai tarikh kematian Sultan Mahmud 
Syah. Akan tetapi, tarikh ini sebenarnya setahun lebih lambat. Menurut 


penyelidikan terkini, dia mati pada 15 Januari 1811.” 

Tiruan daripada Naskhah Lain 


Satu lagi sifat penulisan sastera sejarah ialah bahawa penulis atau 
penyalin itu mengumpulkan bahannya dengan mengambil bahagian- 
bahagian daripada naskhah lain. Misalnya, ada bahagian-bahagian dalam 
Sejarah Melayu telah dipetik daripada atau diilhami oleh naskhah, seperti 
Hikayat Raja-Raja Pasai, naskhah Jawa, seperti Hikayat Cekel Waneng Pati, 
dan Hikayat Pandawa Lima, atau naskhah, seperti Hikayat Iskandar 
Zukarnain. Kadang-kadang struktur juga boleh ditiru. Misalnya, Hikayat 
Aceh mirip dengan struktur Sejarah Melayu dan Hikayat Raja-Raja Pasai 
yang menceritakan salasilah raja-raja. Keterampilan seni bermain 
pedang yang ada pada Sultan Iskandar Muda ternyata diambil bulat-bulat 
daripada Hikayat Raja-Raja Pasai oleh pengarang Hikayat Aceh. Namun 
demikian, jika dibandingkan dengan naskhah-naskhah Melayu yang lain, 
Hikayat Aceh nampaknya mengandungi tarikh. Kerincian pengarang 
Hikayat Aceh melakarkan watak dan sejarah hidup Iskandar Muda 
dengan panjang lebar juga adalah unik sebagai karya yang bersifat 
sastera sejarah. Pengarangnya mungkin telah mendapat ilham daripada 
karya sastera Parsi yang dihasilkan oleh istana Moghul di India, seperti 
Akbarnama. 

Satu lagi pendekatan yang kurang digunakan oleh sejarawan di 
Malaysia apabila mengkaji naskhah lama Melayu ialah kaedah filologi. 
Naskhah lama, iaitu umumnya yang ditulis pada atau sebelum abad ke- 
17, banyak memperlihatkan pengaruh bahasa dan sastera Kawi (Jawa 
kuno), Jawa Tengahan dan Jawa Baru. Selain itu, terdapat pengaruh 
daripada bahasa Aceh, Sunda, Parsi, Arab dan Portugis. Seseorang ahli 
sejarah yang mengkaji naskhah lama bertulisan Jawi itu pun perlu 
menyedari bahawa tulisan Jawi abad ke-17, bahkan yang abad ke-18 pun, 
tidak boleh dibaca, seperti orang membaca tulisan Jawi abad ke-20 dan 
abad ini, lantaran bentuk Jawi itu dicirikan oleh kata yang dieja tanpa 
mementingkan vokal dan diftong. Keupayaan membaca dan mengenali 
ejaan, seperti k/y/d/ h/n/d/y | “*** |, t/w/h | *£ |, t/w/n | 2” 1, 
m/n/h/a/r/b | “* | untuk mengenal pasti kata: Kaid Hindi, tuha, tuan, 
dan meniharap (meniarap| memerlukan kemahiran dan pengalaman. 


Memanfaatkan Sumber Maklumat 


Seperti yang telah disebutkan di atas kaedah sejarah memerlukan 
seseorang sejarawan memeriksa apa-apa bahan dan tinggalan sejarah 
secara kritis. Dengan data yang diperoleh itulah, maka sejarawan boleh 

merekonstruk masa silam itu. Walaupun demikian, tidaklah mustahil 
sejarawan kadang-kadang dihadapkan dengan masalah ketiadaan 
maklumat yang cukup. Jika ini berlaku, maka tidak dapat tidak 
sejarawan terpaksa mengakui keterbatasan yang dihadapinya itu. Akan 
tetapi, ini tidak memberikannya alasan untuk merekayasa sejarah. Dia 
hanya boleh mencipta semula dengan cara memberikan tafsiran 
terhadap kejadian yang telah berlalu pada zaman silam itu berdasarkan 
maklumat yang ada. Oleh yang demikian, apabila disarankan sejarawan 
menggunakan daya imaginasinya untuk membina semula sejarah masa 
silam itu, hal ini sama sekali tidak bermaksud imaginasi itu boleh 
dipergunakan untuk merekayasa atau mencipta sejarah tanpa 
berasaskan sumber yang asli. 

Sumber primer ditanggapi sebagai sumber yang asli kerana sumber 
tersebut tidak berasal daripada satu sumber lain, tetapi sebaliknya isinya 
diterima secara langsung. Sebuah manuskrip boleh jadi hanya salinan 
daripada yang asal. Lantaran itu, manuskrip sebagai sumber tidak 
semestinya dianggap original. Akan tetapi, bagi para sejarawan yang 
diutamakan ialah maklumat yang diinginkan ada dalam sumber itu. 
Namun demikian, faedah mendapatkan dokumen yang original ialah 
pengarang yang sebenarnya mungkin dapat diketahui dan kesahihan 
bahan itu sebagai sumber pertama pun dapat ditentukan. Kendati 
demikian, ada juga kemungkinannya maklumat dalam dokumen original 
itu diambil dari tempat lain, misalnya laporan sesuatu dalam akhbar yang 
barangkali berasaskan kesaksian wartawan itu sendiri, atau mungkin 
juga kenyataan itu dipetik daripada orang lain dan jika ini berlaku, maka 
sumber itu ialah sumber kedua. 

Berbeza daripada ahli antropologi, yang lebih mengutamakan 
masyarakat pracelik huruf (preliterate), dan ahli arkeologi yang lebih 
terlibat dengan artifak, bagi ahli sejarah testimoni atau kesaksian yang 
didapati daripada dokumen bertulis lebih penting. Dokumen boleh 
dibahagikan kepada beberapa kategori, seperti autobiografi, 
surat/warkah, laporan surat khabar, minit mesyuarat, laporan dalam fail 
kerajaan, atau catatan buku-buku perniagaan, diari - bahkan juga buku 
daftar hotel atau rumah rehat. Yang penting dipastikan ialah bahawa 
dokumen itu asli (authentic) sifatnya. Seseorang sejarawan perlu 
memastikan bahawa sumber yang diperolehnya itu boleh dipercayai 
kerana dalam disiplin ilmu sejarah kebolehpercayaan atau credibility 
amat penting. 

Sejarawan sebagai Pemelihara Budaya 


Profesion sejarawan menuntut dua peranan daripadanya; pertama, dia 
penjaga atau pelindung warisan budaya, dan kedua, dia jurukisah 
pembangunan manusia. Justeru, sebagai pelindung (guardian) warisan 
budaya, sejarawan mestilah seboleh-bolehnya mungkin menegakkan 
keakuratan (accuracy), kerincian (detail), dan sikap tidak memihak 
(impartiality) terhadap ceritera tentang masa lampau, baik tentang 
seseorang tokoh, mahupun kejadian, pemikiran, institusi dan benda- 
benda yang selagi pengetahuan, dan kritik sumber mengizinkannya. 
Sejarawan berpegang kepada moto “the past for the sake of the past”, yakni 
“masa lampau demi masa lampau semata-mata”. Sejarawan patut 
menolak atau mengutuk sebarang percubaan memutarbelitkan sejarah 
yang disebabkan oleh berfikir masa kini. Sejarawan tidak boleh melihat 
masa lampau dengan idea baharu dan demi tujuan kepentingan sekarang. 
Tidak boleh sejarawan membuktikan betul atau salahnya sesuatu 
penyebab di luar konteks sejarah sebelum berlakunya kejadian. Tentang 
peranannya sebagai pencerita pembangunan manusia, dia perlu 
mempunyai teori bagaimana manusia membangun. Justeru, dia perlu 
mendalami falsafah dan menguasai ilmu yang relevan, misalnya 
sosiologi, untuk dijadikan alat memahami perkembangan itu dan 
menganalisisnya. 


Pandangan Sejarah yang Bersifat Kemalaysiaan 


Sehingga kini, belum nampak munculnya sebuah konsepsi sejarah 
kebangsaan Malaysia. Belum lagi kelihatan lahirnya sebuah konsep 
falsafah sejarah nasional. Hal ini mungkin kerana sebagai sebuah negara, 
Malaysia masih terkial-kial mencari identitinya sebagai sebuah nasion. 
Ertinya, masalah besar kita ialah masalah politik yang masih belum 
berjaya mentakrifkan national character (karakter kebangsaan) bangsa 
Malaysia. Historiografi yang muncul lebih bersifat terpecah-pecah 
mengikut sejarah masing-masing kumpulan etnik dan demi melihat 
kepentingan etnik masing-masing. Apakah sejarah nasional itu akan 
bertolak daripada suatu historiografi yang berasaskan historiografi 
Melayu pun tidak pernah dibincangkan. Konsep historiografi Melayu itu 
sendiri memerlukan kajian yang lebih teliti. Persoalan yang dihadapi oleh 
masyarakat sejarawan Malaysia kini adalah untuk mencari titik 
pertemuan antara sejarah kolonial dengan sejarah tempatan dan 
mensintesiskan kedua-duanya. Persoalan wujudnya sejarah etnik yang 

sempit dan terpisah-pisah juga harus ditangani: Apakah kriteria yang 
harus digunakan untuk menulis satu naratif daripada sejarah yang 
beraneka ragam itu? Bolehkah kita mewujudkan sebuah sejarah yang 
bersifat Malaysia-sentrik? 


Mengasingkan Mitos daripada Sejarah yang Benar 


Walaupun ciri sastera sejarah dalam bahasa Melayu menampakkan 
kelainan sifatnya sebagai historiografi, hakikat bahawa karya ini 
mempunyai sumbangan terhadap penulisan sejarah tanah air tidak dapat 
diremehkan. Memang penting bagi semua yang berminat pada sejarah 
tanah air membacanya demi memahami pandangan dan persepsi sejarah 
tradisional yang kita warisi. Akan tetapi, dalam pada itu sejarawan pun 
harus peka terhadap penggunaan sastera sejarah sebagai sumber. Tidak 
semua yang diceriterakan dalam karya, seperti Sulalat Ws-Salatin itu 
dapat diterima sebagai data sejarah yang sahih. Penelitian yang rapi dan 
sikap yang kritis terhadap apa yang disajikan oleh karya agung 
kesusasteraan tersebut perlu menjadi pegangan setiap orang yang ingin 
menggunakannya sebagai sumber maklumat sejarah silam. Keprihatinan 
terhadap isu memisahkan peristiwa sejarah daripada mitos adalah 
bertujuan untuk menyedarkan masyarakat bahawa sejarah haruslah 
tidak diwarnai oleh mitos. 


Apakah Erti Mitos? 


Mitos ialah cerita yang berasaskan legenda yang memiliki erti yang 
simbolik, seperti Raja-raja Melayu dikatakan berasal daripada keturunan 
Iskandar Zulkarnain. Sementara legenda pula ialah cerita tradisional 
atau kumpulan yang diturunkan daripada satu generasi kepada satu 
generasi yang lain sehinggakan tidak diketahui siapa pengarang atau 
pencerita asalnya, namun dianggap seolah-olah bersifat sejarah. Kisah 
orang tertentu atau tempat yang tertentu, tetapi tidak dapat ditentukan 
kesahihannya ialah legenda. Demikianlah, misalnya Hang Tuah (sicl, 
Hang Jebat, Hang Kesturi, Hang Lekir dan Hang Lukaiwa yang bersifat 
karakter legenda pun dianggap oleh sebahagian penduduk Malaysia 
sebagai karakter sejarah. Pentingnya kesedaran menyingkirkan mitos 
daripada penulisan dan penghayatan sejarah tidak dapat diragukan. 
Tujuannya tentulah untuk melindungi anggota-anggota masyarakat 
daripada dipengaruhi oleh tahayul dan dongeng dalam menanggapi 
sejarah tanah air; juga agar mereka faham bahawa masyarakat yang ingin 

maju memerlukan kebenaran dijadikan asas dalam penghayatan 
sejarahnya. 

Pada masa kini, sebahagian masyarakat masih terlalu mudah percaya 
kepada mitos yang dianggap sejarah. Timbul pandangan sempit yang 
barangkali berpunca daripada psikologi rasa rendah diri, misalnya 
menganggap Sejarah Melayu sebagai sumber sejarah yang authentic. Salah 
anggap terhadap karya yang naratifnya berbaur dengan mitologi telah 
menyebabkan berkembangnya salah pengertian tentang makna sejarah. 
Memang tidak dapat dinafikan bahawa dalam semua masyarakat 
terdapat cerita tradisional tentang sejarah awal sesuatu bangsa yang 
melibatkan makhluk atau kejadian supernatural. Kisah kuno sebegini 
dikategorikan sebagai mitos kerana kepercayaan yang sedemikian, jika 
disiasat secara mendalam, akan didapati palsu, sekalipun kisah tersebut 
diyakini secara berleluasa oleh banyak anggota masyarakat itu. Sesebuah 
cerita itu dikatakan palsu kerana direka atau dibesar-besarkan oleh 
orang yang menceritakannya. Dengan kata lain, mitos ialah ceritera 
tradisional tentang zaman lampau yang sering diselingi oleh elemen yang 
bersifat fantastik. Perlu diakui, semua masyarakat mempunyai mitos 
masing-masing dan mitos itu pula mempunyai peranannya yang 
tersendiri. Mitos mungkin bertujuan untuk menerangkan asal-usul 
bangsa atau perkembangan institusi politik, atau sesebuah kerajaan. 
Mitos juga dibentuk untuk meraih keperluan psikologi, seperti 
mengagung-agungkan seseorang wira yang dikhayalkan. Ahli antropologi 
cuba mengasingkan sejarah daripada mitos, tetapi ia bukanlah satu 
usaha yang mudah kerana bagi masyarakat yang tradisional, sejarah juga 
mempunyai fungsi yang sama dengan mitos dan kedua-dua jenis 
penceritaan, sama ada sejarah ataupun mitos, menjadi kelam antara 


kedua-duanya.* Namun demikian, hakikatnya ialah bagi sejarawan 
Malaysia sangatlah penting membezakan mitos daripada sejarah. Dalam 
bab-bab berikut perbincangan akan menumpukan soal: Apakah Sejarah 
Melayu dapat dikatakan sebagai sumber sejarah yang mutlak? Sebagai 
permulaan dalam bab yang berikut salah satu versi Sulalat W-s-Salatin 
yang belum pernah dibicarakan, selain dalam bahasa Rusia akan 
diperkenalkan. 

2 Ahli falsafah Jerman yang lahir di Prussia pada tahun 1744. Dia dikaitkan dengan 
Zaman Enlightenment atau Pencerahan. 

3 Georg Wilhelm Friedrich Hegel (1770 - 1831), ialah ahli falsafah Jerman yang 
mencipta idealisme Jerman. Pembicaraannya yang berbentuk historicist (ketakdiran 
sejarah) dan bersifat idealist tentang realiti secara keseluruhannya merubah falsafah 
Eropah. Pembicaraan itu membuka jalan kepada tumbuhnya falsafah continental dan 
Marxisme. 

4 Misalnya, seorang yang mendewa-dewakan seorang pemimpin apabila menulis 
perihal diri pemimpin itu. 

5 Lihat star2.com “28 Jun 2015, “Taming Sari: Hang Tuah's keris finally described”. Nama 
Tameng Sari berasal daripada kata Kawi tameng yang bererti perisai. Sari pula 
bermakna inti, luar biasa, yang terbaik, atau istimewa. Oleh yang demikian, “Tameng 
Sari” bermakna perisai yang terbaik sekali. Lihat Zoetmulder (2000 (2): 1042; 1194) 
dan Mardiwarsito (1981: 513-514). 

6 Dalam sumber Portugis yang diterjemahkan nama ini juga dieja Afonso Dalboquerque. 

7 Lihat Ahmat Adam (2009: 122). 

8 World Encyclopaedia (1998: 948). 

Bab !I 


MEMPERKENALKAN SEJARAH 
MELAYU NASKHAH KRUSENSTERN 


Naskhah Sulalatu “s-Salatin atau Sejarah Melayu ialah karya sastera tertua 
(selain Hikayat Raja-Raja Pasai) yang terselamat disimpan, yang pernah 
ditulis oleh orang Melayu. Bahawa naskhah ini merupakan karya 
teragung orang Melayu dapat diukur daripada betapa banyaknya versi 
yang telah dihasilkan, iaitu tidak kurang daripada 33 buah, sama ada 
dalam bentuk yang standard yang berakhir dengan Sultan Mahmud 
mengatur pemerintahannya di Johor setelah lahir “Alauddin, iaitu 
anaknya bersama Tun Fatimah, ataupun yang tidak lengkap, ataupun 
yang sudah ditokok-tambah kisahnya hingga terangkum di dalamnya 
kisah yang melampaui peristiwa kematian Tun Ali Hati. Dapat diduga 
bahawa salinan yang begitu banyak ini tersebar luas dalam kalangan 
masyarakat istana dan naskhahnya itu dibaca oleh mereka yang celik 
huruf atau diperdengarkan bacaannya kepada kumpulan kecil 
masyarakat atau kepada khalayak di istana. 

Dalam pada begitu banyaknya versi yang ada, terdapat kelainan di 
sana sini antara teks, baik dari segi gaya bahasa dan gaya penceritaan, 
mahupun pentafsiran peristiwa, atau isi yang menyentuh nama 
seseorang tokoh, atau tokok tambah pada kejadian atau kisah, serta 
perbezaan penyalinan antara masing-masing penyalin. Perbezaan ini juga 
tidak sedikit disebabkan oleh kurang telitinya penyalin dalam membaca, 
mengeja, atau mentransliterasikan sesuatu perkataan daripada teks yang 
asal. Sehingga kini, banyak sarjana menganggap naskhah Raja Bongsu 
yang lebih terkenal dengan nama Raffles MS. No. 18, sebagai salinan 
terdekat dengan naskhah yang asal atau paling tua. Bertolak daripada 
kajian Sir Richard Winstedt pada tahun 1938, banyak penelaah yang 
umumnya bersetuju bahawa penyalin naskhah tersebut bernama Tun 
Bambang dan dia telah memperoleh sumbernya “daripada segala riwayat 
orang tuha-tuha dahulu kala” untuk mengarang kitab yang kemudiannya 
terkenal dengan nama Sejarah Melayu. 

Walaupun naskhah Raffles MS. No. 18 dinyatakan sebagai salinan yang 
tertua, ada sebuah naskhah Sejarah Melayu yang kini tersimpan di Arkib 
Institut Manuskrip Oriental di Saint-Petersburg, Rusia, yang dikenali 
sebagai naskhah Krusenstern juga dianggap tua usianya, atau barangkali 
hampir seusia dengan naskhah Raffles MS. No. 18, tetapi jelas belum 
banyak dibicarakan orang. Walau bagaimanapun, seorang sarjana Rusia 
yang pakar dalam pengajian Melayu telah menulis tesis dalam bahasa 
Rusia tentang naskhah Sulalatu 's-Salatin tersebut dari sudut nilai sejarah 


dan budayanya.” Akan tetapi, oleh sebab karya bahasa Rusia ini belum 
mungkin diakses orang dengan mudah, maka saya merasakan wajar 
karya ini dibicarakan sebagai pengenalan kepada bab-bab yang berikut. 
Dalam bab ini, saya akan cuba membincangkan beberapa elemen 
daripada bahasa Kawi dan Sanskrit yang terdapat dalam teks Sejarah 
Melayu yang telah tersilap dibaca oleh para penyalin terkemudian, 
contohnya teks yang disalin pada akhir abad ke-18 dan juga teks Sejarah 
Melayu yang disalin semula pada awal abad berikutnya dan 
ditransliterasikan ke huruf Rumi pada abad yang sama hingga ke abad 
ke-20 yang lalu. 

Naskhah Sejarah Melayu yang disebutkan sebagai versi Krusenstern itu 
disalin di Melaka pada tahun 1798 oleh tiga orang penyalin yang terdiri 
daripada Haji Muhammad Tahir al-Jawi, Muhammad Zakat Long dan 


Ibrahim Jamrut.!9 Oleh sebab ketiadaan maklumat tentang tiga orang 
penyalin ini kita hanya boleh mengagak bahawa mereka ialah segelintir 
orang yang dapat membaca dan menulis huruf Jawi pada penghujung 
abad ke-18. Seorang daripadanya bergelar Haji dan dia mungkin daripada 
kalangan “orang masjid” atau anggota kaum agama di bandar Melaka, 
manakala yang seorang lagi kemungkinannya berniaga batu permata. 
Rakannya yang seorang lagi pun tidak diketahui latar belakangnya. Akan 
tetapi, tidaklah mustahil jika ketiga-ketiga orang itu tinggal di tempat 
kediaman yang berdekatan dan kemungkinan besar di pinggir bandar 
Melaka itu sendiri. Nama mereka ini disebutkan pada halaman terakhir 
di bahagian (jilid) pertama naskhah tersebut. Mereka ini telah diupah 
oleh seorang pelayar Rusia berketurunan Jerman yang berkhidmat dalam 
angkatan laut Inggeris, iaitu dalam Syarikat Hindia Timurnya. 

Pada sekitar bulan Julai 1798, pelayar bernama, Adam Johann Ritter 
von Krusenstern pergi ke bandar Melaka untuk berehat selepas dia jatuh 
sakit di Pulau Pinang, dan tinggal beberapa waktu di kota pelabuhan 
yang baru sahaja tiga tahun ditakluki oleh Inggeris dari tangan Syarikat 

Hindia Timur Belanda. Di Melaka, dia mendapat maklumat bahawa 
naskhah Sulalat wWs-Salatin ialah sebuah karya agung orang Melayu. Oleh 
sebab minatnya untuk memiliki sebuah naskhah Melayu yang mungkin 
dapat dijadikan hadiah untuk sahabatnya, Schubert, yang bertugas di 
Akademi Sains Saint-Petersburg , Komodor Krusenstern mendapatkan 
orang untuk menyalinnya. Salinan Sejarah Melayu yang dilakukan pada 
tahun 1798 itu kemudiannya diserahkan oleh Schubert kepada 
perpustakaan Akademi Sains di Saint-Petersburg, iaitu di Muzium 
Asiatiknya. Kewujudan naskhah ini hanya diketahui orang apabila pada 
tahun 1819, seorang ahli akademi yang bernama Fren telah 
menyebutkannya dalam catatannya tentang simpanan koleksi manuskrip 
di muzium tersebut. 

Naskhah 1798 itu merupakan salinan tertua kitab Sejarah Melayu yang 
dibuat untuk mana-mana orang Eropah kerana selepas itu naskhah yang 
paling awal disalin ialah pada tahun 1807 oleh Ibrahim Kandu, tetapi 
tidak lengkap; dan pada tahun 1810 barulah Ibrahim menyerahkan 
sebuah naskhah yang lengkap kepada John Leyden untuk diterjemahkan 
ke dalam bahasa Inggeris. Jika dikecualikan teks kacukan yang diresensi 
oleh Shellabear, dan diterbitkannya pada tahun 1896 dalam huruf Jawi 
(salinan Ruminya diterbitkan pada tahun 1898), ternyata antara naskhah 
abad ke- 19, naskhah paling terkenal hingga kini ialah naskhah Raffles 
MS. No. 18 yang disalin pada tahun 1812. Untuk tujuan memudahkan 
perbezaan antara naskhah 1798 dengan naskhah Raffles MS. No. 18 dan 
versi-versi utama yang lain, saya akan menggunakan nama naskhah 1798 
itu naskhah Krusenstern, iaitu nama yang dikenali dalam kalangan 
sarjana Russia. Walaupun Raffles MS. No. 18 dinyatakan sebagai salinan 
daripada sebuah naskhah yang tua, dan oleh sebab itu, Winstedt 
menganggap Raffles MS. No. 18 sebagai naskhah Sejarah Melayu yang 
paling tua, setelah mengkaji naskhah Krusenstern ini, saya dapati 
naskhah ini juga disalin daripada satu naskhah induk yang juga sama 
tuanya atau setidak-tidaknya hampir seusia dengan naskhah Raffles MS. 
No. 18. 


Ciri Naskhah 


Naskhah Krusenstern yang seluruhnya tertulis dalam huruf Jawi, terdiri 
daripada dua bahagian: yang pertama mengandungi 116 folio, manakala 


bahagian kedua pula mempunyai 86 folio. Terdapat 30 juzuk atau bab!! 


dalam naskhah ini. Kertasnya diperbuat di Amsterdam, Belanda, pada 

tahun 1794, seperti yang terbayang pada tera airnya (watermark). Ukuran 
kertasnya ialah 26.5 x 20 sentimeter. Tulisannya menggunakan tinta 
hitam. Akan tetapi, kata Arab, nama sultan dan pembesar tertinggi serta 
pemula kata atau ungkapan yang khas seperti “al-kisah”, dan “maka 


h.!* Ukuran teks ialah 
19 x 13.5 sm. Di dua halaman terakhirnya, pada bahagian pertama, walau 
bagaimanapun, ukuran teksnya ialah 10 x 9 sm, manakala ukuran teks di 
dua folio terakhir untuk jilid kedua ialah 13 x 8 sm. Tiada angka ditulis 
pada halamannya, kecuali tulisan pensel yang mencatatkan halaman 
yang mungkin dibuat kemudian oleh seorang pustakawan atau peneliti. 
Seperti lazim, sifat kebanyakan manuskrip Melayu, naskhah ini juga 


tersebutlah perkataan” ditulis dalam dakwat mera 


tidak mempunyai halaman untuk judul. Teksnya mempunyai folio yang 
ditulis pada kedua-dua verso dan recto. 

Hingga sekarang pun butir-butir tentang manuskrip Sejarah Melayu 
milik Krusenstern itu masih tidak diketahui oleh banyak orang, 
terutamanya di Malaysia, dan kawasan dunia Melayu umumnya. Dalam 
bab ini, saya bercadang hendak memberikan suatu tafsiran tentang 
“pengarang” dan usia naskhah Sejarah Melayu dengan membandingkan 
naskhah ini dengan naskhah Raffles MS. No. 18 yang dianggap tersalin 
daripada sebuah naskhah yang tertua. Sebagai memulakan perbincangan 
ini, saya akan memetik sebahagian mukadimah yang terdapat dalam 
kedua-dua naskhah: 


Naskhah Krusenstern: 


Adapun kemudian dari itu, qa la faqih la haqir istaqsir yakni telah berkata 
fakir yang insan, |sic., insaf| akan lemah keadaan dirinya dan singkat 
pengetahuannya dan pada suatu masa bahawa fakir duduk pada suatu majlis 
dengan (orang) besar-besar terlebih mulianya berkata-kata berkata-kata (sicl 
bersidir (sic, senda| gurau; antara itu ada seorang orang besar terlebih 
mulianya dan lebih besar martabatnya daripada yang kala ini berkata pada 
fakir. “Hamba dengar alda)| hikayat Melayu dibawa oleh Orang sekelia (s-k-l- 


y, P si Kaya) Sogoh dari Goa; barang kita perbaiki kiranya dengan 


istiadatnya sekali supaya diketahui oleh segala anak cucu kita yang 
kemudian daripada kita dan diingatkan oleh segala mereka itu. Syahdan 
adalah beroleh faedah ia daripadanya. 


Setelah fakir menerngar (sic., m-n-r-ngr)| demikian, jadi beratlah atas segala 
anggota fakir al lazi “sir li (sic.| “alay jahli (sic.) Tun Mahmud (m-hb-m-w-dj 
namanya, Tun Seri Lanang timangannya, Paduka Raja gelar bendahara, piut 

anak Orang Kaya Paduka Raja, cucu Bendahara Seri Maharaja, anak Seri Nara 
Diraja Tun “Ali, anak baginda Mani Purindan qadda sallahu sirrahum Melayu 


bangsanya, dari Bukit Segunung (s-g-n-ng, sic., Siguntang| Mahame&ru?? ulu 
Iw-l-w, *? 1Malakat negerinya, Batu (Salwal (sic. Sawar)!4 dar al-salam. 


Demikian katanya: tatkala pada hijrat u'n-nabi sallalLahu (alayhi) wasallam 
seribu dua puluh sa tahun pada tahun Dal Awal pada dua belas hari bulan 
Rabi'ul-awal pada hari Khamis waktu dhuhya (dhuha) pada ketika syamsu 
pada zaman kerajaan marhum mangkat di Aceh pada (sic. padukajl Seri 
Sultan “Alauddin Ri'ayat Syah zillullahi fi “| “alam, anak Sultan Mahmud (m-h- 
m-dj| Syah, cucu Sultan “Alauddin, cicit Sultan Mansur Syah, piut Sultan 
Muzafar Syah, anak Sultan Muhammad (m-h-m-d| Syah al marhum 
khalladallahu mulkahu wa sultannahu wa abbada “adlahu wa ihsanahu sedang 


masa baginda bernegeri di Pase!” (p-a-s-y| Raja. 


Dewasa itu datang pada hamba Seri Nara Wangsa yang bernama Tun 
Bambang anak Seri Agra (a-k/gr|! Raja Patani menjunjungkan titah Yang 
Dipertuan Sultan Abdullah Mughayat (m-gh-a-y-t| Syah ibni Sultan ala Jalla 
“Abdul Jalil Syah fainna syarafal-makan wal-zaman. Maka ia sungguhnya 
kemuliaan tempat dan masa wa zainul-majalisi ahlul-iman dan ia perhiasan 


segala kedudukan orang beriman madarijal t'ati wal-ihsan; dan ia 


memerangi!” segala pengkah (p-ng-k-h|!9, ta'at, dan kebajikan!? wa bad (sicl 
fadhlahu wal-imtinan dan dikekalkan Allah Ta'ala kiranya ia dengan “adilnya 
pada segala negeri. 


Demikian bunyi titah baginda: “Bahawa beta minta perbuatkan hikayat 
Melayu pada bendahara dengan isti'adatnya sekali supaya diketahui oleh 
segala anak cucu kita yang kemudian daripada kita; diingatkan oleh mereka 
supaya beroleh faedah daripadanya. Setelah fakir al-lazi murakkabun “ala jahili 
maka fakir pergonjaklah (p-r-k/g-n-j-k-l-h|*? diri fakir pada mengusahakan 
dia; syahadan memohonkan taufik ke hadrat Tuhan sani' al 'alam, dan minta 
huruf kepada Nabi sayyidil-anam, dan minta afwah kepada keempat sahabat 
yang akram. 


Maka fakir kala “alam (k-a-l-a-'a-l-m, sic., karanglah) hikayat ini kama sami'tu 
(sic, sami” tuhul| min jaddi auli (sic, wa abi| supaya akan menyukakan duli 
hadrat baginda. Maka fakir namai (sic)| ia Sulalatu “s-Salatin, yakni perturan 
Ip-r-t-wr-a-n, sic. pertuturan) segala raja-raja hadihi (sic)| dawa iru al-akhbar, 
wa ghuru al-amthal; inilah mutia segala citra dan cahaya umpamanya. Maka 
barang siapa membaca dia jangan dimudah-mudahkan. Tahukah kamu akan 
perkatan Nabi sala “ILahu “alaihi wa sallam, Tafakkaru filLahi, wa la tafakkaru 
fi dhatilLahi? yakni bicarakan olehmu pada segala kebesaran Allah, dan 
jangan kamu fikirkan pada Zat Allah. 

Naskhah Raffles MS. No. 18 pula memulakan bab pembukaannya seperti 
yang berikut: 


... Plam, tatkala pada hijrat wWn nabi salalLahu “alayhi wasallam, seribu dua 


puluh sa*! tahun pada tahun du al awal (Dal awal)?” pada dua belas 
haribulan Rabi'ul-awal pada hari Ahad pada waktu dhuha pada zaman 


kerajaan Paduka Seri Sultan “Alauddin Ri'ayat Syah zilullahi fi 1 “alam** 
sedang bernegeri di Pasir |p-a-srr| Raja, dewasa itu, bahawa Seri Nara Wangsa 
yang bernama Tun Bambang anak Syeri (sic| Agra (a-g-rr| Raja Patani iaitu 
datang menjunjungkan titah Yang Pertuan (sic)| Di Hilir fainna syarafalmakani 
wazzamani maka bahawa ia sanya kemuliaan tempat dan zaman wazaina 
majalisi ahli-iman dan ia perhiasyan (sic| segala kedudukan orang yang 
beriman wanura madaritjatta “ati wal-ihsani dan ia menerangkan segala 


tanggel?* taat, dan kebajikan zida bilfadli wal-imtinani dan ditambahi Allah 
Ta'ala kiranya dengan kelebihan dan kemurahan dima “adlun fi sairil buldan 
dan dikekalkan kiranya ia dengan “adil pada segala negeri. 


Demikian bunyinya titah yang maha mulia itu: “Bahawa hamba mintak 
diperbuatkan hikayat pada hari (h-ar-y, “-**)| pertuturan (p-rt-t-wr-n, 
USA | segala Raja-raja Melayu dengan isti'adatnya supaya didengar oleh 
anak cucu kita yang kemudian dari kita dan diketahuinyalah segala 
perkataan; syahdan beroleh faedahlah mereka itu daripadanya. Setelah fakir 
al-mu 'tarifu bil “ajzi wannaqsi bi'ilmihi yakni fakir yang insaf akan lemah 
keadaan dirinya dan singkat pengetahuan ilmunya allazi yarkabu “ala jahlihi 
yakni yang kandelan?” atas bebalnya; lah??? menengar (sic)| titah Yang Maha 
Mulia itu maka terjunjunglah atas batu kepala fakir dan beratlah atas segala 
anggota fakir. Maka fakir goncaklah*” diri fakir pada mengusahakannya, 
syahdan memohonkan taufik fakir ke hadrat Tuhan sani' al- “alam dan kepada 
Nabi Sayyidil anam. 

Maka fakir karanglah hikayat ini kama sami'tuha min jaddi waabi dan fakir 
himpunkan daripada segala riwayat orang tuha-tuha dahulu kala, supaya 
akan menyukakan duli hadrat baginda. Maka fakir namainya hikayat ini 
Sulalatu “s-Salatin yakni pituturan?* (p-t-t-wr-n| segala raja-raja; maka 
barang siapa membaca dia jangan lagi dibicarakannya dengan sempurna 
bicaranya, karana sabda Nabi salalLahu alayhi wasallam, Tafakkaru fi alail 
Lahi wala tafakkaru fizatillahi yakni “Bicarakan oleh kamu pada segala 


kebesaran Allah dan jangan fikirkan pada Zat Allah.””” 


Melalui petikan daripada naskhah Krusenstern di atas kita diberitahu 
seorang pembesar berkata kepada pengarang: Ada hikayat Melayu dari 
Goa dibawa oleh Orang Kaya Sogoh. Nama Tun Bambang disebut. Dia 

dikatakan datang menjunjungkan titah “Sultan Abdullah Mughayat 
Syah yang meminta agar hikayat itu diperbaiki. Nama Tun Seri Lanang, 
iaitu Mahmud, tiba-tiba diselitkan, diikuti dengan salasilah nenek 
moyangnya. Tarikh permulaan membuat resensi (merevisi teks) ialah 12 
Rabi'ul-awal 1021 tahun Dal Awal, hari Khamis. Akan tetapi, nama hari 
ternyata tidak bertepatan dengan tarikh. Masa Sejarah Melayu itu 
dikarang (sic., disalin| ialah “pada zaman kerajaan (pemerintahan) 
*“'marhum mangkat di Aceh', iaitu Sultan “Alauddin Ri'ayat Syah, anak 
Sultan Mahmud Syah, cucu Sultan “Alauddin yang disebut “bernegeri 
di Pase |(sic.| Raja”. Nama yang diberikan pada hikayat tersebut ialah 
“Sulalat Ws-Salatin yakni perturan (p-r-t-w-r-n, 924 | (sic, pertuturan) 
segala raja-raja”. Fonem /t/u/ (suku kata tu) tertinggal - mungkin 
kerana penyalin berasa janggal menggunakan istilah “pertuturan” dalam 
ayat. 

Daripada naskhah Raffles MS. No. 18 pula kita pun diberitahu bahawa 
penulisan (atau penyalinan) Sulalatu 's-Salatin bermula dengan titah pada 
12 Rabi'ul-awal 1021 Hijrah bersamaan dengan Tahun Dal Awal, pada hari 


Ahad, waktu dhuha.” Kita diberitahu bahawa Tun Bambang anak Seri 
Agra Raja Patani datang “menjunjungkan titah Yang Pertuan (sic)| Di 
Hilir”. Ungkapan “menjunjungkan titah” mempunyai dua makna: satu 
bermakna Tun Bambang sendiri yang menjunjung titah; satu lagi 
bermakna bahawa dia membawakan titah kepada seseorang. Nama 
“Sultan Abdullah” tiada disebutkan. Tafsiran pun dibuat oleh setengah- 
setengah pengkaji, bahawa jika benar Tun Bambang yang menjunjung 
titah itu, maka dia boleh dianggap sebagai orang yang menjadi 
“pengarang” Sulalatu 's-Salatin. Akan tetapi, jika dia menjunjungkan 
titah untuk disampaikan kepada orang lain maka istilah “fakir' tidak 
mungkin merujuk kepada Tun Bambang. Namun begitu, tiada pula 
disebutkan kepada siapa Tun Bambang  “menjunjungkan” 
(membawakan) titah itu, kerana nama sebenar “fakir” tiada disebut. 
Namun demikian, kita diberitahu bahawa “fakir” “mengarang” 
dengan cara “menghimpunkan segala riwayat orang tuha-tuha dahulu 
kala”. Dalam naskhah Raffles MS. No. 18 nama Tun Seri Lanang atau 
Bendahara Paduka Raja tidak disebut. Walaupun nama Sultan “Alauddin 


Ri'ayat Syah? 1 disebutkan, tetapi diberikan tanpa nama bapanya. 
Baginda juga dikatakan bernegeri - yakni mendirikan kerajaannya - 
sama ada di Pasir |p-a-s-r, *** | Raja (pinggir Sungai Raja) ataupun Pasar 
Raja. (Kubur Raja). 

Nama hikayat ialah “Sulalatu “s-Salatin, yakni pertuturan segala raja- 
raja”. Kata pertuturan yang dalam naskhah Krusenstern ditulis 
“perturan” |(sic., pertuturan) atau dalam bentuk Kawinya “pituturan” 
telah membingungkan banyak orang yang mula-mula mengkaji Sejarah 
Melayu. Dalam banyak versi, kata ini difikirkan oleh hampir semua 
peresensi (reviewer) dan penyalin naskhah Sejarah Melayu yang 
mengandungi nama Tun Seri Lanang sebagai “pengarang”, membacanya 
sebagai “peraturan”. Bahkan, kata Kawi hari atau ari (yang dieja dalam 


huruf Jawi (h-a-r-y 4-* pp? yang terdapat dalam naskhah Raffles MS. No. 
18 telah digantikan oleh banyak orang dengan kata “bendahara” kerana 
menyangka penyalin telah tersilap menyalin perkataan “hari” yang 
mereka fikir seharusnya “bendahara”. Bukan sahaja Shellabear dan 
Munsyi Abdullah membacanya demikian, bahkan Winstedt sendiri dalam 
resensi Sejarah Melayu pada tahun 1938 telah tersilap menanggapi ayat: 
“Bahawa hamba minta diperbuatkan hikayat pada hari pertuturan segala 
Raja-raja Melayu dengan istiadatnya” sebagai “Bahawa hamba minta 
diperbuatkan hikayat pada bendahara peraturan segala Raja-raja Melayu 
dengan istiadatnya” (Winstedt 1938: 42). Kesilapan Winstedt ini 
barangkali disebabkan oleh terkelirunya dia membaca kata “hari” dan 
“pertuturan” | p-r-t-t-w-r-n, 0S P3 
naskhah Raffles MS. No. 18. 

Walaupun ada orang yang berpendapat kata “pertuturan” itu berasal 


itu seperti yang tertulis dalam 


daripada kata pinjaman dalam bahasa Batak Toba,** iaitu tutur, yang 
bermakna 'kerabat' atau keluarga, yang sebetulnya, berdasarkan kajian 
saya, kata “tutur” adalah daripada bahasa Jawa Kuno atau Kawi. Kata 


y3” 


pertuturan (menurut sebutan Melayunya)?” membawa erti peringatan, 


riwayat, aj aran*? dan kenang-kenangan.” ' Pituturan dalam bahasa Jawa 


kuno bererti nasihat atau amanat.?9 Bahkan, dalam bahasa Sunda pun 
(yang banyak dipengaruhi oleh bahasa Kawi) kata “tuturan” bermakna 


cerita, salasilah, sejarah atau pergantian generasi (turunan).*” Oleh hal 
yang demikian, istilah “hari pertuturan” segala Raja-raja Melayu 
sebetulnya ialah kata daripada bahasa Kawi. Hari atau ari dalam bahasa 
Kawi ialah kata sapaan bagi kerabat yang lebih jauh, bahkan boleh juga 
digunakan untuk yang bukan kerabat. Jadi, ungkapan “hari pertuturan 
segala raja-raja” bererti salasilah semua Raja Melayu dan kerabat 

jauhnya. Kata “|(hlari” dalam bahasa Jawa Kuno juga boleh berfungsi 
sebagai partikel penegasan (emphatic particle). 

Meskipun demikian, untuk kata “pertuturan” penyalin naskhah 
Krusenstern pada tahun 1798 hanya menulisnya sebagai “perturan” |p-r- 
t-w-r-a-nl. Ini barangkali disebabkan oleh penyalin (seperti kebanyakan 
penyalin dan penyunting lain) berasa waswas tentang istilah ini lantaran 
tidak memahami kata asalnya dalam bahasa Jawa Kuno. Maka, penyalin 
naskhah Krusenstern dalam ayat “Akan isteri Laksamana Hang Nadim itu 
anak Laksamana Hang Tuah (sic| perturan |p-r-t-w-r-a-n, 025/ | saudara 
dua pupu pada Bendahara Lubuk Batu” sekali lagi menulis kata itu 
“perturan” dan bukan “perturun” kerana seperti d dalam mukadimah 
hikayat Melayu itu huruf alif | a/ ' | disisipkan antara huruf ra | r/ S| dan 
nun | n/ ol). 

Dalam kedua-dua petikan, baik daripada naskhah Krusenstern 
mahupun naskhah Raffles MS. No. 18, pengarang mengingatkan sesiapa 
pun yang membaca naskhah Sulalat w's-Salatin, hendaklah jangan 
membicarakannya sekehendak hati (“sempurna bicara”). Sebaliknya, 
pembaca diingatkan agar mematuhi kata-kata Nabi Muhammad 
sallalLahu “alayhi wasallam agar yang berbunyi, “Bicarakanlah tentang 
kebesaran Allah dan jangan bicarakan tentang Zat Allah.” 

Berdasarkan kedua-dua petikan di atas, kita juga boleh merumuskan 
bahawa tarikh 12 Rabi'ul-awal digunakan kerana tarikh ini ialah tarikh 
lahir Nabi Muhammad sallalLahu alaihi wasallam. Nama “Pase Raja” 
dalam naskhah Krusenstern dengan jelas dieja /p/a/s/r/ - /r/a/j / ( *** 
€9 ) dalam naskhah Raffles MS. No. 18. Dalam kedua-dua naskhah juga 


terdapat perkataan bahasa Kawi atau Jawa Kuno 0 Daripada butir-butir 
maklumat dalam kedua-dua mukadimah di atas juga terdapat beberapa 
pertentangan (dan juga persamaan) fakta yang perlu diterangkan demi 
mendapat kejelasan sejarah. 

Sultan “Alauddin anak Sultan Mahmud mati sekitar tahun 1564. Dia 
dihukum mati selepas dibawa ke Aceh ekoran daripada serangan Aceh ke 


atas Johor Lama.*! Menurut satu pendapat, dia sebenarnya bernegeri di 


Pasir Raja. Jika hikayat Melayu itu dinyatakan telah dikarang pada zaman 
Sultan “Alauddin yang ini, bagaimana pula hikayat itu boleh diresensi 
pada masa Sultan Abdullah Mughayat Syah, yang hanya dilantik menjadi 
Sultan Johor pada penghujung tahun 1613, selepas berada di Aceh sekitar 


enam bulan atau lebih?” Seyogia diingatkan, Aceh menyerang Batu 


D 


Sawar pada bulan Jun 1613. Dia kembali ke Batu Sawar selepas bernikah 
dengan adik perempuan Sultan Iskandar Muda dan dia menaiki takhta 
kerajaan Johor di Pasar Raja (pasar bererti kubur atau makam) pada 
penghujung tahun 1913. Sultan Abdullah Mughayat Syah (yang dikenali 
dengan gelar Raja Seberang atau Raja Bongsu), pun hanya memerintah di 
Batu Sawar hingga akhir tahun 1617 atau awal tahun 1618. 
Perselisihannya dengan Sultan Iskandar Muda Aceh telah menyebabkan 
dia terpaksa melarikan diri ke Lingga dan berada di sana hingga tahun 
1623. 

Pada tahun itu juga dia diburu oleh tentera Aceh sehingga 


menyebabkan dia melarikan diri pula ke Pulau Tambelan.** Sultan 
“Alauddin Riayat Syah, iaitu Raja Johor yang diganti oleh Raja Bongsu 
(Sultan Abdullah) tidak tertangkap ketika tentera Aceh menyerang Pasar 
Raja (atau Pasir Raja) di Batu Sawar. Oleh yang demikian, bukanlah 
Sultan “Alauddin yang ini yang mati di Aceh. Yang dikatakan yang mati di 
Aceh dan digelar “marhum yang mangkat di Aceh”, sebenarnya ialah 
Sultan “Alauddin putera Sultan Mahmud. Hal ini juga dinyatakan oleh 
penulis “Salasilah Raja-Raja Perak”. Manakala menurut Sejarah Melayu 
naskhah Raffles MS. No. 18, Sultan Mahmud Syah disebutkan dengan 
gelar “marhum Kampar” kerana dia mangkat di Kampar pada tahun 
1528. 

Menurut naskhah Krusenstern, Sultan “Alauddin Ri'ayat Syah putera 
Sultan Mahmud bernegeri di Pasir Raja. Apakah ada kemungkinan para 
penyalin Sejarah Melayu tahun 1798 ini tersilap apabila mengeja “pa - 
alif- sin -ya”, (p-a-s-y, “* )? Jika perkataan ini bermaksud Pasai, maka 
adalah munasabah jika Sejarah Melayu telah disalin kembali di Pasai. Jika 
hal ini benar, berertilah orang yang bergelar “Bendahahara Paduka Raja” 
telah menyalinnya setelah berada di Samalanga, yang terletak 
sesungguhnya, di daerah Pasai. Akan tetapi, versi Sejarah Melayu yang 
dikaji oleh Abdullah Munsyi, John Leyden dan Shellabear, walau 
bagaimanapun, menyatakan naskhah Melayu itu telah disalin pada 
zaman Sultan “Alauddin Ri'ayat Syah anak Sultan ala Jalla Abdul Jalil 
Syah. Namun begitu, rujukan kepada nama Sultan “Alauddin yang ini 
hanya benar untuk naskhah Raffles MS. No. 18 kerana memang pada 13 
Mei 1612 (12 Rabi'ul-awal 1021) Sultan “Alauddin putera Sultan ala Jalla 
Abdul Jalil Syahlah yang menjadi raja di Pasar (atau Pasir) Raja). 

Dari segi fakta sejarah sudah nyata bahawa tidak ada bukti tertulis 
sezaman yang mengatakan Sultan “Alauddin yang juga merupakan 

saudara sebapa, tetapi berlainan ibu, dengan Sultan Abdullah Mughayat 
(atau Ma'ayat| Syah, mati di Aceh. Menurut sumber Belanda sezaman, 
pada waktu tentera Aceh menyerang Batu Sawar pada pertengahan 
tahun 1613, Abdullah telah ditawan dan dibawa ke Aceh, tetapi Sultan 
“Alauddin Ri'ayat Syah telah berjaya meloloskan dirinya dan lari ke 


Bentan.** Pada bulan Ogos 1615, dia dilaporkan telah berunding dengan 
Portugis yang antara lain menjanjikan pertolongan untuk menghantar 
puteranya Tengku Bujang ke Pahang (kerana dia beristerikan puteri 
Pahang) agar dapat menuntut takhta kerajaan Pahang. Pada sekitar bulan 


November 1615 pula “Alauddin dilihat berada di Selat Singapura.”** Jadi, 
tidak mungkin marhum yang mangkat di Aceh itu merujuk kepada raja 
ini. Berkaitan dengan ini juga kita tiada bukti bahawa orang yang 
bergelar “Tun Seri Lanang”lah yang menyalin Sejarah Melayu pada tahun 
1612. Jika benar pun dia menjadi penyalin atau tukang resensinya, maka 
besar kemungkinannya ini berlaku pada masa terkemudian. Memanglah 
benar Nuruddin ar-Raniri ada menyebutkan dalam karyanya, Bustan Ws- 
Salatin (yang ditulis pada tahun 1638), tentang Sejarah Melayu dikarang 
oleh Bendahara Paduka Raja, tetapi nama Tun Seri Lanang tidak disebut. 
Seyogia juga diingatkan, ada beberapa orang bendahara yang ditawan 
(termasuk dari Perak) dan dibawa ke Aceh. 

Oleh sebab ada percanggahan seperti yang disebutkan di atas, maka 
saya berpendapat nama Tun Seri Lanang (dalam bahasa Kawi “lanang” 
bererti laki-laki) dalam hampir semua versi (kecuali versi Raffles MS. No. 
18) mestilah telah ditokok tambah (diinterpolasi) oleh seorang penyalin- 
redaktur yang mengetahui kandungan sebuah manuskrip yang 
mencatatkan nama Tun Bambang sebagai orang yang “menjunjungkan 
titah”. Apakah interpolasi ini berlaku di Pasai atau Aceh? Mungkin. 
Berasaskan rumusan terhadap kedua-dua resensi Sejarah Melayu di atas, 
kita pun boleh bertanya: Apakah yang dapat kita perkatakan tentang 
“kepengarangan” dan asal-usul karya yang bernama Sulalat u's-Salatin 
yang kemudiannya lebih terkenal dengan nama Sejarah Melayu itu? 

Nampaknya, dalam naskhah Raffles MS. No. 18, Seri Nara Wangsa 


yang bernama Tun Bambang hanyalah yang “menjunjungkan””?” titah 
Yang Dipertuan Di Hilir. Tidak begitu jelas dia sebagai pengarang. Jika 
dibuangkan potongan kalimah Arab dan terjemahan Melayunya, bermula 
daripda “fainna syarafal makani” sampai “... dengan adilnya pada segala 
negeri” maka ayat “Seri Nara Wangsa yang bernama Tun Bambang 

menjunjungkan titah” wajar dibaca berterusan sampai kepada ayat 
“demikian bunyinya titah itu” (yang diikuti dengan kata sebenar dalam 
titah Yang Dipertuan Di Hilir) dan kemudian diteruskan dengan 
membaca ayat yang berikutnya, iaitu “setelah fakir menengar |sicj| titah 
yang maha mulia itu ...” Maka ayat itu boleh juga diertikan bahawa Tun 
Bambang yang menjunjungkan (menyampaikan) titah itu kepada “fakir” 
yang tidak dinyatakan namanya. Akan tetapi, apakah fakir merujuk 
kepada Tun Seri Lanang atau orang lain sukar ditentukan. Namun begitu, 
ayat itu boleh juga ditafsirkan sebagai bermaksud bahawa Tun 
Bambanglah yang melaksanakan (menjunjungkan) titah itu. Jika ini 
tafsirannya, maka pengarangnya mestilah Tun Bambang, tetapi ini tidak 
mungkin kerana dia bukanlah Bendahara Paduka Raja. 

Jika diandaikan bahawa “fakir” yang dimaksudkan itu ialah Tun Seri 
Lanang, maka kemungkinan besarnya ialah bahawa penyalin lain yang 
menyalin Sejarah Melayu selepas Mei 1612 telah membuat tokok tambah 
(menginterpolasi) versi Raffles MS. No. 18 atau mana-mana teks Sulalatu 
's-Salatin dengan memasukkan nama gelar, Tun Seri Lanang, hingga 
menimbulkan ayat yang agak janggal apabila nama itu digabungkan 
bersama-sama dengan nama Tun Bambang. Tidak mungkin “fakir” dalam 
teks Sejarah Melayu terang-terangan menyebut nama gelarnya (Tun Seri 
Lanang) sendiri, kecuali orang lain yang mengetahui nama gelarnya telah 
menginterpolasikannya kemudian. Cara meriwayatkan kebesaran 
salasilah diri sendiri juga tidak lazim dilakukan oleh orang Melayu pada 
zaman itu, bahkan akan kelihatan janggal atau kekok jika seorang 
bangsawan berbuat demikian kerana lazimnya akal budi Melayu itu 
bersifat merendah diri. Bahkan, dalam konteks kepercayaan animisme 
berhubung dengan semangat, yang menjadi anutan orang Melayu zaman 
dahulu pun, tabu atau pantangan menyebut nama sendiri atau pembesar 
yang berwibawa, seperti orang yang berpangkat bendahara, adalah 
menjadi amalan masyarakat. Hakikat ini ditunjukkan dalam Sejarah 
Melayu di mana pembesar, kecuali raja, disebutkan dengan nama 
gelarnya sahaja. Jadi, bagaimana mungkin nama Mahmud atau 


Muhammad digunakan?” 


Dalam naskhah Krusenstern, ayat: “Setelah fakir mendengar 
demikian, jadi beratlah atas segala anggota fakir al-lazi sir lay “Ali Jahli 
Tun Mahmud namanya Tun Seri Lanang timangannya ...” ketara benar 
menonjolkan nama Tun Mahmud. Naskhah yang digunakan oleh John 
Leyden untuk menterjemahkan Sejarah Melayu ke dalam bahasa Inggeris 

pada suku akhir tahun 1810 juga menyebut Tun Mahmud sebagai nama 
sebenar Tun Seri Lanang. Demikian pula naskhah Sejarah Melayu koleksi 
Farquhar dan naskhah Sejarah Melayu yang tersimpan di Perpustakaan 
John Rylands di Universiti Manchester. Naskhah John Rylands ini seperti 
naskhah Raffles MS. No. 18 tidak menyatakan Sultan “Alauddin Ri'ayat 
Syah telah mati. Dinyatakan pula yang memberi titah ialah Sultan 
Abdullah Mughayat Syah. Naskhah ini juga menyebutkan nama Tun 
Mahmud sebagai nama Tun Seri Lanang, dengan salasilahnya sekali. Ayat 
ini jelas suatu interpolasi orang yang menyalin daripada sebuah naskhah 
lain yang tidak menyebutkan nama Tun Mahmud. Jika dilihat ayat pada 
mukadimah naskhah Perpustakaan John Rylands juga nampak sangat 
sisipan nama Tun Seri Lanang dilakukan secara interpolasi. 


Siapakah Pengarang atau Penyalin-resensi Sulalat w-s- 
Salatin atau Sejarah Melayu? 


Sama ada Bendahara Paduka Raja yang dikatakan bergelar Tun Seri 
Lanang yang menulisnya pada 12 Rabi'ul-awal 1021 Hijrah ataupun orang 
lain menyalinnya, agak sukar ditentukan. Pada tarikh yang disebutkan 


itu Sultan Abdullah Mughayat (bukan Ma'ayat)*$* syah belum lagi 
menjadi Sultan Johor. Dia ialah Yang Dipertuan di Hilir. Kemungkinannya 
naskhah ini disalin selepas 12 Rabi'ul-awal 1021, iaitu setelah Raja 
Bongsu diisytiharkan sebagai Sultan Johor. Interpolasi mungkin telah 
berlaku semasa Bendahara Paduka Raja berada dalam buangan di daerah 
Pasai, iaitu ketika Raja Bongsu telah menjadi Raja Johor (pada 
penghujung tahun 1613) dengan ihsan Iskandar Muda. 

Kita tahu bahawa penyalinan Sejarah Melayu pada mulanya telah 
dilakukan pada bulan Mei 1612, iaitu pada masa pemerintahan Sultan 
“Alauddin Ri'ayat Syah, anak Sultan ala Jalla Abdul Jalil Syah berada di 
Pasar Raja, Batu Sawar. Kalaupun Bendahara Paduka Raja menulisnya 
kemudian, lantaran Syeikh Nuruddin ar-Raniri menyebutkannya pada 
tahun 1638, maka naskhah Sejarah Melayu tidak mungkin ditulis oleh 
Bendahara Paduka Raja atau orang yang bergelar “Tun Seri Lanang” 
sebelum tahun 1613. Lagipun, pada tahun itu Sultan “Alauddin Ri'ayat 
Syah saudara Raja Seberang masih bergelar Sultan. Namun begitu, kita 
bolehlah membuat spekulasi bahawa mungkin Bendahara Paduka Raja 
atau orang yang bergelar “Tun Seri Lanang” telah ditangkap bersama- 
sama dengan Raja Seberang (Yang Dipertuan Di Hilir) dan dibawa ke 
Aceh oleh tentera Sultan Iskandar Muda pada pertengahan tahun 1613. 

Sumber daripada tradisi lisan Aceh pun mengatakannya demikian. 
Bahkan, menurut tradisi lisan Aceh, makam “Tun Seri Lanang” ada di 
Samalanga, sebuah daerah yang terletak sekitar 110 km dari Banda Aceh. 
Akan tetapi, kebenaran perkara ini tidak pernah dibuktikan, dan hal ini 
hanya kekal sebagai mitos. Jika hal ini tiada kebenarannya (lantaran 
secara bertulis tiada apa-apa bukti sezaman yang dapat menyatakan 
kesahihan sejarahnya), maka berertilah Sejarah Melayu telah 
diresensikan (direvisikan) oleh seseorang, sama ada Bendahara Paduka 
Raja ataupun seorang pembesar lain ketika berada di Aceh. 

Walau apa-apa pun spekulasi yang dibuat, berdasarkan naskhah 
Krusenstern yang ternyata lebih awal daripada resensi sejenisnya 
(Shellabear, Abdullah Munsyi, Sultan Abdul Rahman Lingga dan Munsyi 
Muhammad Ali), nama gelar yang didakwa sebagai Bendahara Paduka 
Raja atau seseorang yang bergelar “Tun Seri Lanang” ialah Tun Mahmud; 
tetapi jika berdasarkan naskhah Shellabear dan Abdullah Munsyi - dua 
versi yang ternyata disalin kemudian daripada naskhah Krusenstern -dia 
juga mungkin bernama Tun Muhammad. Kedua-dua nama ini pun 
sebetulnya sangat erat perkaitannya dari segi makna. Baik “Mahmud” 
mahupun “Muhammad” dalam bahasa Arab bererti “dia yang terpuji”. 
Bahkan, kekeliruan ini bertambah membingungkan apabila dalam 
naskhah Krusenstern terdapat nama Mahmud (f. cxlvii: 2) dan Hamid (f. 
cxl: 2) dinyatakan sebagai nama suami Tun Genggang (bapa “Tun Seri 
Lanang”). Nama ini pun mempunyai erti yang hampir sama dengan 
Mahmud atau Muhammad, yakni “yang patut dipuji”. 

Jika digabungkan kata dalam frasa “Tun Mahmud (atau Muhammad | 
namanya, Tun Seri Lanang timangannya”, maka intisari maksud yang 
terserlah daripada kata itu ialah “laki-laki yang terpuji”. Bolehkah ini 
diandaikan sebagai petanda untuk menyatakan bahawa nama sebenar 
pengarang Sejarah Melayu itu sebetulnya tidak diketahui? Jika kita lihat 
nama orang yang menulis karya sejarah Jawa, Negarakrtagama atau 
Desawarnana, maka nama “Prapanca” juga sebenarnya nama samaran 
kerana kata prapanca bererti penjelasan tambahan, dunia nyata, atau 
boleh juga bermakna kebingungan (Zoetmulder 2000(2): 848). Seyogia 
juga diingatkan, lantaran wujudnya tabu menyebutkan nama orang 
besar-besar, maka tidak mungkin pengarang Sejarah Melayu itu akan 
memberitahu namanya sendiri, yang sesungguhnya merupakan pantang 


orang Melayu tradisional.” 

Naskhah Krusenstern, jika dibandingkan dengan naskhah-naskhah 
yang sejenisnya, jelas telah disalin daripada sebuah naskhah yang lebih 
awal. Perkara ini kelihatan pada cara nama Tun Seri Lanang ditempelkan. 
Kalaupun benar orang yang bergelar Tun Seri Lanang telah 
meresensikannya, maka penempelan nama ini mungkin dilakukan 
selepas orang yang bergelar “Tun Seri Lanang” itu meninggal dunia dan 
barangkali ini dilakukan kerana orang yang menyalinnya mengetahui 
bahawa “Tun Seri Lanang” memang terlibat dalam penulisan semula 
Sulalat u's-Salatin. 

Bukti kedua yang menunjukkan naskhah ini lebih tua dapat dilihat 
pada struktur pembahagian kisah atau bab penceritaannya yang 
tampaknya berakhir dengan kisah penaklukan Melaka oleh tentera 


Portugis yang diketuai oleh Alfonso d'Albuquerque.”? Dalam bab ini juga 
dimasukkan kisah Raja Ahmad dibunuh atas arahan bapanya, Sultan 
Mahmud, dan kelahiran Raja Ali yang kemudiannya pada tahun 1529, 
menjadi Sultan “Alauddin Ri'ayat Syah. Bab ini pun diakhiri dengan kisah 
kematian pengikut Raja Ahmad yang setia, Tun Ali Hati. Versi yang 
mempunyai akhiran cerita dengan kematian Tun Ali Hati nampaknya 
bukan sahaja ada pada naskhah Krusenstern, tetapi juga pada naskhah 
Munsyi Abdullah, naskhah John Rylands, dan juga John Leyden. Kecuali 
sedikit perbezaan pada susunan kisah, seperti ceritera ke-11 dalam 
naskhah Abdullah dan yang lain dijadikan ceritera ke-12 dalam naskhah 
Krusenstern, versi Sejarah Melayu ini juga mempunyai persamaan dengan 
naskhah Maxwell 105, versi Sultan Abdul Rahman Syah Lingga (Leiden 
Cod. Or. 12026), versi Farquhar, dan Munsyi Muhammad Ali, yang 
semuanya menamatkan kisah dengan kematian Tun Ali Hati. 

Persamaan juga terdapat pada penggunaan nama Sultan “Alauddin 
Ri'ayat Syah yang mangkat di Aceh. Jelas sekali seperti yang telah 
disebutkan pada awal tadi, yang dimaksudkan dengan marhum yang 
mangkat di Aceh ini bukanlah anak Sultan ala Jalla Abdul Jalil Ri'ayat 
Syah, tetapi ialah Sultan “Alauddin Ri'ayat Syah yang dibunuh di Aceh 
pada tahun 1564. Apakah yang dapat kita tafsirkan daripada hal ini? Bagi 
saya, jelas sekali naskhah Krusenstern dan sejenisnya itu telah disalin 
daripada sebuah naskhah tua yang memang menunjukkan bahawa 
Sulalat Ws-Salatin yakni hari pertultuJran segala raja-raja Melayu dan 
istiadatnya telah ditulis pada zaman Sultan “Alauddin putera Sultan 
Mahmud (r. 1529 - 1564), yang mangkat di Aceh, tetapi kemudiannya 
mengalami proses interpolasi, seperti yang kelihatan pada versi yang 

digunakan oleh penyalin yang menghasilkan naskhah Krusenstern, John 
Leyden, Abdullah, John Rylands, Shellabear, dan lain-lain yang 
sejenisnya. Antara kesemuanya itu, walau bagaimanapun, naskhah 
Shellabearlah yang paling banyak ditokok tambah sehingga 
menjadikannya sebagai sebuah teks hybrid atau teks campuran. 

Tuanya naskhah awal yang digunakan oleh penyalin naskhah 
Krusenstern juga dapat dilihat pada cara dan sejauh mana rangkap 
tembang atau puisi Jawa dalam bab tentang lawatan Sultan Mansur Syah 
ke Majapahit telah disalin mereka. Berbanding dengan naskhah Abdullah 
atau Shellabear, puisi Jawa tentang bagaimana kehadiran Hang Tuah (sicl| 
telah mempesona perempuan-perempuan di Majapahit, tampak jelas 
lebih terperinci disalin dalam naskhah Krusenstern, sama seperti 
naskhah Raffles MS. No. 18. Dalam naskhah Abdullah, Shellabear atau 
Leiden Or. 12026, dan naskhah John Rylands yang tersimpan di Universiti 
Manchester, puisi Jawa yang disalin itu lebih ringkas dan tidak selesai - 
barangkali juga kerana kesukaran mentafsirkan ejaan dan katanya. 

Ayat terakhir dalam mukadimah Sejarah Melayu tentang ingatan Nabi 
SallalLahu alaihi wasallam itu sebenarnya lebih merujuk kepada ingatan 
“pengarang” agar tidak dibicarakan hal-hal zat Tuhan. Seyogia 
diingatkan, pada abad ke-16 dan ke-17, pemikiran Sufi beraliran wahdat 
al-wujud yang berasaskan tulisan Ibn al-Arabi sedang giat disebarkan 
oleh murid-murid dan para pengikut Hamzah Fansuri (wafat 1590) dan 
Syamsuddin al-Sumatrani (wafat 1630). Keadaan ini berpanjangan hingga 


ke masa ketibaan Syeikh Nuruddin ar-Raniri di Aceh pada tahun 1637.” . 


Ingatan agar pembaca Sulalat u's-Salatin tidak membicarakan soal Zat 
Allah, tetapi sebaliknya membicarakan kebesaran Allah juga tertera 
dalam naskhah Raffles MS. No. 18. Hal ini menunjukkan bahawa 
benarlah Sejarah Melayu dari Goa (Makassar) itu telah disalin kembali 
pada tahun 1021 Hijrah atau 1612 M. ketika ajaran tasawuf wahdat al- 
wujud sedang berkembang, tetapi hendak disekat oleh mereka yang 
menganggapnya menyeleweng dan mengetepikan syariat pada ketika 
Nuruddin ar-Raniri telah berada di Aceh. Sekalipun demikian, naskhah 
Raffles MS. No. 18 pun merupakan salinan daripada sebuah naskhah 
Sulalat u's-Salatin yang lebih tua. 

Seperti yang telah dihujahkan di atas tadi, alasan untuk menyatakan 
usianya yang tua, hampir sama dengan alasan untuk membuktikan 
ketuaan yang dijadikan asas penyalinan bagi naskhah Krusenstern dan 
yang sejenisnya. Namun demikian, berdasarkan beberapa kisah yang 

tiada terdapat dalam naskhah yang dijadikan asas oleh naskhah 
Krusenstern, dan yang sejenisnya, seperti kisah yang ke-24 hingga ke 
kisah yang ke-31, yang berupa lanjutan selepas kisah ke-23 tentang 
penaklukan Melaka dan pembunuhan Tun Ali Hati, saya lebih cenderung 
untuk menyatakan bahawa sumber yang digunakan oleh penyalin 
naskhah Raffles MS. No. 18 hanya berbeza sedikit daripada naskhah awal 
yang digunakan oleh naskhah Krusenstern dan yang sejenisnya. 
Kemungkinan yang berlaku ialah bahawa penyalin atau penyunting 
naskhah Raffles MS. No. 18 telah membuat revisi pada teks Sejarah 
Melayu dengan menggunakan beberapa sumber, termasuk naskhah 


Blagden”* yang memang kemudiannya menjadi teras kepada naskhah 


Raffles MS. No. 18.” Oleh sebab naskhah ini mencakupi hanya kejadian 
yang berlaku sebelum tahun 1536, maka tampaknya, usia naskhah yang 
digunakan sebagai acuan oleh penyalin naskhah Raffles MS. No. 18 
memang tua, tetapi merupakan gabungan dua naskhah, iaitu naskhah 
asal yang kisahnya berakhir dengan kematian Tun Ali Hati, dan naskhah 
Blagden. 

Dari segi penggunaan istilah, seperti “pertuturan” (peringatan, 
salasilah), “manggusta” (manggis), “karas bandan” (kelengkapan alat 
tulis), “bizurai” (wizurai), dan beberapa yang lain, serta ketepatan 
menentukan nama hari bagi tarikh 12 Rabi'ul-awal tahun Dal awal Hijrah 
1021, sebagai hari Ahad, pun menunjukkan ketuaan usianya. Bahawa 
tarikhnya bertepatan dengan hari Ahad juga menunjukkan salinannya 
dibuat sebelum penyalinan kembali dilakukan oleh penyalin naskhah 
Krusenstern sebelum tahun 1798. Akan tetapi, naskhah yang menjadi 
acuan penyalin asal naskhah Krusenstern pun berusia tua; namun begitu, 
oleh sebab proses interpolasi yang dilaluinya semasa disalin kembali 
menyebabkan timbul sedikit perbezaan dengan naskhah Raffles MS. No. 
18 yang disalin pada 12 Rabi'ul-awal 1021 (13 Mei 1612), dan telah 
memasukkan bab yang menceritakan peristiwa sebelum tahun 1536 
(yang dipetik daipada naskhah Blagden, tetapi tidak terdapat di dalam 
naskhah acuan yang digunakan oleh penyalin asal naskhah Krusenstern). 
Bahawa penyalin naskhah Krusenstern di Aceh menyatakan naskhah 
tersebut disalin pada hari Khamis (bukan Ahad) juga menunjukkan 
disalin terkemudian, tetapi naskhah sumber atau induknya tetap berupa 
naskhah yang sama tua dengan sumber naskhah Raffles MS. No. 18 
(tanpa teks naskhah Blagden). Penyalinan kembali naskhah tersebut jelas 


45 


telah berlaku ketika Bendahara Paduka Raja berada di Aceh, iaitu 
berdasarkan bukti daripada Bustan u's-Salatin. 


Bilakah Naskhah yang Menjadi Acuan Penyuntingan 
Naskhah Krusenstern Disalin? 


Dalam naskhah Krusenstern, ada beberapa petunjuk bahawa naskhah 
Sejarah Melayu yang menjadi naskhah induk bagi naskhah Krusenstern 
1798 itu telah disalin semula di Aceh, tetapi lama selepas Bendahara 
Paduka Raja meninggal dunia. Bahawa penyalinan itu dilakukan oleh 
seseorang yang identitinya tidak diketahui selepas kematian Bendahara 
Paduka Raja dapat dibuktikan dengan terdapatnya banyak kata daripada 
bahasa Aceh yang digunakan di dalamnya. Contohnya, nama gelaran 
Aceh, seperti: “Datuk Si kudai” (dari kata kude yang bererti kedai), 
“gogale” (yang bererti membuat tidak tenteram), “utus” (dari kata 
“utoih” yang dalam bahasa Aceh bererti “tukang”, “Merah Silo” (bukan 
Marah Silu) dan beberapa yang lain. Istilah “Orang Kaya Sogoh” juga 
merupakan gelaran Aceh. Kata “Sogoh” ialah korupsi atau kata tercemar 
daripada kata Aceh “Sagoe” (disebut “sagi”) yang bererti “segi”, iaitu 
bahagian daerah pemerintahan uleebalang di luar daerah pemerintahan 
Sultan Aceh. Terdapat tiga sagoe; setiap sagoe itu dinamakan dengan 
berdasarkan jumlah mukim yang terdapat di dalamnya, misalnya “Sagoe 
(Sagi| Dua Puluh Lima Mukim” dinamakan demikian kerana terdapat 25 
mukim. Uleebalang yang memerintah sagoe disebutkan “panglima sagoe” 
atau “panglima sagi” dan panggilan akrabnya ialah “Orang Kaya”. Istilah 
sagoe sebagai daerah pemerintahan mula-mula diperkenalkan pada 
zaman pemerintahan Sultanah Nurul-' Alam Nakiatuddin (r. 1675 - 1678). 
Menurut orang Aceh, raja perempuan inilah yang membahagikan daerah 
Aceh Besar kepada tiga sagoe. Jika ini benar, berertilah naskhah induk 
bagi naskhah 1798 itu telah disalin selepas pertengahan abad ke-17. 


Walaupun ada juga sarjana” yang berpendapat istilah sagoe telah 
diperkenalkan pada zaman Sultan Ali Mughayat Syah (r. 1516 - 1530), ini 
tidak menolak kemungkinan naskhah itu disalin pada sekitar 
pertengahan abad ke-17. 

Pada kisah ke-22 dalam Sulalat wWs-Salatin naskhah Krusenstern (f. 
cxliv: 2) terdapat kata “yang menjadi raja Perak sekarang ini”. Kalimat 
ini memberikan isyarat bila naskhah Sejarah Melayu telah disalin semula 
di Aceh. Bahagian hujung kisah ke-22 itu menyebutkan bahawa Sultan 
Mughal telah melantik Raja Sulung (saudara sepupunya) sebagai Sultan 


46 


Perak yang bergelar Sultan Muzafar Syah. Raja Mughal ialah gelaran bagi 
Sultan Iskandar Thani yang menggantikan Sultan Iskandar Muda pada 
tahun 1636. Naskhah Sejarah Melayu yang mengandungi nama Tun Seri 
Lanang menyebutkan nama Sultan Mansur Syah anak Muzafar Syah 
sebagai Raja Perak ketika naskhah Sejarah Melayu di“tulis” di Aceh. Akan 
tetapi, sejarah Perak menyebutkan yang menggantikan Muzafar Syah 
sebagai Sultan Perak pada tahun 1653/54 bukanlah Raja Mansur, tetapi 
abangnya, Sultan Mahmud. Walau bagaimanapun, Raja Mansur telah 
dilantik oleh Sultan Mahmud sebagai Sultan Muda sekitar antara 
tahun1650-an hingga 1660-an. Kekeliruan penyalin Sejarah Melayu 
tentang perkara ini menyebabkan dia tersilap menamakan Raja Mansur 
sebagai Sultan Perak dan ini jelas menunjukkan penyalin tidak benar- 
benar mengetahui apa yang berlaku di Perak lantaran dia berada di Aceh. 
Hal ini juga membuktikan bahawa naskhah yang dijadikan acuan oleh 
Haji Muhammad Tahir al-Jawi dan rakan-rakannya pada tahun 1798 
untuk menyalinnya semula setelah diminta oleh Komodor Krusenstern 
ialah naskhah yang disalin di Aceh pada separuh kedua abad ke-17 
mungkin sekitar tahun 1660-an atau 1670-an.”” 


Penutup 


Daripada perbincangan di atas dapat disimpulkan bahawa naskhah 
Sulalat Ws-Salatin milik Krusenstern yang kini tersimpan di Arkib Institut 
Manuskrip Oriental di Saint-Petersburg, telah menyingkap tabir yang 
selama ini menyembunyikan banyak maklumat tentang Sejarah Melayu. 
Rupa-rupanya maklumat yang terselindung selama berabad-abad itu 
kerana para pengkajinya yang lepas-lepas telah tersalah baca apa yang 
sebetulnya tertulis dalam karya agung orang Melayu ini. Perkara ini 
bukan sahaja berlaku pada pembacaan naskhah Krusenstern, tetapi juga 
pembacaan teks semua naskhah Sejarah Melayu yang menunjukkan 
kegagalan mengenali kata asing yang dieja mengikut sistem ejaan Jawi 
Kuno. Dalam bab berikut masalah tersalah baca huruf Jawi bentuk lama 
yang lazimnya tidak mewajibkan penggunaan vokal dalam satu-satu 
perkataan akan dibicarakan. 

9 Lihat E. V. Revunenkova, Sulalat-us-Salatin: Krusenstern's Malay Manuscript, its Cultural 
and Historical Value (judul yang diberikan terjemahan Inggerisnya), Russian Academy 
of Sciences and Peter the Great Museum of Anthropology and Ethnography 
(Kunstkammer), St. Petersburg, 2008. 

10 “Jamrut” ialah sebutan Jawa untuk “zamrud”, batu permata berwarna hijau. 
Mungkin sekali Ibrahim digelar “jamrut” kerana dia berniaga zamrud. Pada pendapat 
saya, sekurang-kurangnya seorang daripada penyalin naskhah 1798 ini ialah seorang 
Melayu yang berketurunan Jawa, iaitu Muhammad Tahir al-Jawi. Ibrahim “Jamrut” 
pun mungkin juga seorang Jawa. 

11 Dr. Revunenkova tersilap apabila dia mengatakan naskhah ini mengandungi 34 kisah 
(bab). Setiap bab sebenarnya ditandai dengan kata “Alkisah”. Susunan bab yang 
dilakukan oleh Dr. Revunenkova juga seolah-olah meniru susunan yang dibuat oleh 
Shellabear, dan oleh itu, pembahagian babnya tidak menepati apa yang tersusun 
dalam naskhah Krusenstern. Misalnya, ceritera Badang telah dimasukkannya ke 
dalam Bab Keenam, walaupun kisah itu merupakan sebahagian daripada Bab Kelima, 
iaitu sama seperti yang terdapat dalam Raffles MS. No. 18. Begitu juga kisah Hang 
Kesturi bertikam dengan Hang Tuah (sic)| telah dimasukkannya ke dalam Bab ke-16, 
walaupun kisah ini sebenarnya berada dalam kisah (Bab) ke-12 lantaran kisah 
tersebut tercantum dengan kisah rombongan perwakilan Melaka ke negeri China. 
Selain kesilapan dalam menyusun bab, Dr. Revunenkova juga tersalah baca beberapa 
ungkapan, seperti “lembu putih” dibacanya sebagai “kerbau putih”, nama “Raden 
Purna Lango” sebagai “Kirana Langu” dan nama Tun Seri Lanang, “Mahmud” 
dibacanya sebagai “ Muhammad”. 

12 Maklumat ini, termasuk juga yang lain yang berkaitan dengan deskripsi naskhah dan 
tulisan dalam teks telah dipetik daripada karya Dr. Revunenkova, iaitu dengan 
bantuan terjemahan oleh pensyarah bahasa Rusia di Universiti Malaya, Profesor 
Madya Dr. Victor Pogadaev. Saya merakamkan penghargaan kepada Dr. Pogadaev 
yang dengan senang hati telah menterjemahkan bahagian-bahagian yang relevan 
daripada karya ini. Walau bagaimanapun, sebarang kesilapan yang mungkin timbul 
adalah atas tanggungan saya sendiri. 

13 Kata Jawa Kuno (asal Sanskrit) yang bererti gunung, yang dalam mitologi Hindu 
merupakan pusat Jambudwipa dan dunia. 

14 Sawar bererti penghalang atau penghadang (Wilkinson 1959(2): 1028). 

15 “Pase” ialah “pasir” menurut sebutan lisan Melayu. 

16 Dalam naskhah Melayu lama huruf | £ | (tanpa titik) untuk /k/ | biasa digunakan 
sebagai ganti huruf| )atau /g/l. 

17 Penyalin naskhah Raffles MS. No. 18 menulisnya, “menerangkan”. 

18 Pengkah (juga pengkuh) dalam bahasa Jawa Kuno atau Kawi bererti tegap, kuat, sukar 
untuk diatur (kepala batu) (Lihat Zoetmulder (2000(2): 808). 

19 Daripada kata Kawi “becik”; kebecikan bererti kebajikan, keunggulan, keistimewaan 
(lihat Mardiwarsito 1981: 113). 

20 Kata akarnya “gonjak” atau “gunjak” dalam bahasa Kawi bererti mengejek, berolok- 
olok atau bersenda gurau atau mempersendakan diri dengan maksud merendah diri 
seolah-olah kelihatan bodoh. Sebutan Melayunya boleh juga “kunjak” (lihat 
Zoetmulder 2000(1): 303 dan Wilkinson 1959: 381 dan 626). 

21 Sa dalam bahasa Kawi dan Melayu bererti satu. 

22 Tentang penggunaan huruf Arab dalam sistem kalendar Melayu lama, lihat Ahmat 
Adam (2009: 1 - 34). 

23 Ertinya: “bayang-bayang Allah di dunia”. 

24 Kata Kawi yang bererti rintangan, halangan atau perlawanan. Juga bererti 
ketakutan atau kekhuatiran (lihat Wojowasito (1977: 262). Cf. Zoetmuder (2000(2): 
1206). 

25 Walaupun ejaannya seolah-olah menampilkan ejaan (k-n-d-r-a-nj|, tetapi huruf | ) 
atau “r' | sebenarnya ialah kesilapan penyalin menyalin huruf | J atau “1” |. Oleh 
yang demikian, ejaan sebetul kata ini ialah (k-n-d-I-nj, yakni untuk kata “kandelan”, 
bukan “kendaraan”. Kandelan dalam bahasa Jawa Kuno atau Kawi bererti tebal, padat, 
kokoh, atau banyak. “Kakandelan” bererti dengan ketebalan (lihat Zoetmulder 
2000(1): 453), Wojowasito 1977: 127, dan Mardiwarsito 1981: 265). 

26 Lah, ialah kata Kawi. Kata ini digunakan sebagai desakan, nasihat, permintaan, atau 
peringatan (lihat Wojowasito 1977: 150; lihat juga Zoetmulder 2000(1): 557). 

27 “Goncak” adalah bentuk tercemar kata “gonjak” atau “gunjak” yang berasal daripada 
kata Kawi gonjak. Lihat nota 18 di atas. Dalam bahasa Melayu, kata “goncak” (juga 
kunjak) bererti membuat kelakar; memperolokkan diri atau membuat diri seolah-olah 
dipermainkan (lihat Wilkinson 1959 (1): 374 dan 626). 

28 P-t-t-w-r-n - pituturan. Dalam bahasa Kawi bentuk kata pitutur bererti nasihat atau 
anjuran. Papituturan bererti peringatan (lihat Mardiwarsito 1981: 624-625). 

29 Petikan daripada sebuah hadith Syiah (lihat Usul al-Kafi, 1, 92, hadith 1. Sumber 
hadith ialah Abu Ja'afat al-Sadiq). 

30 Waktu dhuha ialah waktu sembahyang pada pagi hari, iaitu antara waktu apabila 
matahari sudah terbit dan sebelum masuknya waktu zuhur, yakni waktu matahari 
tegak atau tepat di puncaknya. 

31 Tidak disebut dia mati di Aceh. 

32 Lihat Raffles MS. No. 16: f. 2. 

33 Tanpa prihatin terhadap bentuk ejaan Jawi lama yang tidak mementingkan vokal, 
Muhammad Haji Salleh membaca ejaan untuk perkataan asal Kawi, yang juga tidak 
diketahui olehnya akan maknanya, sebagai “perteturan” (Muhammad 1997: xiii dan 
XV). 

34 Lihat R. Roolvink (1967(3): 304-305, nota 8). Seyogia diingatkan, kata ini terdapat 
dalam bahasa Batak Toba kerana pada pertengahan abad ke-14, wilayah Batak pun 

menjadi sebahagian daripada jajahan Majapahit (lihat Slametmulyana 1979: 146 dan 
Robson 1995: 33). 

35 Bukan “perteturun” seperti yang disangkakan oleh Muhammad Haji Salleh (1997: 
passim). 

36 Mardiwarsito (1981: 624). 

37 Zoetmulder (2000(2): 1307 - 1308). 

38 Ibid (2002(2): 1308). 

39 Lihat Hadjadibrata (2003: 857). 

40 Penggunaan istilah dalam bahasa Kawi secara lumrah juga amat ketara dalam teks 
kedua-dua naskhah. Hal ini sebenarnya telah tidak disedari oleh banyak orang yang 
mengkaji teks Sejarah Melayu. 

41 Lihat Macgregor (1955: 84; 1956: 6). CF. Pinto (1969: 39). Sultan “Alauddin yang ini 
digelar orang “Marhum Sayyid Mangkat di Aceh” (lihat Maxwell 1882 (9): 97-98). 

42 Bahkan, pada ketika itu “Alauddin masih bergelar sultan, walaupun dia dalam 
pelarian hingga ke tahun 1616. Raja Bongsu naik takhta dengan gelaran Sultan 
Abdullah Mughayat Syah setelah berkahwin dengan adik perempuan Sultan Iskandar 
Muda. 

43 Tambelan atau Timbulan terletak di kawasan Pulau Tujuh, di Kepulauan Riau. 

44 Lihat C. A. Gibson-Hill (1956: 126 -128). 

45 Ibid., hlm. 133. 

46 Imbuhan “kan” sengaja dihitamkan sebagai penegasan. Demikian pula huruf-huruf 
lain yang digelapkan dengan sengaja demi penegasan. 

47 Perbincagan tentang pantangan nama ini boleh diikuti dalam Bab VI. 

48 Kesilapan mereka yang menggunakan nama “Maayat Syah” adalah disebabkan oleh 
kerana pentransliterasi telah tersalah baca huruf Jawi ghayn | & | sebagai “'ayn | & |. 

49 Untuk perbincangan lanjut tentang pantangan menyebut nama, lihat Bab VI. 

50 Atau Afonso Dalboquerque (Birch, 1880). 

51 Tentang perbezaan dalam doktrin Tasawuf masing-masing, lihat Peter Riddell (2001: 
104 -125). 

52 Lihat Blagden (1925). 

53 Lapan kisah dalam naskhah Blagden telah dijadikan lapan bab terakhir untuk 
naskhah Raffles 18. Lihat Ibid: 10 - 25. 

54 Lihat misalnya, Teuku Iskandar (2007: 11). 

55 Keterangan lanjut tentang pengaruh bahasa Aceh dalam Sejarah Melayu, dan masa 
penyalinan awal naskhah yang menjadi acuan kepada naskhah milik Krusenstern 
telah saya kemukakan dalam karya yang kini dalam proses penerbitan oleh Yayasan 
Karyawan, Kuala Lumpur, yang diberikan judul “Sulalat Ws-Salatin yakni perl(tulturan 
segala raja-raja. Dialih aksara dan disunting dengan kritis, serta diberi anotasi dan 
pengenalan oleh Ahmat Adam”. 

Bab lll 


TERSILAPKAH ANDA MEMBACA 
SEJARAH MELAYU SELAMA INI??? 


Suatu hal yang kurang diberikan perhatian oleh para pengkaji Sejarah 
Melayu selama ini ialah kehadiran beberapa elemen daripada bahasa 
Kawi dan Sanskrit dalam teks Sejarah Melayu. Oleh sebab kebanyakan 
peresensi (reviewer) kurang memberikan perhatian yang teliti terhadap 
bentuk ejaan Jawi yang digunakan oleh para penyalin awal sepanjang 
beberapa abad yang lalu, maka tidaklah menghairankan jika banyak 
kesilapan membaca dan mentransliterasikan huruf Jawi ke Rumi telah 
berlaku. Kesilapan membaca oleh peresensi atau penyunting pada tahun- 
tahun terkemudian pun mungkin telah meneruskan kesilapan itu 
lantaran mereka itu tidak mempedulikan ejaan Jawi bentuk kuno yang 
pembacaannya tidak boleh dibuat sama seperti membaca huruf Jawi 
pada zaman moden. Lagipun, seperti yang diketahui, pada abad ke-19 
tidak semua penyalin itu terdiri daripada orang Melayu asal dan banyak 
antara mereka itu tidak mempunyai pengetahuan yang mendalam dalam 
bahasa serumpun bahasa Melayu, seperti Jawa Kuno, Jawa Tengahan, 
Sunda atau Melayu Kuno; oleh sebab itu, tentulah mereka tidak akan 
dapat membuat salinan dan transliterasi yang tepat. 

Sementelahnya pula, mereka yang menyalin daripada naskhah yang 
memang sudah sedia bersifat salinan kedua atau ketiga, akan lebih 
terkeliru apabila mereka cuba mentafsirkan ejaan setengah-setengah 
perkataan yang kelihatan asing bagi mereka. Apabila naskhah salinan itu 
kemudian ditransliterasikan oleh orang Eropah (atau orang tempatan 
yang diupah oleh orang Eropah), maka kesalahan mengeja atau 
mengenali perkataan yang disalin itu akan lebih merumitkan lagi. Hal-hal 
begini pun mungkin telah berlaku sejak 200 tahun atau 300 tahun dahulu. 
Perbincangan tentang kesilapan ini, walau bagaimanapun, akan lebih 
banyak merujuk kepada teks naskhah Krusenstern dan Raffles MS. No. 
18. 

Salah Tafsir terhadap Istilah yang Digunakan 


Dalam bab yang terdahulu telah dibandingkan antara mukadimah yang 
terdapat dalam teks Krusenstern dengan pendahuluan yang terkandung 
dalam teks Sejarah Melayu versi Raffles MS. No. 18. Tujuannya adalah 
untuk menunjukkan betapa terdapat banyak persamaan antara kedua- 
duanya, sekalipun ada juga perbezaan apabila berlaku interpolasi oleh 
penyalin kedua-kedua teks. Persamaan itu kelihatan, terutamanya dari 
segi gaya bahasa dan penggunaan istilah yang banyak berasal daripada 
bahasa Kawi dan Sanskrit. Oleh sebab terdapat begitu banyak perkataan 
Jawa Kuno atau Kawi saya menduga bahawa mungkin sekali naskhah 
induk yang dijadikan acuan untuk menyalin kedua-dua naskhah telah 
ditulis, sama ada oleh seorang Jawa ataupun seorang Melayu 
berketurunan Jawa yang fasih dalam bahasa Kawi atau Jawa Tengahan 
dan Sanskrit, serta mempunyai pengetahuan luas dalam kesusasteraan 
Jawa Kuno; atau barangkali, penulis asalnya memang seorang Melayu 
yang memiliki pengetahuan yang sangat dalam tentang sastera, sejarah 
dan kebudayaan Jawa Kuno. 

Bertolak daripada perbincangan tentang mukadimah Sejarah Melayu 
dalam bab yang terdahulu, barangkali wajar kita membicarakan 
beberapa istilah yang digunakan dalam mukadimah tersebut. Untuk itu, 
kita rujuk petikan kata daripada versi naskhah Krusenstern tahun 1798 
dan naskhah Raffles MS. No. 18 tahun 1812. Istilah dan ungkapan itu 
adalah seperti: Seri Agra /s/r/y/ /a/-k(9/r/ | ** $* |, yang oleh hampir 
semua peresensi, daripada Shellabear dan Winstedt sampailah kepada 
Abdul Rahman Haji Ismail dan Muhammad Haji Salleh, dibaca dan 
ditransliterasikan ke dalam huruf Rumi sebagai “Seri Akar Raja”. Nama 
gelaran pangkat ini sebetulnya tiada kena mengena dengan “akar”. Para 
peresensi itu terkeliru dengan huruf Jawi kaf | S | yang tiada bertitik 
yang sepatunya dibaca sebagai huruf ga| |. Kata “Agra” (a-klgl-rj ialah 
kata Kawi (asal Sanskrit) yang bererti pemimpin, atau terutama, 


terkemuka, tertinggi atau terpenting.” ' Dan ayat dalam naskhah 
Krusenstern, “Dan ia memerangi segala pengkuh (atau pengkah)j, taat, 
dan kebajikan” dibaca oleh kebanyakan peresensi: “... dan ia menerangi 
(sic| segala pangkat ta'at dan kebajikan” (Shellabear 1981: 2, Situmorang 
dan Teeuw 1952: 2, dan A. Samad Ahmad 1986: 3). Perkataan Kawi 
“pengkuh” atau “pengkah” yang bererti tegap atau kukuh, tetapi dieja 
dengan ejaan Jawi lama | 14: | memang mengelirukan kerana mereka 
menyangka huruf hujung perkataan itu ialah huruf ta marbutah | : |, dan 


D. 


oleh sebab itu, membaca kata itu sebagai “pangkat”. Kesilapan mereka 
itu juga lantaran tidak terlintas dalam fikiran mereka kata itu bukanlah 
perkataan Melayu, tetapi Kawi. Dalam pada itu, banyak antara mereka 
yang mentransliterasikan ayat dalam manuskrip Raffles MS No. 18 
apabila mentransliterasikan ayat yang bermaksud sama, iaitu, “... dan ia 
menerangkan segala tanggel, taat dan kebajikan ...” kepada “Dan ia 
menerangkan segala tangga, taat dan kebajikan” (lihat Winstedt 1938: 
42, Brown 1952: 12, Muhammad Haji Salleh 1997: 3, dan Abdul Rahman 
Haji Ismail 2009: 65). Tanggel juga ialah istilah Kawi yang membawa 
makna rintangan, halangan atau perlawanan (Wojowasito 1977: 262). 
Apabia kata tanggel digantikan dengan “tangga” tentulah maksud ayat itu 
terseleweng. 

Kesilapan membaca perkataan Kawi dalam mukadimah naskhah 
Raffles MS. No. 18 juga kelihatan pada perkataan kandelan dalam ayat, 
“Setelah fakir ... yang insaf akan lemah keadaan dirinya dan singkat 


pengetahuan ilmunya ... yang kandelan”?$ atas bebalnya ... “ telah dibaca 


oleh ramai peresensi”?” sebagai “Setelah fakir ... yang insaf akan lemah 
keadaan dirinya dan singkat pengetahuan ilmunya ... yang 


"60 atas bebalnya.” Kata “kandelan” yang dalam bahasa Kawi 


“01 


“kenderaan 


bererti tebal atau padat”* pun apabila dibaca “kenderaan” juga tidak 
munasabah. Sama seperti apabila kata “gonjaklah” yang telah dibaca 
sebagai “kencanglah”, atau “goncanglah”, atau “perkejutlah” tentulah 


tidak akan mencerminkan maksud ayat yang sebenar.” 


Masalah yang dihadapi oleh banyak pengkaji Sejarah Melayu kerana 
mereka menganggap hikayat Melayu itu hampir seluruhnya ditulis 
dengan menggunakan perkataan Melayu, sedangkan dalam hampir 
semua versi Sejarah Melayu kata yang berasal daripada bahasa Jawa Kuno 
dan Sanskrit banyak sekali ditemui. Juga yang menjadi penghalang utama 
dalam membuat transliterasi dari Jawi ke Rumi adalah cara menulis Jawi 
dalam naskhah tua Melayu, dan cara pemindahan aksara atau peresensi 
itu membaca kata dalam huruf Jawi itu, yang biasanya dilakukan dengan 
berdasarkan ejaan yang mereka biasa gunakan. Para pengkaji manuskrip 
Melayu tentu sedar betapa sukarnya membaca atau mengenali sesuatu 
perkataan semata-mata kerana ejaan Jawinya tidak mementingkan vokal 
atau diftong. Misalnya, kata “tuan” cukup dieja dengan huruf /t/n/, atau 
/ t/w/n/, manakala kata “duli” dieja dengan huruf /d/I1/ sahaja dan 
menteri dieja /m/n/t/r. Begitu juga kata “Bota” (atau Sanskritnya 

Bhuta)?* cukup dieja dengan dua huruf sahaja, iaitu ba /b/ dan ta /t/ | - 
— |. Perkataan yang berbeza pun kadang-kadang dieja dengan cara yang 
sama; misalnya, kata “toh” dan “tuha” dieja dengan huruf Jawi yang 
sama, iaitu /t/w/h/ | *£ |; kata “bawa” dan “bau” pun dieja dengan 
menggunakan huruf yang sama, iaitu /b/a/w/ | 4: |, dan kata “bunga” 
dan “buang” pula dieja /b/w/n/ | Cg |, iaitu dengan huruf Jawi yang 
sama; kata Arab “jahli” dan dan kata “jahil” juga dieja dengan huruf yang 
sama, iaitu /j/h/1/ (| 9? |. 

Satu lagi masalah tulisan Jawi dalam manuskrip Melayu ialah titik 
pada sesuatu huruf kadang-kadang dibubuh di atas dan kadang-kadang 
di bawah. Misalnya, untuk titik huruf ba /b/ | — |, ada ketikanya dibubuh 
dengan betul, iaitu di bawah, tetapi ada juga masanya, seperti yang 
terdapat dalam manuskrip Krusenstern, titik ba /b/ | — | itu dibubuh di 
atas hingga seolah-olah menjadi huruf nun /n/ | Oo |. Misalnya, untuk 
nama “Bicitram” titik huruf ba dalam naskhah Krusenstern telah 
dibubuh di atas. Lebih mengelirukan lagi apabila titik huruf yang 
sepatutnya satu, dibubuh dua atau tiga, ataupun sebaliknya. Dalam 
naskhah Krusenstern, misalnya, nama Bicitram dieja seolah-olah 
t/j/y/t/r/m | **** | kerana huruf ba /b/ | — | yang titiknya diletakkan di 
atas seolah-olah mempunyai dua titik huruf ta /t/ | & |, dan huruf ca 
/ch/ | & | yang seharusnya ada tiga titik diberikan satu titik sahaja, 


sehingga huruf itu seolah-olah membentuk huruf jim /j / | 04 'q 
Demikian pula titik huruf ga /g/ | | kadang-kadang dibubuh di 
bahagian atas dan kadang-kadang di bawah | |. Akan tetapi, sudah 
menjadi kelaziman pula bagi penulis manuskrip lama untuk tidak 
meletakkan titik pada huruf ga sehingga yang tinggal ialah huruf kaf /k / 
| S|, walaupun yang dimaksudkan ialah huruf ga /g/| |. 

Oleh yang demikian, dapat dirumuskan bahawa cara penulisan kata 
dalam huruf Jawi tidak semestinya mencerminkan cara yang betul 
perkataan itu disebutkan. Contohnya ejaan s/p/r/b | -*- | telah 
menimbulkan kesalahan sebutan bagi perkataan itu (hal ini akan 
dibicarakan lagi nanti). Oleh sebab itu, masalah tulisan Jawi gaya lama 
memang menyukarkan tugas membuat transliterasi jika penyunting 
tidak hati-hati. Hal inilah yang telah menyebabkan para peresensi Eropah 
yang mengerjakan Sejarah Melayu “tersasul” dalam membuat tafsiran 
mereka. Kesilapan dalam transliterasi yang dimulakan oleh para pengkaji 
Eropah itu, sekalipun mereka barangkali telah mendapatkan bantuan 
para pembaca tulisan Jawi yang terdiri daripada orang Melayu sendiri, 

atau mereka yang berketurunan Jawi Peranakan,” telah diwarisi oleh 
para pengkaji terkemudian. 

Dalam manuskrip Raffles MS. No. 18 juga terdapat kata “lah” dan 
“gonjaklah” yang digunakan dalam ayat: 


“Lah menengar (sic)| titah yang maha mulia itu maka terjunjunglah atas batu 
kepala fakir dan beratlah atas segala anggota fakir, maka fakir goncaklah 


/k(D/n/c/k/1/h/ eg diri fakir pada mengusahakannya ...” 


Oleh sebab kesilapan membaca dua perkataan ini, maka ertinya turut 
terseleweng. Kegagalan memastikan makna kata lah dalam konteks ayat 
di atas, menyebabkan ada penyunting atau peresensi yang meninggalkan 
kata “lah” begitu sahaja tanpa mentransliteraikannya (Muhammad Haji 
Salleh 1997: 4 dan Abdul Rahman Haji Ismail 2009: 66); barangkali kerana 
memikirkan ini adalah satu kekhilafan penyalin. Ada pula yang 


menggantikannya dengan kata “setelah”*” (A. Samad Ahmad 1979: 2 dan 
Situmorang dan Teeuw 1952: 2). Walhal, kata “lah” yang digunakan 
bukanlah kerana tersalah eja atau tersalah letak dalam ayat. “Lah” ialah 
kata seru dalam bahasa Kawi yang membawa makna “wahai!”, baiklah! 
atau “nah!”. Penggunaannya adalah bertujuan sebagai desakan, nasihat, 


permintaan atau, peringatan.** Kesalahan menanggapi kata seperti ini, 
memang banyak; misalnya, sa (yang bererti satu, sama atau dengan), de 
(yang bererti oleh, di, atau buat) dan den (yang bererti kadang-kadang 
atau ada kalanya) sering tidak ditanggapi maknanya, dan oleh sebab itu, 
sering pula transliterasinya silap. Juga penggunaan kata yang dianggap 
bukan daripada bahasa Melayu pun menyebabkan peresensi keliru, dan 
oleh itu, tidak dapat membuat transliterasi yang betul. Misalnya, dalam 
ayat “Maka fakir pergonjaklah (atau perkunjaklah) diri fakir pada 
mengusahakannya ... “telah dibaca sebagai “perkejutlah” oleh mereka 
yang menggunakan naskhah yang mengandungi nama Tun Seri Lanang 
(Shellabear 1981: 3, A. Samad Ahmad 1979: 3, dan Situmorang dan Teeuw, 
1952: 2). Perkataan “gonjak” (dalam naskhah Raffles MS. No. 18) pun 
telah tersilap dibaca oleh semua peresensi yang menggunakan naskhah 
itu. Mereka membacanya sebagai “kencanglah” (Muhammad Haji Salleh 
1997: 4), “goncanglah” (Abdul Rahman Haji Ismail 2009: 66), atau 
“bergoncanglah (Winstedt 1938: 42). 

Kesilapan membuat transliterasi dari aksara Jawi ke Rumi 
menyebabkan pembaca awam Sejarah Melayu hingga kini terkeliru, dan 
oleh sebab itu, tidak dapat mengapresiasi sepenuhnya unsur klasik pada 

bahasa Melayu arkaik dalam Sulalalat u's-Salatin sejak ketika hikayat 
Melayu itu mula dikaji oleh penelaah dan peminatnya, seperti Pieter van 
der Vorm, Valentijn, John Leyden, Winstedt, Wilkinson, Blagden, 
Roolvink, dan banyak lagi. Hal ini tidak berlaku pada karya klasik 
Eropah, seperti karya William Shakespeare (1564-1616) dan Geoffrey 
Chaucer (1343-1400), yang menampilkan kepada pembaca unsur arkaik 
yang terdapat dalam bahasa dan kesusasteraan Inggeris tua. Dalam 
Sulalat Ws-Salatin terdapat ratusan kata pinjaman daripada bahasa Kawi 
atau Sanskrit yang lantaran tidak dikenali dengan cermat telah 
menyebabkan tidak muncul ejaannya yang betul dalam transliterasi, 
misalnya istilah prastawa (ditulis peristiwa), karana (ditulis karena), 
abhyantara (ditulis bentara), awicara (ditulis bicara), agraja (ditulis akar 
raja), adiraja (atau adhirajal (ditulis al-diraja), Po (ditulis Pau) anugraha 
(ditulis anugerah), penghuat (ditulis penguat), nityasa (ditulis 
senantiasa), dan lain-lainnya. Kesilapan membuat transliterasi yang tepat 
menjangkiti pula para sarjana Melayu-Indonesia yang juga meneruskan 
apa-apa yang telah dilakukan oleh penelaah dan peminat Eropah 
terhadap Sejarah Melayu selama lebih seabad. 

Sebagai contoh lagi, kesilapan mentransliterasikan, baik perkataan 
Kawi mahupun istilah Sanskrit, menyebabkan pembaca awam selama ini 
menganggap nama makhluk yang menabalkan Bicitram Syah sebagai 
Sang Supraba Tramberi Seri Tribuana ialah “Bat”, padahal nama ini 
seharusnya dibaca “Bota” menurut lidah Melayu. Bagi saya sendiri yang 
sangat meminati sejarah dan mitos orang Melayu, kisah kedua dalam 
naskhah Krusenstern (kisah ketiga dalam Raffles MS. No. 18) adalah yang 
paling menarik. Dan sayangnya, kisah atau bab inilah yang paling perlu 
ditransliterasikan dengan sebaik mungkin. 

Juga, oleh sebab tersilap membaca manuskrip Sejarah Melayu yang 
telah ditransliterasikan ke huruf Rumi, sehingga ke hari ini pun orang 
masih menganggap nama Sang Supraba sebagai Sang Sepurba. Ada yang 
mengenal tokoh ini sebagai Sapurba, ada pula yang menamakannya 
Sipurba, ada pula yang mentransliterasikan namanya sebagai Suparba. 
Kesan daripada ini menyebabkan sudah sekian lama para peresensi 
Sejarah Melayu mengabaikan peri pentingnya nama Sang Supraba sebagai 
tokoh mitos dalam sejarah permulaan tatanegara (politi) Melayu kuno 
sejak diasaskan di Sumatera. Kegagalan mentransliterasikan nama tokoh 
ini dengan betul secara fonetiknya tidak sedikit menyumbang kepada 

kecuaian dalam menganalisis fungsi mitos yang mempunyai erti yang 
simbolik dalam sistem kerajaan Melayu. 

Kecuali beberapa orang ahli arkeologi, tidak banyak sejarawan cuba 
mentafsirkan mitos yang meriwayatkan asas penubuhan kerajaan 
Melayu di daerah Muara Tatang dan Sungai Melayu itu, dan membantu 
dalam memberikan gambaran tentang masyarakat dan sistem 
kepercayaan di kawasan itu. Barangkali tidak banyak yang menyangka 
bahawa di sebalik mitos Sang Supraba dan Bukit Siguntang MahamFeru, 
pencerita Sejarah Melayu pada peringkat awal telah menampilkan 
kebijaksanaannya apabila dia cuba, dengan cara yang tidak langsung, 
untuk menunjukkan bahawa daerah Melayu itu telah didatangi oleh 
agama Buddha dan Hindu hanya dengan menyebutkan nama, seperti 
Bicitram Syah, Nila Pahlawan, Karna (sic, Krishna) Pandeyan, Malini dan 
Sundari. Penggunaan nama ini oleh pengarang asal Sejarah Melayu 
seolah-olah ingin memberitahu bahawa kedatangan agama Hindu 
(mungkin mazhab Vishnavite atau aliran Vishnu) telah bertembung 
bersama-sama dengan agama Buddha yang wujud di kawasan daerah 
Jambi sekarang ini. Pemberitahuan ini dibuat secara simbolik apabila 
kedua-dua anak raja keturunan maharaja Iskandar Dhulkarnain itu 
masing-masing memperisterikan Wan Empu dan Wan Malini. Malini yang 
dikahwini oleh Karna Pandeyan ialah nama yang simbolik kerana 
menurut mitos agama Buddha, dia dan Sundari ialah dua orang biksuni 
yang amat terkenal apabila Buddha (circa 563 S.M. - 400 S.M.), 
menubuhkan institusi sangha biksuni pada tahun kelima selepas Buddha 
menerima pencerahan atau kesedarannya (enlightenment). Sundari ialah 
puteri jelita seorang Brahman bernama Agnidatta. Kecantikannya itu 
menurut satu mitos agama Buddha telah menyebabkan dia diminati oleh 
banyak jejaka, tetapi kerana sangat setianya kepada Buddha, dia 
meminta agar dia ditahbiskan oleh Buddha sebagai biksuni, dan 
permohonannya itu diperkenankan. 

Nama Nila Pahlawan merujuk kepada dewa Vishnu, iaitu dewa yang 
tubuhnya berwarna biru (nila) yang dalam doktrin agama Hindu 
dianggap sebagai dewa penyelamat, manakala nama Karna Pandeyan 
pula merujuk kepada dewa “Krishna yang berilmu (pandey)”. Krishna, 
menurut doktrin agama Hindu, pun ialah penjelmaan semula Vishnu. 
Antara tiga nama anak raja ini nama Bicitramlah yang lebih istimewa. 
Kata “bicitram” ialah kata tercemar daripada kata dalam bahasa 


Sanskrit, Vi-citra(m).?? Makna kata ini ialah bersinar-sinar, menarik, 

atau beraneka warna. Menariknya, kata ini juga mempunyai erti yang 
sama dengan kata Sanskrit “Suprabha”, iaitu gemilang, menawan, dan 
berseri-seri. Nama Supraba menurut Sejarah Melayu ialah nama yang 
diberikan oleh Wan Empu dan Wan Malini. Akan tetapi, raja itu 
kemudiannya diberikan nama dan gelar sepenuhnya, Sang Supraba 


Tramberi”" Tribuana. 

Baik dalam mitos agama Buddha mahupun agama Hindu “Suprabha” 
sebenarnya ialah nama yang agung lantaran dia berwatak suci. Dalam 
Sejarah Melayu, kedatangan Sang Supraba melambangkan pertembungan 
antara budaya India dengan Melayu apabila dia berkahwin dengan Wan 
Sundari, puteri Demang Lebar Daun. Nama Supraba juga adalah istimewa 
kerana melalui waad antara dia dengan Demang Lebar Daunlah, maka 
wujud perjanjian terkenal yang mensyaratkan rakyat Melayu perlu setia 
kepada raja dan raja tidak akan mensia-siakan rakyat demi mewujudkan 
hubungan simbiotik antara kedua-duanya. Akan tetapi, menurut mitos 
Hindu dan juga Buddha, jantina tokoh “Suprabha” boleh jadi lelaki, dan 
boleh jadi juga perempuan. Juga agamanya pun boleh jadi Buddha atau 
boleh jadi Hindu. Dalam satu mitos agama Buddha nama “Suprabha” 
ialah nama seorang puteri saudagar kaya yang telah menjadi biksuni yang 
sangat setia kepada Gautama Buddha. Akan tetapi, menurut sumber 
mitos Hindu, “Suprabha” juga nama putera dewa yang berkebolehan 
meramalkan kejadian yang akan berlaku pada dirinya. Pada satu ketika, 
dia telah meramalkan kejatuhannya dari syurga akibat kehilangan merit 


atau “pahala”, yang akan menyebabkan dia lahir semula”! di dalam 
perut seekor babi betina. Perkara ini menimbulkan kesedihan yang amat 
sangat pada diri “Suprabha”. Apabila ratapan kesedihannya itu diketahui 
oleh Indra, iaitu raja segala dewa, putera dewa itu pun dinasihatkan agar 
meminta pertolongan dewa Siva. Setelah dia melakukan apa yang 
disuruh Indra, dia pun mendapati dirinya berada di dunia yang lebih 
tinggi daripada “swarga”. Namun begitu, dalam satu sumber Buddha 
yang lain, Suprabha seorang raja yang dikatakan telah “memasuki 
samadhi”, iaitu menjadi seorang buddha. Justeru, bagi pemeluk agama 
Buddha, nama “Suprabha” juga membawa erti “telah mendapat 
pencerahan (kesedaran) atau enlightenment” kerana berjaya mencapai 
taraf seorang Buddha. Penganut Buddhisme menganggap Suprabha 


sebagai “penakluk” atau “pemusnah” eksistensi.”* Oleh sebab itu, nama 
“Suprabha” juga dianggap sebagai nama suci yang lain bagi Buddha. 

Dalam kedua-dua naskhah, baik milik Krusenstern, mahupun Raffles 
MS. No. 18, nama Wan Empu dan Wan Malini juga melambangkan budaya 
Melayu di Muara Jambi. Gelar Wan yang tercantum pada nama kedua- 
dua wanita ini juga berasal daripada bahasa Kawi, hwan, wan dan 
hwanan. Istilah wan ini bererti penggiring, penjaga atau penggembala 
atau pemelihara ternakan (Mardiwarsito 1981: 228). Dalam konteks kisah 
di Bukit Siguntang MahamZeru, penggunaan gelar Wan yang tercantum 
pada nama dua orang wanita di bukit tersebut menunjukkan pengarang 
asal Sejarah Melayu ingin menunjukkan bahawa kebudayaan di daerah 
Muara Tatang yang menjadi kawasan Melayu itu ialah kebudayaan tani 
kerana kata “wan” menampilkan budaya agraria itu. Wan bukanlah gelar 
bangsawan, seperti yang dianggap oleh banyak orang. 

Kedudukan Wan Empu dan Wan Malini sebagai wanita tani jelas 
menunjukkan ciri kesederhanaan yang terdapat dalam agama Buddha, 
iaitu sesuai dengan watak biksuni (Sanskrit) atau Bikuni (Pali) dalam 
sistem sangha Buddha. “Empuk” ialah kata tercemar daripada kata Mpu 
dalam bahasa Jawa kuno. Mpu atau empu dalam bahasa Kawi bererti 
orang yang dihormati atau dimuliakan (seperti seorang biksuni). Kata 
“empuk” ialah sebutan lisan daripada kata empu. Jadi, nama Wan 
Empulkl| ialah nama seorang penternak haiwan yang dihormati. Nama 
Wan Malini juga nama seorang wanita tani yang dipadankan daripada 
nama biksuni yang bernama Malini. Malini bermakna wanita perangkai 
bunga atau isteri seorang penggubah bunga atau tukang kebun. Dalam 
konteks kisah di Bukit Siguntang Mahame&ru, Wan Malini seperti juga 
Wan Empulkj| ialah wanita yang berbudaya agraria. Mereka tinggal di 
bukit yang dinamakan Siguntang MahamzZeru, iaitu lambang tempat 
kediaman para dewa. Mahameru (bukan Maha miru), dalam kosmologi 
Hindu, Jain dan Buddha ialah gunung tempat kediaman para dewa. Oleh 
sebab itu, candi agama ini dibina dalam bentuk yang mewakili imej 
Mahamgru, seperti yang terdapat pada bentuk candi Borobudur. Jadi, di 
sebalik nama Wan Empulk| dan Wan Malini digambarkan sebagai wanita 
tani, mereka juga lambang para dewi atau simbol agama Buddha itu 
sendiri. 

Terkait dengan kegagalan mentafsirkan mitos Sang Supraba dan Bukit 
Siguntang Mahame&ru, ini ialah kegagalan para peresensi 
mentransliterasikan serta menterjemahkan kandungan ciri yang 
kemudiannya dikatakan menjadi bacaan dalam istiadat menggelar orang 
besar-besar di negeri Melayu (Maxwell 1881: 2-8). Sesungguhnya, 

kegagalan ini amatlah disayangi kerana sehingga kini pun didapati dalam 
mana-mana versi Sulalat u's-Salatin, teks “ciri” yang lengkap telah tidak 
diberikan transliterasi dengan baik atau diberikan terjemahan yang betul 
oleh para pengkaji. Kegagalan para peresensi memberikan makna pada 
ciri yang bersifat puji-pujian menyebabkan pembaca awam Sejarah 
Melayu tidak dapat menikmati keindahan maksud ciri itu. Memanglah 
benar bahawa untuk mentransliterasikan “ciri” tersebut para peresensi 
juga perlu menghalusi satu persatu perkataan yang terkandung dalam 


“ciri” itu dan memberikan tafsiran yang bersifat kritis.”? Walau 
bagaimanapun, dalam Bab V buku ini, segala sesuatu tentang “ciri” itu 
akan dibincangkan dengan lebih jelas. 

Satu lagi kekurangan yang perlu diketengahkan tentang pembacaan 
Sulalat u's-Salatin ialah betapa para peresensi tidak begitu teliti 
mentransliterasikan serta menterjemahkan kandungan puisi Jawa dalam 
kisah ke-11 naskhah Krusenstern (kisah kesembilan dalam Raffles MS. 
No. 18 dan kisah ke-14 dalam naskhah Shellabear). Oleh penyalin 
naskhah Sejarah Melayu tahun 1798, kata Kawi, honya, iaitu perkataan 
pertama dalam kidung atau tembang (puisi Jawa) yang disisipkan telah 
disalin sebagai “ono”, manakala kata “sirih” disalinnya “suruh”. Ono 
ialah kata tercemar daripada hana (disebut hono) yang merupakan 
bentuk baharu daripada kata honya. Namun begitu, kata ini pun ditulis 
onya oleh hampir semua peresensi naskhah Raffles MS. No. 18, iaitu 
bentuk tercemar daripada kata honya yang merupakan kata seruan 


seperti “nah!””4 


Ketidaktepatan mentransliterasikan juga berlaku pada nama gelar 
panglima Siam Oya Deco, yang dibaca sebagai Awi Dicu. Begitu juga nama 


Raja Cangka Anak,” iaitu putera Raja Campa, Po Gama dengan Raden 


Galuh Ajeng, ditransliterasikan sebagai Raja Jignak oleh Leyden (1821: 
210), Raja Jaknaka oleh Shellabear (1957: 133), Raja Jakanak oleh 
Winstedt (1938: 136), Brown (1952: 110), Situmorang dan Teeuw (1952: 
176), dan A. Samad Ahmad (1986: 163), Raja Jikanak oleh Muhammad Haji 
Salleh (1997: 132), dan Jaka Anak oleh Abdul Rahman Haji Ismail (2009: 
194). Demikian pula nama Merah Silo, sering ditulis Merah Silu atau 
Merah Silau. Silo sebetulnya nama yang menurut ejaan dan sebutan Aceh 
bererti silau. 

Tidak banyak peresensi Sejarah Melayu yang mentransliterasikan dari 
Jawi ke Rumi menyedari bahawa istilah pani yang digunakan dalam kisah 

keenam naskhah Krusenstern dan Raffles MS. No. 18 dan kisah ketujuh 
naskhah Shellabear, serta naskhah yang diresensi oleh Munsyi Abdullah, 
Sitor Situmorang dan Teeuw, ialah kata Kawi yang bererti tangan. Tanpa 
teliti, mereka membaca ungkapan “Merah Silo berkarang di paninya” 
sebagai “berkarang di pantainya”. Padahal, “berkarang di pani” 
bermaksud “memiliki karang di tangannya dan tidak ada kena mengena 
dengan pantai. Begitu juga nama gajah yang dinaiki oleh Sultan Malik al- 
Salih yang sepatutnya dibaca “Paramadiwana” (p-r-m-d-y-w-a-n, *'**” | 
telah dibaca “Permadabuana” oleh Winstedt (1938: 74), Shellabear (1896: 
70) Situmorang dan Teeuw (1952: 63), dan Muhammad Haji Salleh (1997: 
47). Kata paramadiwana terdiri daripada kata parama dan divana yang 
dalam bahasa Sanskrit bererti permainan yang paling baik (Monier- 
Williams 1999: 588 dan 479), sedangkan permada buana (kecuali kata 
buana) tidak mengandungi apa-apa makna, baik dalam bahasa Sanskrit 
mahupun Kawi. Demikian juga nama “Seri Amerta” (atau Seri Amreta) 
dalam kisah ke-10 (naskhah 1798) dan kisah kelapan (naskhah Raffles 
MS. No. 18) (tentang Tun Perak) telah dibaca “Seri Amarat” oleh 
Winstedt (1938: 94), John Leyden (1821: 122), dan “Seri “Amarat” oleh 
Muhammad Haji Salleh (1997: 74), serta “Seri “Imarat” oleh Abdul 
Rahman Haji Ismail (2009: 136). Hanya A. Samad Ahmad (1986: 90) dan 
Situmorang dan Teeuw (1952: 101), yang betul mentransliterasikan kata 
itu “Seri Amerta”. Amerta, amreta, atau amrta dalam bahasa Kawi 


(berasal Sanskrit) bererti abadi, tidak mati atau kebal.”* Dalam semua 
teks Sejarah Melayu terdapat nama Tun Janapatra, tetapi oleh sebab 
tersilap dibaca oleh para peresensi yang keliru dengan /j/a/n/ /p/t/r/a/ 
| '* OO |, maka kata ini ditransliterasikan “Jana Putera” oleh Winstedt 
(1938: 98), Muhammad Haji Salleh (1997: 81), A. Samad Ahmad (1999: 
108), Sitor Situmorang (1952: 116), Abdul Rahman Haji Ismail (2009: 143), 
dan Shellabear (1957: 88). Walhal kata patra dalam bahasa Sanskrit (dan 
Kawi) membawa makna yang patut, mampu, cekap, tangkas, terampil, 
atau siap sedia dan kata jana pula bererti orang atau manusia 
(Zoetmulder 2000(2): 796-797 dan 2002(1): 410). Jadi, Janapatra 
bermaksud orang yang cekap. 

Barangkali kesalahan transliterasi juga sangat menonjol pada nama 
putera Raja Tanjungpura dalam kisah Si Penyadap (kisah ke-11 naskhah 
Krusenstern, dan kisah kesembilan naskhah Raffles MS. No. 18). 
Kesemua para peresensi sebelum ini telah menyebut nama anak raja itu 
sebagai “Radin Perlangu” (Winstedt 1938: 101, Brown 1952: 73, 

Muhammad Haji Salleh 1997: 83, dan Abdul Rahman Haji Ismail 2009: 
146). Nama itu disebutkan “Raden Kirana Langu” oleh Shellabear (1981: 
81) dan Situmorang dan Teeuw (1952: 120), “Raden Perlan Langu” oleh A. 
Samad Ahmad (1986: 112), dan “Radin Prana Langu” oleh John Leyden 
(1821: 158). Sebetulnya, baik istilah “perlangu”, “kirana langu”, “perlan 
langu” mahupun “prana langu”, semuanya tidak mempunyai apa-apa 
makna untuk nama yang munasabah. Bahkan, tidak mungkin sekali-kali 
nama ini “Langu” kerana kata “langu” dalam bahasa Jawa kuno bererti 
bau yang busuk atau sesuatu yang memualkan atau menjijikkan 
(Zoetmulder 2000(1): 571). Dalam bentuk transliterasinya nama ini harus 
dieja dan disebut “Lango”, iaitu kata Kawi yang bererti perasaan rindu, 
atau menjadi terpesona kerana kecantikan atau kecintaan. Kata lango 
juga membawa erti perasaan romantik atau rasa ghairah oleh cinta 
(Zoetmuder 2000(1): 568). Nama awalnya pun seharusnya “Purna” yang 
dalam bahasa Kawi bererti “penuh”. Jadi, Purna Lango bererti penuh 
rindu. 

Antara istilah yang akan mengelirukan pembaca awam Sejarah Melayu 
ialah kata Kawi yang dibaca “pecah” oleh para peresensi dalam ayat yang 
berikut: 

... Syahdan didudukkan di atas segala raja-raja yang banyak dan dianugerahi 

keris ganja kerawang sebilah; empat puluh keris yang lain akan pengiringnya. 

Sekaliannya dipecatkannya sarungnya. 


Kata Kawi pecat” dalam ayat di atas bukanlah bererti memecahkan 
sarung keris, sebaliknya bermakna dikeluarkan, dilepaskan sarung keris 
itu atau dipisahkan keris itu dari sarungnya. Kesilapan 
mentransliterasikan kata ini dan kemudian diterjemahkan pula ke dalam 


bahasa asing” tentulah mengelirukan. Satu lagi istilah yang silap 
ditransliterasikan ialah kata citra dalam mukadimah versi Sejarah Melayu 
yang mengandungi nama Tun Seri Lanang: 


Maka fakir namai hikayat ini “Sulalat wWs-Salatin, yakni petultuj|ran segala 
raja-raja ... inilah mutia segala citra dan cahaya segala peri umpamanya. 


Hampir semua peresensi menggantikan “mutia segala citra” dengan 
ungkapan lain. Shellabear (1981: 3) dan Situmorang dan Teeuw (1952: 2) 
misalnya, menggantikannya dengan ungkapan “mutia segala cetera”. A. 
Samad Ahmad (1986: 3) pula menulisnya, “mutiara segala ceritera”. 
Sebenarnya, ungkapan itu ialah “mutia segala citra”, yang bermaksud 
“mutiara segala yang terbaik yang berwarna cemerlang” (Zoetmulder 

2000(1): 176; cf. Monier-Williams, 1999: 396). Dalam kisah ketujuh 
naskhah Krusenstern dan kisah keenam Raffles MS. No. 18, terdapat 
istilah Aceh gogallel| yang tersilap dibaca oleh banyak peresensi. Lihat 
penggunaan kata gogale dalam ayat yang berikut: 


Maka ditangkaplah raja Samudera itu; maka segala hulubalang Samudera 

pun gogalah, masing-masing mengunus (sic| senjatanya hendak berperang 

dengan orang Syahru'l-nuwi. 
Akan tetapi, Winstedt (1938: 75), membaca ayat di atas, “maka segala 
hulubalang Samudera pun ngunglah”, manakala Abdul Rahman Haji 
Ismail (2009: 111) membacanya, “maka segala hulubalang Samudera pun 
“ngeranglah”, dan Muhammad Haji Salleh (1997: 49) pula langsung tidak 
mentransliterasikan ejaan untuk perkataan Aceh itu. A. Samad Ahmad 
(1986: 61) pula menulisnya: “... maka segala hulubalang Pasai itupun 
gemparlah ...” Bahkan, C. C. Brown (1952: 45) pun menterjemahkan 
istilah gogal€ (yang tidak dapat dibacanya) itu dalam ayat, dengan agakan 
yang munasabah: “The war-chiefs of the Raja of Semudra forthwith raised an 
outcry ...” Padahal, goga sebetulnya bererti tidak tenteram atau gelisah 
(Abu Bakar et al., 2001: 251). 

Ada banyak lagi istilah Kawi dan Parsi yang tersilap dibaca oleh para 
peresensi. Contohnya, perkataan kaid yang berasal daripada qaid, iaitu 
istilah yang bererti ketua atau gabenor, atau pemimpin dalam bahasa 
Parsi (Steingass 2012: 950) telah dibaca sebagai “Kida”. Sebagai contoh, 
daripada bahasa Kawi memadailah jika saya perturunkan satu petikan 
daripada kata yang diungkapkan oleh hulubalang Jawa apabila Tun Bija 
Sura berlunjur di hadapan Betara Majapahit dengan kainnya disingsing 
had lututnya, yang dianggap keterlaluan dan tidak sopan oleh hulubalang 


Jawa itu; lantas katanya: “Tan”? pengidep$? mambang*1 laku sira$2 - 


berlunjur di hadapan Betara Majapahit!” Kata ini yang bermaksud, 
“Jangan kamu terkedip berfikir bahawa sebagai rakyat asing kamu boleh 
berlunjur di hadapan Betara Majapahit!” jelas tidak ditransliterasikan 
dengan baik; malahan, tidak pula diterjemahkan oleh mana-mana 
peresensi yang mengkaji Sejarah Melayu, kecuali Brown yang cuba 
menterjemahkannya sebagai, “I will give you such a clout as will destroy 
you, stretching out your legs before the Batara!” 

Tanpa mentransliterasikan atau menterjemahkannya, Winstedt 
menulisnya dalam tulisan Jawi: “Tan tepidak, tempelo ku saryo ...”, 
manakala Muhammad Haji Salleh (1997: 93) yang nampaknya seperti 
mengulangi apa yang ditulis oleh Situmorang dan Teeuw (1952: 132), 


” 
! 

membacanya, “Tanpa kedep tambung laku sira, berlunjur di hadapan 
Betara” (juga tanpa terjemahan). Abdul Rahman Haji Ismail (2009: 156) 
pula mentransliterasikan kata tersebut, tetapi tidak 
menterjemahkannya: “Tan tapidak tampil lo ko siryo lunjur di hadapan 
Batara!”, manakala A. Samad Ahmad (1986: 126) membaca kata dalam 
tulisan Jawi itu sebagai: “Candala budak-budak ratu Melaka ini tambung 
laku tanpa kedep, muka andika Paduka Betara dipapasi, tidak umpama 
sedikit, main cara mana si keparat ini”. Transliterasi A. Samad Ahmad 
ini, yang sungguh terpesong, memang tidak terdapat dalam mana-mana 
teks Sejarah Melayu lain yang telah disunting. 


Penutup 


Daripada perbincangan di atas dapat disimpulkan bahawa walaupun 
banyak kajian telah dilakukan terhadap naskhah Sejarah Melayu, 
terutamanya versi Raffles MS. No. 18, dan di samping itu juga naskhah 
Shellabear dan Abdullah Munsyi, serta naskhah-naskhah lain yang 
mengandungi nama Tun Seri Lanang, berdasarkan telaah yang begitu 
banyak itu, didapati wujud pula begitu banyak kesilapan 
mentransliterasikan naskhah Sulalat w's-Salatin itu. 

Pada pendapat saya, naskhah Sulalat u's-Salatin tahun 1798 milik 
Krusenstern, yang kini tersimpan di Arkib Institut Manuskrip Oriental di 
Saint-Petersburg, telah menyingkap tabir yang selama Ini 
menyembunyikan banyak maklumat tentang Sejarah Melayu. Rupa- 
rupanya maklumat yang terselindung selama lebih daripada seabad itu 
kerana para pengkaji yang lepas-lepas telah tersalah baca dan tersilap 
mentransliterasikan beberapa istilah, ungkapan atau ayat yang tertulis 
dalam karya agung orang Melayu ini dengan betul, dari aksara Jawi ke 
huruf Rumi. 

Selain kesilapan mentransliterasikan kata dalam huruf Jawi ke Rumi, 
dan mentafsirkan erti istilah pinjaman yang masuk ke dalam penulisan 
Sejarah Melayu, tidak pula banyak usaha dilakukan untuk mentafsirkan 
mitos dan menyaringnya daripada pandangan sejarah yang ingin 
diungkapkan oleh pengarang Sulalat u's-Salatin. Bab yang berikut akan 
meninjau persoalan mitos dan membicarakannya dari sudut sejarah, 
seperti yang ingin disampaikan oleh pengarang karya agung ini. 


56 Bab ini berasal daripada makalah yang dibentangkan pada Seminar 400 Tahun 
Sulalat Ws-Salatin, anjuran Dewan Bahasa dan Pustaka, pada 29-30 Oktober 2013. 

57 Istilah berkaitan, iaitu agraja pula membawa erti sulung, atau abang laki-laki (lihat 
Zoetmulder (2000 (1): 13 dan 14). 

58 Dalam naskhah Raffles MS. No. 18 (f. 2) perkataan ini dieja | k-n-d-l-a-nj, tetapi para 
perensi dan penyalin tersilap membaca konsonan /1/ sebagai /r/ lantaran tulisan 
yang mengelirukan. 

59 Lihat Winstedt (1938: 42, Muhammad Haji Salleh 1997: 4, dan Abdul Rahman Haji 
Ismail 2009: 66). 

60 Dalam bahasa Jawa Kuno, akar kata kendran ialah indra yang bererti raja, dan juga 
nama dewa. Kendran ialah tempat dewa Indra. Wojowasito (1977: 112). Dalam bahasa 
Melayu, keinderaan, iaitu varian bagi kata kendaraan, bererti tunggangan atau kuda. 
Wilkinson (1959 (1): 424). Kata “kendaraan” digunakan oleh Winstedt (1938: 42) dan 
Brown (1952: 12), tetapi Muhammad Haji Salleh (1997: 4) dan Abdul Rahman Haji 
Ismail (2009: 66) menggunakannya dalam bentuk ejaan, “kenderaan”. 

61 Lihat (Zoetmulder (2000(1): 453 dan Mardiwarsito 1981: 265). 

62 Tentang kesilapan ini, lihat halaman seterusnya. 

63 Bhuta dalam bahasa Sanskrit bererti makhluk suci, atau makhluk luar biasa, atau 
makhluk yang menyeramkan, termasuk hantu, dan roh sama ada baik atau jahat, jin 
yang nakal (Macdonell 2000: 208). 

64 Kesalahan meletakkan titik ini mungkin telah berlaku akibat para penyalin yang 
lebih awal tersalah baca apa yang disalin mereka. Kesilapan berlaku secara 
berterusan kerana para penyalin yang terkemudian tidak berani mengubah ejaan, 
seperti yang ditemui. 

65 John Leyden waktu cuba menterjemahkan Sejarah Melayu pada tahun 1810, telah 
mendapatkan bantuan daripada Ibrahim Kandu, seorang jurutulis berketurunan 
Chulia Pulau Pinang. 

66 Terdapatnya varian pada kata “goncak” kerana konsonan /k/ boleh juga dibaca 
sebagai /g/. Terdapat juga pada masa-masanya penyalin tersilap mengenalpastikan, 
sama ada huruf jim | & | mempunyai satu titik atau lebih sehingga menyebabkan 
konsonan / j / menjadi / Y / (atau huruf | c , ;7)). Baik dalam naskhah Krusenstern 
mahupun dalam naskhah Raffles MS. No.18 kata gonjak telah dieja (k-w-n-c-kl, tetapi 
banyak pula peresensi menyangka menyangka /k/ yang akhir itu adalah huruf nga | 
1 El. 

67 Bahkan, penyalin naskhah Krusenstern pun telah menggantikan lah dengan 
“setelah” (Sulalat “us-Salatin 1798: f. iii). 

68 Lihat Wojowasito (1977: 150). Lihat juga Zoetmulder (2000(1): 557). 

69 Kata ini juga bererti “raja” dan “anak raja”. Makna ini digunakan dalam Mahabharata 
(lihat Monier-Williams (1999: 959). 

70 Tramberi ialah gelaran suci Hindu bagi seseorang anak raja dari tiga dunia atau tiga 
alam (tribuana), iaitu syurga, bumi dan dunia bawah. Dalam bahasa Kawi tram adalah 
kata mistik. Tramberi disebut “Tramberih” yang bererti “yang suci”. Kata Tri Buana 
(Sanskrit: tri-bhuvana) bererti tiga dunia. Tribhuvana juga merujuk kepada dewa Siva 
(lihat Zoetmulder 2000(2): 1271 dan 1274, dan Zoetmulder 2000(1): 135; lihat juga 
Monier-Williams 1999: 459). 

71 Kelahiran semula atau reinkarnasi ialah transmigrasi roh ke dalam tubuh yang lain 
selepas kematian. Selepas kematian, roh itu akan lahir semula dalam tubuh yang 
lain, sama ada manusia, haiwan, ataupun dalam bentuk spirit, tetapi perpindahan roh 

ini tergantung pada kualiti akhlak dalam tindakan atau perbuatan pada masa 
kehidupan sebelumnya. Konsep reinkarnasi wujud sebagai doktrin dalam agama- 
agama di India, termasuk Hinduisme dan Buddhisme. 

72 Dalam doktrin agama Buddha, seseorang itu hanya mencapai status “buddha” 
apabila diaberjaya menghentikan putaran roda kelahiran, yang bererti 
memusnahkan kewujudan atau eksistensi. 

73 Perkara ini tidak dilakukan oleh para peresensi yang mengkaji naskhah Raffles MS. 
No. 18. Demikian juga bacaan A. Samad Ahmad (1986: 22) yang juga sangat tidak 
menepati kandungan teks ciri itu. Bahkan, Shellabear (1981: 18) dan Situmorang dan 
Teeuw (1952: 24) yang menggunakan teks yang diresensi oleh Munsyi Abdullah tidak 
menyalin langsung teks ciri tersebut, sama ada memang tiada ditemui ciri itu dalam 
teks yang mereka resensi ataupun kerana mereka merasakan perkataan itu lebih 
baik ditinggalkan sahaja lantaran sukar difahami. Kesimpulannya, ialah transliterasi 
para peresensi ini tidak menolong pembaca awam Sejarah Melayu memahami kata 
dalam ciri tersebut. Barangkali, kegagalan para pengkaji ini kerana mereka tidak 
dirangsang oleh rasa ingin tahu dan tidak ada usaha untuk melakukan lebih daripada 
apa yang telah dikerjakan oleh Winstedt. Dalam pada itu, sekurang-kurangnya 
Maxwell telah cuba mendapatkan bantuan daripada rahib Buddha di Seri Lanka, 
untuk mentransliterasikan ciri itu, tetapi oleh sebab dia menduga bahasa yang 
digunakan bahasa Pali, maka hasilnya juga tidak memuaskan (lihat Maxwell 1882: 
288). 

74 Lihat Zoetmulder (2000 (1): 362). 

75 Cangka dalam bahasa Kawi bererti berani, percaya pada diri sendiri. Cangka Anak 
bererti Anak yang berani (lihat Wojowasito 1977: 8). 

76 Kata amrta juga bermakna air dari laut samudera yang diolah oleh para dewa untuk 
tujuan mengekalkan hayat. Lihat Zoetmulder (2000(1): 33). 

77 Lihat Zoetmulder (2000(2): 800). Mungkin kesilapan ini disebabkan oleh salah 
seorang penyalin naskhah Sulalat Ws-Salatin telah membaca huruf ta marbutah | * | 
sebagai ha | * |. 

78 Brown pun salah menterjemahkannya sebagai “broken”; yang betulnya, 
“unsheathed”, iaitu terjemahan yang lebih tepat untuk pecat. 

79 Tan ialah kata pernyataan ingkar yang umum, seperti tidak, tak, tiada, bukan atau 
jangan (lihat Zoetmulder 2000(2): 1198). 

80 Daripada kata hidep. Anghidep atau panghidep dalam bahasa Jawa kuno bererti fikir, 
mengira, atau menduga, angan-angan, bermaksud (Zoetmulder 2000(1): 481), 
Mardiwarsito 1981: 354), Mardiwarsito 1981: 220). 

81 Erti mambang ialah kelompok rakyat (daripada asal asing) (Zoetmulder 2000(1): 639). 

82 Dalam kidung kata sira ialah kata ganti bagi orang kedua atau ketiga. engkau, kamu 
atau dia.(Zoetmulder 2000(2): 1101). 

Bab IV 


SEJARAH MELAYU SEBAGAI 
SUMBER TARIKH PEMBUKAAN 
MELAKA? 


Semua masyarakat mempunyai deria sejarah (sense of history). Pemikiran 
sejarah itu mungkin terpancar dalam bentuk cerita lisan yang 
disampaikan turun-temurun atau ditulis untuk bacaan anak cucu atau 
generasi yang kemudian. Penceritaan “sejarah” itu pula boleh berbentuk 
riwayat yang berasaskan fakta sejarah, tetapi mungkin pula disulami 
dengan kisah yang berbentuk dongeng atau mitos yang melibatkan 
makhluk atau kejadian supernatural. Mitos juga ialah kepercayaan yang 
diyakini secara berleluasa sekalipun palsu, kerana mitos direka atau 
dibesar-besarkan oleh orang yang menceritakannya. Satu contoh mitos 
ialah cerita Raja Suran masuk ke dalam laut dan berkahwin dengan 
puteri raja di dalam laut. Satu lagi mitos ialah kisah Raja Melaka cuba 
meminang Puteri Gunung Ledang. Mitos ini ada kalanya direka oleh 
pengarang apabila mendapat ilham daripada sumber sastera yang lain, 
contohnya cerita pahlawan Badang yang diilhami oleh sastera Parsi dan 
penamaan negeri Melaka yang berasaskan mitos penamaan Majapahit. 
Kedua-dua nama kerajaan ini telah diberikan nama masing-masing 
berdasarkan nama pokok, satu dari pokok amlaka, iaitu kata Sanskrit 
untuk pokok asam Jawa (Monier-Williams 1999: 84) dan satu lagi dari 
pohon maja, iaitu daripada kata Kawi asal Sanskrit (Zoetmulder 2000(1): 
637) yang buahnya (aegle marmelos atau wood apple) pahit. Dalam naskhah 
Sejarah Melayu memang terdapat banyak mitos. Sifatnya sebagai sebuah 
karya sastera menyebabkan dalam naskhah Sulalat wWs-Salatin pengarang 
mempunyai kebebasan untuk mereka sesuatu cerita yang menghiburkan, 
walaupun cerita itu berbentuk mitos, dan disisipkan ke dalam cerita 
yang lebih panjang sebagai sebahagian kisah utamanya. 

Di Asia Tenggara, memang terdapat karya berunsur sejarah yang 
bercampur- aduk dengan mitos dan legenda. Karya hikayat atau sejarah 

dinasti raja Siam yang masing-masing dikenali sebagai tamnan, atau 
pongsawadan ialah bentuk karya yang memperlihatkan deria sejarah 
bangsa Thai, tetapi berbaur dengan cerita mitos dan legenda dan 


mencampuradukkan tarikh serta peristiwa.5* Di negara Kemboja pun 
terdapat babad (chronicle) yang berunsur sejarah, tetapi bercampur- 
aduk dengan cerita mitos dan legenda. Kebanyakan naskhah tua ini 
merupakan babad atau hikayat raja-raja. Di daerah Kepulauan Melayu, 
selain Sulalat'us-Salatin atau Sejarah Melayu, terdapat karya, seperti 
“Ceritera Asal Raja-Raja Melayu Punya Keturunan”, “Asal Raja 
Palembang” (Or. 14.319 Mal. 8341 B), Hikayat Raja-Raja Pasai, Hikayat 


Banjar,3* Hikayat Aceh (yang lebih tepat jika dinamakan “Hikayat Raja- 


Raja Aceh”),3? dan Kitab Pararaton (yang bererti “kitab raja-raja”). 
Sebuah lagi kitab sejarah tentang Raja-raja Majapahit ialah Desawarnana 
atau Nagarakretagama yang ditulis dalam bahasa Kawi. Masing-masing 
karya jelas mencerminkan sense of history masing-masing masyarakat. 


Sulalat wWs-Salatin atau Sejarah Melayu sebagai Sumber 
Sejarah 


Banyak orang menganggap Sulalat u's-Salatin atau Sejarah Melayu ialah 


sebuah karya sejarah orang Melayu. Bahkan, ada sarjana tempatan 
masa kini yang bulat-bulat menerima tempoh pemerintahan seseorang 
raja dalam Sulalat us'-Salatin sebagai sahih dan kerana itu percubaan 
mencipta tarikh bagi pemerintahan tersebut boleh dilakukan dan dapat 


dipercayai.” Seyogia dimaklumkan, antara naskhah Sejarah Melayu itu 
ada yang ditulis lebih awal dan ada yang ditulis atau lebih tepat lagi 
disalin terkemudian. Suatu hal yang sering dilupakan ialah sampai ke 
hari ini bangsa Melayu tidak mempunyai naskhah Sulalat u's-Salatin yang 
asal; yang ada, sebetulnya, hanyalah berupa salinan. Walaupun demikian, 
ada antara salinan ini telah dikaji dan dibukukan. Versi Sejarah Melayu 
yang popular dan digunakan selama bertahun-tahun di sekolah Melayu 
pada zaman kolonial ialah naskhah yang disunting oleh Abdullah Munsyi 
dan paderi Shellabear. Kemudian, apabila Sir Richard Winstedt 
mengerjakan naskhah yang dinamakan Raffles MS. No. 18, maka versi 
Sejarah Melayu yang disalin oleh jurutulis Stamford Raffles pada tahun 
1812 ini menjadi popular. Naskhah ini semakin diketahui orang apabila 


orang Melayu sendiri telah menyuntingnya.** 

Hingga ke hari ini, salinan yang dibuat untuk Stamford Raffles itu 
dianggap oleh banyak orang sebagai naskhah Sejarah Melayu yang tertua 
kerana naskhah tersebut dikatakan, berdasarkan salinan asli tahun 1612 
yang telah hilang buat selama-lamanya. Akan tetapi, seperti yang telah 
dinyatakan dalam bab-bab terdahulu, salinan Sejarah Melayu yang dibuat 
pada tahun 1798 di Melaka untuk Komodor Krusenstern itu juga 
merupakan salinan semula daripada sebuah naskhah induk yang juga 
sama tuanya, atau setidak-tidaknya hampir seusia dengan naskhah 
Raffles MS. No. 18 (tanpa mengambil kira kisah tambahan yang terdapat 
dalam naskhah Blagden). Kesamaan usia naskhah induk yang digunakan 
oleh kedua-dua naskhah Raffles MS. No. 18 dan Krusenstern dapat 
diketahui berdasarkan kesamaan istilah Kawi yang banyak terdapat 
dalam kedua-duanya. Sekalipun mendiang Dr. Roolvink pernah 
mengemukakan tanggapan bahawa naskhah Sejarah Melayu mempunyai 
versi pendek dan versi panjang, saya berpendapat versi asal Sejarah 
Melayu yang standard adalah dicirikan oleh kisah yang berakhir dengan 
kematian Tun Ali Hati. Versi yang memasukkan kisah selepas penabalan 
Sultan “Alauddin Ri'ayat Syah sebagai Sultan Muda dan pembunuhan Tun 
Ali Hati itu hanya berupa tambahan kepada naskhah standard yang 
kisahnya sama seperti semua versi yang mengakhiri ceritanya dengan 
kematian Tun Ali Hati. 

Richard Winstedt dalam kajiannya terhadap naskhah Raffles MS. No. 
18 menganggap manuskrip yang ditemui oleh Otto Blagden, iaitu yang 
mengandungi delapan kisah yang menceritakan kejadian yang berlaku 
sebelum tahun 1535 adalah sebenarnya sebahagian teks manuskrip 
Raffles MS. No. 18 yang dikarang oleh penulis Sejarah Melayu yang 
katanya sempat menyaksikan peristiwa serangan Portugis pada tahun 
1535 di Johor Lama itu. Menurut Winstedt, susunan ceritanya telah 


diubah oleh peresensi?? tahun 1612. 

Pada fikiran saya, naskhah Sulalat wW's-Salatin ialah karya yang ditulis 
dari zaman ke zaman, iaitu bermula dari abad ke-15. Oleh sebab 
penceritaannya pun bermula secara lisan, maka penyambungan kisahnya 
boleh sahaja dilakukan hingga abad ke-19. Contohnya, Sulalat W's-Salatin 
Cod. Or. 7304 yang diresensi oleh Tengku Said, menambah kisah dalam 
teks standard Sejarah Melayu itu sampai ke peristiwa Panembahan Anom 
menjadi raja di Sukadana pada tahun 1272 Hijrah atau 1855. Teks ini pun 
ditulis pada 4 November 1855 oleh Tengku Said. Justeru, versi yang 
dikatakan versi panjang oleh Roolvink itu sebenarnya ialah versi yang 

ditambah kisahnya. Versi yang standard adalah tetap versi yang 
menceritakan kekalahan Melaka dan berakhir dengan peristiwa 
pembunuhan Raja Ahmad dan Tun Ali Hati, Penyalin naskhah yang 
disebut Raffles MS. No. 18 itu hanya menggabungkan manuskrip yang 
berakhir dengan kisah pembunuhan Tun Ali Hati oleh Sultan Mahmud 
Syah dengan manuskrip tambahan, seperti yang ditemui oleh Blagden. 


Sejauh Manakah Sejarah Melayu Menepati Takrif Sejarah? 


“Sejarah,” menurut sarjana Islam terkenal, Abdul Rahman bin 
Muhammad Ibn Khaldun (1332 - 1395), yang menulis pada tahun 1377, 
iaitu lebih 200 tahun sebelum Sejarah Melayu disalin, “ialah, pada 
permukaannya, tiada lebih daripada maklumat tentang peristiwa politik, 
dinasti dan kejadian masa silam, yang dipersembahkan dengan menarik 
dan dibumbui dengan peribahasa.” Namun begitu, di sebalik itu, “erti 
dalaman sejarah melibatkan spekulasi dan percubaan untuk mencari 
kebenaran |dan| keterangan dengan cara yang tidak ketara tentang 
sebab dan asal-usul perkara yang sedia wujud dan pengetahuan yang 


dalam tentang bagaimana dan mengapa berlakunya peristiwa itu”.”" 


Takrifan oleh Ibn Khadun itu, seorang pemikir besar ilmu sejarah dan 
sosiologi pada zamannya, telah diberikannya kerana dia menganggap, 
walaupun terdapat sejarawan Muslim yang cemerlang yang telah 
mengumpulkan dengan banyak kejadian bersejarah dan telah menulis 
peristiwa bersejarah itu dalam bentuk buku, terdapat “orang-orang 
yang tidak berhak melibatkan diri dengan sejarah kerana 
mereka memasukkan dalam buku-buku mereka gosip yang tidak 
benar yang mereka fikirkan atau yang mereka reka secara bebas 


dan palsu,”! (serta| laporan yang disangsikan yang mereka reka atau 
bunga-bungai” (Rosenthal 1958: 6). 

Sebenarnya, agak sukar untuk menimbang Sejarah Melayu sebagai 
sebuah karya sejarah yang tulen lantaran terdapatnya unsur mitos di 
dalamnya. Namun begitu, tidak pula dapat dinafikan bahawa sebagai 
karya yang memuja Raja-raja Melayu karya ini memberikan gambaran 
nyata tentang beberapa peristiwa sejarah yang boleh diterima 
kebenarannya. Kelihatan usaha pengarangnya mencampuradukkan fakta 
sejarah dengan mitos yang seolah-olah memperlihatkan percubaan 
untuk menyampaikan rasa kesejarahan zamannya. Akan tetapi, 
disebabkan oleh sifat penceritaannya yang bercampur-baur dengan 
ceritera dongeng dan mitos, yang juga jelas menampakkan bahawa 

kisahnya dicedok daripada teks sastera lama, seperti Hikayat Iskandar 
Dhukarnain, Hikayat Raja-Raja Pasai, dan karya sastera asal Jawa, seperti 


cerita Panji,”” maka menjadi tanggungjawab sejarawan untuk menapis 
dan mengenal pasti mitos yang mempunyai makna terselindung yang 
telah dimasukkan oleh pengarang asal Sejarah Melayu. 

Jika dibandingkan dengan karya Jawa, Desawarana (Nagarakretagama) 
yang nampak lebih meyakinkan untuk dianggap sebagai sebuah karya 
sejarah, lantaran kurangnya penggunaan mitos, dan tulisannya pun lebih 
kontemporari sifatnya, Sulalat u's-Salatin ialah karya yang ditulis untuk 
tujuan mengabsahkan salasilah Raja-raja Melayu yang ditelusuri dengan 
tujuan menulis sebuah hagiografi raja-raja. Cara penceritaannya 
disampaikan oleh pengarangnya menyebabkan karya Sejarah Melayu itu 
mirip menyerupai sebuah karya sastera. Namun begitu, oleh sebab karya 
ini mengandungi sejarah kebudayaan bangsa Melayu, serta beberapa 
peristiwa yang memang pernah berlaku dalam sejarah kerajaan yang 
bermula di Sumatera dan kemudiannya di Melaka, maka Sejarah Melayu 
pun dianggap oleh para sarjana sebagai karya sastera sejarah. Dalam 
kisah pertamanya (yang terpintal dengan ceritera mitos Iskandar 
Dhulkarnain) telah dimasukkan peristiwa serangan Raja-raja Cola ke atas 
tempat seperti Gangga Nagara dan penaklukannya ke atas kerajaan 
Melayu-Jambi dan Sriwijaya-Palembang pada abad ke-11; dan 
kemudiannya dalam kisah keenam, kelapan atau kesembilan kebanyakan 
versi Sejarah Melayu, dimasukkan cerita penubuhan kesultanan Melaka. 
Dengan yang demikian, sekalipun Sulalat u's-Salatin bukanlah sebuah 
karya sejarah yang tulen, tetapi oleh sebab terdapatnya elemen sejarah di 
dalamnya, seperti pelukisan tentang Raja-raja Melaka dan persaingan 
yang dilalui oleh pemerintahan raja itu dengan kerajaan seperti 
Ayutthaya dan Jawa-Majapahit, serta peristiwa Melaka ditakluki oleh 


Alfonso d'Albuquerque.”* Semua ini menunjukkan bahawa seorang 
sejarawan masa kini boleh memanfaatkan gambaran sejarah yang 
diperikan oleh pengarang asal Sejarah Melayu, walaupun bukan tanpa 


pentafsiran yang kritis.” 


Pentarikhan dalam Naskhah 


Suatu masalah besar yang dihadapi oleh sejarawan yang mengkaji sejarah 
Asia Tenggara ialah betapa sukarnya menentukan kesahihan tarikh dan 
memastikan sesuatu peristiwa itu benar-benar terjadi dan bukan hanya 

mitos belaka. Karya historiografi Siam, seperti tamnan, pongsawadan atau 
chronicle Kemboja, dan babad Jawa, seperti kitab Pararaton dan lain-lain 
seumpamanya, sering dipermasalahkan tentang tarikhnya dan kesahihan 


peristiwanya.”” Lebih menyulitkan lagi ialah hakikat tiadanya 
pentarikhan dalam Sejarah Melayu. Yang ada hanyalah tempoh 
pemerintahan seseorang raja. Antara naskhah historiografi Melayu 
hanyalah Hikayat Aceh yang memberikan tarikh (Teuku Iskandar 2001: 
xlviii), tetapi kesahihannya pun masih perlu diwaspadai, kalaupun tidak 
dicurigai. 

Sehubungan dengan perkara kesahihan sejarah kata-kata Ibnu 
Khaldun perlu ditekankan kerana terdapat usaha dewasa ini untuk 
merekayasa fakta sejarah berdasarkan sumber yang belum tentu sahih. 
Sebagai seorang yang sangat prihatin terhadap metodologi sejarah, Ibn 
Khaldun juga mengingatkan (Rosenthal 1958: 156 - 16): 


“Menulis sejarah memerlukan banyak sumber dan pengetahuan berbagai- 
bagai yang luas. Penulisan ini juga menghendaki pemikiran spekulatif yang 
bagus dan ketelitian yang rapi. (Pemilikan dua syarat ini) akan membawa 
sejarawan kepada kebenaran dan menjauhkannya daripada kesilapan dan 
kesalahan. Jika dia hanya percaya akan maklumat sejarah yang disampaikan 
dalam bentuk yang biasa-biasa sahaja dan tidak mempunyai pengetahuan 
yang bernas mengenai beberapa prinsip yang berupa akibat daripada 
kebiasaan, hakikat asas politik, sifat semula jadi ketamadunan, atau keadaan 
yang menguasai organisasi sosial kemanusiaan, dan sekiranya, selain itu, dia 
tidak pula menilai bahan yang terpencil atau yang kuno dengan cara 
perbandingan dengan bahan yang berdekatan atau sezaman, maka selalunya 
dia tidak akan dapat elakkan daripada tersandung atau tergelincir dan 
melencong dari lebuh kebenaran.” 


Tambah Ibn Khaldun lagi, penyelewengan sejarawan daripada jalan 
mencari kebenaran juga sering melibatkan angka, katanya: “Ia |angka- 
angka| menawarkan peluang yang baik untuk (memasukkan) maklumat 
palsu dan ia menjadi wahana bagi kenyataan yang karut” (Rosenthal 
1958(1): 15-16). Kritikan Ibn Khladun ini nampaknya boleh dihubung- 
kaitkan dengan contoh dalam Sejarah Melayu tentang deskripsi 
banyaknya penduduk Melaka: 


“Adapun pada zaman itu negeri Melaka terlalu ramainya; segala dagang pun 
berkampung. Maka dari Air Leleh sampai ke Kuala Muar pasar tiada 
berkeputusan lagi. Dari sebelah Kampung Keling sampai ke Kuala Penajih 
tiada berputusan. Jika orang pergi dari Melaka datang ke Jugra tiada 
membawa api lagi. Barang di mana berhenti di sanalah ada rumah. Orang 

dari sebelah sini hingga datang ke Batu Pahat demikian juga kerana rakyat 


Melaka pada masa itu sembilan belas laksa?? banyaknya ...””” 


Tentang angka bagi tempoh pemerintahan raja-raja Melaka nampaknya 
Sejarah Melayu mirip mencontohi (dengan sedikit-sedikit perbezaan) 
tempoh pemerintahan Sultan Melaka yang diberikan oleh naskhah 
“Ceritera Asal Raja-Raja Melayu Punya Keturunan” (Cod. Or. 3199). 
Misalnya, penyalin naskhah Raffles MS. No. 18 meniru “Ceritera Asal 
Raja-Raja Punya Keturunan” tentang usia pemerintahan Iskandar Syah, 
iaitu berjumlah 25 tahun (termasuk tiga tahun di Singapura). Akan tetapi, 
angka yang diberikan oleh naskhah Krusenstern ialah 35 tahun (hanya 
tiga tahun di Melaka). Manakala pemerintahan Sultan Muhammad Syah 
menurut “Ceritera Asal Raja-Raja Melayu Punya Keturunan” berlangsung 
selama 67 tahun (680 -747 Hijrah), tetapi naskhah Raffles MS. No. 18 
memberikan angka 57 tahun. Angka dalam naskhah Krusenstern sama 
dengan yang dalam “Ceritera Asal Raja-Raja Melayu Punya Keturunan”, 
iaitu 67 tahun. Namun begitu, untuk usia pemerintahan Sultan Muzaffar 
Syah terdapat persamaan antara “Ceritera Asal Raja-Raja Melayu Punya 
Keturunan” dengan naskhah Raffles MS. No. 18, iaitu 40 tahun, 
sedangkan menurut naskhah Krusenstern, usia pemerintahannya 42 
tahun. 

Yang lebih mengelirukan lagi ialah tarikh kematian Sultan Mansur 
Syah. Dalam “Ceritera Asal Raja-Raja Melayu Punya Keturunan” raja ini 
dikatakan memerintah selama 63 tahun. Namun begitu, menurut 
naskhah Raffles MS. No. 18, pemerintahannya adalah 73 tahun. Naskhah 
Krusenstern, walau bagaimanapun, senyap dalam hal ini. Akan tetapi, 
sumber Cina, Ming Shi-lu, menyebutkan bahawa “Sudan Mang-su Sha” 
lyakni Mansur Syahj| telah pun menghantar dutanya ke istana Maharaja 
China pada 7 Julai 1459; dan rekod Ming Shi-lu bertarikh 13 September 
1459 menyebutkan bahawa setiausaha penyelia China, Chen Jia-yu telah 
dihantar ke Melaka sebagai duta besar bersama-sama dengan utusan 
diraja bernama Peng Sheng sebagai timbalannya, untuk membawa tanda- 
bukti kelayakan bagi tujuan pengiktirafan Mansur Syah sebagai Raja 
Melaka.?9 Hal ini bermakna Mansur Syah telah pun naik takhta menjadi 
Sultan Melaka pada tahun 1458 atau 1459. Berdasarkan tarikh batu 
nisannya, kita pun tahu dia mangkat pada hari Rabu, 7 Rejab 882 Hijrah 
(atau 15 Oktober 1477). Hal ini bererti pemerintahannya bukanlah 63 
atau 73 tahun, tetapi hanya 18 atau 19 tahun. 

Percanggahan pada angka usia pemerintahan Raja-raja Melaka yang 
terdapat antara “Ceritera Asal Raja-Raja Melayu Punya Keturunan” 
dengan versi utama Sejarah Melayu, khasnya naskhah Raffles MS. No. 18 
dan naskhah Krusenstern itu, pastilah menimbulkan keraguan dalam 
kalangan sejarawan tentang ketepatan penghitungan usia pemerintahan 
seseorang raja dan percubaan mengemukakan angka dan tarikh di dalam 
mana-mana versi Sejarah Melayu, persis seperti yang disebut oleh Ibn 
Khaldun bahawa “mereka (sejarawan itu) sanggup bertindak keterlaluan 
apabila berpuas hati dengan nama-nama raja, tanpa sebarang maklumat 
salasilah atau pun sejarah dan (berpuas hati) dengan hanya satu indikasi 


ber-angka tentang lamanya pemerintahan.””” Percanggahan tempoh 
pemerintahan seseorang raja Melaka seperti yang terdapat dalam 
naskhah Raffles MS. No. 18 itu dengan apa yang diberikan dalam naskhah 
daripada versi-versi lain Sejarah Melayu juga bermakna ikhtiar menerka 
dan mencipta tarikh oleh setengah-setengah pengkaji tidaklah boleh 
dianggap bijak kerana sumber yang digunakan tidak dapat dipercayai. 


Tarikh Kerajaan Melaka Dibuka 


Di sebalik keraguan yang ketara tentang pengiraan usia raja-raja Melaka 
dalam Sejarah Melayu versi Raffles MS. No. 18 (yang mereka sebut 


naskhah Raja Bongsu)!” itu, terdapat beberapa orang sejarawan 


tempatan yang percaya bulat-bulat pada pernyataan masa tersebut sama 
seperti pastor gereja reformasi Belanda, iaitu Frangois Valentijn (1666- 
1727), dan pengumpul buku bernama Petrus van der Vorm (1664-1731) 
yang pada abad ke-18 telah cuba menerka bila Melaka dibuka sebagai 
sebuah kerajaan dengan menggunakan Sejarah Melayu sebagai 
sumbernya. Petrus van der Vorm telah mendahului Valentijn apabila 
sekitar tahun 1707-1708, dia mengemukakan tarikh 573 Hijrah atau 1177 
M. sebagai tarikh pembukaan kerajaan Melaka. Akan tetapi, paderi 
Valentijn, yang pada sekitar tahun 1726, telah menghitung berdasarkan 
kiraan tahun Syamsiah (Masihi), menyatakan bahawa kerajaan Melaka 
telah dibuka pada kira-kira tahun 1160. Sehubungan dengan itu, 
sangatlah ketara bahawa sejarawan tempatan yang terlibat dengan 
projek yang dibiayai oleh kerajaan Melaka antara 2009-2010 meniru 
kaedah kedua-dua orang Belanda yang menghitung usia pemerintahan 
Raja-raja Melaka, seperti yang tercatat dalam Sulalat w's-Salatin dan 
kemudiannya mengundurkan pengiraan tarikh yang mereka sangka betul 

ke belakang untuk menentukan bila kerajaan Melaka dibuka.!?! Tidak 
syak lagi kaedah yang mereka gunakan untuk menentukan tarikh 
pembukaan kerajaan Melaka itu adalah salah - tidak boleh dipercayai, 
Jelas sekali kegigihan untuk membuat “penemuan baharu” tentang 
tarikh pembukaan kerajaan Melaka rupa-rupanya telah mendorong 
beberapa orang sejarawan tempatan yang dilantik oleh kerajaan negeri 
Melaka menerusi Institut Kajian Sejarah dan Patriotisme Malaysia 
(IKSEP) untuk menjadikan Sejarah Melayu versi Raffles MS. No. 18 
sebagai sumber asas penyelidikan mereka demi menyatakan bahawa 


kerajaan Melaka dibuka dalam tahun 1262.!* Akan tetapi, kesilapan 
paling besar sejarawan itu ialah mereka mengandaikan semua nama raja- 
raja dan usia pemerintahan masing-masing, seperti yang dilakarkan 
dalam Sejarah Melayu adalah benar dan akurat belaka; walhal naskhah 
Sejarah Melayu itu, walau daripada versi apapun, hanyalah naskhah 
salinan. Ada kalanya sesebuah salinan itu pun dibuat berasaskan salinan 
yang terdahulu. Sangatlah tidak masuk akal bagi kumpulan penyelidik 
yang dibiayai oleh kerajaan negeri Melaka itu untuk berani menyatakan 
Seri Tribuana memerintah Singapura selama 48 tahun dan telah mula 


memerintah Singapura pada tahun 1170 M,103 
Dengan hanya menghitung jumlah usia pemerintahan lima orang Raja 


Singapura!?* dan dicampurkan dengan jumlah usia pemerintahan tujuh 


orang Raja Melaka (selepas Iskandar syah),10* maka menjelang tahun 
1511, terhasillah jumlah 350.5 tahun qamariah (hitungan Hijrah) atau 249 


tahun syamsiah (hitungan Masihi)!0? bagi tempoh pemerintahan semua 
raja itu. Untuk mencari tarikh asal pembukaan Singapura dan Melaka 
usia pemerintahan masing-masing raja itu kemudiannya dipadankan 
dengan menghitung secara berundur ke belakang mulai dari tarikh 
Sultan Mahmud Syah dikalahkan oleh Portugis pada tahun 1511. Dengan 
kaedah yang amat mudah kumpulan penyelidik itu telah dengan 
sewenang-wenangnya membuat kesimpulan bahawa Melaka dibuka pada 
tahun 1262 (mula-mulanya dikatakan pada tahun 1278, tetapi 


kemudiannya dipinda!).!0” Kumpulan itu juga memutuskan bahawa 
kerajaan Singapura telah bermula pada tahun 1170. Padahal, sejarawan 
yang prihatin tentang kritik sumber tahu bahawa kekuatan pendapat 
seseorang sejarawan sangat bergantung pada beberapa sumber yang 
sahih. Tambahan pula, dewasa ini sarjana yang mengkaji sejarah zaman 

awal Malaysia dan Asia Tenggara tahu bahawa Singapura mula muncul 
sebagai sebuah tatanegara (politi) perdagangan hanya sekitar tahun 1300, 
iaitu selepas pusat perdagangan Sriwijaya di Kota Cina, yang terletak 
antara Medan dan Belawan, tidak lagi aktif lantaran ditinggalkan oleh 
para pedagang Cina sekitar tahun 1275 selepas ekspedisi Pamalayu dari 


Jawa menyerang Sriwijaya. Menurut ahli arkeologi John Miksic, 103 


antara tahun 1330 hingga 1349, seorang pedagang Cina bernama Wang 


Dayuan'9? telah dua kali berkunjung ke Temasik dan mencatatkan 
pengalaman perjalanannya. Lim Tse Siang, yang mengkaji sejarah 
Temasik dengan meneliti 8,681 serpihan seramik tinggalan arkeologi, 
pun yakin bahawa petempatan orang di Temasik berlaku antara abad ke- 
13 hingga ke-14, dan jumlah penduduknya meningkat tinggi pada akhir 


abad ke-13.110 

Jelas sekali kaedah simplistik yang dilakukan oleh kumpulan 
sejarawan tempatan itu bukan sahaja tidak berdasarkan mana-mana 
sumber yang dapat mengkoroborasi “dapatan” penyelidikan mereka 
secara sahih, tetapi juga kesilapan besar mereka ialah mengandaikan 
bahawa sumber Sulalat wWs-Salatin naskhah Raffles MS. No. 18 itu seratus 


peratus benar.!!! walhal, jika dirujuk dan dibuat perbandingan antara 
naskhah Raffles MS. No. 18 dengan naskhah Krusenstern dan juga “Cerita 


Asal Raja-Raja Melayu Punya Keturunan” (Cod. Or. 3199)!!!” terlihat 
dengan jelas betapa usia seseorang Raja Melaka itu berbeza-beza dalam 
versi itu. 

Selain pentarikhan yang tidak boleh dipercayai lantaran 
percanggahan antara teks yang disebutkan tadi, dari segi logiknya juga, 
jika sebuah kerajaan Melaka sudah wujud seawal abad ke-14, maka 
tentulah ada dinyatakan oleh kitab Nagarakretagama (juga dikenali 
sebagai Desawarnana), yang siap ditulis oleh pujangga Prapanca pada 
tahun 1365, ketika Majapahit diperintah oleh Hayam Wuruk. Seyogia 
diingatkan, sejak awal abad ke-14, pengaruh kewibawaan Majapahit 
sudah pun menjangkau sampai ke daerah-daerah di tanah Semenanjung 
yang disebutkan Hujung Medini (Hujung Tanah). Daerah “bawahan” 
Majapahit yang pertama disebutkan oleh Prapanca (lihat Pupuh XIV: 2) 
ialah Pahang, diikuti oleh Langkasuka, Saimwang, Kelantan, Terengganu, 
Johor, Paka, Muar, Dungun, Tumasik, Kelang, Kedah, Jerai, dan daerah 

yang dewasa ini tidak dikenali, yakni Kanjapiniran.!1* Nampak benar di 
sini nama Melaka tidak disentuh langsung. 

Sumber Cina pun tidak menunjukkan kerajaan Melaka telah dibuka 
pada abad ke-14, apatah lagi pada abad terdahulunya. Maklumat yang 
ada dalam rekod Ming Shi-lu hanyalah bahawa pada penghujung Oktober 
1403, sida-sida yang bernama Yin Ching telah dihantar ke Melaka untuk 
membawa pengisytiharan Maharaja China berupa arahan bagi Raja 
Melaka dan Cochin dan menganugerahi raja tersebut “langsir sutera 
bersulam emas berkilau dan payung, serta kain sutera yang halus dan 


berwarna-warni mengikut sesuainya”.!!* Hal ini bermakna bahawa Raja 
Melaka pertama pastilah telah naik takhta, sama ada pada tahun 1402 
ataupun sedikit awal daripada itu. Seandainya mahu disarankan bahawa 
tatanegara (politi) Melaka telah pun wujud sekitar 1390-an, saranan ini 
masih boleh dianggap munasabah, tetapi untuk mengatakan Melaka 
telah terbentuk sebagai kerajaan pada tahun 1262 sangatlah tidak masuk 
akal. Jika kerajaan Melaka telah wujud ketika itu tidak mungkin sumber 
Siam, seperti tamnan atau pongsawadan tidak menyebutkannya. Bahkan, 
rekod Ming Shi-lu pun hanya mulai menyebut Maharaja Hong-wu 


menghantar pengisytiharan arahan untuk Siam pada 26 Ogos 1370.11? 


Ertinya, pada tempoh ini, kewujudan kerajaan Melaka tidak diketahui 
baik oleh Siam mahupun China. 

Pada 17 Oktober 1408, Ming Shi-lu merekodkan bahawa Laksamana 
Cheng Ho dan rombongannya telah dihantar oleh Maharaja China ke 


beberapa buah negeri, termasuk Melaka.!!* Turut menyertai 
rombongan itu ialah Ma-Huan jurutulis dan jurubahasa Cheng Ho, yang 
juga seorang Muslim. Menurut catatan Ma Huan, ketika berada di Melaka 
pada tahun 1410, 
“Sebelum ini tempat ini (Melaka) bukanlah sebuah 'negeri'; (dan) oleh 
kerana laut (dekat sini| ia dinamakan 'Lima Pulau', Tidak ada raja bagi 
negeri; |dan| ia hanya di bawah kawalan seorang pembesar. Wilayah ini 
berada di bawah kuasa Hsien Lo (yakni Siam); ia membayar ufti tahunan 
sebanyak 40 liang emas (sama dengan 47.96 auns)!!”. dan) jika ia tidak 


membayarnya maka Hsien Lo akan menghantar tentera menyerangnya.!13 


Sesungguhnya, keterikatan Melaka dengan Siam ialah suatu fakta 
sejarah. Melaka memang telah dipaksa membayar ufti kepada Siam sejak 
zaman sebelum menjalin hubungan diplomatik dengan China; walaupun 
pada umumnya, China, setelah menjalinkan hubungan dengan Melaka 


TI 


(dan juga Siam), cuba menghalang Siam daripada mengganggu Melaka. 
Namun begitu, pembayaran ufti oleh Melaka kepada Siam berterusan 


hingga pertengahan abad ke-15.11? Keterikatan Melaka dengan Siam 
inilah yang telah mencetuskan peperangan antara kedua-dua kerajaan. 
Peristiwa ini walau bagaimanapun, mempunyai gambaran yang berbeza- 
beza dalam Sejarah Melayu naskhah Raffles MS. No. 18 dan versi Sejarah 
Melayu yang mengandungi nama Tun Seri Lanang (termasuk naskhah 
Krusenstern). Menurut versi Raffles MS. No. 18, peperangan dengan Siam 
berlaku pada masa pemerintahan Sultan Muzaffar Syah, manakala 
naskhah Krusenstern dan yang lain menyebutkan bahawa peristiwa itu 
berlaku pada zaman pemerintahan Sultan Mansur Syah. G. E. Marrison 
yang berhujah dengan berdasarkan maklumat yang diberikan oleh 
naskhah Pongsawadan Luang Prasoet (ditulis pada tahun 1680), 
mengatakan serangan Siam pertama terhadap Melaka berlaku pada 
tahun 1445, iaitu ketika Muzaffar Syah baru naik takhta (1445 atau 


1446).120 Serangan kedua Siam ialah pada tahun 1456, iaitu pada masa 
pemerintahan Boroma Trailokanat (Marrison 1949: 63). 

Akan tetapi, satu lagi sumber Siam, iaitu Kata Mandiarapala, yang 
ditulis pada tahun 1468, membayangkan serangan ke atas Melaka itu 
tidak mungkin berlaku sebelum tarikh 1456. Manuskrip Kata 
Mandiarapala menyebutkan secara khusus Melaka disenaraikan sebagai 
sebuah daripada empat wilayah di Semenanjung yang menghantar ufti 


kepada siam.1*1 Wyatt menganggap serangan ke atas Melaka mungkin 
berlaku pada sekitar tempoh pemerintahan raja Siam yang bernama 
Trailokanath (1448 - 1488). Secara kebetulan pula, tempoh ini selari 
dengan zaman pemerintahan Sultan Mansur Syah (1459-1477). Tentang 
serangan Siam terhadap Melaka sayang sekali kepastian tarikh serangan 
itu akan tinggal kabur lantaran percanggahan tarikh dalam kedua-dua 
sumber Siam itu. Bahkan, menurut Michael Vickery serangan Siam itu 
mungkin berlaku pada tahun 1431, iaitu berdasarkan laporan Ming Shi-lu 
bertarikh 20 Mac 1431 yang menyebutkan aduan utusan raja Melaka 
kepada Maharaja Cina tentang sikap bermusuhan Siam terhadap Melaka 
lantaran menghalang Raja Melaka (Seri Maharaja atau Sultan Muhammad 


Syah) datang mengadap Maharaja China.!** Namun begitu, yang pasti, 
Raja Siam yang memerintah pada waktu itu, iaitu pada zaman sama ada 
pemerintahan Sultan Muhammad Syah, Muzaffar Syah ataupun Mansur 

Syah memang memakai gelar “Bo Banya” (Bo Bafia). Gelar raja Ayutthaya 
ini berasal daripada gabungan kata Khmer-Thai-Mon ( Vickery 2004: 30). 

Seperti yang telah disebutkan terdahulu, kedatangan tiga orang 
putera Raja Suran di Bukit Siguntang Mahameru itu adalah suatu mitos 
yang sangat signifikan dalam sejarah ketatanegaraan orang Melayu. 
Dalam serangannya ke atas Gangga Nagara, Raja Suran telah berjaya 
mengalahkan Raja Gangga Syah Jawon, lIlalu mengambil adik raja itu, 


Puteri Zaras Gangga, sebagai isterinya,!*? Hasil daripada perkahwinan 
itulah lahirnya tiga orang anak raja itu. Apabila dikaitkan dengan 
peristiwa dalam sejarah, maka mitos penaklukan Raja Suran ke atas 


Gangga Nagara!?* ini mengingatkan kita kepada serangan Rajendra Cola 
ke atas Sriwijaya dan pelabuhan jajahan takluknya (termasuk Kedah) 


pada tahun 1017 dan 1025.12 

Mengikut mitosnya, kedatangan tiga orang anak Raja Suran itu 
berlaku pada waktu padi yang ditanam oleh Wan Empu dan Wan Malini, 
di kawasan bukit itu hampir masak. Rupa-rupanya kehadiran tiga orang 
muda di bukit itu membawa tuah kepada Wan Empu dan Wan Malini 
kerana waktu mereka pergi menjenguk ke huma mereka, didapati tanah 


negara!" Bukit Siguntang MahamgFgru telah bertukar menjadi emas dan 
ini menjelaskan bahawa kilauan gemerlap yang mereka lihat bersinar- 
sinar pada malam sebelumnya ialah cahaya dari tanah negara bukit itu. 
Bahkan, buah padi yang mereka tanam di tanah bukit itu pun bertukar 
menjadi emas, dan daunnya menjadi perak serta batangnya menjadi 
tembaga suasa. 

Bagi pengarang Sejarah Melayu yang tidak dikenali itu, kisah di Bukit 
Siguntang Mahame&ru yang melibatkan tiga orang anak raja keturunan 
dari India itu adalah cara yang tidak langsung untuk menyatakan bahawa 
budaya dan tamadun Melayu itu bermula di Sumatera di kawasan yang 
hari ini terletak di wilayah Jambi dan Palembang. Kesan daripada 
pertembungan budaya berunsur India, melalui bahasanya, yakni 
Sanskrit, agamanya, Hindu dan Buddha, dengan budaya yang 
dilambangkan oleh penampilan nama Wan Empu, Wan Malini, Demang 
Lebar Daun dan Wan Sundari, telah memperlihatkan berlakunya 
pembauran bahasa Melayu Kuno dan Jawa Kuno. Kemasukan bahasa 
Jawa Kuno ke daerah Melayu dan Sriwijaya adalah juga bukti 
pertembungan dua budaya rumpun Melayu yang berlaku, yang mungkin 
sebagai akibat daripada unjuk kekuatan antara dua kuasa. Hasil daripada 

pembauran budaya Kawi-Melayu Kuno itu dengan budaya India yang 
berasaskan Sanskrit itulah secara tidak langsung telah membantu dalam 
membentuk tatanegara kerajaan Melaka yang menjadi tema inti pada 
naratif yang disampaikan oleh pengarang Sulalat u's-Salatin. 


Salasilah Raja-Raja Melaka 


Di sebalik percubaan mentafsirkan makna mitos, dan upaya melacak 
asal-usul tatanegara atau politi, Melayu yang bermula dengan peristiwa 
di Bukit Siguntang MahamZeiru itu, satu perkara yang jelas ialah, 
walaupun ada unsur mitos pada penurunan salasilah Raja-raja Melaka, 
tidak dapat pula disanggah secara total kebenaran sejarah yang wujud 
dalam salasilah itu. Hakikat ini dapat dilihat dalam semua versi Sejarah 
Melayu yang memberikan nama Iskandar Syah sebagai pemula kerajaan 
Melaka. Baik dalam naskhah Raffles MS. No. 18 mahupun naskhah 
Krusenstern, nama Iskandar Syah disebut sebagai Raja Melaka pertama. 
Agak menghairankan, nama raja yang bergelar Parameswara tidak 
disebut langsung, meskipun Tome Pires yang berada di Melaka ketika 
Portugis telah berkuasa, mencatatkan bahawa Raja Melaka pertama ialah 
Parameswara, yakni satu gelaran yang dalam bahasa Sanskrit bererti 
“yang dipertuan tertinggi” atau “Tuhan Yang Maha Agung” (Monier- 
Williams 1999: 588). Pires menyebutkan nama anaknya sebagai Chaquem 


Daraxa (Iskandar syah).12” Mengapakah nama Raja Melaka yang 
bergelar Parameswara tidak disebutkan oleh pengarang Sejarah Melayu? 
Saya fikir, pengarang Sejarah Melayu seorang Muslim yang warak jika 
tidak pun fanatik, kerana ingin menunjukkan keunggulan agama Islam, 
sehingga Iskandar Zulkarnain dan Raja Kaid Hindi pun di”Islamkan”. 
Bahkan, kedatangan agama Buddha dan Hindu ke Jambi dan Palembang 
pun hanya dinyatakan melalui penyebutan nama tiga orang anak raja 
yang tiba di Bukit Siguntang Mahame&ru dan disambut oleh Wan Empu 
dan Wan Malini. 

Walau bagaimanapun, kendati nama Parameswara ditinggalkan oleh 
pengarang Sejarah Melayu, sumber Cina menunjukkan bahawa 
peningkatan taraf orang yang bergelar Parameswara daripada 
kedudukannya sebagai “pemerintah”, kepada “raja” di Melaka, berlaku 
apabila Maharaja Ming menyatakan hasratnya untuk menganugerahkan 
cap mohor sebagai pengiktirafan kepada Parameswara sebagai raja, iaitu 
ekoran daripada kunjungan duta Melaka mengadap Raja China pada 


bulan September/Oktober 1405.125 Menurut catatan Ming Shi-lu pada 11 

November 1405, sebuah inskripsi untuk “gunung pelindung negeri”, iaitu 
lambang yang menjadi tradisi kemaharajaan kepada negara-negara luar 
telah dianugerahkan oleh Maharaja China kepada Parameswara, Raja 


Melaka.!?? Kunjungan rombongan yang dikirim oleh Maharaja Yung-lo 
itu telah mendapat balasan daripada Raja Melaka dengan menghantar 
rombongan perwakilan yang diketuai oleh dutanya, A-b-u-la Jia-xin, 
untuk mengadap Raja China dengan membawa ufti dalam bentuk barang 


tempatan Melaka.130 


Berikutnya, dalam pelayarannya yang ketiga, Laksamana Cheng Ho131 
tiba di Melaka pada tahun 1410 dan ketika itulah Melaka dinaikkan taraf 
dari sebuah kawasan kepada negeri, dan pekannya dinaikkan taraf 


sebagai sebuah bandar (Cheng). 2 Selepas sahaja rombongan Cheng Ho 
berada di Melaka, pada tahun 1411, bulan Ogos, Parameswara pun pergi 
mengadap Maharaja Yung-lo dengan mengetuai rombongan diraja yang 


berjumlah 540 orang termasuk sanak-keluarganya sendiri.!?? Pada 
tahun 1414 Ma Huan, yang sekali lagi ikut serta dalam pelayaran Cheng 
Ho ke Melaka dan tempat-tempat lain, mendapati pada masa dia dan 
Cheng Ho berada di Melaka, raja dan orang Melaka telah pun beragama 
Islam (Mills 1970: 110). Laporan Ma Huan ini bersesuaian dengan tulisan 
Tome Pires yang menyebutkan bahawa Iskandar Syah atau Xaquem 
Darxa telah memeluk Islam pada ketika usianya telah menjangkau 72 
tahun, dengan semua ahli keluarganya, dan beristerikan puteri Raja 


Pasai.!** Kebetulannya pula, pada tahun 1414 juga, menurut rekod diraja 
Ming Shi-lu pada 5 Oktober, “Mu-wo Sa-yu-di-er Sha (atau Mu-gan Sa- 
yu(gan)-di-er Sha)” (Megat Iskandar Syahj|, datang mengadap Maharaja 
China untuk memaklumkan bahawa bapanya Parameswara telah 


meninggal dunia.!3” Dengan itu, jelaslah maklumat tentang raja pertama 
Melaka, Parameswara, lebih jelas dalam Ming Shi-lu berbanding dengan 
mana-mana versi Sejarah Melayu. 

Dalam Sejarah Melayu, ceritera pengislaman Raja Tengah (menurut 
Raffles MS. No. 18) atau Raja Kecik Besar (menurut naskhah 
Krusenstern) haruslah dilihat sebagai upaya pengarang untuk 
menunjukkan kebesaran dan kehebatan raja Melaka setelah masuknya 


Islam. Nama Muhammad!" dipakai untuk mempertegas hakikat raja 
Melaka sudah memeluk Islam, sekalipun peristiwa itu berlaku bukanlah 

pada zaman Raja Kecik Besar atau Raja Tengah, tetapi sebaliknya sejak 
zaman Megat Iskandar Syah lagi, iaitu raja Melaka yang kedua. 

Yang berikut ialah senarai raja yang memerintah Melaka menurut 
Sejarah Melayu: 


Naskhah Raffles MS. No. 18 Naskhah Krusenstern 
1. Iskandar Syah 1. Iskandar Syah 


(beristerikan anak Tun Perpatih Tulus dan beranakkan:)!*” 


2. Raja Kecil Besar gelar Sultan Megat 2. Raja Besar Muda 

(beristerikan cucu Tun Perpatih (tidak diketahui nama isterinya) 

Tulus, anak Bendahara) 

Sultan Megat beranakkan: Raja Besar Muda beranakkan: 

(i) Raden Bagus (i) Raden Bagus, menjadi Bendahari (beristerikan 

anak Tun Perpatih Tulus) 

(ii) Raja Tengah (beristerikan anak (ii) Raja Tengah (beristerikan anak 
Tun Perpatih Permuka Berjajar) Tun Perpatih Tulus) 

(iii) Raden Anom (iii)Raden Anom (beristerikan anak Tun Perpatih Tulus) 


3. Raja Tengah (Muhammad Syah) 3. Raja Tengah 
(Beristerikan anak Bendahara dan (beranakkan Raja Kecik Besar) 
beranakkan Raja Kasim) 


4. Raja Kecik Besar bergelar 

Sultan Muhammad Syah 

(beristerikan: (i) anak Tun Perpatih Pramuka Berjajar (ii) anak Mani 
Purindan, Tun Ute 

dan (iii) anak Raja Rekan. 

Dengan isteri (i) baginda 

beranakkan: (a) Raja Kecik 

Bambang dan (b) Raja Megat. 

Dengan anak Mani Purindan 

baginda beranakkan Raja 

Kasim. Dengan anak Raja 

Rekan baginda beranakkan Raja 

Ibrahim. 

4. Raja Ibrahim (Sultan Abu Syahid) 5. Raja Kasim (Sultan Muzaffar Syah) 
5. Raja Ibrahim (Sultan Abu Syahid) 6. Sultan Mansur Syah 

6. Raja Kasim (Sultan Muzaffar Syah) 7. Sultan “Alauddin Ri'ayat Syah 

7. Sultan Mansur Syah 8. Sultan Mahmud Syah 

8. Sultan “Alauddin Ri'ayat Syah 9. Sultan Ahmad 
9. Sultan Mahmud Syah 10. Sultan Ahmad 


Berdasarkan senarai di atas, naskhah Sejarah Melayu versi Raffles MS. 
No. 18 menyatakan nama sembilan orang raja yang memerintah Melaka 
hingga pada waktu Melaka ditakluki oleh Portugis. Akan tetapi, naskhah 
Krusenstern mencatatkannya sepuluh orang. Perbezaan hanya pada 
gelaran asal bagi raja yang keempat. Raffles MS. No. 18 menamakan Raja 
Ibrahim sebagai raja yang keempat, manakala naskhah Krusenstern 
menamakan Raja Kecik Besar sebagai raja keempat Melaka. Naskhah 
Raffles MS. No. 18 menyatakan Raja Tengah sebagai raja yang mula-mula 
memeluk Islam dengan gelaran Sultan Muhammad Syah, tetapi naskhah 
Krusenstern menyatakan Raja Kecik Besar sebagai gelaran asal Sultan 
Muhammad Syah. Jika kita membandingkan pula dengan catatan yang 
terdapat dalam sumber Cina, Ming Shi-lu, maka senarai Raja Melaka 
adalah seperti yang berikut: 


1. Ba-li-mi-su-la (Parameswara) ((r. 1402 (atau sebelumnya))133 - 1414) - 12 
tahun memerintah. 


2. Mu-gan Sa-yu-dier Sha (Megat Iskandar Syah) (r.1414 - 1423/1424) - 
sembilan atau 10 tahun. 


3, Xi-li-Maha la-zhe (Seri Maharaja) (1423/24 - 1444) - 20/21 tahun. 
4. Xi-li Ba-mi-xi-wa-er Diu-ba-sha (Seri Patameswara Dewa Syah| (1444- 


1445).139 


5. Su-lu-tan Wo da-fo-na Sha (Muzaffar syah)140 1445 - 1458/59) - 13/14 
tahun. 


6. Su-dan-Mang-su Sha | Sultan Mansur Syah)!4! (1458/59 - 1477) - 18/19 
tahun. 


7. Ma-ha-mu Sha (Sultan Mahmud syah)142 (r. 1481 - 1511) — 30 tahun. 


Daripada tujuh nama yang direkodkan oleh Ming Shi-lu, tiga orang 
Raja Melaka telah menjadi tetamu Maharaja Yung-lo. Mereka ialah 
Parameswara (1411), Megat Iskandar Syah (1414 dan 1419) dan Seri 
Maharaja (1424 dan 1433/34). Masing-masing telah membawa hadiah 
untuk Maharaja China pada tahun tersebut. Dua orang Raja Melaka, iaitu 
Megat Iskandar Syah dan Seri Maharaja telah mengadap Maharaja China 
sebanyak dua kali seorang. Jika diteliti nama Megat Iskandar Syah dalam 
sumber Ming Shi-lu akan kita saksikan iras persamaannya dengan nama 

Sultan Megat!*3 dalam naskhah Raffles MS. No. 18 dan Raja Besar Muda 


dalam naskhah Krusenstern.!** Saya fikir dua nama ini ialah orang yang 
sama dan dia beragama Islam. Masa pemerintahannya adalah antara 1414 
- 1423/24, manakala Seri Maharaja pula datang mengadap Maharaja 
Yung-lo pada 20 April 1424 juga untuk memberitahu bapanya telah 


mangkat dan dia baru sahaja naik takhta.!”” dia berangkat pulang pada 
30 April 1424. Raja ini pergi lagi kemudiannya ke negeri China dan tiba di 
Nanjing pada 28 November 1433 bersama-sama keluarganya untuk 
menunggu musim bunga buat mengadap Marahaja China. Rombongan 
yang terdiri daripada 228 orang itu hanya kembali ke Melaka pada 20 Jun 


1434.146 

Ada empat nama Raja Melaka yang disebutkan dalam naskhah 
Krusenstern, tetapi tidak disebutkan oleh rekod Ming Shi-lu, iaitu Raja 
Tengah, Sultan Abu Syahid, Sultan “Alauddin Ri'ayat Syah dan Sultan 
Ahmad; atau tiga orang raja jika menurut naskhah Raffles MS. No. 18, 
iaitu Sultan Abu Syahid, Sultan “Alauddin dan Sultan Ahmad. Tentang 
Raja Melaka yang ketiga, iaitu yang bergelar Raja Tengah, menurut 
Raffles MS. No. 18, dia telah mengambil nama Sultan Muhammad Syah 
apabila dia memeluk Islam. Nama ini berpadanan dengan nama Seri 
Maharaja yang menurut Ming Shi-lu juga merupakan Raja Melaka yang 
ketiga. Sebaliknya, menurut naskhah Krusenstern, Sultan Muhammad 
Syah ialah Raja Kecik Besar. Dialah yang bermimpi telah “berpandangan 
dengan rasul Allah”. Kedua-duanya - baik Raja Tengah dalam naskhah 
Raffles MS. No. 18 mahupun Raja Kecik Besar dalam naskhah 
Krusenstern - beristerikan anak Tun Perpatih Pramuka Berjajar. 

Seyogia diingatkan, gelar asal Tun Perpatih Pramuka Berjajar ialah 
Raden Bagus - bapa saudara Raja Kecik Besar dan juga Raja Tengah 
sendiri. Dan Tun Perpatih Pramuka Berjajar ialah orang kedua 
memegang jawatan bendahara selepas Tun Perpatih Tulus. Proses 
interpolasi yang berlaku terhadap kedua-dua naskhah telah 
menyebabkan timbulnya sedikit perbezaan pada gelaran asal Sultan 
Muhammad Syah; Raja Tengah menurut naskhah Raffles MS. No. 18 dan 
Raja Kecik Besar menurut naskhah Krusenstern dan naskhah-naskhah 
lain yang mengandungi nama Tun Seri Lanang. 

Tentang raja yang disebutkan Seri Maharaja oleh Ming Shi-lu, atau 
Sultan Muhammad Syah oleh Sejarah Melayu, usia pemerintahannya 
berlangsung selama 20 atau 21 tahun (1423/24 - 1444/45). Ada 

kemungkinannya jangka masa Seri Maharaja itu merangkumi juga masa 
singkat pemerintahan Sultan Abu Syahid yang menurut semua versi 
Sejarah Melayu hanya berlangsung sekitar satu tahun lima bulan. Akan 
tetapi, ketiadaan nama Raja Ibrahim atau Sultan Abu Syhid dalam Ming 
Shi-lu pun barangkali boleh dijelaskan dengan kehadiran nama Seri 
Parameswara Dewa Syah yang disebutkan dalam rekod Ming Shi-lu. Ada 
dua kemungkinan mengapa nama Sultan Abu Syahid tidak disebutkan 
atau tidak diketahui oleh pencatat Ming Shi-lu. Pertama, kerana terlalu 
singkat tempoh pemerintahannya, dan kedua, kerana maklumat tentang 
apa yang berlaku dalam politik dalaman istana Melaka tidak diketahui 
oleh istana Maharaja Cina. Yang diketahuinya hanyalah nama Seri 
Parameswara Dewa Syah, iaitu nama yang berbau Hindu, tetapi mungkin 
sebetulnya orangnya Islam kerana adanya gelar Syah di hujung namanya. 

Namun demikian, apakah mungkin Seri Parameswara Dewa Syah 
merujuk kepada Raja Ibrahim (Sultan Abu Syahid) yang masih budak, 
atau merujuk kepada raja yang kemudiannya bergelar Sultan Muzafar 
Syah lantaran nama berunsur Hindunya tidak disebutkan dalam mana- 
mana versi Sejarah Melayu? Seyogia diingatkan, tempoh 1444/45 itu ialah 
waktu rusuh di Melaka lantaran persengketaan antara kumpulan Raja 
Kasim dengan puak Raja Rekan. Oleh yang demikian, tidak mustahil pula 
jika nama Parameswara Dewa Syah itu merujuk kepada Raja Kasim yang 
kerana nasab “Keling” di sebelah ibunya, memakai gelar itu sebelum dia 
mengambil nama Sultan Muzafar Syah. Laporan Ming Shi-lu pada 5 Mei 
1445 menyebutkan kedatangan utusan dari Melaka ke istana Raja China 
memohon watikah perlindungan Maharaja China untuk negeri Melaka 


dan jubah naga “mang”! dan payung diraja untuk dianugerahkan 
kepada Xi-li Ba-mi-xi-wa-er Diu-ba-sha (Seri Parameswara Dewa Syah). 
Biasanya, watikah perlindungan itu hanya diberikan kepada seorang raja 
yang baru naik takhta, seperti Seri Parameswara Dewa Syah. Selepas itu, 
tiada apa-apa laporan dalam Ming Shlu, hingga pada 30 Mei 1455 
kemudian, iaitu 10 tahun selepas Muzafar Syah menjadi Raja Melaka dan 
itulah sebabnya Ming Shi-lu pada tarikh berkenaan menyebutkan nama 
Raja Melaka, Su-lu-tan Wu-da-fo-na Sha (Sultan Muzaffar Syah| yang 
dikatakan menghantar utusan ke istana Maharaja China dengan 
membawa ufti berupa kuda dan barang hasil negeri Melaka. 
Kesimpulannya, kemungkinan Seri Paramaeswara Dewa Syah juga 
bernama Sultan Muzafar Syah itu memang ada. 

Akan tetapi, yang lebih aneh lagi ialah ketiadaan nama Sultan 
“Alauddin Ri'ayat Syah dalam laporan Ming Shi-lu. Sebaliknya, laporan 
Cina itu pada 23 Ogos 1481 menyebutkan Lin Riong dan Qian Heng, utusan 
Maharaja China telah dihantar ke Melaka untuk tujuan pengiktirafan 
“Ma-ha-mu Sha” sebagai Raja Melaka. Kesilapan pencatat Ming Shi-lu 
ialah menyebutkan nama Mahmud Syah sebagai anak “Su-dan Man-su 
Sha”. Kesilapan ini tentulah mengundang pertanyaan: Mengapakah boleh 
berlaku demikian? Menurut Sejarah Melayu, Sultan “Alauddin Ri'ayat 
Syah atau Raja Husin (menurut naskhah Krusenstern) atau Raja Radin 
(mengikut naskhah Raffles MS. No. 18) ialah anak Sultan Mansur Syah. 
Kesilapan meninggalkan nama “Alauddin Ri'ayat Syah dalam rekod Ming 
Shi-lu mungkin disebabkan oleh pihak istana Maharaja China tidak 
mengetahui perkembangan negeri Melaka waktu itu kerana sepanjang 
masa pemerintahan Sultan Mansur Syah (1458/59 - 1477) hanya terdapat 
dua kali utusan dari Melaka mengadap Maharaja China, iaitu sekali pada 


bulan April 1469 dan sekali lagi pada bulan Jun 1475.18 Oleh yang 


demikian, pihak istana Maharaja China tentulah tidak tahu akan 
kewujudan Sultan “Alauddin Ri'ayat Syah. Dari sini, kita juga dapat 
merumuskan bahawa tempoh antara tahun 1477 hingga 1481 tentulah 
masa pemerintahan Sultan “Alauddin Ri'ayat Syah. Oleh sebab 
pemerintahan Sultan “Alauddin yang sangat singkat itu pula, iaitu sekitar 
empat tahun, maka namanya tercicir dalam rekod Ming Shi-lu. Namun 
demikian, walau apapun alasannya, yang pasti ialah pemerintahan Sultan 
“Alauddin Ri'ayat Syah memang wujud. Hakikat ini sama sekali tidak 
boleh dipertikaikan kerana duit syiling timah yang terukir nama baginda 
(walaupun tiada bertarikh) telah ditemui. Terdapat juga sebuah makam 
di Pagoh, Muar, yang menurut cerita rakyat ialah milik baginda. Lebih 
daripada itu, sumber asing, Rekidai-hoan (Dokumen berharga tentang 
generasi berterusan) yang merupakan rekod Raja-raja Ryukyu, dan 
hanya dijumpai pada tahun-tahun sebelum Perang Dunia Kedua, ialah 
saksi utuh tentang kewujudan Sultan “Alauddin Ri'ayat Syah. 

Walau bagaimanapun, sumber Raja-raja Ryukyu yang seluruhnya 
ditulis dalam tulisan Cina itu memberikan satu maklumat yang menarik 
tentang Sultan “Alauddin Ri'ayat Syah. Sepucuk surat dari Melaka yang 
diterima oleh Raja Ryukyu pada tahun 1480 menyebutkan bahawa Sultan 
“Alauddin naik menjadi raja ketika usianya masih mentah, iaitu baru 
enam tahun (Kobata dan Matsuda 1969: 118). Dalam surat tersebut Sultan 
“Alauddin memanggil Raja Ryukyu itu “Paduka ayahanda” (ibid). Namun 

begitu, maklumat dalam surat tahun 1480 itu tentang usia “Alauddin 
sangatlah meragukan. Seandainya dia naik takhta ketika berusia enam 
tahun, maka berertilah dia mangkat ketika berusia 10 tahun, suatu hal 
yang sangat sukar dipercayai. 

Yang mungkin boleh dipersoalkan ialah: Ada kemungkinannya 
perkataan enam itu sebenarnya bermaksud 16? Perkataan enam yang 
disebutkan itu boleh mengelirukan kerana jika dia berusia enam tahun 
ketika naik takhta pada tahun 1477 berertilah apabila dia digantikan oleh 
Sutan Mahmud pada tahun 1481 umurnya baru mencapai 10 tahun. 
Perkara ini tentunya tidak munasabah kerana sumber Portugis pun 
menyebut bahawa ketika dia naik takhta 'Alauddin telah pun 
beristerikan puteri Raja Kampar. Dia juga telah berkahwin dengan anak 
bendahara Melaka dan menurut sumber Portugis itu juga hasil dari 
perkahwinannya inilah dia memperoleh putera yang kemudiannya 
bernama Sultan Mahmud. Dengan isterinya dari Kampar itu dia 
memperoleh seorang putera yang kemudiannya bernama Sultan 
Sulaiman (sic, Munawar Syah jika menurut Sejarah Melayul. Akan tetapi, 
menurut sumber Portugis juga, Sultan “Alauddin telah mati kerana 
diracun menjelang pemergiannya ke Mekah, berikutan daripada intrigue 
yang berlaku antara Raja Pahang dengan Raja Inderagiri. Kematiannya 
itu menimbulkan perebutan kuasa antara puak permaisuri Kampar yang 
mahukan Sulaiman (sic| menggantikan 'Alauddin dan keluarga 
bendahara yang mahukan Mahmud mengisi takhta kerajaan sebagai 
pengganti ayahnya. Dan akhirnya puak bendahara berjaya merajakan 
Sultan Mahmud. Sumber Portugis juga menyebutkan bahawa pada masa 
inilah Melaka menjadi tidak tenteram (Birch 1880(3): 81). 

Oleh sebab beberapa maklumat lain menunjukkan Sultan “Alauddin 
Ri'ayat Syah sudah pun beristeri waktu hidupnya, maka agak sukar 
untuk menerima kenyataan yang dibuat dalam surat Sultan “Alauddin 
pada tahun 1480 kepada Raja Ryukyu itu. Kenyataan bahawa dia berusia 
enam tahun ketika dia menerima pengiktirafan Raja China perlulah 
diwaspadai tentang kemungkinan adanya angka sebenar yang tercicir. 
Sementelahnya pula dokumen hubungan Ryukyu dengan Melaka yang 
tersimpan dalam khazanah Reikidai hoan kerajaan Ryukyu itu bukanlah 
ditulis dalam bahasa Melayu, tetapi dalam tulisan Cina seluruhnya 
(Kobata dan Matsuda 1969: v, Preface), dengan kemungkinan 
menggunakan dialek yang seakan-akan menyerupai bahasa Jepun (Birch 
1880(3): xv). Walau bagaimanapun, tentang pemerintahan “Alauddin, 

seyogia diingatkan bahawa menjelang Ogos 1481 Mahmud telah pun naik 
takhta sebagai Sultan Melaka dengan menggantikan “Alauddin Ri'ayat 
Syah. Kesimpulan ini dibuat berdasarkan laporan diraja Ming (Ming Shi- 
lu) bertarikh 23 Ogos 1481 yang mencatatkan bahawa Lin Riong, 
setiausaha penyeliaan di pejabat pemantauan istiadat China, telah 
dikirimkan sebagai duta utama bersama-sama Qian-heng, utusan di 
pejabat perutusan, sebagai upaduta “dengan tujuan untuk memberikan 
pengiktirafan kuasa kepada Sultan Mahmud yang menggantikan 
bapanya, Mansur Syah |sic, “Alauddin Ri'ayat Syah| yang telah 


mangkat.”14? Akan tetapi, misi Raja China itu kandas dalam pelayaran 


apabila kapal mereka tenggelam. Susulan kepada itu, menurut laporan 
bertarikh 12 Jun 1484 sekali lagi duta China dikirim ke Melaka untuk 
menyampaikan watikah pengiktirafan China terhadap kuasa Sultan 
Mahmud Syah. Namun pada kali yang kedua itu pun misi kedutaan China 
itu gagal sampai ke Melaka. Hanyalah pada bulan Oktober 1485 baru 
dikirim lagi duta yang membawa watikah pengiktirafan untuk Sultan 


Mahmud Syah.” . 

Jika sejarah kesultanan Melaka dan raja-raja mahu diperiksa dengan 
baik, maka tidak syak lagi sumber Raja-raja Ming adalah sangat berguna. 
Rekod Cina itu menunjukkan bahawa bermula daripada Parameswara 
sampailah kepada Sultan Mahmud Syah naik takhta, pemerintahan Raja- 
raja Melaka telah mendapat pengiktirafan Raja China. Hubungan Melaka- 
China itu merupakan peristiwa yang benar-benar berlaku dalam sejarah 
lantaran dikoroborasi oleh sumber Ming Shi-lu. Akan tetapi, hubungan 
Melaka dengan China adalah ibarat hubungan sebuah kerajaan 
mandalika yang berada di bawah naungan sebuah kerajaan besar yang 
memberikan jaminan naungan untuk keselamatan pemerintahan 
mandalika itu. Setiap Raja Melaka adalah diketahui menghantar ufti dan 
dari segi erti diplomatiknya “menyembah” Maharaja China. Walau 
bagaimanapun, pengarang Sejarah Melayu yang mengerti makna 
hubungan Melaka-China ini telah cuba menunjukkan kebesaran Raja 
Melaka dengan mencipta mitos perkahwinan raja Melaka, Sultan Mansur 
Syah, dengan puteri Cina yang kononnya bernama Puteri Hang Li Po 
(kisah ke-12, Sulalat wWs-Salatin 1798), seperti sebelumnya dalam kisah 
ke-11 telah disisipkan kisah perkahwinan Sultan Mansur Syah dengan 
puteri Jawa, Raden Galuh Cendera Kirana, suatu mitos yang juga dicipta 
untuk menunjukkan kebesaran Melaka berbanding Majapahit. 
Pengarang Sejarah Melayu yang licik itu, bahkan telah mereka cerita 

bahawa Maharaja China telah terkena tulah lantaran menerima surat 
Raja Melaka yang berkirim “sembah” kepadanya. Oleh sebab itulah itu 
Maharaja China kononnya telah menderita penyakit kusta. Ubatnya 
hanyalah dengan meminta air basuh kaki Raja Melaka untuk diminum 
oleh Maharaja China dan juga digunakan untuk membasuh mukanya. 
Jelas sekali cerita mitos sebegini telah disisipkan ke dalam sejarah 
hubungan Melaka dengan China yang benar-benar terjadi dengan 
dipusingkan ceritanya agar boleh menunjukkan bahawa antara dua 
orang raja itu raja Melakalah yang lebih berdaulat. 

Seorang lagi raja Melaka yang tidak disebutkan oleh sumber Cina ialah 
Sultan Ahmad. Walaupun nama Raja Melaka ini sering dilupakan, 
pengarang Sejarah Melayu telah menyebut dalam kisah terakhir naskhah 
Krusenstern bahawa dia telah “dirajakan” oleh bapanya, Sultan 
Mahmud. Pengarang Sejarah Melayu itu juga menjelaskan lagi bahawa 
istiadat merajakan itu dilaksanakan dengan “segala pegawai dan segala 


alat kerajaan sekalian diserahkan baginda kepada Sultan Ahmad”.1*?1 


Akan tetapi, pengarang Sejarah Melayu itu tidak pula menyatakan berapa 
lama masa pemerintahannya. Kita hanya boleh menjangka bahawa dia 
dilantik pada kira-kira tahun 1510 dan kedudukannya sebagai sultan pun 
berakhir apabila atas perintah bapanya dia dibunuh mungkin sekitar 
tahun 1513. Peristiwa ini berlaku selepas dia dan Mahmud Syah 
melarikan diri ke Bentan dan setelah dia menubuhkan negeri di Kopak. 
Berbeza dengan Raja-raja Melaka yang lain, Sultan Ahmad tidak 
meninggalkan zuriat. Hal ini seperti yang disebut oleh Chambert-Loir 
adalah unik kerana kesinambungan Raja-raja Melaka itu terputus, 
walaupun disambung semula dengan kembalinya Sultan Mahmud ke 
takhta kerajaan. Keunikan inilah, di samping sebab-sebab lain, yang 
mendorong Chambert-Loir untuk meragui kemungkinan Sultan Ahmad 


benar-benar menjadi Raja Melaka.!”” Saya fikir keraguannya ini tidak 
bertempat kerana mengikut Sulalat uw's-Salatin naskhah Krusenstern, 
“setelah Sultan Ahmad mangkat, maka oleh Sultan Mahmud, anakanda 
baginda Raja Mudafarlah ditimangkan baginda akan kerajaan” (Naskhah 
Krusenstern 1798: f. CLXXXIX). Walaupun bukan Raja Mudafar yang 
menggantikan Sultan Mahmud kemudiannya, lantaran Sultan Mahmud 
telah menamakan Raja Ali sebagai Sultan Muda, adalah munasabah bagi 
kita demi menjaga urutan sejarah untuk memasukkan nama Sultan 
Ahmad sebagai Raja Melaka terakhir sebelum negeri itu ditakluki 
Porrtugis. Walau pun gelaran “sultan” mungkin tidak membawa apa-apa 

kuasa sebenar lantaran dia dibayangi oleh kata putus Sutan Mahmud 
Syah, tidak mustahil kedudukannya sebagai raja yang diserahkan 
tanggungjawab oleh bapanya, meletakkannya pada kedudukan yang 
tinggi selama masa kira-kira dua tahun ketika Melaka berperang dengan 
Portugis. Dengan penemuan dua keping duit timah yang mencatatkan 
nama “Sultan Ahmad ibn Mahmud Syah” tentulah sukar bagi sesiapa pun 
untuk mengatakan Sultan Ahmad tidak wujud walaupun namanya tidak 
berhujungkan “Syah”. 


Penutup 


Daripada perbincangan di atas dapat disimpulkan bahawa, walaupun 
banyak kajian telah dilakukan terhadap naskhah Sejarah Melayu, 
terutamanya versi Raffles MS. No. 18, di samping naskhah Shellabear dan 
Abdullah Munsyi dan naskhah-naskhah lain yang mengandungi nama Tun 
Seri Lanang, berdasarkan telaah yang begitu banyak itu, didapati wujud 
kelompangan dalam membicarakan aspek mitos dan makna yang tersirat 
di sebalik perlambangannya. Sesungguhnya, hanya pentafsiran sejarah 
yang jujur akan dapat menyerlahkan betapa pentingnya Sejarah Melayu 
digunakan sebagai sumber sejarah negeri Melaka dan orang Melayu. 
Walau bagaimanapun, pentafsiran itu memerlukan rasa sedar dan insaf 
bahawa mitos perlu diberikan maknanya dan kelemahan Sejarah Melayu 
dari segi pentarikhan dan fakta yang bercanggah perlu diwaspadai dan 
diteliti secara kritis dan diberikan pertimbangan yang waras tanpa 
membuat kesimpulan sejarah yang semberono. Hanya dengan penelitian 
yang objektif baru boleh dibuktikan dakwaan keagungan Sejarah Melayu 
sebagai sebuah karya klasik bangsa Melayu. 

83 Tamnan ialah sejarah sejagat dunia Buddha dengan salah sebuah kerajaan negara 
Thai; manakala pongsawadan ialah sejarah keturunan raja-raja. Tamnan yang terkenal 
bagi kajian historiografi Thai dan yang ada kaitannya dengan Melaka ialah yang 
berkaitan dengan Ayutthaya. Manuskrip yang berkaitan ialah Luang Praseut. 

84 Oleh pengarangnya ditulis pada pembukaan kisah, “Ini hikayat ceritera raja Banjar 
dan raja Kotawaringin” (lihat Ras, 1968: 228). 

85 Ayat pertama dalam naskhah yang dinamakan Hikayat Aceh menyebut: “Ini hikayat 
raja Aceh daripada asal turun-temurun” (lihat Teuku Iskandar, 2001: 3). 

86 Lihat Zainal Abidin bin Abdul Wahid (1991: passim). Zainal Abidin juga menganggap 
“pengarang” Sejarah Melayu telah menunjukkan “sedikit sebanyak sifat 
keilmiahannya” (hlm. 17 -18). Pandangan ini diulanginya lagi (hlm. 21), dengan kata: 
“Pengarang' Sejarah Melayu mendekati penulisannya dengan cara ilmiah”. 

87 Lihat Abdul Rahman Haji Ismail (2013: 12-13). 

88 Lihat Muhammad Haji Salleh (1997) dan Abdul Rahman Haji Ismail (2009). Abdul 
Rahman menamakan naskhah yang terkenal dengan nama Raffles MS. No. 18 ini 

sebagai naskhah Raja Bongsu kerana naskhah ini mula-mula disalin atas arahan Raja 
Bongsu di Johor Lama pada tahun 1612. 

89 Winstedt (1938: 27 - 34). 

90 Rosenthal (1958: 6). 

91 Penggelapan kata di atas adalah sebagai penegasan. 

92 Misalnya, Hikayat Cekel Waneng Pati, Hikayat Carang Kulina dan Hikayat Pandawa Lima. 

93 Ejaan yang digunakan oleh kebanyakan pengarang. Akan tetapi, nama ini disebut 
sebagai Afonso Dalboquerque dalam The Commentaries of the Great Afonso Dalboquerque 
yang diterjemahkan oleh Walter de Gray Birch, dan diterbitkan pada tahun 1875. 
Dalam naskhah Krusenstern nama ini pun ditulis sebagai Afongso Dhalberkarki | 
Sa; a 

94 Tentang isu pentafsiran, Ibn Khaldun telah pun mengingatkan sejarawan agar 
jangan mudah “berpuas hati dengan nama-nama raja, tanpa sebarang maklumat 
salasilah atau sejarah, dan (berpuas hati| dengan hanya (kerana adanya) satu 
indikasi berangka tentang lamanya sesuatu pemerintahan” (lihatRosenthal 1958: 10). 

95 Tentang percanggahan pada nama raja dan masalah pentarikhan dalam naskhah 
Kemboja dan Siam, lihat Vickery (2004: 2 - 3; 1996: 6 - 7). Tentang pentarikhan dalam 
sumber Siam, lihat juga Wyatt (1967: 282 dan 286) dan Marrison (1949: 63). 

96 Sembilan belas laksa sama dengan 190,000 orang. 

97 Sulalat Ws-Salatin 1798 naskhah Krusenstern, kisah ke-28 (f.clxx:2). Petikan ini 
terdapat dalam kisah ke-21 naskhah Raffles MS. No. 18. 

98 Wade (t.t.), http://epress.nus.edu.sg/ms/entry no. 755 dan 758; diakses pada 2 
Februari, 2014. 

sejarawan Ibn Rashiq, pengarang Mizan al-'amal, pun menulis: “Tiada siapa boleh 
percaya akan apa yang mereka katakan. Mereka tidak boleh dianggap jujur, bahkan 

101 Lihat Roolvink (1967(3): 303). 

104 Iaitu Seri Tri Buana, Paduka Sri Wikrama Wira, Sri Rana Wikrama, Paduka Sri 
Maharaja, dan Sultan Iskandar Syah. 

penelitian upacara, Lin Rong, tenggelam dan tiga tahun kemudian seorang 

berkuku empat yang dianugerahkan kepada orang taklukan (subjek) yang setia 
kepada Maharaja China. Hanya Maharaja China yang berhak memakai jubah yang 
dihiasi dengan gambar bulatan cakera naga berkuku lima yang disebut, “long”. 

148 Wade ((t.t.), http://epress.nus.edu.sg/msl/ entry/1209 dan entry/2080; diakses pada 
11 Mei 2014. 

149 Rekod Raja-raja Ming tidak mengetahui kisah pemerintahan Sultan “Alauddin. Hal 
ini mungkin kerana pemerintahannya sangat singkat (lihat Wade t.t.), 

http:/ /epress.nus.edu.sg/msl/entry 2653; diakses pada 25 Mei 2015. 
150 Ibid, entry 2849 dan 2900; diakses pada 26 Mei 2015. 
151 Lihat Naskhah Krusenstern (1798: f. CLXXXIV: 2). 
152 Lihat Chambert-Loir (2005: 156 - 158). 

Bab V 


MITOS, MAKNA, DAN KEINDAHAN 
DALAM TEKS SEJARAH MELAYU 


Dalam perbincangan terdahulu kita telah cuba mengemukakan apakah 
erti sejarah dengan mengutip pandangan sejarawan Muslim yang 
bernama Abdul Rahman bin Muhammad Ibn Khaldun (1332 - 1395). 
Berdasarkan hujah Ibn Khaldun ini, yang menulis sejarah dan 
pensejarahan pada tahun 1377, iaitu lebih daripada 200 tahun sebelum 
Sejarah Melayu disalin semula pada tahun 1612, tentulah sukar untuk 
mengukur Sejarah Melayu sebagai sebuah kaya sejarah yang tulen 
lantaran terdapatnya unsur mitos di dalamnya. Namun begitu, tidak pula 
dapat dinafikan bahawa sebagai karya yang memuja Raja-raja Melayu, 
Sejarah Melayu adalah sebuah karya sastera yang sangat indah sekalipun 
naratif yang berunsur sejarahnya banyak berbaur dengan cerita mitos. 
Ketiadaan tarikh tentang peristiwa yang diceritakan oleh pengarang 
menyebabkan karya ini lebih mendekati sebuah karya kesusasteraan, 
walaupun ada bahagian-bahagian karya ini yang boleh dijadikan sumber 
oleh sejarawan. Dengan yang demikian, karya ini pun dianggap sebagai 
sebuah karya sastera sejarah oleh banyak sejarawan tempatan. 

Dengan memasukkan kisah yang lebih merupakan mitos, seperti 
cerita lima pahlawan Melaka menyertai rombongan diraja ke Majapahit 
itu, pengarang Sejarah Melayu, secara kreatif telah memanfaatkan 
literary device yang sering digunakan dalam sebuah karya sastera, iaitu 
memasukkan cerita dalam cerita yang utama yang lebih panjang. Tradisi 
sastera yang sebegini boleh juga ditemui dalam Hikayat Seri Rama. 
Demikianlah, sebagai pengarang sebuah karya sastera, dia juga telah 
mendapatkan ilham untuk merekayasa lima watak hulubalang yang 
diberikan nama Hang Tuah (sic|, Hang Jebat, Hang Kesturi, Hang Lekir 
dan Hang Lukaiwa dengan mencontohi lima orang pandawa dalam 
Hikayat Pandawa Lima dan lima orang penakawan dalam cerita Panji, 
seperti dalam Hikayat Cekel Waneng Pati. 

Mitos dan Makna dalam Sejarah Melayu 


Kesusasteraaan sesuatu bangsa ialah cermin diri bangsa itu, baik dari 
segi bahasanya, mahupun budaya dan tradisinya. Jika dilihat kandungan 
Sejarah Melayu, maka jelas sekali perkara ini diungkapkan oleh 
pengarangnya dengan cara yang sangat menarik dan membuat seseorang 
yang mengikutinya berfikir. Sebagai misalan, orang akan menemui 
makna yang tersirat dalam mitos yang dikisahkannya dengan cara dan 
gaya yang mempamerkan keindahan bahasa dan kehalusan fikiran yang 
ingin disampaikan oleh pengarang. Kendatipun integriti Sulalat wWs- 
Salatin sebagai karya sejarah boleh dipolemikkan, tidak pula dapat 
disangsikan bahawa Sejarah Melayu atau salasilah raja-raja ini ialah karya 
agung sastera orang Melayu. Pengarang asalnya yang tidak diketahui 


siapa orangnya, !?* berkemungkinan telah menceritakan kisah awal 
tentang salasilah Raja-raja Melayu secara lisan. Andaian ini berdasarkan 
teks “ciri” yang menurut mitosnya telah dibaca sewaktu Sang Supraba 
ditahbiskan oleh makhluk jin yang bernama Bhuta atau Bota yang keluar 
dari buih muntah lembu putih yang dinaiki oleh anak raja itu ketika 
“turun” bersama-sama dengan dua saudaranya di Bukit Siguntang 
MahamZtru. Dalam bahasa Jawa Kuno, ciri bererti tanda atau bukti 
(Mardiwarsito 1981: 140). Menurut Arlo Griffiths, profesor sejarah Asia 
Tenggara di Ecole frangaise d'Extreme-Orient, Jakarta, yang juga 
merupakan seorang sarjana bahasa Sanskrit, “ciri” yang terdapat dalam 
teks Sejarah Melayu itu bukanlah sebuah mentera, tetapi sebaliknya 
bersifat puji-pujian terhadap raja “dari tujuh bumi emas”. “Ciri” itu 
mengandungi kata Sanskrit yang diambil daripada sebuah prasasti yang 
mirip bentuknya dengan prasasti Raja Candrabanu kerajaan Tambralinga 
(Griffiths, mengagak tarikhnya mungkin abad ke-13) dan prasasti 
Adityawarman (abad ke-14), iaitu kedua-duanya merupakan maharaja 


beragama Buddha.!?* Mungkin disebabkan sifat misteri yang 
menyelubungi “ciri” itu, yang bahasanya tidak difahami oleh orang 
Melayu pada abad-abad yang terkemudian, walaupun Islam sudah lama 
bertapak, maka sampai ke abad ke-19 teks “ciri” itu masih digunakan 
sebagai bacaan sakral dalam istiadat “penggelaran” (pengangkatan) 


orang besar-besar di istana Raja Melayu.!”? 


Teks “Ciri” dalam Sejarah Melayu 

Tentang teks ciri yang asal, dalam mana-mana versi Sulalat Ws-Salatin, 
hanya naskhah tahun 1798 milik Krusenstern yang mengandungi teks 
yang lengkap. Kita beruntung kerana penyalin naskhah tahun 1798 itu, 
sama ada Haji Muhammad Tahir al-Jawi ataupun salah seorang daripada 
rakan-rakannya, berjaya menyalin daripada naskhah yang mereka 
jadikan sebagai naskhah acuan dengan seteliti yang mungkin. Akan 
tetapi, untuk mentransliterasinya perensensi (reviewer) pun perlu 
menghalusi satu persatu perkataan yang terkandung dalam ciri itu dan 


memberikan tafsiran yang bersifat kritis,1”? Barangkali elok kita lihat 
ciri yang dimaksudkan itu. Ciri ini telah dibaca oleh Bota pertama kalinya 
ketika dia mentahbiskan Bicitram sebagai Sang Supraba Tramberi Seri 
Tribuana. Kali kedua ciri yang sama dibaca ialah ketika diadakan istiadat 
orang bergelar pada zaman pemerintahan Sultan Muhammad Syah 
(1423/24 - 1444/45). Ciri itu pun kononnya dibacakan oleh Bota. Oleh 
sebab teks ciri dalam naskhah Krusenstern yang dibaca dalam upacara 
orang bergelar pada masa pemerintahan Sultan Muhammad Syah lebih 
lengkap, maka teks ini diturunkan, seperti yang di bawah ini: 


Aho!1?” swasti1*3 padaka!?? sri maharaja (f. liv) 


161 62 


srimat! C9 sri sapta!*! suwarna-bhumi! 


bhujiya (sic, bhuja)|!** -bala!** -parakrama!?* 


nagalang karana-makuta (sic, mukutal! 9 (f. liv: 2) 
rana-mukha?” tribhuwana prasanga!?3 sangkrit16? 


yana1”0 tunga!”!-drumat”* -wana!  bisran!”4 kital”* 


7 177 17 79 


(tolrana!”? -singhasana*“ ” rana-vikrama $ wadana! 


luntha139 pallawika131 salila13- dipa133 didi184 


185 kala 186 187 188 


pradaya mulya**?” mauli-malika 


189 191 


sri dharmaraja'? aldiraja (sic., adhiraja'?*| raja parameswara 


(Gawuh!?? jiwat!?? meneguhkan $Sena!?* 


Yakni ka paduka Sri (sri) maharaja raja aldiraja (sic., adhiraja) 


raja parameswara).!”* 

Menurut Sejarah Melayu, pembacaan ciri itu telah dilakukan oleh 
makhluk yang bernama Bota sebagai bukti pengangkatan Sang Supraba 


atau Raja Bicitram syah1?? yang merupakan tokoh mitos dalam sejarah 


permulaan tatanegara Melayu kuno di Sumatera. Dengan memasukkan 


nama Nila Pahlawan!?” dan Karna Pandeyan!?* pengarang Sejarah 
Melayu seolah-olah ingin menyatakan bahawa agama Hindu yang datang 
ke kawasan Bukit Siguntang itu adalah berbentuk aliran yang memuja 
dewa Vishnu. Kata nila pada nama Nila Pahlawan memberi erti warna 
biru gelap, atau hijau gelap, atau hitam dalam bahasa Sanskrit. Warna 
nila dikatakan warna tubuh dewa Vishnu. Kata “pahlawan” pula ialah 
bentuk tercemar daripada kata Sanskrit pallava yang bererti tunas, 
ranting atau kudup. Kata idiom “tunas” dalam konteks ini bererti 
cambahan atau kelahiran. Jadi, istilah Nila Pahlawan (tunas atau ranting 
Nila)” adalah ungkapan idiomatik bagi inkarnasi Vishnu. Lambang “nila” 
yang digunakan untuk Vishnu juga terdapat pada nama Nilatanam, iaitu 
nama anak raja ketiga yang disebut dalam naskhah Raffles MS. No. 18. 
Perkataan tana(m) dalam bahasa Sanskrit bererti anak atau anak cucu 
(Monier-Williams 1999: 435, kolum 2). Jadi, baik nama Nila Pahlawan 
mahupun Nilatanam, kedua-duanya mempunyai makna yang hampir 
sama, yakni anak atau tunas (atau cambahan) kepada Vishnu. Manakala 
nama Karna Pandeyan yang terdapat di dalam naskhah Krusenstern pun 
sebetulnya merujuk kepada Vishnu kerana “Karna” ialah sebutan dalam 
bahasa Kawi untuk nama dewa Krishna; dan Krishna menurut doktrin 
agama Hindu ialah inkarnasi atau penjelmaan semula Vishnu. Kata 
pandeyan yang tercantum pada nama Karna terbit daripada kata Kawi 


pandya yang bererti orang yang ada kemahiran;!?? kata ini juga berasal 
daripada kata Sanskrit panda yang bererti kebijaksanaan, atau kearifan. 
Jadi, kata ini pun kira-kira seerti dengan pandita yang bererti orang 
terpelajar, bijaksana, sarjana, orang suci atau ahli falsafah (Monier- 
Williams 1999: 580). Oleh sebab itu, nama Karna Pandeyan yang terdapat 
dalam naskhah Krusenstern dan nama Krishna Pandita yang ditemui 
dalam naskhah Shellabear adalah sebenarnya merujuk kepada tokoh 
yang sama. Sama halnya dengan nama Nila Utama dalam naskhah 
Shellabear, ia juga merujuk kepada dewa Vishnu. Timbulnya perbezaan 
dalam penggunaannya antara teks yang ada adalah kerana proses 
interpolasi yang berlaku dari zaman ke zaman. 

Dengan melihat nama-nama ini tentu kita sebagai pembaca Sejarah 
Melayu ingin bertanya: Apakah maksud sebenar pengarang asal Sulalat 
wWs-Salatin memperkenalkannya? Adakah sesuatu yang simbolik pada 
nama-nama ini? Bahkan, kita juga patut bertanya: Apakah mitos yang 
dipaparkan dalam kisah di negeri Andalas itu mengandungi maknanya 
yang tersendiri? Kecuali beberapa orang ahli arkeologi, tidak banyak 
sejarawan cuba mentafsirkan mitos yang meriwayatkan fondasi (asas) 
kerajaan Melayu di daerah Muara Tatang, dan Sungai Melayu itu serta 
membantu dalam memberikan gambaran tentang masyarakat dan sistem 
kepercayaan di kawasan tersebut. Barangkali tidak banyak yang 
menyangka bahawa di sebalik mitos Sang Supraba dan Bukit Siguntang 
Mahamg;gru, pencerita Sejarah Melayu pada peringkat awalnya telah pun 
memperagakan kebijaksanaannya apabila dia cuba, dengan cara yang 
halus (subtle), untuk menunjukkan bahawa daerah Melayu itu telah 
didatangi oleh agama Buddha dan Hindu. Mungkin pengarang ini sudah 
pun memeluk Islam, dan oleh itu, dia hanya menyebutkan nama, seperti 
Bicitram Syah, Nila Pahlawan, Karna |(Krishna| Pandeyan, dan nama tiga 
orang wanita bernama Wan Malini, Wan Empulkl| dan Wan Sundari 
untuk mengungkapkan secebis sejarah awal orang Melayu. 

Melalui penggunaan nama-nama ini, pengarang asal Sejarah Melayu 
seolah-olah ingin memberitahu bahawa kedatangan agama Hindu telah 
bertembung dengan agama Buddha yang wujud di kawasan daerah Jambi 
dan Palembang sekarang ini. Pemberitahuan ini dibuat secara simbolik 
dengan dua orang anak raja keturunan Maharaja Iskandar Dhulkarnain 
itu masing-masing memperisterikan Wan Empu dan Wan Malini, dan 
kemudiannya Sang Supraba (Bicitram Syah) mengahwini Wan Sundari, 
puteri Demang Lebar Daun. 

Baik nama Wan Empu, mahupun nama Wan Malini ataupun Wan 
Sundari, kesemuanya nama yang simbolik kerana “Empu” (sekalipun 
tidak dinyatakan nama sebenarnya) dalam bahasa Jawa Kuno atau Kawi 
bermakna orang yang dihormati, atau yang mulia. Istilah empu, ampu, 


atau mpu juga ialah kata panggilan untuk para rohaniwan,*09 seperti 


para brahmani atau kaum biksuni yang beragama Buddha. Menurut 
mitos agama Buddha juga, Malini dan Sundari ialah nama dua orang 
biksuni yang amat terkenal pada masa Siddharta Gautama (circa 563 S.M. 
- 400 S.M.) menubuhkan institusi sangha biksuni pada tahun kelima 
selepas Buddha menerima kesedarannya (enlightenment). Menurut satu 
mitos, Sundari ialah nama puteri jelita seorang Brahmana bernama 

Agnidatta. Kecantikannya itu menurut mitos agama Buddha telah 
menyebabkan dia diminati oleh banyak jejaka, tetapi oleh sebab sangat 
setianya kepada Buddha dia meminta agar dia ditahbiskan oleh Buddha 
sebagai biksuni, dan permohonannya itu diperkenankan. 

Dalam kedua-dua mitos, sama ada agama Buddha ataupun agama 
Hindu, “Suprabha” sebenarnya nama yang agung lantaran dia berwatak 
suci. Dalam Sejarah Melayu, kedatangan Sang Supraba melambangkan 
pertembungan antara budaya India dengan budaya Melayu apabila dia 
berkahwin dengan Wan Sundari, puteri Demang Lebar Daun. Nama 
Supraba juga adalah istimewa kerana melalui waad antara dia dengan 
Demang Lebar Daunlah, maka wujud perjanjian terkenal yang 
mensyaratkan rakyat Melayu perlu setia kepada raja dan raja tidak akan 
mensia-siakan rakyat demi mewujudkan hubungan simbiotik antara 
kedua-duanya. Akan tetapi, menurut mitos Hindu dan juga Buddha, 
tokoh “Suprabha” tidak semestinya lelaki; gendernya boleh jadi lelaki, 
dan boleh jadi juga perempuan. Juga agamanya pun boleh jadi Buddha 
atau boleh jadi Hindu. Dalam satu mitos agama Buddha nama 
“Suprabha” ialah nama seorang puteri saudagar kaya yang telah menjadi 
biksuni yang sangat setia kepada Gautama Buddha. Akan tetapi, menurut 
sumber mitos Hindu “Suprabha” juga nama putera dewa yang 
berkebolehan meramalkan kejadian yang akan berlaku kepada dirinya. 
Pada satu ketika, “Suprabha” telah meramalkan kejatuhannya dari 
syurga akibat kehilangan merit atau “pahala”, yang akan menyebabkan 


dia lahir semula*?! di dalam perut seekor babi betina. Perkara ini 


menimbulkan kesedihan yang amat sangat kepada putera dewa itu. 
Apabila ratapan kesedihannya itu diketahui oleh Indra, iaitu raja segala 
dewa, maka “Suprabha” pun dinasihatkan agar meminta pertolongan 
dewa Siva. Setelah dia melakukan apa yang disuruh Indra, dia pun 
mendapati dirinya berada di dunia yang lebih tinggi daripada “swarga” 
(syurga). Namun begitu, dalam satu sumber Buddha yang lain, 
“Suprabha” seorang raja yang dikatakan telah “memasuki samadhi”, iaitu 
menjadi seorang Buddha. Justeru, kepada pemeluk agama Buddha, nama 
“Suprabha” juga membawa erti “telah mendapat kesedaran atau 
enlightenment” kerana berjaya mencapai taraf seorang Buddha. 
Penganut Buddhisme menganggap “Suprabha” sebagai “penakluk” atau 


“pemusnah” eksistensi.£?? Maka, nama “Suprabha” juga dianggap 
sebagai nama suci yang lain bagi Buddha. 

Dalam kedua-dua naskhah Sejarah Melayu, baik milik Krusenstern, 
mahupun Raffles MS. No. 18, nama Wan Empu dan Wan Malini juga 
melambangkan budaya Melayu di Muara Jambi. Gelar “Wan” berasal 
daripada bahasa Kawi, hwan, wan dan hwanan. Istilah wan ini bererti 
penggiring, penjaga atau penggembala atau pemelihara ternakan 
(Mardiwarsito 1981: 228). Dalam konteks kisah di Bukit Siguntang Bukit 
Siguntang Mahameiru, penggunaan gelar “Wan” yang tercantum pada 
nama dua orang wanita di bukit tersebut menunjukkan pengarang asal 
Sejarah Melayu ingin menyatakan bahawa kebudayaan di daerah Muara 
Tatang yang menjadi kawasan Melayu itu ialah kebudayaan tani kerana 
kata “wan” bukanlah gelar bangsawan, seperti yang dianggap oleh 
banyak orang. Kedudukan Wan Empu dan Wan Malini sebagai wanita 
tani jelas mununjukkan ciri kesederhanaan yang terdapat dalam agama 
Buddha, iaitu sesuai dengan watak biksuni (Sanskrit) atau Bikuni (Pali) 
dalam sistem sangha Buddhis. 

Kata empu dalam nama Wan Empu, walaupun melambangkan gelar 
seorang rohaniwan, namun sebenarnya hanyalah nama seorang 
penternak haiwan, sama seperti Wan Malini yang juga merupakan 
seorang wanita tani yang dipadankan daripada nama biksuni yang 
bernama Malini. Dengan demikian, dalam konteks kisah di Bukit 
Siguntang MahamZ?ru, sekalipun Wan Empu dan Wan Malini ialah wanita 
tani yang tinggal berdekatan dengan bukit yang dinamakan Siguntang 
Mahamggru, iaitu bukit yang melambangkan tempat kediaman para dewa, 
mereka pun dari sudut yang lain telah cuba digambarkan secara halus 
oleh pengarang Sejarah Melayu sebagai lambang kerohanian yang 
menghuni kawasan bukit Siguntang Mahameru. 

Dalam kosmologi agama Hindu, Jain dan Buddha, Mahameru ialah 
gunung tempat kediaman para dewa. Oleh sebab itu, candi agama Hindu, 
Jain dan Buddha memang dibina dalam bentuk yang mewakili imej 
Mahamggru, seperti yang terdapat pada bentuk candi Borobudur. Jadi, di 
sebalik tokoh Wan Empu dan Wan Malini digambarkan sebagai wanita 
tani, mereka juga lambang para dewi atau simbol agama Buddha itu 
sendiri. 


Warisan dari Eropah 


Sejak orang Eropah mula menaruh minat terhadap Sejarah Melayu pada 
abad ke-18, banyak kajian dan perbincangan telah dilakukan. Namun 
begitu, sayangnya, para pengkaji Melayu-Indonesia yang fasih berbahasa 

Melayu ternyata mempercayai bulat-bulat apa yang diperkatakan oleh 
orang Eropah tentang Sulalat u's-Salatin. Yang paling ketara sekali ialah 
bahawa pengkaji Melayu tidak pernah mempersoalkan bacaan tulisan 
Jawi dalam manuskrip Melayu oleh orang Eropah, khasnya bagi naskhah 
Sejarah Melayu itu sendiri. Mereka mengambil sikap take for granted 
bahawa pemindahan teks Jawi kepada Rumi yang dilakukan untuk, atau 
oleh orang, seperti Valentijn (1726), John Leyden (1810), T. Braddel 
(1851), Marcel Devic (1878), W. E. Maxwell (1882), W. G. Shellabear 
(1895), C. O0. Blagden (1925), R. O. Winstedt (1938), W. Linehan (1947), dan 
beberapa yang lain (yang tentunya dibuat dengan bantuan pembaca 
bahasa Melayu yang terdiri daripada jurutulis Melayu (atau Jawi 
Peranakan) adalah betul. Oleh yang demikian, tidaklah menghairankan 
jika terdapat kesalahan pemindahan aksara dari Jawi ke Rumi lantaran 
mereka tersalah baca tulisan dalam manuskrip Melayu itu. Masalah 
utama yang dihadapi oleh banyak pengkaji Sejarah Melayu adalah kerana 
mereka menganggap hikayat Melayu itu hampir seluruhnya ditulis 
dengan menggunakan perkataan Melayu. Juga yang menjadi penghalang 
utama dalam membuat transliterasi dari Jawi ke Rumi ialah cara menulis 
Jawi dalam naskhah tua Melayu, dan cara pemindah aksara atau 
peresensi (reviewer) itu membaca kata dalam huruf Jawi itu, yang 
biasanya dilakukan dengan berdasarkan ejaan yang mereka biasa 
gunakan. 


Keindahan dalam Sejarah Melayu 


Selain berperanan sebagai perlambangan untuk fenomena sejarah, mitos 
juga boleh memperlihatkan aspek estetika dalam sastera. Misalnya, 
tentang ciri yang dibincangkan di atas tadi, jika difahami erti kandungan 
teksnya, akan kelihatanlah keindahan pada mesej yang hendak 
disampaikannya. Lihatlah perlambangan kata dalam bahasa puisinya: 


Ayuhai! Sejahtera kepada Paduka Seri Maharaja 

yang terkenal di tujuh dunia negara emas; 

perkasa oleh kuasa tangannya; 

memiliki mahkota yang berhias seperti ular; 

terkenal dalam perang tiga dunia, di sembilan bahagian 
bertindak segera, bergerak pantas dengan kudanya 

di dalam hutan berpohon tinggi; 

bersemayam di atas kursi singa, di kota berpintu gerbang; 
dan pada musimnya melencong dengan wajah gembira, 
bermain-main di pulau tasik, beristirahat; 


dengan tujuan mulia membahagi-bahagikan hadiah. 
Raja yang muhsin,”?* raja yang terutama, 

Maharaja diraja, yang dipertuan, raja. 

Penaka hujan menyuburi kehidupan, 

membuat teguh bala tenteranya, 

paduka Seri Maharaja yang agung! 


Keindahan yang serupa juga terdapat dalam sebuah puisi Jawa yang 
merakamkan peristiwa mitos Hang Tuah |(sic| berada di Jawa-Majaphit. 
Keindahan sastera itu jelas dapat dinikmati daripada teks kidung Jawa 
yang dimasukkan oleh pengarang asal Sejarah Melayu dan 
ditransliterasikan dengan baik oleh Haji Muhammad Tahir al-Jawi dan 
rakan-rakannya pada tahun 1798. (Catatan: Ayat terjemahan di dalam 
kurungan parentesis, dengan hurufnya digelapkan, adalah persis seperti 
yang disalin oleh Haji Muhammad Tahir et al., dari teks induk Sejarah 
Melayu): 


Ono?94 sirih? tanggap*?* ana?” panglipur?95 saban??? dina?! katon*!! 


212 44213 215 


parandene unang”!* uga 


(Ini toh suruh sambut olehmu akan mengiburkan (sicl| rasa berahi, 
sehari-hari dilihat, sungguh demikian pun rindu juga). 


Iwr?10 sang?!” rara?!19 kabeh?!? deni?2? laksamana lumaku?*!, laksamana 
lumaku penjurit ratu Melayu. 


(Sabur?”?” segala anak dara semuanya melihat laksamana lumaku 
penjurit ratu Melayu). 


224 225 226 yak?” 


Ayu-ayu223 anak wong pande wesi angatakan ya 


sanityasa*25 hari??? de?3? cane**! (Cantik molek anak tukang besi, 


sungguh menggairahkan kerana sentiasa menghiburkan hati dengan 


menyusun cerana berisi sirih-pinang, kapur dan gambir.)?3* 


234 


Kaget wong ing??3 pangkon deni laksamana nu?*** mandeng*** penjurit ratu 


hing*3? seberang. 

(Terkejut orang dalam pangkuan oleh melihat laksamana lalu, 
hulubalang raja seberang.) 


Tutut 9” ana? ina??? ka?) temu?! pati2*? nana? pati nan? 


245 katelu 24 247 mara, 248 


karo ara. 


(Ikut olehmu jikalau bertemu bunuh sekali. Bunuh keduanya, ketiga 
dengan suruh-suruhannya.) 


jaruman 


Geger wong pasar deni laksamana liwat??? 


Laksamana liwat penjurit ratu Melayu 

(Gempar orang di pasar, ya melihat Laksamana lalu Laksamana lalu 
hulubalang raja Melaka) 

Wis2?? lolya2?1 kung??? lek*?* kwa-kwa??* maning*”?*? sumbalinga?”* 
lipur??” ana kung hati saban?*3 kaloka.?”? 


(Baik sudah luka yang dilalaikan itu datang rindukan pula sungguhpun 
ku hibur-hiburkan hatiku ini netiasa dendam juga.) 

Geger orang de paseban*?9 deni??! Laksamana teka?” Laksamana teka?263 
penjurit ratu Melaka. 


(Gempar orang di pengadapan sebab laksamana datang, hulubalang 


raja Melaka.) 
Den?” ura??? rambut-i**?? dan tangisinya dan tangisi rambut-i milu??” 


tan? de??? remen.?”0 


(Diuraikannya rambutnya ditangisi rambut-i milu tan de remen.)””! 


Diuraikannya rambutnya ditangisi: Wah! Rambutku ini dia pun turut tag*”* 
de remen. 


Lihat pula puisi nyanyian (kidung) Jawa yang di bawah ini: 
sa? 3 titik embun de*”* dhaun jasun*”” 
Manucuran””? de*”” dhaun jira 


Sa2”8 dina?”? amboi?2?$* katon2$1 


282 idan283 284 


Uru rasa manira 


286 


Bak mandi de papan??? mala seya287 


Isin?38 lara2$? amboi??? manglglan*”! 

Pijer*?” tangisan kangen??? ning*”** sira.”?* 

Dan alangkah indahnya apabila diterjemahkan ke dalam bahasa Melayu: 

Setitik embun di daun bawang putih 

Mencucur jatuh dari daun jintan 

Sepanjang hari aduhai teringin 

Mabuk berahi nikmatnya aku jatuh cinta 

Bak mandi di penghadapan cabulnya menganiaya 

Malu derita aduhai, sampainya hati! 

Senantiasa menangis rindukan dia. 
Selain puisi di atas, estetika sastera dalam Sejarah Melayu juga dapat 
dilihat daripada keratan pantun yang diselitkan oleh pengarang (atau 
penyalin): 

Gendang raya dapat berbunyi 

Raja Rekan masuk mengadap 


Orang kaya apa dibawanya 


Dendam sahaya dapat berdapat.”?? 


Bermain Sultan Abu Syahid 


Budak-budak bermain benteh?”?” 
Tuan juga dipandang baik 


Bagai cincin kena permata.??3 


Cao Pandan anak Bo Banya*?? 
Hendak pergi ke Melaka 
Ada cincin berisi bunga 


Bunga berladung air mata 300 


Lagi mana bubutan?*! 


Bubutan lagi di keliti*0? 


Kaka?93 Tun Telanai mana puputan3?* 

Puputan lagi di Tanjung Jati3?* 


Raja Maluku meminjam kuda 
Kuda dipinjam kuda Maulana 


Tuanku nyawa orang muda 


Bertambah arif bijaksana.**” 


Sebuah pantun tentang baju Melayu pun diungkapkan: 


Mur?” dikata derji??3 
Empat hasta sehelai baju 
Muda berusul Lela Manja 


Bagai mutiara dalam teraju.??? 


Yang jika boleh diterjemahkan ke dalam bahasa kini: 
Bak kata tukang jahit, kain sulam berbenang emas 
Empat hasta sehelai baju 

Muda berasal Lela Manja 


Bagi mutiara dalam neraca. 


Pantun yang berikut menggambarkan keadaan negeri Melaka di bawah 
Bendahara Seri Maharaja yang dirindui oleh para kelasi apabila 
meninggalkan bandarnya. 2g 

Bandar Melaka pisang jarum, 

Air Bukit Cina, Bendahara Seri Maharaja, 


Maka sawut |(sic, sahut | khalasi sekalian: 
Orang berbayu*!! tok?12 berbayu.*13 


(Dua baris terakhir jika diterjemahkan akan bermakna: 
Maka jawab kelasi sekalian, 


Orang bernafas, tuak pun menjadi basi.) 


Lihat pula balas-membalas pantun antara bunga air mawar di Gunung 
Ledang dengan bunga tanjung: 


106 


Sana-sini*14 gigi-gigi menimang 
Hendak makan ikan di dalam telaga 


Lagi lemak telur berkinang*!” 


Sisiknya lekat kepada dada. 


Biru katanya Dang Nila memangku puan 
Berambang buah pedada 
Adakah gila bagi tuan 


Burung terbang dipesankan?1”? lada?!” 


Penutup 


Daripada perbincangan di atas dapat disimpulkan bahawa, walaupun 
banyak kajian telah dilakukan terhadap naskhah Sejarah Melayu, 
terutamanya versi Raffles MS. No. 18, di samping naskhah Shellabear dan 
Abdullah Munsyi, serta naskhah-naskhah lain yang mengandungi nama 
Tun Seri Lanang, berdasarkan telaah yang begitu banyak itu, didapati 
wujud kelompangan dalam membicarakan aspek mitos dan makna yang 
tersirat di sebalik perlambangannya. Sebuah mitos yang belum puas 
dibicarakan oleh masyarakat Melayu Malaysia ialah kisah petualangan 
hulubalang yang selama ini dinamakan Hang Tuah (sic|. Untuk bab 
selanjutnya watak yang bergelar Laksamana Hang Tuah (sic| ini akan 
dibicarakan sedalam yang mungkin. Soalan utama yang ingin dijawab 
dalam bab berikut ialah, sejauh manakah benarnya Hang Tuah |sicl itu 
wujud? 

153 Berbeza dengan karya Nagarakrtagama, yang ditulis oleh Prapanca, Sejarah Melayu 
telah disalin beberapa kali oleh lebih daripada seorang penyalin. Pengarang 
sebenarnya tidak diketahui. Akan tetapi, pengarang Nagarakrtagama pun sebetulnya 
tidak diketahui namanya. Nama gelar, Prapanca, ialah nama samaran sahaja. Kata 
prapanca ialah kata Kawi yang berasal daripada Sanskrit yang membawa erti 
penjelasan tambahan; manifestasi; kemunculan; amat banyak (copious); gaya 
penulisan yang merewang-rewang atau berbaur; kekacauan dalam fikiran atau 
perasaan bingung (lihat Zoetmulder 2000(2): 848; juga Monier-Wiliams 1999: 681). 

154 Komunikasi peribadi pada 1 Januari 2013. 

155 Lihat Maxwell (1882: 81-86). 

156 Perkara ini tidak dilakukan oleh perensi-perensi lain yang mengkaji naskhah Raffles 
MS. No. 18. Bacaan A. Samad Ahmad (1986: 22) juga sangat tidak menepati 
kandungan teks ciri itu. Bahkan, Shellabear (1981: 18) dan Situmorang dan Teeuw, 
(1952: 24) yang menggunakan teks yang diresensi oleh Munsyi Abdullah tidak 
menyalin langsung teks ciri tersebut, sama ada memang tiada ditemui ciri itu dalam 
teks yang mereka resensi ataupun kerana mereka barangkali merasakan perkataan 
itu lebih baik ditinggalkan sahaja lantaran sukar difahami. Kesimpulannya, 
transliterasi peresensi ini tidak menolong pembaca awam Sejarah Melayu memahami 
kata dalam ciri tersebut. Dalam pada itu, sekurang-kurangny Maxwell telah cuba 
mendapatkan bantuan daripada rahib Buddha di Seri Lanka, untuk 
mentransliterasikan ciri itu, tetapi oleh sebab dia menduga bahasa yang digunakan 
ialah bahasa Pali, maka hasilnya juga tidak memuaskan (lihat Maxwell 1882: 288). 

157 Kata seru Aho diungkapkan sebagai desakan. Dalam bahasa Kawi fungsinya sama 
dengan kata seruan “wahai!”, atau “aduhai” (Wojowasito 1977: 8). 

158 Dalam bahasa Kawi dan Sanskrit swasti bererti makmur atau bahagia. Juga boleh 
diterjemahkan dengan kata “hidup!”, “sejahtera!” atau “semoga terjadi” (istilah salam 
pembukaan) (Prawiroatmodjo 1980: 721 dan Zoetmulder (2000(2): 1171). 

159 Kedudukan, jawatan atau darjat (Macdonell 2000:152). 

160 Srimat dalam bahasa Sanskrit bererti termasyhur; cantik, menawan, gemilang, 
bermartabat tinggi, makmur (Monier-Williams 1999: 1100). 

161 Tujuh. Sapta-bhuwana bererti tujuh benua; tujuh kerajaan (Zoemulder (2000(2): 
1033). Cf. Macdonell (2000: 207) 

162 Suwarna-bhumi bererti bumi atau negara emas (Monier-Williams 1999: 763). 

163 Bhuja ialah kata Kawi (dan Sanskrit) yang bermakna tangan atau lengan 
(Zoetmulder 2000(1): 139). 

164 Bala dalam bahasa Sanskrit dan Kawi bererti tentera, kekuatan, kekuasaan, atau 
angkatan perang( Monier-Williams 1999: 722 dan Zoetmulder 2000(1): 99). 

165 Kata Sanskrit (dan Kawi) parakrama bererti keberanian, kepahlawanan, kekuatan, 
atau melancar serangan (Monier-Willaims 1999: 654-655). Macdonell (2000: 154 dan 
Zoetmulder 2000(2): 764). 

166 Mukuta dalam bahasa Sanskrit bererti tiara atau mahkota. Nagalang-karana-mukuta 
bermakna mahkota berhiasan ular (lihat Monier-Williams 1999: 532 dan 819). 

167 Rana-mukha dalam bahasa Sanskrit dan Kawi bererti pelopor peperangan (lihat 
Zoetmulder 2000(2): 917). 


108 


168 Prasanga dalam bahasa Kawi bererti sembilan bahagian (Zoetmulder 2000(2): 1018). 
Erti lainnya, kesempatan, terlanjur atau terlalu berani (Mardiwarsito 1981: 435). 

169 Ejaannya dalam kisah Sang Supraba naskhah Krusenstern sama seperti dalam 
naskhah Raffles MS. No. 18, iaitu (s-k-r-y-t “'“ |, tetapi huruf kaf (k| untuk kata ini 
dalam naskhah Krusenstern tidak terselesai kerana tidak diberi cangapnya. Namun 
begitu, dalam kisah kelapan naskhah Krusenstern (f.liv: 2), perkataan ini dieja: | s-ng- 
k-r-y-t &$- |, iaitu kata tercemar daripada kata Sanskrit samkrit. Sakrit membawa 
erti bertindak tiba-tiba, atau serta merta; tetapi samkrit bererti memotong habis-habis 
atau menikam dengan gigih. Baik sakrit mahupun sangkrit menyampaikan maksud 
bahawa raja ini seorang yang tangkas bertindak dalam peperangan (lihat Monier- 
Williams 1999: 1124 dan 1126). 

170 Yana bererti bergerak, kenderaan, atau berjalan (Zoetmulder 2000(2): 1488). 

171 Kata turangga atau turaga bererti yang berjalan dengan cepat, dengan kuda; aturaga 
dalam bahasa Kawi bererti berkuda (Zoetmulder 2002(2): 1301). 

172 Druma ialah pohon (Zoetmulder (2000(2): 1296 dan 1301). 

173 Wana ialah hutan, atau belukar (Zoetmulder 2000(2): 1380). Akan tetapi, makna lain 
kata wana ialah sama dengan kata wahana iaitu kenderaan, kuda atau gajah. (Ibid., 
1367). 

174 Daripada kata Sanskrit visran yang bererti membahagi-bahagikan, atau 
menghadiahkan (Monier-Williams 1999: 991). 

175 Kita (atau kuta) ialah tempat yang dikelilingi benteng. atau kota yang dikelilingi 
tembok (Zoetmulder (2000(1): 507). 

176 Torana bererti pintu gerbang, tetapi turana bererti pantas, atau laju (Monier- 
Williams 1999: 456 dan 451). Di sini kata torana yang dimaksudkan. 

177 Takhta singa atau singgahsana raja (Monier-Williams 1999: 1213). 

178 Rana-vikrama bererti keteguhan hati dalam peperangan (Zoetmulder 2000(2): 917 
dan 1435). 

179 Wadana bererti wajah, tindakan berbicara, air muka. Kata vadhana dalam bahasa 
Sanskrit bererti menuturkan atau berkata-kata. Ertinya yang lain ialah senjata 
ampuh (Monier-Williams 1999: 916). 

180 Kata Sanskrit luntha bererti merangsang, membuat agitasi, mengguncangkan atau 
mengembara, atau bermalas-malas (Monier-Williams 1999: 904 dan Zoetmulder 2000 
(1): 615). 

181 Dalam bahasa Sanskrit pallavika bererti menyebar, berbaur, melencong atau 
menyimpang. Ia juga boleh bererti bertunas atau tumbuh (lihat Monier-Williams 
1999: 623). 

182 Salila bererti air, bermain-main atau tenang (Zoetmulder 2000(2): 991). 

183 Dipa (atau dwipa) ialah pulau (Zoetmulder 2000(1): 220). 

184 Erti didi dalam bahasa Kawi ialah tujuan, supaya, sendiri (Zoetmulder 2000(1): 216). 
Didi dalam bahasa Sanskrit juga bererti bersinar-sinar atau menjadi cemerlang 
(Monier-Williams 1999: 481). 

185 Kata Kawi pradaya bererti maksud atau tujuan (Zoetmulder 2000(2): 836). 

186 Kala - waktu 

187 Mulya bererti mulia, unggul, ulung, terkenal, menghargai, memuliakan, menilai 
(Zoetmulder 2000(1): 680). 

188 Mauli-malika ialah lingkaran bunga di kepala. Mauli bererti kepala atau mahkota 
(Macdonell 2000: 237). 

189 Dharmaraja ialah nama dewa Yama. Sridharmaraja bermaksud bhatara dharma, yakni 
sinar raja atau dewa yang mendukung keadilan (lihat Monier-Williams 1999: 511). Cf. 
Zoetmulder (2000(1): 199). 

190 Yang pertama antara para raja; raja yang tertinggi berkuasa (Zoetmulder 2000(1): 
9). 

191 “Parameswara” bererti Maharaja; Mahadewa (khusus yang bernama Siwa). 

192 Kata Kawi yang bererti hujan (Zoetmulder 2000(1): 417 - 418). 

193 Jiwat atau jiwita dalam bahasa Kawi bererti hidup atau jiwa (Zoetmulder 2000 (1): 
425). 

194 Sena bererti angkatan perang, atau tentera (Wojowasito 1977: 243). 

195 Perenggan dalam kurungan terakhir ini tiada terdapat dalam kisah kedua tentang 
Sang Supraba ditahbiskan oleh Bota. 

196 Gelaran Syah yang digunakan oleh pengarang Sejarah Melayu ialah kata pinjaman 
daripada bahasa dan sastera Parsi bagi menunjukkan status raja seseorang itu. 
Gelaran ini yang pada mulanya dipakai oleh Raja-raja Islam di Iran telah 
mempengaruhi raja-raja di Turki, India dan Asia Tenggara (khasnya Melayu). Dalam 
mitos tiga orang anak raja yang tiba di Bukit Siguntang MahamZeru pun anak raja 
yang tertua, iaitu Bicitram telah diberikan gelar “Syah” pada namanya. 

197 Atau Paladutani jika menurut naskhah Raffles MS. No. 18. Paladutani terdiri 
daripada gabungan kata Kawi berasal Sanskrit, pala, yang bererti pengawal atau 
pelindung bumi dengan dutani yang bererti utusan yang dikirim (lihat Monier- 
Williams 1999: 622, kolum 3 dan Zoetmulder 2000(1): 241; lihat juga Macdonnel 2000: 
123). 

198 Tiga nama itu adalah seperti yang dinyatakan dalam teks naskhah Krusenstern. 
Akan tetapi, menurut naskhah Raffles MS. No. 18, mereka dikenali sebagai Bichitram 
Syah, Paladutani, dan Nilatanam. Menurut naskhah Shellabear pula nama mereka 
ialah Nila Pahlawan, Krishna Pandita dan Nila Utama. 

199 Dalam bahasa Kawi panday bererti pandai atau ahli dalam pertukangan (Zoetmulder 
2000(2): 744). 

200 Lihat Zoetmulder (2000(1): 673). 

201 Kelahiran semula atau reinkarnasi ialah transmigrasi roh ke dalam tubuh yang lain 
selepas kematian. Selepas kematian roh itu akan lahir semula dalam tubuh yang lain, 
sama ada manusia, haiwan, ataupun dalam bentuk spirit, tetapi perpindahan roh ini 
tergantung pada kualiti akhlak dalam tindakan atau perbuatan pada masa kehidupan 
sebelumnya. Konsep reinkarnasi wujud sebagai doktrin dalam agama-agama di India, 
termasuk Hinduisme dan Buddhisme. 

202 Dalam doktrin agama Buddha seseorang itu hanya mencapai status “buddha” 
apabila dia berjaya menghentikan putaran roda kelahiran, yang bererti 
memusnahkan kewujudan atau eksistensi. 

203 Kata “muhsin” ialah terjemahan untuk dharmaraja. Kata dharma membawa erti 
salah satu daripada delapan sifat buddhi. Dharma juga merangkumi makna kebajikan, 
kebaikan, keadilan kesalihan, kesucian dan murah hati. Sifat ini menurut doktrin 

agama Buddha Mahayana adalah “yang mutlak” yang bercirikan kebenaran, undang- 
undang, dan keadilan (lihat Zoetmulder 2000(1): 197). 

204 Dieja (a-w-n, ! 4 |. Mungkin varian untuk kata Kawi hana atau onya | honya | yang 
bererti ada. Kata honya ialah kata seruan, seperti “nah!” (lihat Zoetmuler (2000(1): 
362 dan Wojowasito 1977: 101 dan 107). 

205 Kata suruh ialah varian bagi kata ser&h yang bermakna daun sirih (Zoetmulder 
2000(2): 1158). 

206 Tanggap bererti terima, sambut, ambil. (Wojowasito 1977: 261 dan Mardiwarsito 
1981: 583). 

207 Ana atau hana bererti ada (Mardiwarsito 1981: 41 dan 208). 

208 Daripada kata anglipur yang bermakna menghibur, melegakan, menggembirakan. 
Panglipur adalah cara menghibur, atau penghibur (Zoetmulder 2000(1): 603). Cf. 
Wojowasito (1977: 156). 

209 Saban bererti setiap kali (Wojowasito 1977: 228). 

210 Dina ialah hari (Zoetmukder 2000(1): 219). 

211 Katon ialah kata Jawa Baru yang membawa makna dapat dilihat atau kelihatan 
Prawiroatmodjo (1980: 214). 

212 Parandene (kata Jawa Baru) membawa erti walaupun demikian, meskipun begitu. 
(Prawiroatmodjo 1980: 561). 

213 De bermakna keadaan, sebab, atau menyebabkan (Zoetmulder 2000(1): 210 dan 
Wojowasito 1977: 71). 

214 Unang atau uneng bererti menimbulkan rasa rindu; menggiurkan (Mardiwarsito 
1981: 638). De unang membawa maksud menyebabkan sedih lantaran merindukan 
kekasih. 

215 Uga (atau ugi) bererti juga, namun (Mardiwarsito 1981: 632). 

216 Atau &we?r, bererti sibuk, kesulitan, kalut (Mardiwarsito 1981: 245). 

217 Sang (partikel penghormat) sama seperti Si (Wojowasito 1977: 236). 

218 Rara bererti perawan, anak dara (Wojowasito 1977: 465). 

219 Kabeh bererti semua, seluruh (Ibid., 258). 

220 Deni bererti oleh, kerana, untuk (Ibid., 151). 

221 Lumaku, kata Jawa Baru (bukan Kawi) yang bererti berjalan, datang 
(Prawiroatmodjo, 1980: 315. Dalam bahasa Kawi kata lumaksana bererti berjalan. 

222 Tidak keruan atau haru-biru (Kamus Dewan 2000: 1363). 

223 Varian dari hayu yang bererti baik, cantik, molek, elok (Zoetmulder 2000(1): 346). 

224 Anak wong pande wesi bererti anak orang tukang besi. 

225 Varian daripada kahangeten? Kata ini bererti kehangatan atau keghairahan 
(Zoetmulder 2000(1): 334). 

226 Ya bermakna sungguh atau sesungguhnya, atau seandainya (Mardiwarsito 1981: 
708). 

227 Yak adalah sama dengan yan, iaitu kata yang membawa erti jika, jikalau, atau 
kerana. (Mardiwarsito 1981: 709). 

228 Senantiasa. 

229 Hari dalam bahasa Kawi bererti menghiburkan atau menyenangkan hati 
(Zoetmulder 2000(1): 339 dan Mardiwarsito 1981: 75 dan 212). 

230 De bererti membuat, buat atu kerja (Mardiwarsito 1981: 150). 

231 Cane atau canya bererti daun sirih dengan kapur. tembakau, gambir dan pinang 
bersama-sama di dalam cerana (Zoetmulder 2000(1): 159). 

232 Terjemahan bebas saya sendiri. 

233 Ing ialah kata Kawi untuk di, pada. 

234 Nu bererti yang (Mardiwarsito 1981: 377). 

235 Mandeng dalam bahasa Jawa Baru bererti memandang. Mandang pula bererti serta, 
demi (Prawiroatmodjo 1980: 329). 

236 Varian bagi ing yang bererti di, pada, oleh, dengan (Mardiwarsito 1981: 238). 

237 Tutut dalam bahasa Kawi bererti turut atau ikut (Zoetmulder 2002(2): 1308). 

238 Kata Kawi ana atau hana bererti ada, keadaan, mengerjakan, mengadakan, yang 
ada. (Zoetmulder 2000 (1): 333) Cf. Wojowasito (1977: 101). 

239 Ina bererti terutama (Mardiwarsito (1981: 236). Ina juga bererti pengasuh 
(Wojowasito 1977: 111). 

240 Ka bermakna sebab, dengan, lalu; di sana, dan, dengan, kemudian (Wojowasito 
1977: 123). Cf. Mardiwarsito (1981: 258). 

241 Temu bererti temu, dapat, sampai pada, bertemu, mendapatkan, menderita 
(Wojowasito 1977: 269). 

242 Pati bererti maut, mati, bunuhlah! (imperatif) (Mardiwarsito 1981: 412-413). Cf. 
Wojowasito (1977: 197). 

243 Nana bererti membinasakan; luka, hancur (Wojowasito 1977: 175). 

244 Nan bermakna begitu atau demikian (Wojowasito 1977: 175 dan Mardiwarsito 1981: 
363). 

245 Varian untuk kata karwa yang bererti dua, atau berdua, kedua-dua (Mardiwarsito 
1981: 271). 

246 Erti telu dalam bahasa Kawi ialah tiga. Katelu bererti ketiga-tiganya. 

247 Kata jaruman bererti pengantara, telangkai (Mardiwarsito 1981: 250). 

248 Mara bererti sesungguhnya, binasa, maut, mati sehingga, supaya (Mardiwarsito 
1981: 345). 

249 Liwat bererti lalu dalam bahasa Kawi (Mardiwarsito 1981: 323). 

250 Wis bererti habis, sudah; telah, berhenti (Mardiwarsito 1981: 689). 

251 Lolya bererti terlupa, sangat ingin (Wojowasito 1977: 157). 

252 Kung - rindu dendam, bercinta, gundah-gulana (Wojowasito 1977: 146). 

253 Kata Kawi lek bererti bersedih hati; murung (Mardiwarsito (1981: 315). 

254 Kwa-kwa bererti kekerabatan (Zoetmulder 2000(1): 551). 

255 Kata maning bererti lagi (Mardiwarsito 1981: 339). 

256 Kata sumbalinga ialah kata Jawa baru yang bererti dapat juga dipegang teguh 
janjinya; dapat juga terlaksana (Prawiroatmodjo 1980: 712). 

257 Lipur ialah hibur, atau terhibur; lipurana bererti mengadakan hiburan; 
menenagkan keadaan (Zoetmulder 2000(1); 603). 

258 Saban bererti dulu; setiap kali (Wojowasito 1977: 228). 

259 Kaloka bermakna terkenal atau termasyhur (Zoetmulder 2000(1): 606). 

260 Kata tercemar daripada kata Kawi pasewan yang bererti ruang penghadapan 
(Zoetmulder 2000(2): 1080-1081). Kata akarnya ialah sewa yang dalam bahasa 
Sanskrit bererti kehadapan , penghormatan, atau sembah. Paseban ialah kata Jawa 
Baru - bukan Kawi - untuk balai penghadapan (lihat Prawiroatmodjo 1980: 564). 

261 Deni - kerana 

262 Teka - datang, sampai (Wojowasito 1977: 267). 

263 Kata teka di sini bermaksud “itulah” (lihat Ibid). 

264 Den ura - hendaknya diurai; atau harus diurai (Wojowasito 1977: 72). 

265 Dieja “urai” | !5y: |. Ura dalam bahasa Kawi bermakna urai, lepas terbuka 
(Wojowasito 1977: 288 dan Mardiwarsito 1981: 645). 

266 Akhiran |(i| dalam bahasa Kawi berasal daripada kata depan “ini”. Rambut-i 
bermakna rambut ini (Wojowasito 1977: 109). 

267 Milu adalah kata Jawa Baru yang bererti ikut atau turut serta (Prawiroatmodjo 
1980: 364). 

268 tan bererti tiada, tidak. 

269 Kata de bererti memberi, merangsang (Mardiwarsito 1981: 150). Akan tetapi, 
ungkapan tan de remen membawa makna tidak memberikan kegembiraan. 

270 Re&men bererti kegembiraan atau kesukaan (Zoetmulder 2000(2): 937). 

271 Milu tan de remen bermaksud turut tidak memberangsangkan atau turut tidak 
menyenangkan. 

272 Kata tag mempunyai erti yang sama dengan tan (tidak) (Wojowasito 1977: 257). 

273 Sama dengan “se” (satu) (Wojowasito 1977: 228). 

274 Dalam konteks ini de bererti “di” (Prawiroatmodjo 1980: 90 dan Wojowasito 1977: 
71). 

275 Kata Kawi jasun bererti bawang putih (Zoetmulder 2000(1): 415). 

276 Daripada kata kucur yang dalam bahasa Kawi bererti cucuran, aliran atau mengucur 
ke bawa (Zoetmulder 2000(1): 526). Mancuh? bererti mengalir ke atas; cur bererti 
mengalir dengan memancut atau tiba-tiba memancut (memancur) (Prawiroatmodjo 
1980: 329 dan 86). 

277 De ialah kata Kawi untuk dari, atau bagi (Wojowasito 1977: 71). 

278 Kata Kawi sa bererti sepanjang (Wojowasito 1977: 228). 

279 Dina - hari. 

280 Daripada kata seru bahasa Sunda ambeu atau ambeuing, yang bermaksud 
menunjukkan rasa hairan atau keciwa (lihat Hardjadibrata 2003: 18). 

281 Katon bererti ingin, hendak (Wojowasito 1977: 132). 

282 Kata Kawi uru (atau wuru) bererti mabuk. Boleh juga membawa erti marah 
(Zoetmulder 2000 2): 1475) dan Mardiwarsito 1981: 646). 

283 Idan atau edan berrti fikiran yang mengacaukan, menggila (Wojowasito 1977: 109) 
dan Zoetmulder 2000(1): 377. Uru idan boleh diertikan seperti dalam keadaan mabuk 
kepayang, iaitu hilang ingatan diri atau lupa akan diri kerana jatuh cinta (lihat Kamus 
Dewan 2005: 746). 

284 Kata manira ialah kata ganti orang pertama, saya atau aku. 

285 Di sini, kata papan dalam bahasa Kawi bererti tempat untuk orang berkunjung atau 
menghadap (Zoetmulder 2000(2): 759). 

286 Kata Kawi mala (asal Sanskrit) yang bererti cabul, kotor, cemar, noda, cacat 
(Zoetmuder 2000(1): 638). Cf. Mardiwarsito (1981:337). 

287 Seya bererti sia-sia; kata lainnya ialah aneya-neya (aniaya) (Zoetmulder 2000(2): 
1082). 

288 Isin bermakna malu (Wojowasito 1977: 115). 

289 Lara ialah kata Kawi yang bermakna derita, sedih (Wojowasito (1977: 152). 

290 Lihat nota 137 di atas. 

291 Daripada kata manggan dalam bahasa Jawa Kuno yang bererti “sampai hati” 
(Prawiroatmodjo 1980: 331). Tidak mungkin mangan (yang bererti makan), iaitu kata 
Jawa Baru dari bahasa Kawi pangan (yang bererti makanan). 

292 Pijer bererti terus-menerus, selalu, asyik (Zoetmulder 2000(2): 817). 

293 Kangen ialah kata Jawa Baru (bukan Kawi) yang bererti rindu (Prawiroatmodjo 1980: 
206). 

294 Ning membawa erti pada, dari, oleh atau nya (Mardiwarsito 1981: 370; juga 238). 

295 Sira bermaksud ia, beliau; juga ganti nama orang kedua atau ketiga (dalam kidung). 
(Wojowasito 1977:246). Cf. Zoetmulder (2000(2): 1101). 

296 Sulalat Ws-Salatin 1798 naskhah Krusenstern (f.lix: 2). 

297 Bermain dengan cara mengunci atau memasung kaki bahagian tulang kering 
seperti dalam pergelutan atau sepak-menyepak dengan tulang betis (Wilkinson 
(1959(1): 121-122). 

298 Sulalat Ws-Salatin 1798 naskhah Krusenstern (f.Ix: 2). 

299 Nama gelar yang berasal daripada gabungan kata dalam bahasa Khmer-Thai-Mon 
yang dipakai oleh Raja-raja Ayutthaya, Kemboja dan Martaban (Vickery 2004: 23-27 
dan 30-31). 

300 Sulalat wWs-Salatin 1798 naskhah Krusenstern (ff. Ixx: 1 dan 2). 

301 Bubutan ialah tali penegak tiang perahu sebagi ikhtiar untuk menegakkan tiang 
tersebut. 

302 Keliti ialah penyangkut pengayuh atau dayung di sisi perahu. 

303 Kaka ialah kata Kawi yang bererti abang. 

304 Puputan ialah tiupan angin. 

305 Sulalat Ws-Salatin 1798 naskhah Krusenstern (f. Ixxvi). 

306 Ibid (f. cxxviii: 2). 

307 Mur dalam bahasa Jawa Baru ialah sejenis kain bersulam benang emas. 

308 Daripada kata Parsi darzi yang bererti tukang jahit. 

309 Teraju ialah kata Kawi yang bermakna neraca. 

310 Lihat kisah ke-23 naskhah Krusenstern atau kisah ke-26 naskhah Shellabear. 

311 Menghela nafas atau menghisap udara. 

312 Tok dalam bahasa Kawi bererti tuak, minuman arak yang diperbuat daripada nira 
nipah atau kelapa atau enau atau beras pulut yang telah diperam. 

313 Dalam bahasa Kawi berbayu bererti menjadi setengah basi atau “masuk angin”. 
Bayu bererti hilang rasa baharu atau segar (Zoetmulder 2000(1): 117 dan 2000(2): 
1310). 

314 Sana-sini dalam bahasa Jawa Kuno bererti di kedua-dua belah (Zoetmulder 2002(2): 
1647). 

315 Kinang dalam bahasa Jawa Kuno bererti sirih dan ramuannya. Kinang atau anginang 
(berkinang) pula bererti makan sirih (lihat Zoetmulder 2000(1): 501). Cf. Mardiwarsito 
(1981: 284). Akan tetapi, kinang-kinang dalam bahasa Melayu bermakna sejenis kuih 
yang dibuat daripada pulut yang mulanya dijemur hingga kering dan kemudian 
dimasak dalam minyak untuk dimakan dengan gula kabung (Wilkinson 1959(10) 600). 

316 Mungkin daripada kata Kawi pes atau pespesan. “Pespesan” dalam bahasa Kawi 
bererti memanggang. “Pesan” di sini membawa maksud menyediakan bumbu (lada) 
untuk membuat “pespesan”, iaitu lauk yang dibungkus dengan daun dan dipanggang 
(lihat Zoetmulder (2000(2): 815; lihat juga Wojowasito (1977: 199). 

317 Sulalat wWs-Salatin 1798 naskhah Krusenstern (f. clii). 

Bab VI 


BETULKAH HANG TUAH (SICI 
WUJUD? 


Berbicara tentang nama “Hang Tuah” selalunya membangkitkan 
berbagai-bagai perasaan dalam kalangan orang Melayu. Tidak mudah 
membincangkan watak mitos yang kewujudannya dianggap benar-benar 
sahih, dan telah berpaksi dalam minda masyarakat Melayu sekitar tidak 
kurang daripada empat abad lamanya. Nama ini, sepatah kata seorang 
Sasterawan Negara, telah menyuburkan imaginasi hampir seluruh dunia 
Melayu dan sehingga kini menjadi lambang bangsa Melayu, lantaran 
tokoh yang dimitoskan ini dipercayai boleh membantu mengembalikan 
maruah bangsa seandainya maruah itu terhakis. Bahkan, Muhammad 
Haji Salleh seolah-olah menyetujui Richard Winstedt apabila dia berkata, 
“Hang Tuah (sic| mati sebelum berlakunya kejatuhan Melaka ke tangan 
Portugis” (Muhammad Haji Salleh 2014: 123-124). Kononnya, mengikut 
Sasterawan Negara ini juga tokoh yang bernama Hang Tuah itu mati 
kerana “menghidap demam panas dan sakit kepala” (Muhammad Haji 
Salleh 2014: 124). Kenyataan ini bermakna bahawa seorang Sasterawan 
Negara pun dapat menerima hakikat Hang Tuah (sic)| itu pernah wujud. 
Penerimaan ini banyak diperbantu oleh kewujudan cerita lisan rakyat 
tentang wira yang dinamakan Hang Tuah |sicj itu. 

Dengan hujah bahawa sumber lisan dan separuh lisan itu selalunya 
merupakan dialog dengan karya yang tertulis, seperti Sulalat u's-Salatin, 
Muhammad pun mengambil sikap yakin bahawa cerita rakyat itu boleh 
membantunya untuk menelusuri asal-usul Hang Tuah I|sicl| itu 
(Muhammad 2014: 126). Pun demikian, dia tidak lepas daripada 
berpandukan, bahkan mempercayai banyak sudut daripada riwayat 
hidup Hang Tuah (sic|, seperti yang dilakarkan oleh pengarang Hikayat 
Hang Tuah (HHT) yang masyhur itu. Tampak jelas dia percaya bahawa 
Hang Tuah (sicl, seperti yang dilakarkan oleh pengarang karya klasik 
Melayu itu, dengan segala bentuk pengalaman adventure-nya benar- 
benar wujud dalam sejarah. Justeru, Sasterawan Negara itu cuba 

mengusut seberapa banyak sudut tentang Hang Tuah |sic|, bahkan cuba 
menelusuri tempat kelahiran hulubalang yang masyhur itu dengan 
mengunjungi beberapa tempat, termasuk Kampung Bakung di Pulau 
Singkep, juga tempat-tempat di Terengganu, dan Melaka untuk mencari 
Sungai Duyung (sic, “Duyong jika di Melaka| sebenar yang menurut cerita 
lisan ialah tempat kelahiran Hang Tuah (sicl. Setelah membanding- 
bandingkan tempat-tempat yang dilawatinya, akhirnya Muhammad pun 
yakin bahawa Sungai Duyung yang di pulau Singkep itulah, iaitu di 
wilayah Bakung, tempat lahir Hang Tuah (sic| (Muhammad 2014: 141). 


Sasterawan dan Mitologi 


Sikap gigih seorang Sasterawan Negara mengkaji sebuah karya, seperti 
HHT bukanlah sesuatu yang luar biasa. Biasanya, pengkaji kesusasteraan 
memang berminat kepada cerita, baik yang bersifat lisan mahupun yang 
dituangkan ke dalam bentuk karangan yang juga berpangkalkan sumber 
lisan. Cerita yang bersifat mitos dan dongeng memang mudah mendapat 
tarikan para penulis sastera, apatah lagi tentang seorang wira yang sudah 
dimitoskan, seperti “Hang Tuah” |(sic|, kerana kesusasteraan itu ialah 
cermin masyarakat atau bangsa yang diceriterakan oleh mitos itu. Upaya 
mentafsirkan HHT sebagai sebuah karya yang mencerminkan pergolakan 
politik Johor telah dicuba oleh Boris Parnickel dan kemudiannya, V. 1. 
Braginsky, yang berspekulasi bahawa kandungan hikayat itu ada 
kaitannya dengan peristiwa di Johor antara tahun 1650-an hingga 1680- 
an, suatu rumusan yang sangat terpesong daripada pembicaraannya 
sebagai sebuah karya sastera yang beracuankan sejarah abad ke-15 dan 
16 dan khayalan pengarang sendiri (Braginsky 1990: 399 - 403). 

Seorang lagi pengkaji sastera sejarah orang Melayu pun berpendapat 
bahawa Hang Tuah (sic| bukanlah tokoh mitos. Mohd. Yusoff Hashim 
(2008) dengan bersandarkan pandangan Liaw Yock Fang dengan tegas 
mengatakan bahawa Hang Tuah (sic)| ialah tokoh sejarah (Liaw 1975: 154). 
Akan tetapi, Mohd. Yusoff Hashim melalui tulisannya yang cuba 
membandingkan HHT dengan Sejarah Melayu terang-terang 
memperlihatkan kekeliruannya dalam membezakan antara mitos dengan 
sejarah, dan oleh sebab itu, dia sendiri pun gagal membuktikan 
kewujudan Hang Tuah (sic| sebagai figur sejarah. Allahyarham Profesor 
Ismail Hussein lebih bijaksana apabila dia menolak percubaan melihat 
sebuah teks sastera Melayu (seperti HHT) sebagai sebuah karya sejarah 


17 


dengan alasan teks kesusasteraan Melayu tidak mempunyai kronologi, 
seperti yang diperlukan oleh sejarah (Ismail 1966: 77). 

Dalam semua masyarakat memang terdapat cerita sastera yang 
mengisahkan zaman silam masyarakat itu. Sama ada cerita ini 
berasaskan kisah benar ataupun tidak, hanya mereka yang mempunyai 
kemahiran mentafsirkan mitos dan legenda dapat membantu. Hal ini 
justeru kerana kebanyakan cerita yang mengkhayalkan itu selalunya 
mirip kepada dongeng, mitos atau legenda yang pada suatu waktu 
dipercayai sebagai benar. Akan tetapi, bagi para sejarawan, persoalan 
yang sering diajukan ialah: Apakah mitos yang dikatakan berdasarkan 
kebenaran itu betul-betul menceritakan kejadian yang benar-benar 
berlaku? Para sejarawan hanya boleh menerima sesuatu itu jika buktinya 
ada. 

Dalam pada itu, para pengkaji mitos akan menunjukkan bahawa mitos 
itu bukan sekadar bersifat cerita sahaja kerana mitos mempunyai tujuan 
tersendiri, baik pada zaman purbakala mahupun pada zaman yang baru 
terlepas. Peranan mitos adalah untuk mengesahkan cara masyarakat itu 
bergerak. Para anggota masyarakat menggunakan mitos untuk 
mengabsahkan kewujudan masyarakat itu dan bahawa itulah cara 
mereka mengendalikan kehidupan bermasyarakat. Oleh yang demikian, 
dapat dirumuskan bahawa dalam setiap masyarakat, mitos itu memang 
senantiasa ada. Yang membezakan antara mitos itu dari segi bentuknya 
sahaja. Keperluan sesebuah masyarakat atau bangsa terhadap mitos 
kerana mitos itu boleh membantu para anggota masyarakat itu 
memahami dan mengerti dunia sekitar mereka dan sistem nilai mereka, 
bahkan kedudukan anggota masyarakat itu sendiri dalam masyarakat 
mereka. 

Seyogia diingatkan, mitos dan legenda dapat dikaitkan dengan 
persekitaran geografi sesebuah wilayah. Legenda tentang seorang 
laksamana misalnya, tentulah ada kaitannya dengan masyarakat maritim 
yang persekitarannya ialah laut. Mitos dan legenda juga ada kaitannya 
dengan sistem nilai. Kita ambil contoh suatu mitos yang berkaitan 
dengan kuasa raja dalam Sejarah Melayu. Menurut mitos itu, setelah 
permaisurinya meninggal dunia, Sultan Melaka ingin memperisterikan 
Puteri Gunung Ledang. Mitos ini menunjukkan betapa raja yang serba 
berkuasa di Melaka ingin memperisterikan seorang puteri yang dianggap 
luar biasa, lantararan bermastautin di gunung. Akan tetapi, mitos 
tentang raja menginginkan puteri “luar biasa” ini juga terdapat pada 

orang Jawa dan Sunda yang percaya akan wujudnya penguasa lautan di 
selatan Pulau Jawa. Dalam mitos yang melibatkan pengasas kerajaan 
Mataram, Panembahan Senopati (r. 1586-1601 M.), dia dikatakan telah 
jatuh hati terhadap Nyi Roro Ratu Kidul, iaitu tuan puteri yang tinggal di 
bawah dasar laut di selatan Pulau Jawa. Perbezaan antara dua mitos itu 
dapat dilihat dari segi kesan atau pengakhiran ceritanya: Pengarang 
Sejarah Melayu menunjukkan bahawa dalam percubaannya untuk 
memperoleh seorang isteri yang “luar biasa”, Raja Melaka gagal 
memperisterikan tuan puteri yang tinggal di gunung, tetapi sebaliknya 
pula Raja Mataram berjaya memperisterikan puteri di bawah lautan. 
Akan tetapi, mitos ini memberikan gambaran tentang keperkasaan raja 
dan kejayaan raja yang diceritakan. Selain Panembahan Senopati, 
cucunya, iaitu Raja Mataram yang bernama Sultan Agung (r. 1613 - 1645) 
adalah dilihat sebagai raja besar Mataram yang berjaya, manakala Raja 
Melaka, Sultan Mahmud Syah menurut versi Sulalat u's-Salatin yang 
mengandungi nama Tun Seri Lanang, memiliki watak yang lemah yang 
akhirnya membawa kepada kekalahan Melaka di tangan Portugis. 


Benarkah Hang Tuah (sic) itu Mitos? 


Cerita dongeng begini tentulah tidak dapat diterima sebagai sejarah 
kerana kebenarannya tidak pernah dipastikan. Cerita seperti ini lebih 
merupakan legenda, iaitu cerita yang bukan sejarah dan memang tidak 
dapat disahkan kebenarannya, namun disampaikan daripada satu 
keturunan kepada keturunan yang lain sehinggakan lama-kelamaan 
diterima seolah-olah merupakan sejarah. Sementelahnya pula, seperti 
dalam mitos Nyi Roro Ratu Kidul itu, tokoh yang terlibat, iaitu Raja 
Mataram, baik Panembahan Senopati mahupun Sultan Agung Adi Prabu 
Hanyokrokusuma, memang wujud dalam sejarah Jawa, dan dengan yang 
demikian, mitos Raja Mataram berkahwin dengan Nyi Roro Ratu Kidul 
pun dipercayai hingga kini - paling tidak sebagai legenda. Demikian 
pulalah yang berlaku kepada cerita tentang manusia yang bernama Hang 
Tuah (sicl. Hulubalang yang dimitoskan ini akhirnya muncul sebagai 
manusia legenda kerana namanya, seperti yang ditafsirkan orang, 
tersebut dalam Sulalat Ws-Salatin dan HHT. Karya yang kedua ini terhasil 
lama selepas Portugis menakluki Melaka, bahkan pada masa Melaka 
telah pun jatuh ke tangan Belanda, dan diperintah oleh Syarikat Hindia 
Timur Belanda (Vereenigde Oostindische Compagnie, atau singkatnya VOC). 

Sebetulnya, legenda orang yang bernama Hang Tuah |sic)| itu bukan 
tersebar luas lantaran disebabkan oleh Sulalat u's-Salatin, iaitu hikayat 
Melayu yang, walaupun mula ditulis sebelum abad ke-16, disambung 
kemudiannya dari semasa ke semasa hingga ke tahun 1612, bahkan juga 
selepas itu, hingga ke akhir abad ke-19; akan tetapi, kepopularan Hang 
Tuah (sic| sebagai seorang wira adalah disebabkan oleh tersebarnya 
cerita hikayat tokoh itu secara meluas, terutamanya tentang 
kembaranya, setelah dihasilkan oleh pengarang yang tidak dikenali 
sekitar akhir abad ke-17. Sama seperti Sejarah Melayu, karya yang 
bernama HHT itu pun telah disalin berkali-kali sejak karya ini mula 
dihasilkan pada zaman Belanda mengambil alih Melaka dari tangan 
Portugis; dan ceritanya tersebar bukan sahaja di istana raja-raja Melayu, 
tetapi juga dalam kalangan literati Melayu di Kepulauan Melayu. Justeru, 
pengaguman orang terhadap wira fiksyen yang bernama Hang Tuah |sicj| 
itu kerana pengisahan tentang petualangan wira tersebut sangat 
memberikan kesan yang kuat terhadap mereka yang diperdengarkan 
kisahnya secara lisan, atau yang berpeluang mendengar pembacaan 
kisah wira legendaris itu, atau berkesempatan membaca sendiri teks 
naskhah HHT itu pada masa-masa yang terkemudian, iaitu setelah celik 
huruf semakin bertambah meluas dalam kalangan penduduk yang 
menguasai bahasa Melayu dan tulisan Jawi. 

Seperti yang disebutkan oleh banyak sarjana, HHT mungkin sekali 
telah ditulis pada sekitar akhir abad ke-17, iaitu berasaskan maklumat 
FranCGois Valentijn yang telah melihat naskhah tersebut di Maluku 
sebelum dia dipanggil kembali ke Betawi oleh V.0.C. pada tahun 1712 
(Iskandar 1996: 292). Hikayat itu menceritakan kehebatan seorang wira 
yang bernama Hang Tuah I|sic|, seorang “yang amat setiawan pada 
tuannya” (HHT MS. 23 Universiti Malaya: f. 2), gagah berani, serta banyak 
memiliki sifat kepahlawanan, dan berdaya usaha, tetapi juga mempunyai 
ciri manusiawinya, seperti bercita-cita besar, berdendam dan ada 
kalanya juga menaruh iri hati” (Noriah 2014: 4). Tidak dapat dinafikan 
kehebatan karya ini yang, oleh banyak pengkaji kesusasteraan Melayu, 
dianggap sebagai sebuah epik yang tiada tolok bandingnya (epic par 
excellence). YValentijn, orang yang mula-mula menyebutkan 
kewujudannya pun menganggapnya sebagai “sebuah mutiara yang luar 
biasa”. Kehebatan hikayat ini lebih-lebih dirasakan kerana pengaruhnya 
tersebar di hampir seluruh wilayah Kepulauan Melayu. Tiada masyarakat 
rumpun Melayu yang tidak mengenali nama Hang Tuah (sic)| dan 

perisitwa yang berkaitan dengannya dan dengan kesultanan Melaka. 
Legenda tentang Hang Tuah (sic| mencakup beberapa peristiwa yang 
dicampur-baurkan dengan sejarah sampai melahirkan mitos tempatan, 
seperti dakwaan bahawa kuburnya berada di beberapa tempat di alam 
Melayu. Di Melaka, misalnya, ada orang percaya bahawa kuburnya 
terletak di Tanjung Keling. Mitos lain yang terdapat di Melaka ialah 
bahawa tempat asal kelahirannya ialah Duyong, sebuah kampung Melayu 
yang jaraknya dari Bandar Melaka sekitar enam km. Duyong juga 
dikaitkan dengan perigi Hang Tuah (sic| yang kononnya berada di situ 
sudah ratusan tahun. Semua ini mitos belaka dan kebenarannya tidak 
pernah terbukti. 

Begitu kuatnya dampak pengaruh HHT itu sehinggakan setengah- 
setengah pihak lupa bahawa epic romance ini merupakan cambahan atau 
offshoot daripada beberapa episod yang ditemui dalam naskhah Sejarah 
Melayu atau Sulalat u's-Salatin. Bahkan, pengarang HHT juga boleh 
dianggap sebagai sang pemula yang telah mencipta novel besar yang 
bertemakan sejarah mythical seorang wira kesultanan Melaka. Di 
samping merangkaikan episod dalam Sejarah Melayu, pengarang hikayat 
yang kreatif itu telah mengembangkannya sehingga menjadi sebuah 
fiksyen sejarah yang terintegrasi yang berlandaskan beberapa kejadian 
yang benar-benar berlaku atau yang dipercayai telah pun berlaku dalam 
satu tempoh sejarah oleh setengah-setengah orang. Dalam HHT misalnya, 
cerita tentang kebesaran kerajaan Melaka dan hubungannya dengan 
Majapahit dijadikan tema besar untuk menampilkan kehebatan wira 
yang dinamakan Hang Tuah I(sicl. Cerita keturunan Sang Supraba, Raja 
Palembang menjadi raja-raja Melaka pun dicambahkan daripada dua 
kisah awal dalam Sejarah Melayu. Sang Maniaka yang dalam Sejarah 
Melayu dikatakan anak Sang Supraba yang menjadi raja di Tanjungpura, 
telah dijadikan watak Raja Bentan dan kemudiannya menjadi Raja 
Melaka yang pertama oleh pengarang HHT. Manakala episod dalam 
hikayat tersebut tentang Sang Jaya Nantaka yang disisihkan oleh 
saudaranya Raja Melaka, dan betapa dia kemudiannya menjadi pengail 
yang diselamatkan dan diberikan perangsang oleh Parama Dewana 
mengingatkan pembaca Sejarah Melayu kepada peristiwa Raja Kasim 
yang juga menjadi pengail setelah dia diketepikan oleh Raja Ibrahim yang 
menjadi Sultan Abu Syahid, tetapi telah diberikan sokongan dan 
semangat untuk menjadi raja oleh Maulana Jalaluddin. 

Beberapa episod lagi, seperti kisah Hang Nadim mengusahakan agar 
Tun Teja anak bendahara Pahang dapat dibawa ke Melaka untuk 
dipersembahkan kepada Sultan Mahmud Syah telah dijadikan sebahagian 
daripada upaya Hang Tuah (sic| mendapatkan favour daripada sultan 
Melaka. Demikian juga episod Hang Tuah (sicl| dicabar dengan beberapa 
ujian di Majapahit telah dikembangkan menjadi kisah Hang Tuah (|siclj 
mengembari orang mengamuk dan membunuh Taming Sari. Pelukisan 
pengarang HHT tentang hiasan dan pakaian Raja Melaka sewaktu akan 
berkahwin di Majapahit juga kelihatan seakan-akan sama dengan apa 
yang dihuraikan tentang anak Raja Tanjungpura dalam Sejarah Melayu, 
dan kisah tentang fitnah yang menimpa Hang Tuah I(sic| yang 
menyebabkan dia diusir oleh sultan telah juga dikembangkan menjadi 
sebahagian HHT. 

Memang jelaslah bahawa sebagai sebuah historical novel, HHT 
memperlihatkan betapa beberapa peristiwa lain dalam Sejarah Melayu 
diinterpolasi oleh pengarang HHT itu dengan mereka semula plot 
ceritanya dengan watak-watak lain diperkenalkan, seperti Raden Wira 
Nantaja yang bergelar Ratu Melayu, Patih Karma Wijaya, Temenggung 
Seri Wak Raja, Tun Jenal, Megat Panji Alam, dan lain-lain yang mewarnai 
cerita yang disampaikan, sekalipun interpolasi dan perubahan plot cerita 
itu masih dapat dikenali kemiripan temanya, yang jelas kelihatan diambil 


daripada Sejarah Melayu dan cerita Panji.?1$ Hujah ini tidak pula 
bermaksud ingin menafikan kehebatan pengarang HHT itu yang jelas 
telah memperlihatkan daya kreatifnya sebagai periwayat yang 
menumpukan ceritanya pada seorang tokoh kesultanan Melaka dan 
menampilkan kebijaksanaannya dalam mengisahkan cerita yang 
kemudiannya telah menghasilkan, menurut setengah-setengah orang, 
sebuah epik fiksyen sejarah yang hebat. Oleh sebab kehebatan karya 
romance inilah, maka karya berkenaan tersebar dengan meluas di dunia 
Melayu dan sangat mendatangkan kesan sehingga penduduk rantau 
Kepulauan Melayu yang mendengar atau membacanya percaya bahawa 
cerita tentang Hang Tuah (sicl| itu benar-benar berlaku dalam sejarah. 
Namun begitu, betapa pun kehebatan pengaruh nama Hang Tuah |sicl| 
itu, ilmu sejarah menuntut para sejarawan menempatkannya dalam 
perspektif sejarah yang betul. Dari sudut penulisan sejarah, jelaslah 
watak yang bernama Hang Tuah (sic| dalam kesusasteraan perlu 
dipisahkan daripada manusia yang dilakarkan dalam naratif sejarah. 
Cerita rakyat Inggeris tentang pemimpin Welsh akhir abad kelima atau 

awal abad keenam bernama King Arthur atau Artorius, dan wira- 
penjahat Robin Hood atau Robin of Loxley yang lebih kurang mengikut 
legendanya hidup pada abad ke-13 di Yorkshire Selatan, England, 
memerlukan saringan apabila cerita ini mahu diletakkan dalam 
perspektif sejarah, yakni dengan menapis unsur tahyul dan perkara yang 
tidak benar. Demikian pula dengan legenda Laksamana Hang Tuah (|sicj| 
itu, seorang sejarawan tentulah perlu mengelakkan diri daripada 
terjebak dalam mempercayai dongeng dan mitosnya. Contohnya, 
penemuan kubur Hang Tuah (sic| tidak pernah terbukti kebenaran atau 


ketulenan sejarahnya.* 1? Bahkan, penemuan kubur sahabat-sahabat 
Hang Tuah (sic| yang dimitoskan juga telah mengukuhkan lagi tanggapan 
setengah-setengah orang Melayu bahawa wira-wira dalam fiksyen 
sejarah itu benar-benar wujud. 


Perbezaan antara Sejarah dengan Mitos 


Leopold von Ranke (1795-1886), seorang ahli sejarah bangsa Jerman, 
menegaskan bahawa sejarah menceritakan apa yang sebenarnya telah 
berlaku. Menurutnya, 


Ketepatan dan kebenaran sejarah dapat dibuktikan oleh keterangan fakta 
yang dikumpulkan dari arkib, epgiraf, arkeolgi, wang logam, monumen dan 
lain-lain, semuanya benda-benda yang nyata, bukan daripada khayalan yang 
direka. Norma tertentu yang menyangkut lokasi ruang dan masa adalah 
menjadi inti dasarnya. 


Berbeza dengan sejarah, kata von Ranke: 


... di pihak lain pula mitologi berdiri di hujung sana, di luar objektiviti, 
semuanya adalah hasil imaginasi, sama seperti fiksyen, tanpa sebarang bukti 
yang objektif yang dapat diselidiki secara rasional atau diperiksa secara 
saintifik, tetapi sebaliknya bergantung semata-mata pada kepercayaan dan 


keyakinan seseorang,?20 


Pada kebiasaanya, mitologi mempunyai versi yang berbagai-bagai. 
Contohnya, Hikayat Seri Rama (HSR) yang dikarang berdasarkan karya 
Ramayana Valmiki, diketahui mempunyai versi Jawa Kuno yang dikarang 
lebih daripada 1000 tahun dahulu (Robson 1980: 5). Versi Kawi itu 
kemudiannya diterjemahkan ke dalam bahasa Melayu yang melahirkan 


karya yang dikenali sebagai HSR dewasa ini.?*! Tidak syak lagi hikayat ini 
apabila ditelaah dari segi antikuiti bahasa dan juga strukturnya tampak 
jelas ketuaan usianya, walaupun naskhah asalnya (dengan berdasarkan 

salinan yang masih ada) berkemungkinan ditulis antara awal abad ke-14 
dengan abad ke-16, setelah Islam bertapak di Terengganu dan di Melaka. 
Karya ini jelas jauh lebih tua daripada Sejarah Melayu. Demikian pula 
apabila membaca HHT yang juga telah disalin oleh beberapa orang 


penyalin yang berbeza pada akhir abad ke-17*** dan zaman 
kemudiannya akan kelihatanlah dengan jelas sifat arkaik bahasanya, 
terutamanya dari segi kehadiran istilah Kawi yang juga terdapat dalam 
HSR dan Sejarah Melayu. Sekalipun demikian, lantaran menyedari 
bahawa kelainan antara versi Sejarah Melayu dengan HHT yang berbagai- 
bagai itu timbul kerana wujudnya interpretasi, interpolasi dan 
transposisi yang berbeza-beza, maka bagi para sejarawan, persoalan 
veracity (ketepatan dan kebenaran) sejarah yang memerlukan 
authentication (pengesahan ketulenan) sangat penting ditekankan. 
Hakikat ini menuntut sejarawan mengakui bahawa mitos haruslah dilihat 
sebagai fenomena budaya dan bukan sebagai sebuah sejarah yang 
authentic atau tulen. Akan tetapi, sejarawan pun tahu bahawa 
pengenalan tokoh mitologi, seperti Hang Tuah I(sic| telah disadurkan 
daripada kitab Sulalat w's-Salatin. Oleh yang demikian, adalah 
tanggungjawab sejarawan untuk menelaah kisah Hang Tuah (sic| dalam 
Sejarah Melayu. Di sini, perlu pula ditanyakan: Apakah kandungan Sulalat 
Ws-Salatin atau Sejarah Melayu itu dapat dianggap sebuah karya sejarah 
yang authentic secara keseluruhannya? Penyelidikan terkini yang saya 
lakukan terhadap Sejarah Melayu selama ini membolehkan saya 
membuat kesimpulan bahawa tidak semua peristiwa yang tertulis dalam 
Sejarah Melayu itu dapat dianggap sebagai sejarah yang tulen. 


Pengaruh Bahasa dan Kesusasteraan Jawa 


Suatu hal yang jarang-jarang dibicarakan oleh pengkaji naskhah Sulalat 
's-Salatin ialah betapa naskhah itu kuat dipengaruhi oleh bahasa Jawa 


Kuno,*** Jawa Tengahan,* 24 dan Jawa Baru. Pengaruh ini jelas berpunca 


daripada karya berbahasa Kawi atau Jawa Tengahan yang masuk ke 
dalam budaya sastera Melayu antara abad ke-14 hingga ke-16, sama ada 
dalam bentuk lisannya, seperti wayang kulit dan kekawin, ataupun 
tulisan yang berupa hasil terjemahan. Selain kekawin Ramayana dan 
Mahabharata, dan HSR, cerita Panji yang berbagai-bagai aneka dan jenis 
yang telah dipersembahkan dalam bahasa Melayu itulah yang 
memberikan ilham kepada pengarang yang telah melahirkan kisah 
tertentu dalam Sejarah Melayu, misalnya kisah hubungan Melaka dengan 

Majapahit dan kisah petualangan Hang Tuah (sic| dengan rakan-rakannya 
ketika berada di tanah Jawa. Penggunaan secara lumrah istilah daripada 
bahasa Jawa Kuno dan Jawa Tengahan dalam kedua-dua buah karya ini 
menyebabkan pembacaan Sejarah Melayu dan HHT harus dilakukan 
dengan sikap yang hati-hati dan penuh teliti demi mengelakkan kesilapan 
mentafsirkan erti yang terkandung pada istilah tersebut. Selain 
ditemukan istilah, seperti jebad, kasturi, leker, lukaiwa, sumanarasa wilis, 
priyayi, perlente, sahut, panca prasada, tuha, senapati, paseban, kembari, 
karuniya, biduan, ayo, prastawa, dan lain-lain yang merupakan beberapa 
contoh istilah Kawi, Jawa Tengahan dan Jawa Baru, pembaca juga akan 
terpaksa memikirkan cara menyebutkan kata yang tertulis dalam bentuk 
Jawi lama itu lantaran sebutan yang sebetulnya tidak semestinya seperti 
apa yang diejakan dalam teks. Sebagai contoh, ejaan Jawi /1/a/n/wW/ | ** 
| perlulah dibaca sebagai “lano” dan bukan “langu”, dan s/p/r/b | -*- | 
hendaklah disebutkan “Supraba” dan tidak “Sepurba”. 

Satu sebab pembaca tersilap membaca istilah tersebut kerana mereka 
tidak menyangka bahawa kata itu adalah daripada bahasa Jawa Kuno, 
Jawa Tengahan atau Jawa Baru. Kesilapan itu juga berpunca daripada 
ejaan Jawi yang digunakan untuk penulisan naskhah zaman dahulu itu. 
Oleh sebab tulisan huruf Arab itu tidak berasaskan vokal untuk 
membentuk suku kata, maka pembacaan beberapa istilah leksikal boleh 
terdedah kepada berbagai-bagai tafsiran (Ismail Hussein 1966: 79). 
Tambahan pula, jika sesebuah naskhah itu dibaca oleh seorang penyalin 
yang bukan berketurunan Melayu jati, kemungkinannya juga ada jika 
sebutan setengah-setengah istilah yang disadur daripada bahasa Jawa 
Kuno atau Jawa Tengahan itu tersilap dibaca. Dalam banyak keadaan, 
lantaran tersalah baca, maka maknanya pun tersilap ditanggapi. 
Misalnya, apabila nama yang dieja |(1/k/y/w, #1 disebutkan “lekiyu”, 
maka tersilaplah sebutan atau bacaannya. Sebetulnya, perkataan yang 
ditulis Jawi itu perlulah disebut “lukewa” atau “lukaiwa” kerana sebutan 


ini memberikan makna golok, pedang,* 2? atau sabit dalam bahasa Kawi 
(Zoetmulder 2000(1): 612 dan Mardiwarsito 1981: 325). Dalam bahasa 
Cam pun terdapat nama sejenis pedang yang disebutkan lakkuriba atau 


lakkuraba menurut loghat Campa.? 206 Tidak mungkin nama sahabat 
orang yang digelar laksamana itu disebutkan Lekiu atau Lekiyu kerana 
kata ini tidak mengandungi apa-apa makna. 

Sebenarnya, kehadiran pengaruh bahasa Jawa Kuno dan Jawa 
Tengahan dalam penulisan kesusasteraan Melayu tidaklah seharusnya 


125 


menghairankan, kerana pengarang dan penyalin naskhah lama, seperti 
HSR, Sulalat uWs-Salatin dan HHT banyak sekali mendapat ilham daripada 
membaca naskhah lama Jawa atau menonton wayang kulit yang 
ceritanya diambil daripada kekawin Ramayana dan kekawin 
Mahabharata, atau hikayat Panji, seperti Hikayat Cekel Wanengpati dan 
berbagai-bagai kisah Panji lain. Seyogia dimaklumkan, sekalipun cerita 
Panji itu tertulis dalam bahasa Jawa Kuno, tetapi ada antaranya yang 
sudah diterjemahkan ke dalam bahasa Melayu. 


Persoalan Ejaan Jawi t/iw/h | S* ) 


Demikian pula ejaan Jawi t/w/h | &# | dalam Sejarah Melayu dan HHT, 
yang akibat orang tersalah baca sejak awalnya, dan tersilap 
menanggapinya atau mengenalinya sebagai istilah daripada Jawa Kuno 
dan Melayu Kuno, telah terkeliru hingga sukar membezakan sebutan 
“tuha” yang membawa erti “tua” dan “pemimpin”, dengan sebutan 
“tuah” yang membawa erti “nasib”; kesilapan ini telah menyebabkan 
sehingga kini, bacaan untuk ejaan Jawi t/w/h itu pun tersalah 


disebutkan.?”” selain boleh dibaca “tuha”, ejaan t/w/h | *4 | pun boleh 
disebutkan sebagai “toh” yang diwakili oleh fonem /t/ /./ /h/ . Kata 
“toh” membawa erti taruhan atau petaruh, seperti orang yang dijadikan 
sandaran dalam pertempuran atau pertandingan (Zoetmulder 2000(2): 
1267). Sama seperti yang berlaku pada nama “Sang Supraba” yang sejak 
zaman berzaman telah melalui proses perubahan sebutan sewaktu 
kisahnya di Bukit Siguntang Mahame&ru disampaikan dalam bentuk lisan, 
istilah Kawi (dan Melayu Kuno) tuha dan kata Kawi toh juga telah 
mengalami perubahan dalam penyebutan lantaran cerita orang yang 
nama gelarnya dieja t/w/h | *# | itu telah disampaikan secara lisan pada 
awalnya. Jika istilah Supraba boleh bertukar menjadi “sepurba” atau 
“sapurba” atau “sipurba”, maka demikianlah “Tuha” dan “Toh” lama- 
kelamaan pun berubah sebutan menjadi “Twah” yang bunyinya diwakili 
oleh fonem /t/ /w/ /a/ /h/. Ada kemungkinannya perubahan sebutan 
inilah yang menghasilkan nama “Hang Tuah” |sic| sampai ke hari ini. 
Malahan, perubahan juga berlaku pada ejaan t/w/h itu. Naskhah Sulalat 
Ws-Salatin yang disalin pada tahun 1798, dan secara umumnya hampir 
semua naskhah Sejarah Melayu, pun memperlihatkan betapa ejaan t/w/h 
| ** | yang memberikan makna “tua” telah berubah menjadi t/w/a | '- | 
pada bab-bab tertentu. Keadaan ini juga berlaku dalam manuskrip 
Hikayat Aceh, yang sekalipun ejaan t/w/h | -*4 | digunakan secara 

konsisten, namun pada satu halaman (folio 82, angka Arab) kata tuha- 
tuha telah dieja t/w/ /t/w | 45 |. Perubahan ini berlaku kerana 
interpolasi oleh penyalin dan juga oleh sebab penyalinan teks itu berlaku 
pada masa atau abad yang terkemudian. Dalam naskhah Sejarah Melayu 
1798, perubahan berlaku mulai jilid kedua naskhah tersebut (daripada f. 
cv sampai f. cxcii). Kata “tuha” | ** | yang bererti usia lanjut telah diubah 
ejaannya menjadi /t/w/a/ | '5 |. Akan tetapi, hal ini tidak berlaku pada 
naskhah Sulalat Ws-Salatin versi Raflles MS. No. 18. Ejaan dan sebutan 
“tuha” digunakan dan diperlihatkan terus-menerus sampai ke bahagian 
hujung teks. 

Namun begitu, dalam setengah-setengah versi Sejarah Melayu dan juga 
HHT, sekalipun ejaan t/w/h | *5 | mengalami transformasi kerana dieja 
t/w /h/a | “5 | (yang bermaksud usia), dari segi sebutannya, sama ada 
t/w/h ataupun t/w/h/a tetap sama. Kendati demikian, walaupun 
berlaku transformasi ejaan ini, kelihatannya dalam teks Sejarah Melayu 
yang mengandungi nama Tun Seri Lanang, perkataan “tuha” | “4 | yang 
memberi makna usia lanjut, telah sengaja dieja demikian rupa oleh 
penyalin untuk membezakannya dengan “tuha” dan “toh”, dua istilah 
yang memiliki ejaan yang serupa, (t/w/h | *“ |), tetapi tidak bermakna 
tua. Akan tetapi, oleh sebab berlakunya pergeseran vokal /u/ dan /o/ 
serta konsonan /h/ sebutan istilah “tuha” dan “toh” itu pun lama- 
kelamaan dibunyikan sebagai /t/w/a/h. Gabungan sebutan yang 
bergeser antara fonem /t/ /u/ /h/ /a/ dengan /t/ /o/ /h/ inilah yang 
barangkali mewujudkan pencemaran kata sehingga melahirkan sebutan 
/t/w/a/h/ itu dan lantas melahirkan istilah yang membawa erti khusus, 
seperti yang digunakan pada zaman sekarang, yakni untung atau nasib 
baik atau sakti. Akan tetapi, anehnya, jika disemak kandungan Sejarah 
Melayu ataupun HHT, memang tidak terdapat sama sekali istilah yang 
membawakan makna nasib, atau untung, yang disebut “tuah” dengan 
ejaant/w/h | *£ | atau t/w/a/h 


(51.348 Justeru, nama “Hang Tuah” itu suatu kejanggalan. 


Sebaliknya, selain memberikan makna usia lanjut, ejaan t/w/h (*£ | 
dalam Sejarah Melayu yang disebutkan “tuha” dalam bahasa Melayu kuno 
dan Kawi, membawakan erti pemimpin, manakala ejaan yang sama, 
t/w/h | ** | juga, apabila disebut “toh” akan membawa erti taruhan 
dalam pertandingan atau perjudian, atau orang yang dijadikan sandaran 
dalam pertempuran. Akan tetapi, mengapakah dalam Sejarah Melayu dua 
nama gelar iaitu “Tuha” dan “Toh” diatributkan sebagai gelar seorang 

tokoh? Untuk menjawab soalan ini, kita harus kembali kepada tradisi 
kuno bangsa-bangsa rumpun Melayu di gugusan Kepulauan Melayu 
tentang pantang larang pada penggunaan nama sebenar seseorang. 
Pantang larang ini disebutkan oleh ahli linguistik sebagai word taboo atau 
tabu perkataan yang melibatkan penyebutan nama. 


Semangat dan Pantangan Menyebut Nama 
Dalam konteks kepercayaan animisme atau kepercayaan terhadap 


kehadiran semangat atau roh dalam segala makhluk,?*? orang Melayu 
percaya bahawa nama seseorang akan menentukan nasib dan perjalanan 
hidupnya. Mereka percaya seorang bayi jika setelah diberikan nama 
jatuh sakit, maka itu tanda bahawa namanya itu tidak serasi dan justeru 
untuk membaiki keadaan, maka dia akan diserahkan sebagai anak 
angkat sementara kepada pihak ketiga yang lantas akan memberikannya 
nama yang lain (Skeat 1967: 341). Orang Melayu percaya kepada 
kehadiran semangat pada semua benda di alam ini. Semangat juga boleh 
dipuja. Semangat seolah-olah makhluk hidup dengan perasaan seolah- 
olah separa manusia atau pura-pura manusia (quasi-manusia). Semangat 
secara bebas memiliki kesedaran dan kerelaan hati sang pemilik 
zahirnya. Atribut manusia pura-pura yang dimiliki oleh semangat itu 
membolehkan semangat tinggal di dalam “rumah”nya, iaitu tubuh badan 
sang pemiliknya atau di tempat-tempat lain yang dipilihnya (Skeat 1967: 
47 - 48). Apabila semangat meninggalkan tubuh pemiliknya, sesuatu yang 
tidak baik boleh berlaku pada tubuh itu. Misalnya, orang itu atau bayi itu 
boleh jatuh sakit. Semangat dilambangkan sebagai burung, dan jika 
terbang, semangat boleh dipanggil, seperti memanggil ayam (Skeat 1967: 
597), 


“Kur Semangat, Si Anu ini yang sakit, 
Kembalilah kamu ke dalam selerang tubuh Si Anu ini 
Ke rumah tangga, kampung “laman, 


Ke mak bapa sarung kamu! 


Dalam kepercayaan bangsa-bangsa rumpun Melayu dan bangsa-bangsa 
Austronesia, yang juga termasuk masyarakat Polinesia, bahkan juga 
dalam kalangan bangsa Asia Tenggara yang lain, seperti Siam, Burma dan 

bangsa-bangsa di Indo-China, tabu?30 menyebutkan nama orang lain 


mempunyai kaitan dengan kepercayaan kepada Semangat, makhluk 
halus yang menghuni pada semua benda di dalam alam ini, termasuk 
bahagian-bahagian anggota manusia. Menurut Frazer, dalam budaya 
bangsa-bangsa di Asia Tenggara dan Melanesia, nama seseorang adalah 
sebahagian yang penting pada dirinya. Kaitan antara nama orang itu 
dengan dirinya begitu teguh dan akrab sehingga jika ada orang mahu 
membuat angkara melalui sihir bahagian-bahagian dirinya, seperti 
kukunya, rambutnya atau apa-apa sahaja yang menjadi bahagian dirinya, 
termasuklah namanya, sihir itu akan berkesan (Frazer 1911: 318). 
Justeru, seseorang itu tidak akan ditanya siapa namanya. Contohnya, 
orang Batak mengelakkan daripada menyebutkan namanya, lebih-lebih 
lagi memberitahu nama ibu-bapa, bapa dan emak saudara dan mentua, 
apalagi datuk-nenek mereka lantaran sebutan itu menjadi pantang larang 
atau tabu kaum itu (Frazer 1911: 338-339). Tujuan tidak menyatakan 
nama peribadi kepada orang lain ialah untuk mengelakkan sihir. Musuh 
seseorang boleh membuat angkara kepada semangat atau ruh dirinya 
jika dia mengetahui nama musuhnya (Ibid: 319). Dalam kalangan suku 
Tolampu di Sulawesi Tengah terdapat kepercayaan bahawa jika nama 
seseorang ditulis maka semangat atau roh diri orang itu akan diambil 
(dilarikan). Akan tetapi mereka akan membenarkan nama kedua atau 
nama gelarnya disebut atau ditulis (Ibid.) Bagi mayarakat Dayak di 
daerah Landak, Kalimantan, menyebutkan nama ibu-bapa, datuk dan 
nenek, bahkan nenek-moyang sekalipun, juga dianggap pantangan, tidak 
kira sama ada mereka itu masih hidup ataupun telah mati. Masyarakat 
Alfur di Poso, Sulawesi, pun tidak akan menyebut nama peribadi mereka, 
tetapi jika seseorang ingin mengetahui nama orang Alfur maka janganlah 
bertanya kepadanya; sebaliknya ditanyakan kepada orang lain. Juga 
boleh dilakukan ialah dengan menanyakan nama anaknya, dan kemudian 
memanggilnya “Bapa Si Anu” (Ibid: 332). Dalam masyarakat Melayu 
tradisional pun nama seseorang tidak akan ditanyakan. Sebaliknya nama 
ibu bapa disebut secara tidak langsung iaitu dilakukan dengan menyebut 
nama anaknya; tujuannya ialah untuk mengelakkan nama ibu bapa itu 
disebut (Ibid.). 

Pantangan menyebutkan nama juga, termasuk larangan menyebutkan 
satu nama yang bunyi sebutannya seakan-akan sama. Misalnya, bagi 
orang Alfur di bahagian utara Sulawesi, jika nama bapa mentua 
seseorang itu Kalala, maka nama yang umum untuk kuda yang juga 

disebut “kawalo” tidaklah boleh digunakan, sebaliknya digantikan 
dengan nama lain, iatu kata yang serumpun dengan dialek lain. Nama 
haiwan itu hendaklah disebutkan “sasakojan” yang bererti “haiwan 
tunggangan” (Frazer 1911: 341).Tujuan tabu menyebutkan nama ini 
adalah untuk mengelakkan gangguan oleh semangat jahat (Frazer 1911: 
341). Adat pantang larang menyebut nama ahli-ahli keluarga, seperti 
yang dipercayai oleh penduduk Tinguian di Pulau Luzon, pun ada kalanya 
melibatkan nama mereka yang sudah mati. Tujuan utamanya kerana 
takut diganggu oleh roh atau hantu si mati (Frazer 1911: 353). 

Jika adat pantang larang boleh berlaku pada orang kebanyakan, maka 
apatah lagi jika adat ini juga diamalkan dalam kalangan raja dan orang 
besar-besar masyarakat tradisional di Asia Tenggara. Nama Raja Burma 
pantang disebutkan kerana dianggap mencemarkan. Dia hanya dikenali 
dengan nama gelar dirajanya. Di negara Siam pun nama raja dan 
pembesarnya sengaja dirahsiakan kerana takut pada sihir (Frazer 1911: 
375). Dalam babad Ayutthaya dan Chiang Mai, terdapat nama dua orang 
Raja Siam, Trailok atau Tilok yang naik takhta pada tahun 1448 dan 1442. 
Nama mereka ini pun menurut Vickery mungkin rekaan sahaja, kerana 
tujuannya adalah untuk menyembunyikan nama sebenarnya (Vickery 
2004: 25). Dalam Sejarah Melayu, misalnya, pengarang hanya 
menggunakan gelaran Bo Banya dan Phra Pan Cau untuk merujuk kepada 
raja Siam (kisah ke-10 Sulalat Ws-Salatin 1798), dan Cau Pandan atau Oya 
Deco (kisah ketujuh Sulalat u's-Salatin 1798) untuk pembesarnya. 
Demikian pula di Campa, nama gelar rajanya disebutkan oleh pengarang 
Sejarah Melayu sebagai Po Kelong, Po Trai dan Po Gama (kisah ke-17 
naskhah Sulalat wWs-Salatin 1798). Walaupun demikian keadaannya, adat 
pantang larang tentang nama berbeza sedikit cara pelaksanaannya. 
Menurut kepercayaan kuno Melayu, Raja-raja Melayu pada zaman silam 
ialah penjelmaan semula dewa Siva, dan oleh itu, raja memiliki kuasa 
atas hidup-mati rakyatnya (Frazer 1976: 122). Nama Parameswara adalah 
nama gelar yang memenuhi ciri-ciri penjelmaan semula Siva. Namun 
begitu, setelah Islam bertapak kukuh di Melaka, konsep kesucian 
(sacredness) raja telah diberikan tafsiran baharu yang mengukuhkan lagi 
kedudukannya. Raja Melayu dideskripsikan sebagai zilullah fi'l-'alam 
yang bererti “bayang-bayang Allah di dunia”, dan zilullah fi'l ardh 
(bayang-bayang Allah di bumi). Oleh yang demikian nama seseorang yang 
menjadi raja pun berubah daripada nama asalnya. Dia mengambil nama 
gelar seperti Muhammad, Muzaffar, Mansur, “Alauddin, Mahmud atau 

Ahmad. Dengan kuasa “daulatnya”, Raja Melayu pun dipercayai memiliki 
kuasa dan pengaruh peribadinya ke atas keadaan semula jadi alam, 
seperti menentukan subur atau tidaknya tanam-tanaman dan 
mempengaruhi penghasilan padi di sawah, sama ada hasilnya menjadi 
ataupun tidak, dan buah-buahan di dusun sama ada baik ataupun tidak 
hasilnya (Skeat 1967 (1900): 36). Di Sulawesi Tengah, Sultan (Datu) Luwu 
dianggap mempunyai ciri kedewataan (Frazer 1976: 122). Mungkin 
kerana status raja yang dianggap suci itu sejak zaman Hindu dan setelah 
memeluk Islam dia dilihat sebagai khalifah Allah di bumi, maka tabu 
menyebutkan nama raja, seperti yang berlaku di Siam dan Campa adalah 
berbeza daripada pantang larang yang dikenakan terhadap hulubalang 
atau laksamana. Maka oleh kerana itu nama gelar raja-raja Melayu yang 
membawa makna “yang terpuji”, “yang menang”, “kemuliaan iman” 
atau “yang 'alim” menggantikan nama seperti Kasim, Abdullah, Husin 
dan Mamat. Nama gelar yang dianggap “suci” (kerana raja itu bayang- 
bayang Allah) yang dipilih setelah seseorang itu naik takhta ternyata 


disebutkan dengan berani oleh pengarang Sejarah Melayu? 31 tetapi nama 
Laksamana dan pembesar-pembesar lain yang dianggap memiliki “kuasa 
magik” tidak pernah disebutkan kerana kepercayaan terhadap semangat 
itu membuat orang yakin bahawa lebih perkasa seorang pembesar itu, 
maka lebih “keras”lah namanya dan jika disebutkan, nescaya akan 
mengganggu jalannya unsur alam (Gaster 1964: 243). Oleh sebab 
pengarang Sejarah Melayu menyedari hakikat ini, maka dia pun 
mematuhi apa yang disebut oleh ahli-ahli linguistik sebagai “tabu 
perkataan”. Alasan mengapa pantang larang menyebutkan nama itu 
berlaku menurut Simons, yang mengutip Keesing dan Fifi'l (1969: 159): 


Nama seseorang ... adalah dikaitkan dengan intisari (essence) orang itu. Nama 
bagi (nenek moyang) beroleh kesucian (sacredness) kira-kira sama dengan 
kesucian (semangat nenek moyang) ... Penggunaan bentuk (bahasa) yang 


dikaitkan dengan nama boleh mencemar kesucian nenek moyang itu.?3* 


Oleh sebab tabu pada nama inilah, maka nama Laksamana sejak pada 
masa pemerintahan Sultan Muhammad Syah ternyata tidak disebutkan 
dalam Sejarah Melayu. Demikian pula nama Seri Amerta iaitu bentara di 
istana Sultan Muzafar Syah, pun bukanlah nama sebenarnya tetapi nama 
gelar sahaja. Dalam hal nama Tun Mutahir pula, walau bagaimanapun, 
namanya hanya disebutkan oleh pengarang Sejarah Melayu dalam kisah 
ke-23 naskhah Krusenstern dan kisah ke-16 naskhah Raffles MS. No. 18, 

sebelum pelantikannya sebagai Bendahara oleh Sultan Mahmud Syah 
atas usul bondanya. Selepas dia bergelar Bendahara Seri Maharaja nama 
Mutahair tidak sekalipun disebutkan oleh pengarang, hinggalah dia mati 
dibunuh atas perintah Sultan. Amalan yang sama juga berlaku di 
Kemboja; hanya bezanya ialah melibatkan anak raja. Di Kemboja apabila 
seorang anak raja naik takhta, dia tidaklah lagi dikenali dengan nama 
asalnya; dan jika nama itu kebetulan ialah nama benda, maka nama itu 
pada kebiasaannya ditukar. Mulai pemerintahan Raja Ang Duong - duong 
bermakna wang logam kecil - nama duong itu pun ditukar menjadi dom 


(Frazer 1911: 376).333 Di tanah Sunda, menjadi pantangan untuk 
menyebut apa-apa perkataan yang bunyinya serupa dengan nama raja 
atau pembesar. Demikianlah pula di daerah Bolang Mogondo, di barat 
Sulawesi, nama rajanya pantang disebut, kecuali dalam keadaan darurat 
(Ibid.) 

Atas alasan supaya tidak melanggar pantang larang menyebutkan dan 
menulis nama seorang hulubalang besar seperti Laksamana, itulah maka 
pengarang Sejarah Melayu, dengan bijak dan halusnya, telah merekayasa 
nama Tuha dan Toh, dua nama gelar yang diberikan kepada nama wira 
yang menjadi aku yang kedua (alter ego) kepada Laksamana pada zaman 
Sultan Mansur Syah dan zaman selepasnya. Akan tetapi, kebijaksanaan 
pengarang juga terserlah apabila watak yang diberikan nama gelar Hang 
Tuha dan Hang Toh itu dijadikan sebagai watak rekaan dengan dibentuk 
cerita perkelanaannya sebagai cerita fiksyen yang disisipkan sebagai 
cerita dalam cerita dalam kerangka naratif sejarah salasilah Raja-raja 
Melaka. Orang mungkin bertanya: Mengapakah perlu watak fisyen itu 
dibentuk dengan dua nama gelar? 

Memberikan dua nama gelar kepada seseorang sebenarnya 
membolehkan pengarang Sejarah Melayu menegaskan dua aspek pada 
ketokohan orang yang berjawatan Laksamana itu. Pertama, seperti yang 
tersirat dalam kata “tuha”, pengarang ingin menyatakan bahawa 
Laksamana itu ialah pemimpin yang berketerampilan yang, sebagai 
hulubalang tertinggi, boleh menyelia para pengikutnya; yang kedua, kata 
“toh” pula menunjukkan bahawa Laksamana itu ialah orang yang 
menjadi harapan dan taruhan raja, yakni semacam ayam tambatan bagi 
negeri Melaka. Dalam pada itu, apabila memberikan dua nama untuk 
seorang hulubalang, pengarang Sulalat u's-Salatin mungkin juga telah 
mengambil iktibar daripada hikayat Pandawa dan cerita Panji yang 
menampilkan nama gelar yang berlainan untuk orang yang sama. 

Contohnya, dalam Hikayat Pandawa, nama lain bagi Yudhistira ialah 
Dharmawangsa. Demikian pula dalam cerita Panji Raden Inu Kuripan 


juga bernama Temenggung Aria Wangsa dan Mesa?34 Pegunungan Panji 
Anglang Asmara; manakala penakawannya yang bernama Jerudeh (|sic, 
Juru dyah| pun dikenali sebagai Rangga Nara Wangsa (Hikayat Cekel 
Waneng Pati 1965: 103). Malahan, Raden Galuh Cendera Kirana pun 
mempunyai nama lain, dan dikenali juga sebagai Ken Sila Beranti 
(Hikayat Cekel Waneng Pati 1965: passim). 

Namun begitu, harus diakui bahawa dalam cerita Panji nama atau 
gelar untuk tokoh, seperti Raden Inu Kuripan dan watak-watak lainnya 
boleh berjumlah lebih daripada satu atau dua atau tiga. Kepelbagaian 
nama gelar ini, walau bagaimanapun, mungkin telah mendatangkan 
ilham kepada pengarang Sejarah Melayu untuk menambah nama gelar 
Tuha dengan Toh. Penambahan ini tidak akan ketara kepada pembaca 
Sejarah Melayu kerana kata Toh itu dieja dengan huruf yang sama dengan 
Tuha, iaitu t/w/h | *41|. Oleh yang demikian, orang yang nama gelarnya 
dieja h/n/ t/w/h | ** & Jitu boleh sahaja disebutkan “Hang Tuha” atau 
“Hang Toh”. Namun begitu, oleh sebab bagi pembaca yang tidak 
menyedari maksud pengarang Sejarah Melayu memperkenalkan dua 
nama gelar dengan satu ejaan yang sama, maka mereka boleh sahaja 
membaca nama gelar yang dieja h/n/ t/w/h itu sebagai Hang Tuha 
sekalipun pembaca yang mengerti maksud perkataan “Toh” itu juga akan 
memahami bahawa kata itu pun membawa makna yang menguatkan lagi 
erti “Tuha” sebagai nama gelar. 

Saya menggunakan ungkapan “nama gelar” kerana dalam karya lama 
sastera Melayu istilah yang digunakan untuk panggilan terhadap 
seseorang tidak selalunya menunjukkan nama sebenar orang itu. 
Walaupun dalam hal nama Raja-raja Melayu memperlihatkan nama 
asalnya sebelum naik takhta tidak digunakan, untuk nama pembesar dan 
hulubalang, pada umumnya, nama gelarlah yang sering gunakan, seperti 
Bendahara Tun Perpatih Tulus, Bendahara Tepok, Seri Bija Diraja, Sang 
Setia, Tun Mai Ulat Bulu, dan nama gelar Laksamana Hang Tuha sendiri. 
Tidak mungkin “Tuha” menjadi nama sebenar hulubalang yang kisahnya 
telah dimitoskan. Demikian juga nama Kesturi, Jebat, Lekir dan Lukewa 
(atau Lukaiwa). Erti yang terkandung dalam nama ini cenderung 
menunjukkan ciri gelarnya. Malahan, penggunaan nama Kesturi dan 
Jebat untuk hulubalang yang bertarung dengan Hang Tuha pun satu cara 
halus pengarang Sejarah Melayu menyatakan sindirannya pada tokoh itu 

lantaran nama gelar orang yang membawa erti wangi atau sesuatu yang 
mengharumkan (Kesturi atau Jebat) itu menjadi busuk kerana perbuatan 
derhakanya. Seyogia juga diingatkan, oleh sebab hulubalang ini hanyalah 
watak rekaan, dan begitu juga nama gelar Betara Majaphit, Patih Gajah 
Mada, Raden Galuh Cendera Kirana dan watak-watak lain di Majapahit 
itu hanya fiksyen, yang penggunaannya diilhami oleh cerita Panji, maka 
jelaslah nama gelar itu bukan nama yang asal, dan justeru, pengarang 
Sejarah Melayu tidaklah melanggar tabu penyebutan nama. 


Tuah atau Bhagya? 


Seyogia ditegaskan, istilah “tuah”, seperti yang terdapat dalam 
perbendaharaan kata bahasa Melayu zaman sekarang, yang membawa 
erti nasib yang baik, atau untung, tidak wujud dalam mana-mana teks 
sastera lama yang dihasilkan sebelum separuh kedua abad ke-17. Kata 
tuha sama sekali tidak terdapat, baik dalam Sejarah Melayu, mahupun 
Hikayat Hang Tuah, apatah lagi dalam Hikayat Seri Rama yang lebih tua. 
Perkataan “tuah” juga tidak dijumpai dalam cerita Panji versi lama, 
tetapi boleh ditemui dalam versi baharu, seperti yang disalin semula 
pada abad ke-19; contohnya, manuskrip dalam koleksi Cohen Stuart yang 
berjudul Hikayat Panji Kuda Semirang, sebuah karya yang besar 
kemungkinannya hanyalah sebuah salinan yang telah dibuat pada tahun 
1832 (Liaw 2013: 124). Istilah “tuah” juga boleh ditemui dalam Hikayat 
Banjar, tetapi karya ini pun disalin pada abad ke-19 (Ras 1968: 1-4). 
Betapa pun demikian, ada sebuah karya sastera yang menurut Teuku 
Iskandar (2001: xxxiii), dihasilkan pada zaman kerajaan Sultan Iskandar 
Muda (1606 - 1636), yang “mungkin” telah menyebutkan perkataan 
“tuah” dengan membawa maksud untung nasib. Akan tetapi, karya yang 
berupa dua buah manuskrip (Cod. Or. 1954 dan Cod. Or. 1983) yang dikaji 
oleh Teuku Iskandar untuk disertasinya yang diterbitkan pada tahun 
1959 dengan judul Hikayat Aceh hanyalah berupa salinan yang dibuat oleh 
lebih daripada seorang penyalin (Iskandar 2001: xix dan xxiii). Salah satu 
daripada salinan itu, iaitu Cod. Or. 1983, dikerjakan pada abad ke-19 iaitu 
pada 9 Mac 1847, dan menurut Iskandar, salinan itu telah dibuat oleh 
seorang ahli bahasa Melayu bangsa Belanda. Jika kata “tuah” itu diambil 
daripada manuskrip yang ini, maka nyatalah kata itu digunakan pada 
abad ke-19, iaitu sama seperti Hikayat Banjar dan Hikayat Panji Kuda 
Semirang. Akan tetapi, untuk menyatakan bahawa kata “tuah” telah pun 
digunakan pada abad ke-17 untuk membawakan makna untung atau 

nasib yang baik, maka perkara ini sangatlah dimusykilkan. Hal ini 
demikian kerana kedua-dua manuskrip hanya berupa salinan. Lebih 
munasabah jika pandangan Hoesin Djajadiningrat (Teuku Iskandar 2001: 
xv), yang mengatakan bahawa manuskrip Cod. Or. 1954 itu tidak 
mungkin ditulis “lebih kemudian dari awal abad-18” diterima kerana 
perkataan “tuah” | *$ | yang terdapat dalam buku Teuku Iskandar itu ada 
kemungkinannya digunakan pada awal abad ke-18 atau seawal-awalnya 
pada separuh kedua abad ke-17. Hujah ini mungkin dapat diterima jika 
diberikan pertimbangan bahawa istilah “tuah” itu digunakan sebanyak 
satu kali sahaja dalam manuskrip Hikayat Aceh. Oleh sebab “tuah” 
merupakan istilah yang baharu, maka tidaklah menghairankan jika 
istilah ini digunakan bersama-sama dengan istilah bahgya yang memang 
bererti tuah seperti yang terdapat pada ayat yang berikut: 


Maka titah Raja Syahru-Nuwi kepada kedua ahli “I-nujum itu, “Hai kedua 
kamu nujum, lihat dalam sastera kamu betapa bahgya (| “** | dan tuah | *4 | 
pencagah cucu saudara kita syah “alam yang di Aceh itu” (Hikayat Aceh: f. 
220). 


Akan tetapi, kesemua ini hanyalah spekulasi belaka kerana belum 
ditemui lagi sampai kini naskah-naskhah lain yang disalin sebelum abad 
ke-19 yang mengandungi istilah “tuah” dengan membawa erti untung 
atau nasib yang baik. Bahkan, kita pun tidak dapat memastikan bila, atau 
pada abad keberapa naskhah Cod. Or. 1954 itu disalin. 

Sesungguhnya, istilah yang digunakan untuk merujuk kepada maksud 
keuntungan, tuah, atau nasib baik, pada zaman karya klasik yang lebih 
tua daripada Hikayat Aceh ditulis, seperti Hikayat Seri Rama, Sulalat wWs- 
Salatin dan Hikayat Hang Tuah (sic| itu (mungkin antara abad ke-14 
hingga akhir abad ke-17), bukanlah 'tuah”, tetapi bhagya, bahagya atau 
bahage (Zoetmulder 2000(1): 95 dan Mardiwarsito 1981: 123). Juga pada 
masa-masanya, kata “untung” pun digunakan untuk membawakan 
makna “tuah”, atau nasib yang baik. Hal ini dapat dilihat pada ayat dalam 
kisah kedua Sulalat Ws- Salatin (1798 f. xxiv), iaitu tentang orang besar- 
besar Minangkabau datang mengadap Sang Supraba: “Terlalulah bahagya 
kami sekalian sebab duli tuanku sampai ke negeri kami ini”. Juga ayat 
dalam HHT: “Lihat apalah di dalam nujum kamu sekalian betapakah 


untung bahagyanya anakku ini” (Siti Hawa 2012: 46).**” Penggunaan kata 
“untung” (yang bermakna tuah) terdapat pula dalam teks Hikayat Seri 
Rama (HSR), seperti dalam ayat, “Hai Seri Rama, janganlah banyak 
katamu; barang siapa empunya untung ia, beroleh dia Sita Dewi”; juga 

ayat, “Hai Mandudari, apatah dayaku lagi, sudah untung saudaraku akan 
mati” (HSR 1915: 73 dan 80). 

Kata bahagya atau bahage dalam bahasa Jawa Kuno sebetulnya berasal 
daripada istilah bhaga dalam bahasa Sanskrit (Monier-Williams 1999: 
751). Dalam HSR terdapat ayat yang berbunyi, “... jikalau barang daulat 
Seri Maharaja bertambah-tambah kiranya bhagya (| “*' | Seri Maharaja 
hambalah akan menyampaikan kehendak hati Seri Maharaja itu” (HSR 
1915: 12). Penggunaan kata bhagya untuk nasib baik atau tuah juga 
kelihatan dalam ayat: Maka disuruh Maharaja Rawana, “Lihatlah oleh 
tuan-tuan sekalian, baikkah bahagya | “** | kanak-kanak ini ... ?” (HSR 
1915: 60). Dengan yang demikian, amatlah jelas bahawa kata yang disebut 
tuah langsung tidak ditemui dalam Sejarah Melayu dan Hikayat Hang Tuah 
(sicl atau Hikayat Seri Rama. Sebaliknya, kata twah hanya ditemui dalam 
bahasa Jawa Baru dengan membawa erti belang hitam atau bintik-bintik 
hitam pada kulit (Prawiroatmodjo 1980: 777, Mardiwarsito 1981: 626, dan 
Zoetmulder 2000(2): 1310), yang sama sekali tidak bererti nasib baik, 
untung, tuah atau sakti. 


T/wlh (| ** | Perlu Disebut dan Dibaca sebagai “Tuha” atau 
“Toh” 


Justeru, adalah lebih munasabah untuk mengatakan bahawa istilah yang 
dieja dengan huruf t/w/h (**| bukanlah memberikan makna untung 
atau nasib baik, tetapi membawa erti sudah lama hidup, kuno, 
berpengetahuan, atau berpengalaman, di samping membawa erti orang 
yang dijadikan taruhan atau sandaran dalam pertandingan dan 
pertempuran. Namun begitu, dalam kesemua versi Sejarah Melayu, baik 
istilah tuha yang lebih sering digunakan, mahupun juga “tua” yang 
kadang-kadang digunakan, umumnya membawakan makna tua. Dalam 
HHT pun istilah “tuha” digunakan seluruhnya, kecuali ejaannya yang 
berbeza. Ada dua bentuk ejaan digunakan, satu t/w/h | ** | (seperti Hang 
Tuha) dan satu lagi t/w/h/a | *-4 | (seperti perempuan tuha). Malah 
pembezaan ejaan yang dilakukan untuk perkataan yang mengandungi 
erti yang berbeza ini pun boleh dibuat sama sekiranya perkataan “tuah” 
itu wujud dan nama “Tuah” | “$4 | yang dimaksudkan. Oleh sebab itu, 
apabila menyebut nama wira yang dimitoskan dalam Sejarah Melayu dan 


HHT itu hendaklah kata itu sewajarnya dibaca sebagai “Tuha” (Tua)33? 
atau “Toh”, dan bukannya “Tuah”. Dengan yang demikian, nama yang 

dieja | *5 & | (/t/n/ /t/w/h/) pun harus dibaca “Tun Tuha” atau “Tun 
Toh”, dan bukannya “Tun Tuah”. 

Sebetulnya, selain membawa erti kelanjutan usia, istilah Kawi dan 
Melayu kuno tuha juga membawa erti ketua atau kepala atau pengawas 
kelompok. Istilah itu juga memberikan makna pemimpin, pandai atau 
tukang, atau seorang juru, yakni seorang yang ahli. Kata tinuha dalam 
bahasa Jawa Kuno membawa erti pemimpin, atau seorang senior, yang 
berpengalaman, manakala kata atuha pula membawa makna yang lebih 


tua, yang tertua, kawakan,**” sempurna, ulung, unggul, berpengalaman 


(Zoetmulder 2000(2): 1281, Mardiwarsto 1981: 614, dan Wojowasito 1977: 
275). Dalam bahasa Melayu Kuno pula, tuha yang bererti ketua atau 
pembesar melahirkan perkataan datua yang bererti datu (datuk), iaitu 


pembesar.* 38 Namun begitu, “Hang Tuha” sebagai nama gelar wira yang 
dimaksudkan oleh pengarang Sejarah Melayu dan HHT tidak mungkin 
dapat diragukan kerana, seperti ditunjukkan dalam ayat yang di bawah 
ini, yang dipetik daripada HHT, istilah tuha jelas membawa erti 
“pemimpin”: 
Bukan Tun Jenal dijadikan oleh Duli Yang Dipertuan Orang Tuha! Aku 
melebih-lebih karana aku dan Seri Maharaja Lela juga yang dijadikan Orang 


Tuha oleh Duli Yang Dipertuan membawa rakyat Raja dan senjata Raja ini” 
(Siti Hawa 2012: 278). 


Contoh lain daripada HHT (Siti Hawa 2012: 380): 


Maka kata Hang Jebat, “Jangan tuan-tuan haru-biru karana dahulu lain 


sekarang lain, bukan seperti adat Laksamana dijadikan Orang Tuha?** itu”. 


Sehubungan dengan perkataan yang menggunakan ejaan t/w/h | ** |, 

tetapi disebutkan “toh” pula, erti yang dibawanya bukanlah tua atau ciri 
pemimpin, tetapi sebaliknya taruhan, atau orang sandaran dalam 
pertempuran. Penggunaan perkataan ini dapat ditemui dalam ayat kisah 
ke-18 (Sulalat wWs-Salatin 1798: f. cxix: 2): “Kerangkang, unjukkan 


lembingku, ambah-ambahan toh seorang kukulu priya”**0. Ayat ini 
membawa pengertian “Kerangkang, angkatkan lembingku! Kalau 
bertempur habis-habisan, taruhan pertama seseorang ialah kekasihnya”. 
Penggunaan ejaan t/w/h | ** | di sini memang boleh mengelirukan 
kerana banyak orang yang membacanya menyangka kata itu ialah “tuha” 
atau “tuah”, padahal tidak demikian. Pokoknya, apa yang hendak 
dijelaskan di sini ialah kata yang memakai ejaan t/w/h | ** | itu pastinya 

bukan “tuah”, tetapi membawa makna satu lagi sifat kepemimpinan, 
yakni Hang Tuha itu ialah taruhan Sultan Melaka. 

Dengan melihat makna kedua-dua perkataan “tuha” dan “toh”, maka 
jelaslah gabungan erti kedua-duanya itu dapat menggambarkan sahsiah 
seorang yang serba terampil, unggul, memiliki peribadi yang hampir 
sempurna, dan dianggap sangat bijaksana dan menjadi orang taruhan 
raja. Sifat ini bukan sahaja sesuai untuk watak mitos Hang Tuha, tetapi 
juga orang yang sebenarnya menjadi Laksamana negeri Melaka. 

Sementara itu, perkataan Hang yang digunakan pada pangkal nama 
orang tertentu ialah istilah Melayu Kuno yang membawa erti orang yang 
dihormati. Hang Tuha dan Hang Toh berkebetulan mencerminkan makna 
yang juga terkandung dalam istilah Hang yang sememangnya membawa 
makna cekap, berketerampilan dan memiliki kepandaian atau 


kemahiran dalam sesuatu.?*! Di Sumatera, istilah Hang telah digunakan, 
mungkin sejak awal abad ke-13. Pada tahun 1930-an, pengkaji batu 
bersurat di Padang Lawas yang bertarkh 1235 M., telah menemui istilah 
Hang, Si, Pu dan Sang di hadapan nama seseorang. Umpamanya, Hang 


Tahi, Si Rangngit Kabayan, Pu Sapta, dan Sang Imba.?** oleh sebab gelar 
ini sudah pun digunakan sejak abad ke-13 di Sumatera, maka tidaklah 
menghairankan jika gelar berkenaan juga digunakan di Melaka untuk 
merujuk kepada golongan yang mempunyai kepandaian tertentu. 


Gelaran Sang dan Si serta Pw* (iaitu kependekan dari Mpu) juga 
digunakan sebagai tanda darjat tertentu. Dalam Sejarah Melayu, gelar 
Hang telah diberikan kepada nama watak fictitious, seperti Hang Jebat, 
Hang Kesturi, Hang Lekir dan Hang Lukewa. 

Berasaskan perbincangan di atas, nyatalah bahawa kesemua erti bagi 
istilah tuha menjurus kepada makna yang menunjukkan ciri pemimpin, 
ketua, pengawas atau ketua sesuatu kumpulan, atau seorang yang 
mempunyai kemahiran dan pengalaman. Dalam HHT jelas Laksamana 
Hang Tuha, selain “memberikan bimbingan kepada rakan-rakannya yang 
berlima” serta menegurnya apabila perlu, lantaran dianggap “ketua 
kumpulan” oleh sahabat-sahabatnya itu, juga digambarkan oleh 
pengarang sebagai seorang yang matang iaitu “sesuai dengan 


kedudukannya sebagai ketua bagi kumpulan?** berlima itu” (Siti 
Hawa 2012: 9). Dengan yang demikian, nama Hang Tuha (ataupun Hang 
Toh) boleh ditanggapi sebagai nama atau gelaran seseorang yang 
mempunyai sifat yang unggul, ulung, sempurna, matang dan 

berpengalaman - tegasnya, seorang pemimpin yang berketerampilan. 
Juga boleh diandaikan ialah bahawa, kedua-dua kata “tuha” dan “toh” 
dapat dianggap bersifat generik lantaran kata berkenaan boleh dijadikan 
gelar untuk Laksamana yang benar-benar wujud kerana makna yang 
tersirat dalam istilah tersebut boleh dikaitkan dengan sesiapa pun orang 
yang mempunyai kualiti pemimpin yang unggul. Kesimpulan ini mungkin 
benar jika tidaklah kerana kisah petualangan Hang Tuha lima bersahabat 


itu bukannya kisah fiksyen.* a 


Apabila diteliti bab atau kisah dalam Sejarah Melayu yang 
menceritakan perihal kunjungan Sultan Mansur Syah ke Majapahit, 
nampak jelas kisah itu ialah sebuah mitos yang sengaja direka oleh 
pengarang Sejarah Melayu. Hulubalang yang memakai nama gelar 
Laksamana Hang Tuha (atau Hang Toh) yang turut menyertai rombongan 
Raja Melaka ke Majapahit itu telah direka untuk tujuan menjadikannya 
alter ego kepada Laksamana yang benar-benar wujud, tetapi namanya 
pantang disebut. Penciptaan watak ini ialah hasil daripada kekreatifan 
pengarang Sejarah Melayu yang mahu mengarang sebuah kisah 
hulubalang yang menjadi cermin kepada diri Laksamana Melaka. Dengan 
kata lain, Hang Tuha atau Hang Toh yang memiliki sifat kepemimpinan 
yang unggul itu ialah watak khayalan yang sengaja direka lantaran 


wujudnya pantangan menyebut nama Laksamana yang sebenar.**? Akan 
tetapi, kita boleh pula bertaya: Jika penggunaan nama sebenar 
Laksamana itu dianggap pantangan, tidakkah boleh nama gelar Hang 
Tuha itu digunakan juga oleh Laksamana Melaka? Sebagai jawapannya, 
jika diteliti kandungan Sejarah Melayu ternyata dalam semua bab di mana 
nama gelar Hang Tuha digunakan bersampingan dengan nama gelar 
sahabat-sahabatnya yang lain dan kisah mereka melibatkan setidak- 
tidaknya seorang daripada sahabat-sahabat itu, maka kisah yang 
diceritakan itu adalah semata-mata rekaan sahaja. 

Pertama kali nama gelar Laksamana digunakan dalam Sejarah Melayu 
tanpa nama sebenar atau tanpa nama gelat “tuha” atau “toh” ialah dalam 
kisah atau bab kelapan (Sulalat u's-Salatin 1798: £f. liii) atau bab keenam 
dalam naskhah Raffles MS. No. 18 (f£. lii), iaitu ketika menceritakan 
Sultan Muhammad Syah mengatur kerajaannya. Akan tetapi, pada zaman 
Sultan Muzafar Syah, anehnya hulubalang yang bergelar Laksamana 
langsung tidak disebutkan dalam kisah ke-10 naskhah Krusenstern dan 
kisah kelapan naskhah Raffles MS. No. 18. Sebaliknya, panglima tertinggi 
Melaka yang dikerahkan oleh Sultan Muzafar untuk mengetuai angkatan 

tentera Melaka menangkis serangan tentera Siam yang dipimpin oleh 
panglimanya, Oya Deco, ialah Bendahara Paduka Raja dan Seri Bija 
Adiraja. Pada masa pemerintahan Sultan Mansur Syah, angkatan perang 
Melaka yang dihantar untuk menakluki Pahang pun bukan juga dipimpin 
oleh Laksamana, tetapi oleh Bendahara Paduka Raja bersama-sama 


dengan Seri Bija Adiraja. Seri Bija Diraja?” jugalah yang berjaya 
menangkap raja Pahang bernama Maharaja Dewa Sura. Gelar Laksamana 
walau bagaimanapun, disebutkan dalam kisah ke-11 naskhah 
Krusenstern (f. Ixxxiv) dan kisah kesembilan naskhah Rafffles MS. No. 18 
(f. Ixxiv) apabila Hang Tuha memekik, “Ceh Laksamana lawanku!” Kata- 
kata ini secara tidak langsung menunjukkan bahawa jawatan Laksamana 
itu sudah pun wujud ketika nama gelar Hang Tuha direka. Terdapatnya 
nama gelar Hang Tuha dan juga kata Laksamana di dalam kisah ke-11 
naskhah Krusenstern, atau kisah ke-9 naskhah Raffles 18 itu 
menunjukkan bahawa cerita mengenai Hang Tuha itu telah disisipkan ke 
dalam kisah mengenai Majapahit. Di dalam bab ini jugalah mula 
diperkenalkan nama gelar Hang Tuha yang dalam suatu episod telah 
membunuh seorang Jawa yang mengamuk, dan sesudah itu nama gelar 
Hang Tuha telah dilekatkan gelar “Laksamana”. Seluruh bab itu 
menceritakan tentang Majapahit dan petualangan Hang Tuha. Bermula 
dengan kisah putera raja Tanjungpura diangkat anak oleh Si Penyadap 
dan kemudiannya menaiki takhta kerajaan Majapahit, kisah itu 
diteruskan dengan kisah Hang Tuha dan kawan-kawannya dipilih untuk 
menyertai rombongan Sultan Mansur Syah ke Majapahit dan bagaimana 
terbentuknya petualangan (adventure) “Laksamana Hang Tuha' di Jawa. 
Seperti yang akan dibincangkan nanti, kisah ke-11 naskhah Krusenstern 
yang mengisahkan kunjungan rombongan diraja Melaka, dan 
petualangan Hang Tuha serta cerita Si Penyadap itu sebetulnya mitos 
yang direka oleh pengarang Sejarah Melayu. Juga turut direka ialah kisah 
pertarungan Hang Tuha dengan Hang Kesturi dalam kisah yang 
berikutnya. 

Jika diteliti kisah seterusnya yang mengandungi nama gelar 
Laksamana nyatalah dalam kisah ke-15 naskhah Krusenstern, iaitu dalam 
episod hulubalang Melaka itu menentang pahlawan Bugis, Semerluki, 
nama gelar Laksamana disebutkan bersendirian sahaja (yakni tanpa apa- 
apa nama lain tercantum padanya). Dalam kisah tentera Melaka berada 
di Pasai kerana cuba mengembalikan takhta kerajaan Sultan Zainal 
“Abidin, sekali lagi nama gelar Laksamana Melaka disebutkan sebagai 

salah seorang hulubalang yang menyertai Bendahara Paduka Raja pergi 
ke Pasai. Dalam kisah ke-18 ini pun nama gelar Laksamana disebutkan 
bersendirian sahaja. Nama gelar Laksamana juga timbul bersendirian 
dalam kisah ke-21 yang menceritakan Sultan “Alauddin Ri'ayat Syah 
mengarahkan Laksamana Melaka pergi ke Pahang untuk “mengajar” 
Sultan Muhamad abang Sultan “Alauddin yang cuba menunjukkan 
ingkarnya terhadap Melaka dengan membunuh Telanai Terengganu 
kerana menyembah ke Melaka tanpa memberitahu Raja Pahang itu. 
Kesemua ini menunjukkan bahawa Laksamana Melaka itu adalah 
berbeza daipada watak Hang Tuha yang dimitoskan. Sekali lagi 
Laksamana Melaka ditugaskan oleh Sultan “Alauddin ialah apabila Sultan 
Ibrahim, Raja Siak, menghukum bunuh orang tanpa memberitahu ke 
Melaka. Dalam kisah ke-22 ini pun nama gelar lain untuk Laksamana 
tidak disebutkan, kecuali dua kali, iaitu sekali pada masa Raja Siak 
ditegur, seperti yang digambarkan dalam ayat: “Maka Sultan Ibrahim dan 
segala orang besar Siak semuanya diam, tiada menyaut (sic| kata 
Laksamana Hang Tuha itu” (Sulalat wWs-Salatin 1798: cxxxi). Sekali lagi 
nama gelar Hang Tuha digunakan ialah ketika Sultan Mahmud yang baru 
naik takhta jatuh sakit, seperti yang disebut oleh ayat: “Maka dipelihara 
oleh Bendahara dan Laksamana Hang Tuha perlahan-lahan” (Sulalat w's- 
Salatin 1798: f. cxxxiii: 2). Juga secara tidak langsung, nama gelar 
Laksamana Hang Tuha telah disebutkan untuk merujuk kepada Tun Biajit 
kerana dia anaknya (Sulalat w's-Salatin 1798: cxxxvi: 2). 

Seyogia diingatkan, penggunaan nama gelar “Hang Tuha” untuk kisah 
Laksamana Melaka menegur pembesar Siak itu boleh difahami jika kita 
mengambil kira laporan sumber Ryukyu yang menampakkan betapa 
berwibawanya Laksamana Melaka pada zaman Sultan “Alauddin Ri'ayat 
Syah (Kobata dan Matsuda 1969: 119-120). Oleh yang demikian, bukanlah 
sesuatu yang mustahil jika Laksamana Melaka ditugaskan oleh Sultan 
“Alauddin pergi menegur Raja Siak itu. Juga harus dimaklumi ialah nama 
gelar “Hang Tuha” digunakan kerana, seperti yang disebutkan di atas 
tadi, erti kata tuha dan toh memang pun cocok untuk menggambarkan 
watak kepemimpinan Laksamana Melaka yang sebenar yang juga, 
bersama-sama Bendahara Paduka Raja, merawat Sultan Mahmud Syah 
ketika dia sakit. Apabila dicantumkan nama gelar Hang Tuha (atau Hang 
Toh) menjadi Laksamana Hang Tuha (atau Laksamana Hang Toh) maka 
frasa itu membawa maksud “Laksamana yang terampil (cekap) (seperti 
yang diertikan oleh kata Tuha) atau Laksamana yang menjadi sandaran, 

yang boleh menjadi tempat bergantung Raja (seperti yang dimaksudkan 
dengan kata Kawi Toh). Hang Tuha atau Hang Toh bukanlah nama 
sebenar Laksamana Melaka - jauh sekali Hang Tuah! Walaupun nama 
gelar Hang Tuha boleh dicantumkan dengan gelar Laksamana Melaka 
yang sebenarnya, penggunaannya tidaklah sama dengan penggunaan 
nama gelar Hang Tuha bersama-sama empat orang sahabatnya yang yang 
berupa mitos yang direka oleh pengarang Sejarah Melayu dalam kisah 
lawatan rombongan diraja Melaka ke Majapahit. 

Seterusnya, dalam kisah ke-24 (Sulalat wWs-Salatin 1798: f. clv) nama 
gelar Laksamana Hang Tuha digunakan oleh pengarang Sejarah Melayu 
ketika menyatakan tokoh itu sudah mati. Kenyataan ini mungkin sekali 
merujuk kepada Laksamana Melaka yang benar-benar wujud. Akan 
tetapi, apabila pengarang melihat orang yang menggantikannya tidak 
sehebat Laksamana Melaka yang sebenar itu kerana tidak menepati 
makna pada nama gelar “Tuha” atau “Toh”, maka direkanya nama 
Laksamana Khoja Hasan, iaitu nama yang, besar kemungkinannya 


hanyalah khayalan.* 48 Tidak mungkin pemberian nama sebenar 

Laksamana itu berlaku kerana pengarang Sejarah Melayu memang sedar 

bahawa menyebut nama pembesar merupakan satu pantangan.* 2? 

Pengaruh Kawi, Cerita Panji, dan Tradisi Mahabharata dan 
Ramayana 


Tentang nama gelar Jebat, Kesturi, Lekir, dan Lukewa, kata ini pun 
berasal daripada bahasa Jawa Kuno. Dalam bahasa Kawi jebad dan kasturi 
ialah perkataan seerti yang bermakna bau-bauan yang wangi atau yang 
mengharumkan. Baik jebad mahupun kasturi, kedua-duanya digunakan 
sebagai minyak wangi. Dalam bahasa Melayu dewasa ini pun musang 
jebat ialah musang yang menghasilkan kesturi. Tentang nama Lekir pula, 
juga kata pinjaman yang berasal daripada kata Kawi leker yang bererti 
gulung, gelung, lingkar, atau tali membelit yang boleh menyebabkan 
sesuatu itu kukuh (Zoetmulder 2000(1): 583). Lukewa atau lukaiwa pula 
ialah kata pinjaman daripada bahasa Kawi, luk€ atau lukai, iaitu nama 
sejenis golok. Kesilapan membaca ejaan Jawi I/k/y/w | #*- | 
menyebabkan banyak orang membaca nama ini sebagai “Lekiu”, padahal 
kata ini tidak membawa apa-apa makna. Kata lukewa yang bermakna 
golok atau parang itu mungkin ditiru daripada nama salah seorang 


penakawan dalam cerita Panji, iaitu Kitala, satu istilah Kawi yang juga 

bererti parang (Mardiwarsito 1981: 291). Sebenarnya, lima orang sahabat 
dalam Sejarah Melayu itu telah direka oleh pengarang dengan 
mencontohi lima orang “penghulun” (pelayan) Raden Inu Kuripan yang 


terdiri daripada Juru dyah | ***”* P 20 (anak Patih), Punta (anak 


Demang), KItala (anak Temenggung) dan Persanta (juga bergelar Semar), 
(anak Kiyai Rangga), serta Jemuras atau Turas (anak Jaksa) (Hikayat Cekel 
Waneng Pati 1787: 4 dan Hikayat Naya Kusuma t.t.: 7). Jika penghulun ini 
pelayan kepada Raden Inu, maka Hang Tuha lima bersaudara adalah 
diiktibarkan sebagai hulubalang Sultan Mansur Syah. Akan tetapi, ada 
juga dalam cerita Panji itu, seperti Hikayat Panji Semirang, yang 
menyebutkan pengiring Raden Inu Kertapati hanya terdiri daripada 


empat orang penakawan.”” ! Mereka itu ialah Jurude |sic, Juru dyahl, 


Punta, Kartala |(sic, Krtala|, dan Persanta IPrasandha?)|?”* Dalam hal ini 
tentulah mereka berempat itu melambangkan empat orang hulubalang 
yang berketuakan Hang Tuha. Hang Tuha di sini mewakili Raden Inu 
Kertapati. Baik lima mahupun empat, pokoknya pengarang Sejarah 
Melayu menggunakan watak penghulun atau penakawan dalam cerita 
Panji untuk mereka watak lima orang hulubalang Melaka yang menjadi 
hulubalang Raja Melaka, yang dikepalai oleh Hang Tuha. 

Pengaruh daripada cerita-cerita Panji terhadap cerita-cerita mengenai 
Hang Tuha ternyata diabaikan oleh pengkaji-pengkaji Sejarah Melayu dan 
Hikayat Hang Tuah selama ini. Padahal karya sastera Jawa yang berkisar 
pada tema kembara (adventure) raja muda kerajaan Kuripan bernama 
Raden Panji Inu Kertapati yang dijodohkan dengan puteri Daha bernama 
Raden Galuh Cendera Kirana itu sangat mengesani pengarang Sulalat uw's- 
Salatin yang telah menjiplak nama-nama karakter yang utama dalam 
cerita-cerita Panji. Selain nama-nama watak yang disebutkan di atas tadi 
nama gelar “Raja Melayu” dan nama “Raden Wira Nantaja” jelas telah 
diambil oleh pengarang Hikayat Hang Tuah untuk dijadikan plot dalam 
hikayat Melayu itu. Manakala nama keris yang dipakai oleh Raden Inu 
Kuripan yakni Kalamisani pun telah memberi ilham kepada pengarang 
Sejarah Melayu yang kemudiannya ditiru oleh pengarang Hikayat Hang 


Tuah untuk menamakan keris Hang Tuha, “Tameng Sari”,3?3 


Begitu kuatnya pengaruh cerita-cerita Panji itu boleh membuat 
seseorang bertanya: Bilakah cerita-cerita Panji itu diterjemahkan ke 
dalam bahasa Melayu? Menurut C.C.Berg (1928) masa penyebaran cerita 
Panji di Nusantara berlaku antara tahun 1277 M (iaitu ekoran daripada 

serangan Jawa ke atas Sumatera dalam tahun 1275) hingga sekitar 1400 
M. (Liaw Yock Fang (2013: 116). Berg juga menyatakan bahawa sebelum 
abad ke-13 tentu telah ada cerita Panji dalam bahasa Jawa Kuno. Cerita 
ini kemudiannya disalin ke dalam bahasa Jawa Tengahan dan bahasa 
Melayu. Akan tetapi Poerbatjaraka menyanggah pendapat Berg itu. Dia 
beranggapan bahawa mula timbulnya cerita Panji ialah dalam zaman 
keemasan Majapahit (atau dalam masa akhir kejayaan kerajaan 


tersebut)*”?* dan ditulis dalam bahasa Jawa Tengahan (Poerbatjaraka 
1968: 409-10). Penyebarannya ke luar Jawa terjadi dalam masa yang lebih 
kemudian lagi dengan cara lisan. Malangnya, tentang masuknya cerita 
Panji ke Tanah Melayu, sehingga kini belum ada lagi kajian tentang tarikh 
awal penterjemahan cerita-cerita Panji dalam bahasa Melayu itu; namun 
dapat diduga, pada zaman pengarang Sejarah Melayu mengarang kisah 
Hang Tuha dan rombongan diraja Melaka pergi ke Majapahit itu dia 
tentulah telah memperoleh dan membaca naskhah terjemahan atau asli, 
ataupun mengetahui melalui wayang kulit Jawa, sekurang-kurangnya 
satu (jika tidak pun lebih) daripada cerita Panji yang berbagai versi itu. 
Namun demikian, menurut allahyarham Prof. Poerbatjaraka, salah 
sebuah versi cerita Panji Semirang telah diterjemahkan langsung 
daripada bahasa Jawa Tengahan (Poerbatjaraka (terj. Zuber Usman & 
H.B. Jassin) 1968: xviii). Menurutnya terdapat begitu banyak perkataan- 


perkataan Jawa Tengahan?** yang dipakai dalam naskhah itu (Ibid: 


xviii). Justeru kerana kata-kata Jawa Tengahan itulah maka naskhah itu 


dikatakan sangat tua?*?? Tidak syak lagi, penciptaan lima orang 
hulubalang yang ikut serta dalam rombongan Sultan Mansur Syah 
melawat Majapahit, oleh pengarang Sejarah Melayu, adalah berupa kisah 
yang diilhamkan oleh cerita Panji. 

Pemilihan lima orang sahabat itu juga memperlihatkan pengaruh 


angka sakti panca (yang bererti lima)**”” terhadap pengarang Sejarah 
Melayu; dan angka ini pun cocok dengan bilangan pandawa dalam 
“Hikayat Pandawa” (dalam tradisi Mahabharata), sebuah karya yang juga 
telah memberikan ilham kepada sang pengarang. Menurut hikayat yang 
berdasarkan epik Hindu ini, nama pandawa itu merujuk kepada lima 
orang putera Pandu dengan dua orang isterinya. Putera yang diiktiraf itu 


masing-masing bernama Yudhisthira (atau Dharmawangsa* S8), Bhima, 


Arjuna (atau Rajuna?”?), Nakula (atau Sakula3”9) dan Sadewa. Lima 

orang penakawan Raden Inu Kertapati, seperti yang tersebut dalam 
cerita Panji, dan lima orang pandawa (seperti yang tersebut dalam 
Hikayat Pandawa Lima) inilah yang dijadikan dasar oleh pengarang awal 
Sejarah Melayu untuk merekayasa nama lima orang sahabat, iaitu Hang 
Tuha, Hang Jebat, Hang Kesturi, Hang Lekir dan Hang Lukewa. Dengan 
kata lain, lima orang sahabat yang disebutkan oleh pengarang Sejarah 
Melayu sebagai hulubalang Sultan Mansur Syah itu hanyalah fiksyen yang 
dipadankan daripada lima pandawa dan lima penakawan dalam cerita 
Panji. Kita katakan fiksyen kerana nama mereka hanya disebut ketika 
angkatan diraja Melaka merancang hendak melawat Majapahit. Ketika 
berada di Majapahit hanya nama Tuha, Jebat dan Kesturi yang disebut. 
Selepas rombongan Sultan Mansur Syah kembali ke Melaka hanya nama 
Hang Tuha dan Hang Kesturi yang disebut. Selepas Kesturi (atau Jebat, 
menurut versi tertentu) dibunuh, nama Hang Jebat (atau Hang Kesturi), 
Hang Lekir dan Hang Lukewa terus dihilangkan dan tidak timbul-timbul 
lagi selepas itu. Ini pun menunjukkan watak-watak ini hanya fiksyen 
belaka. 

Demi menunjukkan kehebatan lima hulubalang yang direka itu, 
pengarang Sejarah Melayu, telah meminjam dan mengubahsuai konsep 
“Sembilan Abadi” daripada tradisi Ramayana, Mahabharata dan cerita 
Panji dengan menyatakan, “orang yang ternama sembilan orang” itu 
terdiri daripada Hang Tuha, Hang Jebat, Hang Kesturi, Hang Lekir, Hang 
Lukewa (atau Lukaiwa). Ungkapan “orang yang ternama sembilan orang” 
(Sulalat W's-Salatin 1798: f. Ixxxiv) sebenarnya, adalah pengubahsuaian 
oleh pengarang Sejarah Melayu terhadap konsep Ciranjiwin yang dalam 


bahasa Sanskrit membawa makna makhluk yang abadi.3?1 Dinyatakan 
dalam Sejarah Melayu, Hang Tuha dan empat orang sahabatnya itu adalah 
antara 40 orang hulubalang yang terpilih untuk menyertai rombongan 
diraja yang berangkat mengiringi Sultan Mansur Syah kerana berhasrat 
meminang puteri Majapahit. Rombongan diraja itu diketuai oleh Tun Bija 
Sura (Sulalat wW's-Salatin 1798: f.Ixxxiii: 2 - f. lxxxiv). Melalui kisah 
kunjungan ke Majapahit ini pengarang Sejarah Melayu pun secara halus 
ingin menunjukkan kebesaran kerajaan Melaka ketimbang Majapahit, 
dan dia cuba menggambarkan kehebatan hulubalang Raja Melaka semasa 
berada di Majapahit itu, terutamanya hulubalang yang bergelar Hang 
Tuha atau Hang Toh. 

Tidak syak lagi, kisah ini pun hanyalah sebuah dongeng. 
Kebijaksanaan pengarang itu mengambil ilham daripada tradisi 

Mahabharata dan Ramayana melalui cerita Panji dan Hikayat Pandawa 
Lima serta Hikayat Seri Rama (yang kesemuanya dipadankan daripada 


versi Jawanya)??* menunjukkan betapa dia memahami dengan baik 
wisdom (kearifan) yang terselit dalam falsafah yang dibawa oleh kitab itu, 
iaitu seorang raja itu sangat memerlukan kesetiaan hulubalang yang 
dapat dipercayainya. Akan tetapi, dalam pada itu, pengarang juga 
merekayasa seorang wira yang diberikan nama gelar Hang Tuha yang 
dalam bahasa Kawinya mengandungi erti yang sangat dalam. Watak 
Laksamana Hang Tuha itu dibentuk demikian rupa untuk mencontohi 
watak “Lakshmana” dalam Ramayana yang kesetiaannya tidak pernah 
diragukan oleh raja dan saudaranya Rama. Melalui imaginasi pengarang 
Sulalat Ws-Salatin, watak Hang Tuha itu dilukiskannya sebagai seorang 
yang “cerdik dan perkasa daripada yang lain” (Sulalat u's-Salatin 1798: f. 
Ixxxiv). Dalam satu plot naratifnya digambarkannya Hang Tuha itu 
memekis dengan berkata, “Cheh, Laksamana lawanku!” (Sulalat Ws- 
Salatin 1798: f. Ixxxiv) - seolah-olah Hang Tuha itu mengukur dirinya 


setara dengan Laksamana Melaka.33 Pengarang Sejarah Melayu 
seterusnya menulis: “Maka disebut oleh sama muda-muda namanya 
'Laksamana'.” Memang, kemudiannya, selepas Hang Tuha membunuh 
seorang Jawa yang mengamuk, pengarang Sejarah Melayu pun 
menyatakan bahawa Sultan Mansur Syah telah meletakkan nama 
“Laksamana” pada dirinya (Sulalat u's-Salatin 1798: Ixxxiv dan f. Ixxxiv: 
2). Dongeng tentang Hang Tuha atau Hang Toh ini ditambah lagi dalam 


sebuah lagi versi Sejarah Melayu, iaitu Hang Tuha itu dikatakan berasal 
dari Makasar. Dia kononnya anak Raja Bajing,” a. yang dihadiahkan 
kepada Sultan Melaka ketika usianya masih budak lagi.” 6? Menurut versi 


Sejarah Melayu ini, namanya ialah Daeng Mampuh | **-— 13?” (ada juga 


yang membacanya sebagai Mempawah),3?” satu lagi bukti yang 


menunjukkan khayalan yang imaginatif dan kemampuan sang 
*pengarang' atau penyalin mencipta sebuah mitos. 

Pemilihan gelar Laksamana untuk watak fiksyen yang bernama Hang 
Tuha (atau Hang Toh) itu juga memperlihatkan pengarang asal Sejarah 
Melayu itu cuba menutup kehadiran Laksamana sebenar yang namanya 
tidak boleh disebutkan lantaran pantangan. Melalui rekaan gelar 
Laksamana Hang Tuha atau Hang Toh, pengarang juga cuba menyelitkan 
erti sebenar “Laksamana” dari segi falsafah kesetiaan terhadap raja. Hal 

ini demikian kerana pengarang itu, siapa pun orangnya, sangat 
memahami nilai akhlak di sebalik nama Lakshmana dalam tradisi 
Ramayana. Nama “Lakshmana” dalam hikayat Ramayana melambangkan 
watak wira yang sangat setia dan sahabat yang istimewa kepada saudara 
sebapanya, Rama, iaitu raja yang memiliki ciri Vishnu, dewa penyelamat 
dalam agama Hindu (Monier-Williams 1893: 345 dan 426, dan Dowson 


1957: 175).308 Walaupun istilah “Laksamana” ialah saduran daripada 
nama adik Sri Rama, Lakshmana, berdasarkan bukti dalam Sejarah 
Melayu sendiri dan juga bukti lain, ternyata istilah ini juga digunakan 
pada zaman kesultanan Melaka untuk menggelar seseorang yang 
menyandang jawatan panglima yang dianggap orang kepercayaan raja. 
Menurut kisah kelapan Sejarah Melayu naskhah Krusenstern, pada zaman 
Sultan Muhammad Syah (r. 1423/24 - 1444/45) Laksamana adalah 
bertaraf hulubalang yang dipercayai raja, iaitu sama seperti kepala 
abentara yang bergelar Seri Bija Adiraja (Sulalat u's-Salatin 1798: f.lv - Iv: 
2). Hanya salah seorang antara mereka berdua ini yang layak memegang 
pedang kerajaan di kelek-kelekan. Juga dinyatakan ialah kepala abentara 
yang berdiri di kelek-kelekan kanan terdiri daripada “anak cucu 
hulubalang yang akan dapat menjadi laksamana” (Sulalat u's-Salatin 
1798: f. liii). 

Selain bertaraf orang kepercayaan Sultan dan seorang yang berstatus 
panglima tertinggi, Laksamana juga hulubalang yang menjaga 
keselamatan di laut. Dalam kisah ke-15 (Sulalat w's-Salatin 1798: f£. cxii - 
cxii: 2) terdapat peristiwa Laksamana disuruh oleh Sultan Mansur Syah 
menghalang ketibaan pahlawan Bugis, Semerluki di perairan Melaka. 
Peranan Laksamana sebagai panglima laut Sultan Melaka disahkan pula 


oleh sumber Portugis.*?? Menurut ulasan Afonso Dalboquerque itu, 
kedudukan Laksamana dalam hierarki kerajaan sultan Melaka seperti 
yang diketahuinya pada tahun 1511, di bawah Bendahara Paduka Raja 
pegawai istana yang tertinggi ialah Laksamana. Temenggung hanya 
berada pada tingkat yang ketiga, dan syahbandar (yang terdiri daripada 


empat orang)3”0 berada pada tingkat yang keempat. Menurut 
Dalboquerque juga, jawatan Laksamana ialah jawatan yang sangat 
dihormati (Birch 1880: 87). 


Kebijaksanaan Pengarang Sejarah Melayu 

Kehebatan jawatan Laksamana itu difahami benar oleh pengarang 
Sejarah Melayu. Di sinilah letaknya ketinggian pemikirannya. Di sebalik 
meriwayatkan cerita orang yang bergelar Laksamana dia juga 
menyelitkan falsafahnya tentang kesetiaan seseorang hamba kepada Raja 
Melayu dengan merekayasa sebuah fiksyen sejarah yang melukiskan 
peribadi yang dimiliki oleh wira yang memegang jawatan penting dalam 
hierarki pengurusan kerajaan, seolah-olah menyerupai apa yang dimiliki 
oleh watak Lakshmana dalam epik Hindu Ramayana. Namun begitu, 
Lakshmana dalam tradisi Ramayana itu menampilkan watak yang tidak 
sentiasa patuh kepada dharma jika doktrin itu menyebabkan sikap yang 
pasif atau yang tidak mempedulikan apa yang terjadi. Walaupun 
Lakshmana dalam Ramayana percaya kepada peri pentingnya tali 
persaudaraan adik-beradik, jika dilihatnya wujud hasad untuk 
memusnahkan kehidupan saudaranya yang lain, maka dia menyatakan 
kesanggupannya untuk membunuh - wa imma adik sebapanya, 


Bharata*”! Demikian pula, dalam versi Sejarah Melayu yang standard, 
Laksamana yang dimitoskan itu pun sanggup membunuh sahabat 


karibnya, Kesturi, atau Jebat (menurut versi HHT yang biasa).? 72 

Berasaskan hujah di atas, saya berpendapat bahawa watak Hang Tuha 
(atau Hang Toh) yang telah dihikayatkan sehingga melahirkan sebuah 
epik mitos sejarah sekitar akhir abad ke-17 itu tidak pernah wujud. 
Dalam HHT, dia dan pengembaraanya hanyalah ciptaan sang pengarang 
yang berasaskan episod dalam Sulalat u's-Salatin, terutamanya kisah 
kunjungan Sultan Mansur Syah ke Majapahit. Bahkan, kisah ini pun 
hanyalah khayalan yang telah direka berdasarkan cerita Panji yang besar 
kemungkinannya diketahui oleh pengarang Sejarah Melayu, sama ada 
dalam bentuk terjemahan bahasa Melayu, ataupun kekawin atau wayang 
Jawanya. Pendedahannya kepada kisah perkelanaan anak-anak Raja 
Kuripan, Singhasari, Gegelang dan Daha serta Majapahit, telah 
membolehkannya mencipta sebuah fiksyen sejarah tentang lawatan 
rombongan Sultan Melaka ke Majapahit. Pengarang Sejarah Melayu yang 
memasukkan fiksyen ini ternyata tidak menghiraukan, atau barangkali 
tidak pun mengetahui sepenuhnya keadaan semasa di Majapahit ketika 
Sultan Mansur Syah memerintah Melaka. 


Majapahit pada Masa Pemerintahan Sultan Mansur Syah 


Seyogia diingatkan juga, kalaupun tidak kerana kisah hubungan Melaka 
dan Majapahit itu dibina dengan berasaskan kisah mitos sahaja, dari segi 

realitinya pun tidak mungkin Sultan Mansur Syah boleh berkunjung ke 
Majapahit untuk tujuan meminang puteri betara Majaphit, kerana 
tempoh pemerintahan Sultan Mansur Syah (1458/59 - 1477) adalah selari 
dengan zaman kekacauan di Majapahit. Sejak tahun 1451 lagi, perang 
saudara telah mula menggugat kerajaan Jawa itu setelah Bhre Pamotan 
Sang Singhanagara atau Girindrawardhana Dyah Wijayakarna merampas 
kuasa Raja Sri Kertawijaya. Namun begitu, Bhre Pamotan hanya sempat 
memerintah selama dua tahun (Slametmuljana 1976: 186). Antara tahun 
1453 hingga 1456, Majapahit kembali tergugat oleh perang saudara 
hingga menyebabkan dalam tempoh itu Majaphit tidak beraja, sampailah 
masa Bhre Wenker atau Bhre Hyang Purwawisesa naik takhta (r. 1456 - 
1466). Akan tetapi, pusat pemerintahannya dipindahkan ke Tumapel. 
Kira-kira sedekad kemudian, iaitu pada tahun 1466, Bhre Wenker pun 
digantikan oleh Bhre Pandan-salas, tetapi baru sekitar dua tahun dia 
memerintah di Tumapel dia pun terpaksa meninggalkan keratonnya pada 
tahun 1468. Kerajaannya tergugat oleh perang saudara hingga dia mati 
pada tahun 1474. Raja Majapahit yang menggantikannya, iaitu 
Singawardhana Dyah Wijayakarana pun tidak mampu meneruskan 
pemerintahannya kerana pada tahun 1474 itu juga dia digulingkan oleh 
Bhre Kertabhumi (Slametmuljana 1976: 196). Namun demikian, Bhre 
Kertabqhumi pun digulingkan oleh Raja Daha, Betara Prabu 
Girindrawardhana, anak Pandan-salas, pada tahun 1478 (Phalgunadi 
1996: 19). Oleh sebab itu, jika adalah orang yang menganggap kisah 
lawatan Raja Melaka ke Majapahit itu bukan dongeng, tetapi benar-benar 
berlaku, maka perlulah faktor huru-hara di Majapahit itu difikirkan. 
Keadaan politik Majapahit yang sering bergolak dan sentiasa dalam 
keadaan tidak tenteram selama Sultan Mansur Syah memerintah itu, 
tentulah tidak akan memungkinkan Raja Melaka itu terdorong untuk 
menjalin hubungan dengan kerajaan Jawa yang sedang menghadapi 
kekacauan. 

Akan tetapi, sekalipun demikian, dengan mendapat ilham daripada 
cerita Panji yang dibacanya pengarang Sejarah Melayu telah berjaya 
merekayasa sebuah fiksyen sejarah dengan memasukkan nama, seperti 
Aria Gajah Mada (yang telah pun meninggal dunia pada tahun 1364, lama 
sebelum negeri Melaka dibuka), Naya Kusuma, Raden Galuh Cendera 
Kirana dan betara Majapahit (yang tidak dinamakan) sebagai watak 
dalam kisah ke-11 naskhah Sejarah Melayu (Sulalat u's-Salatin 1798: 
f.Ixxviii: 2 - f.xcii: 2). Sesiapa pun yang membaca cerita Panji, seperti 


149 


Hikayat Cekel Waneng Pati (HCWP), Hikayat Panji Semirang, Hikayat Carang 
Kulina, dan cerita Panji yang masih dalam bentuk manuskrip, seperti 
“Hikayat Naya Kusuma” yang juga dikenali dengan nama “Mesa Susupan 
Sira Panji Kelana Asmara Pati”, dan mungkin juga beberapa versi yang 
lain lagi, tentu akan menyedari bahawa episod Raja Melaka pergi ke 
Majapahit itu hanyalah mitos belaka. Kisah berahi Sultan Mansur Syah 
terhadap Raden Galuh Cendera Kirana, puteri betara Majapahit itu, jelas 
telah diadaptasi daripada kisah mitos percintaan Raden Inu Kertapati 
dengan puteri Daha (Kediri) yang bernama Galuh Cendera Kirana (HCWP 
1965: 37, 40-41). 

Dengan itu, nyatalah bahawa penciptaan watak fiksyen Hang Tuha 
(atau Hang Toh) ketika berada di Majapahit, seperti yang digambarkan 
dalam Sejarah Melayu memang memperlihatkan kisah yang diadaptasi 
daripada cerita Panji. Malahan, keris sakti “Tameng Sari” yang kononnya 
dimilki Hang Tuha itu pun telah diadaptasi daripada nama keris Raden 
Inu Kuripan yang bernama keris “Kalamisani”. Dalam cerita Panji yang 
berbagai-bagai versi itu diceritakan betapa keris yang sakti itu terkenal 
kerana bisanya. Justeru, orang yang sekebal mana pun, jika ditikam 
dengan keris itu, akan mati (HCWP 1965: 39). Bahkan, dikatakan apabila 
pemiliknya, Raden Inu Kertapati mengibas keris “Kalamisani” itu, maka 
orang yang terkena kibas itu pun akan menjadi lemah akibat terkena 
angin keris itu (HCWP 1965: 89). 

Seluruh kisah ke-11 dalam Sulalat wW's-Salatin naskhah Krusenstern, 
atau kisah kesembilan naskhah Raffles MS. No. 18, yang bemula dengan 
cerita Raden Purna Lango (nama ini pun direka berdasarkan nama dalam 
cerita Panji) hanyut di laut dan diselamatkan oleh Si Penyadap, dan kisah 
anak Raja Tanjungpura itu akhirnya berkahwin dengan puteri Majapahit, 


Raden Galuh Naya Kusuma,*”* diikuti dengan kisah Hang Tuha atau 
Hang Toh menyertai rombongan diraja Melaka ke Majapahit, dan kisah 
itu berlanjutan dengan hulubalang Melaka itu difitnah dan dia 
disembunyikan oleh Seri Nara Adiraja di sebuah dusun (yang 
mengingatkan kita kepada peristiwa Lakshmana dan Seri Rama di buang 
ke hutan) adalah bersifat dongeng belaka. Dengan membuat adaptasi 
daripada tradisi Ramayana dan Mahabharata melalui Hikayat Seri Rama 
dan cerita Panji, pengarang Sejarah Melayu pun mencipta nama gelar 
Laksamana Hang Tuha (atau Hang Toh) dengan tujuan untuk menegaskan 
betapa kesetiaan terhadap raja itu ialah sistem nilai yang sangat penting 
dan sangat diutamakan dalam budaya berkerajaan orang Melaka. Selain 

sifat setianya yang ampuh, Lakshmana dalam Hikayat Seri Rama ialah 
seorang panglima turus yang dipercayai Rama. Di samping itu, dari segi 
keberanian dan kewiraannya, watak Hang Tuha telah dibentuk oleh 
pengarang mirip mencontohi Sang Rajuna, iaitu watak wira dalam 
hikayat Pandawa. Dalam tradisi Mahabharata, Arjuna atau Rajuna 
dianggap pahlawan yang paling dikagumi dan dipuja oleh banyak wanita 
pada zamannya. 


Episod Pertikaman Hang Tuha dengan Hang Kesturi 


Melalui episod pertikaman Hang Tuha dengan Hang Kesturi pula, 
pengarang Sejarah Melayu ingin menunjukkan betapa penderhakaan 
terhadap raja ialah suatu “dosa besar” yang tidak dapat dimaafkan. Sang 
pengarang ingin menunjukkan betapa perbuatan derhaka seseorang 
terhadap rajanya akan membawa kepada tragedi yang tidak diingini. 
Oleh pengarang Sejarah Melayu ditunjukkannya betapa perbuatan 
derhaka itu berakhir dengan pertarungan dua orang hulubalang besar 
Melaka. Tentang episod Hang Tuha bertikam dengan Hang Kesturi ini, 
tidaklah dapat diragui keaslian ciptaan pengarang Sejarah Melayu itu 
lantaran episod itu sungguh mengesani jiwa sesiapa pun yang mengikuti 
naratifnya, sekalipun hanyalah sebuah kisah rekaan tentang dua orang 
hulubalang raja yang diselitkan secara khas dalam kisah ke-12 (Sulalat 
wWs-Salatin 1798: f. cvii-f. c: 2), iaitu di celah kisah rombongan kerajaan 
Melaka melawat negeri China dan kisah istana Sultan Mansur Syah 
terbakar. Kisah yang melibatkan dua orang tokoh yang dimitoskan ini 
dapat ditanggap sebagai muslihat pengarang hendak menyampaikan 
mesej yang maha penting kepada orang Melayu dewasa itu, yakni bahawa 
sejak zaman Sriwijaya pada abad ketujuh lagi kesetiaan kepada 
pemerintah sangat dituntut, dan derhaka dan khianat terhadap raja ata 


datu adalah dikutuk.” 

Sebagai sebuah ciptaan sastera, walau bagaimanapun, cara pengarang 
menyampaikan kisah dua orang pahlawan bergelut dengan keris itu 
boleh sahaja menimbulkan rasa syak pembaca bahawa pengarang telah 
mendapat ilham untuk melakarkan kejadian bertarung tersebut dengan 
berasaskan suatu kejadian yang diketahuinya benar-benar berlaku 
antara dua orang kenalan, atau sahabat, atau dua orang yang mempunyai 
kaitan persaudaraan, atau dua orang hulubalang yang berdendam, 
sehingga dapat dijadikan fiksyen yang melibatkan hulubalang yang 
bergelar Hang Tuha dan Hang Kesturi, atau Hang Jebat (kerana dua 

istilah ini pun mempunyai erti yang sama). Sekalipun demikian, 
penyisipan mitos pertarungan antara Hang Tuha dengan Hang Kesturi 
(atau Hang Jebat) itu, ke dalam sebuah naratif utama tentang Raja-raja 
Melaka dan kebesaran zamannya, sama seperti kisah fiksyen kunjungan 
Sultan Mansur Syah ke Majapahit, ialah suatu teknik kesusasteraan yang 
digunakan oleh pengarang Sejarah Melayu berdasarkan contoh, seperti 
yang tersurat dalam tradisi Ramayana dan Mahabharata dan juga cerita 
Panji, yang memang mengamalkan penyisipan cerita dalam cerita yang 
lebih panjang sebagai suatu literary device atau cara sastera. 


Tabu Menyebut Nama 


Seperti yang telah ditegaskan sebelum ini nama Laksamana yang betul- 
betul wujud itu tidak pernah dihebahkan oleh pengarang lantaran 
adanya kepercayaan orang Melayu terhadap pantangan menyebutkan 
nama pembesar. Keadaan ini sama halnya dengan tidak menyebut nama 
bendahara yang memeluk Islam pada zaman Sultan Muhammad Syah. 
Demikian pula nama sebenar Bendahara Seri Amar Diraja juga tidak 
disebutkan. Pembaca hanya mengetahui nama gelarnya sahaja, iaitu Seri 
Wak Raja (Sulalat u's-Salatin 1798: f. lii). Personaliti yang bergelar Seri 
Bija Adiraja yang berdiri di kelek-kelekan balairung bersama-sama 
dengan Laksamana, pun tidak diberitahu namanya oleh pengarang 
Sejarah Melayu. Akan tetapi ketiadaan nama sebenar Laksamana Melaka 
tidak pula menafikan kewujudannya. Atas kebijaksanaan pengarang 
Sejarah Melayu nama gelar Hang Tuha atau Hang Toh telah dicipta untuk 
mendeskripsikan karakter laksamana tersebut. Dalam pada itu 
pengarang Sejarah Melayu juga telah merekayasa watak seorang wira 
bersifat khayalan yang muncul pada zaman pemerintahan Sultan Mansur 
Syah (r. 1448/49 - 1477), dengan memberikan nama gelar Hang Tuha atau 
Hang Toh, seolah-olah dia menjadi cermin diri seorang Laksamana yang 
benar-benar wujud. 

Dengan cara memberikan gelar tambahan “Laksamana” kepada wira 
yang dikhayalkan itu, pengarang cuba menggambarkan bahawa 
Laksamana Hang Tuhalah yang menjadi sahabat raja sepanjang lawatan 
Raja Melaka ke Majapahit. Laksamana Hang Tuha direka sebagai seorang 
nadim yang dalam tradisi Ramayana sentiasa mendampingi Rama selama 
14 tahun mereka terbuang dalam hutan belantara. Dengan memperoleh 
ilham daripada cerita Panji, pengarang juga telah mereka nama sahabat- 
sahabatnya yang juga berupa watak yang bersifat khayalan, iaitu Hang 

Jebat, Hang Kesturi, Hang Lekir, dan Hang Lukaiwa. Bersama-sama 
dengan Hang Tuha, hulubalang yang dimitoskan itu seolah-olah menjadi 
jelmaan lima pandawa yang terkenal dalam Hikayat Pandawa Lima. 


Laksamana Melaka dalam Sejarah 


Di sebalik penciptaan kisah fiksyen tentang Hang Tuha (atau Hang Toh) 
dengan empat orang sahabatnya itu, ketokohan seorang atau lebih 
daripada seorang Laksamana pada zaman kesultanan Melaka memang 
tidak dapat diragukan. Pada zaman Sultan Muzafar Syah dan Mansur 
Syah pun tentu telah ada jawatan Laksamana jika kata, “Ceh! Laksamana 
lawanku!” yang diungkapkan oleh Hang Tuha ketika dia memekis, dapat 
dijadikan petunjuk. Penciptaan watak mitos Hang Tuha yang kononnya 
digelar “Laksamana” itu memberikan implikasi bahawa pengarang 
Sejarah Melayu yang kagum dengan orang yang berpangkat Laksamana 
itu telah mencipta mitos “Laksamana Hang Tuha” atau “Laksamana Hang 
Toh” untuk menggambarkan sifat kepemimpinan yang unggul seorang 
Laksamana Melaka. Di samping itu pengarang Sejarah Melayu pun seolah- 
olah sengaja memperkenalkan watak rekaan Laksamana Hang Tuha 
sebagai cara untuk mengelak daripada menyebut nama Laksamana yang 
sebenarnya. Dalam pada itu pula, kisah perkelanaan watak yang 
dimitoskan itu pun menjadi cerita dalam sebuah cerita panjang, iaitu 
naratif utama Sejarah Melayu itu sendiri. Sambil itu, pengarang pun 
menceritakan pula kisah dan tindakan pegawai raja yang benar-benar 
bergelar Laksamana dengan tidak melanggar tabu nama. Dengan cara 
yang demikian, terdapatlah dalam Sejarah Melayu dua orang 
“Laksamana” dalam penceritaan semasa pemerintahan Sultan Mansur 
Syah, iaitu seorang yang direka cipta oleh pengarang Sejarah Melayu 
sebagai bersifat khayalan dan seorang lagi yang merupakan orang yang 
memang benar-benar memegang jawatan Laksamana ketika watak mitos 
Hang Tuha itu sedang menempuh zaman keremajaannya. 

Seyogia diingatkan lagi bahawa mitos wira yang diberikan nama gelar 
Tuha atau Toh itu hanyalah sebuah naratif yang bersifat alegori yang 
mencerminkan watak Laksamana yang benar-benar wujud, iaitu seorang 
yang berkualiti pemimpin dan merupakan ayam tambatan kepada sultan. 
Namun demikian, apabila Laksamana yang benar-benar wujud itu, yang 
memang mempunyai sifat kepemimpinan, seperti tercermin dalam 
pengertian istilah “tuha” dan “toh” sudah meninggal dunia, pengarang 
Sejarah Melayu telah pun mencipta karakter “Laksamana Khoja Hasan” 

atau Khoja Husin?” (mengikut ejaan nama yang berbeza dalam teks 
yang berbeza) sebagai pengganti watak mitos Laksamana Hang Tuha dan 
mungkin juga laksamana Melaka yang sebenarnya wujud yang dikatakan 
telah mati. Seyogia dimaklumkan, kata khoja atau khojah berasal 
daripada kata Arab dan Parsi khawaja. Dalam bahasa Arab, kata ini ialah 
nama panggilan, seperti Tuan atau Tuan Besar (Lord) untuk orang asing 
(Wehr 1993: 305). Dalam bahasa Melayu sebutan “khoja” 
berkemungkinan telah dipengaruhi oleh sebutan khoja dalam bahasa 


Gujerati.*”? Kewujudan golongan bergelar “khoja” di Melaka dapat 
dibuat inferens melalui kehadiran beberapa watak yang memakai gelar 
ini dalam Sejarah Melayu. Mereka pada umumnya berperanan sebagai 
saudagar, tetapi ada juga dalam kalangan mereka yang terlibat dalam 
kegiatan keagamaan dan tidak mustahil jika ada yang tampil sebagai 
pembesar dalam masyarakat Melayu. Sekalipun mereka itu bukan 
berasal Melayu, tetapi sebaliknya orang asing yang beragama Islam, sama 
ada dari India Utara atau Parsi (Wilkinson 1959(1): 594), mereka telah 
berasimilasi dengan orang Melayu melalui perkahwinan dengan wanita 
tempatan. Di sebalik takrifan yang diberikan untuk golongan khoja ini, 
saya berpendapat pengarang Sejarah Melayu yang bijaksana itu 


menyisipkan watak Khoja?”” Hasan atau Husin sebagai pengganti 
Laksamana Hang Tuha dengan tujuan yang khusus, tetapi dibuat dengan 
cara yang sangat halus. 

Dalam kisah ke-29 (naskhah Sulalat u's-Salatin 1798 hanya mempunyai 
30 kisah), pengarang dengan cara yang tidak ketara telah meluputkan 
karakter Laksamana Khoja Hasan, iaitu kononnya setelah dia didapati 
terlibat dalam komplot pembunuhan Bendahara Seri Maharaja lantaran 
dirasuah oleh Raja Mendeliar |(sic|, pengarang Sejarah Melayu telah 
menulis dalam bab tersebut dengan kata: “... dan Laksamana Khoja 


Hasan pun disuruh baginda rampas oleh dia berdatang sembah?”* tiada 
dengan periksanya.” “Khoja” ini walau bagaimanapun, tiada dibunuh 
(Sulalat wWs-Salatin 1798: f. clxxx). Dia dikatakan telah mati dalam bab 
terakhir Sejarah Melayu versi 1798 dan dikuburkan di Gunung Pentar 
(Sulalat Ws-Salatin 1798: f. cxc). 

Saya berpandangan bahawa penyisipan watak Laksamana Khoja 
Hasan sebenarnya mengandungi maksud yang halus oleh pengarang 
Sejarah Melayu kerana dalam konteks ingin menunjukkan kelemahan 
Laksamana yang satu ini dia telah menggunakan gelar Khoja, tetapi 

dengan makna yang lain, iaitu seperti yang terdapat dalam bahasa Parsi. 
Khoja dalam bahasa Parsi bererti sida-sida (Steingass 2012: 482). Hujah 
saya diperkuat lagi apabila Laksamana Khoja Hasan dikatakan telah 
dikuburkan di gunung pentar. Penggunaan istilah pentar sebetulnya 
merupakan sebuah kiasan untuk laksamana yang lemah itu kerana pentar 
bererti lemah (suara) (Wilkinson 1959(2): 880). Pada fikiran saya, watak 
Laksamana Khoja Hasan ini pun hanya mitos kerana khoja atau sida-sida 
(salah satu makna lainnya dalam bahasa Parsi) ialah seseorang yang 


sudah dikembiri atau lumpuh, tidak bertenaga dari segi batinnya.*””” 


Metafora yang terkandung dalam kata “khoja” digunakan dengan tujuan 
untuk menunjukkan bahawa “laksamana” yang ini langsung tidak 
mempunyai ciri “tuha” atau “toh” - yakni pemimpin yang boleh 
dijadikan andalan (orang yang dipercayai) atau taruhan dalam 
pertempuran. Dalam konteks ini sekali lagi pengarang Sejarah Melayu 
menunjukkan kekreatifan berfikirnya, iaitu Laksamana ini tidak 
diberikan nama gelar generik Tuha atau Toh kerana dia bukan seorang 
wira yang asli. 

Dalam kisah ke-29 Sejarah Melayu, Laksamana yang bergelar “khoja” 
itu ditunjukkan sebagai seorang yang mudah dirasuah. Setelah 
mematikan watak Laksaman Khoja Hasan itu, kebijaksanaan pengarang 
Sejarah Melayu terserlah lagi pada cara dia memulihkan gelaran 
Laksamana. Laksamana ini memang wujud hingga ke masa selepas 
penaklukan Melaka oleh Portugis. Akan tetapi, nama aslinya pun 
sebenarnya tidak diketahui. Namun begitu, pengarang Sejarah Melayu 
yang kreatif itu telah menamakan Laksamana itu “Laksamana Hang 
Nadim”. Nadim dalam bahasa Arab bererti sahabat, teman yang rapat, 
atau teman tempat mengadu (Wehr 1993: 1117). 

Sebelum munculnya nama gelar Laksamana Hang Nadim memang 
telah wujud watak yang juga bernama Hang Nadim yang dalam naskhah 
Sejarah Melayu versi Krusenstern diberikan peranan untuk melarikan 
Tun Teja anak bendahara Pahang untuk dibawa ke Melaka sebagai 
“persembahan” kepada Sultan Mahmud Syah. Tujuan Hang Nadim adalah 
untuk menebus kesalahannya kepada Sultan Mahmud Syah yang murka 
lantaran Hang Nadim lambat pulang ke Melaka setelah disuruh membeli 
kain di India. Penggunaan nama gelar “Laksamana Hang Nadim” pun 
adalah cara halus pengarang Sejarah Melayu menggantikan watak fiksyen 
Laksamana Khoja Hasan. Dari segi konsepnya, nama gelar Nadim 
memang persis seerti dengan nama “Lakshmana” dalam tradisi 

Ramayana, iaitu dia merupakan sahabat karib yang setia kepada Seri 
Rama. “Nadim”, walau bagaimanapun, tidak pula digambarkan sebagai 
Laksamana yang memiliki ciri “tuha” dan “toh”. Kendati demikian, 
pengarang Sejarah Melayu secara halus jelas telah melanjutkan 
penggunaan istilah “Laksamana” itu dengan memilih perkataan Arab 
Nadim. 

Kesahihan sejarah tentang wujudnya jawatan Laksamana dalam 
sistem pemerintahan kerajaan Melayu Melaka telah pun dinyatakan di 
atas. Jawatan ini seterusnya dilihat kekal pada zaman Sultan “Alauddin 
Ri'ayat Syah. Hal ini dibuktikan oleh dua pucuk surat yang ditulis pada 
tahun 1480 dan 1481, iaitu masa penghujung pemerintahan Sultan 
“Alauddin Ri'ayat Syah. Dua pucuk surat itu telah dikirim kepada Yang 


Dipertuan Raja Ryukyu3$0 oleh seorang yang menamakan dirinya 
“Laksamana” (Hsu Yun-Tsiao 1968: 11-12 dan Kobata dam Matsuda 1969: 
119-120). Laksamana yang namanya dirahsiakan itu telah menyatakan 
bahawa kedua-dua surat itu dikirim bagi pihak sultan Melaka. Surat 
pertama bertarikh “Hari ketiga, purnama ketiga, tahun ke-16 


pemerintahan Raja CW eng-Hua” (CWeng-hua 16/3/ 2) 81 (lihat Hsu Yun- 
Tsiao 1968: 12), berbunyi: 


Surat Laksamana Melaka dengan takzimnya mengadap Duli Yang Maha 


Mulia Raja Ryukyu.?*2 Patik ingin memaklumkan bahawa kapal diraja Seri 
Paduka “Puh Cheh Ta” itu telah mengalami kecelakaan di Laut Annam dan 
anak-anak kapalnya yang terdampar di pantai telah berperang dengan orang- 
orang Chiao-chih (kawasan utara Annam). Setelah menerima berita itu, 
maka patik Laksamana pun menghantar orang dengan perahu ke negeri 
Chan-cW eng (Campa, Annam) dan setelah diperiksa didapati hanya dua orang 
yang terselamat di Campa. Oleh sebab mengambil masa yang terlalu lama, 
maka seorang daripada mereka itu telah meninggal dunia. Maka sekarang 
Duli Yang Dipertuan Raja Ryukyu telah menghantar ke mari seorang duta, 


seorang jurubahasa bernama Cheng Luoh,?83 dan lain-lainnya untuk 
berniaga, dan sesudah itu mereka pun pulang dengan selamatnya. Oleh sebab 
patik Laksamana adalah hamba kepada Seri Paduka Yang Dipertuan Raja 
Melaka, dan pada masa yang sama juga hamba kebawah Duli Yang Maha 
Mulia Raja negeri Ryukyu, maka orang itu dikirimkan pulang kepada duli 
tuanku berserta dengan surat untuk memohon ihsan tuanku supaya dapat 


menganugerahkan sebilah pedang, sebuah perisai besi*$* dan sebuah pelana. 
Patik hamba Duli Yang Dipertuan yang sentiasa berada di sini akan terus 
selama-lamanya memberikan khidmat yang sepenuh hati pada setiap tahun 

kepada kapal-kapal dagang seri paduka tuanku sebagai membalas budi baik 
tuanku.?3” 


Satu lagi surat yang tarikhnya bersamaan 1481 M., tetapi haribulannya 
tidak dicatat, kecuali bulannya, iaitu “purnama kedua tahun ke-16 


Ch'eng Hua”,?30 menunjukkan juga ditulis oleh Laksamana atas nama 


Sultan “Alauddin Ri'ayat Syah. Surat ini walau bagaimanapun, lebih 
berupa warkah yang memuji kebesaran Raja Ryukyu sambil menyatakan 
ketibaan utusan dan jurubahasa yang membawa hadiah. Surat itu 
memaklumkan bahawa pedagang Ryukyu itu dibenarkan berniaga di 
Melaka tanpa sebarang gangguan. Mereka pun telah dianugerahkan 
minuman arak berwarna yang bermutu dan kemudiannya dibenarkan 
kembali ke negeri mereka. Bahawa surat-surat ini diakhiri dengan 
tandatangan “Laksamana” menunjukkan bahawa status jawatan 
Laksamana pada zaman itu adalah tinggi, kerana orang yang memegang 
jawatan itu telah diberikan kepercayaan menulis bagi pihak Raja Melaka. 

Namun demikian, terdapat sepucuk lagi surat daripada Sultan 
“Alauddin Ri'ayat Syah. Surat ini tidak menyatakan siapa penulisnya, 
tetapi dikirimkan bagi pihak sultan pada tarikh 16/2/ (iaitu purnama 
kedua tahun ke-16 Chi'eng-hua) bersamaan tahun 1480 M. Dalam surat 
tersebut Sultan “Alauddin juga menghadapkan surat kepada “Seri Paduka 
'ayahanda' Raja Ryukyu” dan menyatakan harapannya agar diterima 
dengan ikhlas beberapa barang hadiah yang dikirimkannya kepada Raja 
Ryukyu itu. Pada penghujung surat itu dinytakan bahawa ditulis bagi 
pihak raja, tetapi tidak dinyatakan daripada siapa. Penulis, seperti 
Kobata dan Matsuda menganggap surat ini telah ditulis oleh seorang 
Laksamana. Akan tetapi, saya fikir, ini tidak mungkin, sekalipun 
kelihatanya ditulis sebelum dikirim surat kedua yang menyebut 
“Laksamana” sebagai penulisnya. Alasan Kobata dan Matsuda ialah 
bahawa Laksamana ialah nenda Sultan “Alauddin kerana bondanya 
kononnya ialah anak Laksamana. Maklumat ini diperoleh daripada 
sumber Portugis yang menyebut Sultan Mansur Syah memperisterikan 
anak seorang Laksamana (Birch 1880: 83). Akan tetapi, menurut teks 
Sulalat Ws-Salatin isteri pertama Sultan Mansur Syah ialah anak Seri Nara 
Adiraja yang bernama Tun Putih Nur Polam (sicl; isterinya yang kedua 
(yang bukan gundik) ialah Puteri Unang Seri dari Pahang yang 
beranakkan Raja Ahmad dan Raja Muhammad. Walaupun tidak 
dinyatakan siapa ibu Raja Husin yang kemudiannya bergelar Sultan 
“Alauddin Ri'ayat Syah, ada kemungkinannya dia anak Tun Putih Nur 

Polam (sic| atau cucu Seri Nara Adiraja; atau mungkin pula dia cucu 
Laksamana yang namanya dirahsiakan jika sumber Afongso 
Dalboquerque dapat dipercayai (lihat Kobata dan Matsuda 1969: 119, 
nota 36). 

Oleh sebab nama penulisnya tidak disebutkan lantaran mematuhi 
pantangan, besar kemungkinannya surat tahun 1480 pertama yang ditulis 
atas nama “Alauddin itu telah dibuat oleh Bendahara Paduka Raja dan 
bukannya Laksamana kerana menurut hierarkinya Bendahara Paduka 
Rajalah pembesar yang terkanan selepas raja. Surat ini sangat menarik 
kerana menyingkap maklumat yang terselindung tentang Raja Melaka 
waktu surat itu dikirimkan. Dalam surat itu, Sultan “Alauddin 
menyatakan kepada Raja Ryukyu yang dipanggilnya “ayahanda” bahawa 


dia naik takhta pada usia yang sangat mentah, iaitu enam tahun.?$” 


Walaupun seperti yang telah dijelaskan bahawa nama sebenar 
Laksamana Melaka tidak mungkin diketahui, penulis seperti Kobata dan 
Matsuda, dan terakhir John Miksic (2012) masih mengandaikan nama 
Laksamana dalam dokumen Ryukyu itu ialah Hang Tuah (sicl. Pandangan 
mereka, walau bagaimanapun, hanyalah agak-agakan kerana mereka 
dipengaruhi oleh kisah fiksyen dalam naskhah Sejarah Melayu dan juga 
terutamanya, epik fiksyen sejarah Hikayat Hang Tuah yang menyebutkan 
Hang Tuah (sic| sebagai nama orang yang berpangkat Laksamana. Namun 
begitu, sehingga kini, tiada apa-apa bukti yang menunjukkan bahawa 
nama Laksamana yang hidup pada zaman Sultan Mansur Syah dan 
“Alauddin Ri'ayat Syah itu dinyatakan. Bahawa pantangan menyebut 
nama Laksamana itu memang berlaku jelas tidak boleh disanggah. 
Sesiapa pun yang mengatakan namanya ialah Hang Tuah (|sicl| jelas 
tersilap. Kendatipun demikian, seperti yang telah disebut di atas, 
Laksamana ialah jawatan yang benar-benar wujud dalam hierarki 
pemerintahan kesultanan Melaka dari abad ke-15 hingga ke-16. Oleh 
sebab itu, kewujudan seorang yang bergelar “Laksamana” seperti yang 
dilakarkan dalam Sejarah Melayu memang boleh diakui dan bahkan, 
dapat dibuktikan ketulenannya berdasarkan sumber lain daripada 
Sejarah Melayu. Akan tetapi, oleh sebab kepercayaan orang Melayu 
kepada “semangat” masih kuat dianuti pada ketika Sejarah Melayu itu 
ditulis, maka pengarang, lantaran berpegang kepada pantangan 
memberikan nama orang besar-besar Melaka yang diketahuinya telah 
tidak memberikan nama Laksamana. Sebaliknya pula, nama samaran 
yang bersifat generik, seperti “Hang Tuha” atau “Hang Toh” telah 

diciptakan untuk watak mitos yang dikaitkan dengan rombongan Sultan 
Mansur Syah melawat Majapahit dan kisah pertikaman Hang Tuha 
dengan Hang Kesturi. 

Bahawa jawatan Laksamana itu memang wujud pun disebutkan oleh 
sumber Portugis. Pada masa pemerintahan Sultan Mahmud, sekitar 
tahun 1490, apabila Siam cuba menyerang Melaka dengan menghantar 
angkatan lautnya yang terdiri daripada 100 buah kapal layar, Laksamana 
Melaka, menurut sumber itu, telah dihantar untuk menghalang 
kemaraan angkatan laut Siam itu di tempat yang bernama Pulau 


Pisang, $8 dan dia berjaya menumpaskan angkatan Siam. Namun begitu, 
kita pun tidak mungkin tahu nama sebenar Laksamana pada zaman itu. 
Selepas peristiwa itu tiadalah Siam datang menjarah lagi sampailah masa 
Portugis menduduki Melaka 22 tahun kemudian (Birch 1880(3): 81). 
Walaupun pandangan umum mengatakan Laksamana ialah sang 
penguasa di laut, berdasarkan peranannya, seperti yang dilakarkan oleh 
pengarang Sejarah Melayu, dia sebetulnya seorang panglima turus 
kesultanan Melaka, meskipun pertahanan laut Melaka juga terangkum 
dalam bidang tugasnya. Sebagai hulubalang besar, dia juga boleh 
berperanan sebagai wakil raja. Seperti yang telah disebutkan, 
kebolehannya sebagai utusan raja diceritakan dalam kisah ke-22 Sulalat 
u's-Salatin naskhah 1798. Menariknya, kisah Laksamana dihantar oleh 
Sultan “Alauddin Ri'ayat Syah (r. 1477 - 1481) mula-mula ke Pahang untuk 
menyelesaikan masalah Sultan Muhammad Syah yang mengingkari 
Melaka dengan bertindak membunuh Telanai Terengganu yang 
mengadap ke Melaka tanpa memberitahu Raja Pahang itu, dan 


kemudiannya ke siak?*$? untuk menegur rajanya, Sultan Ibrahim dengan 


keras kerana telah bertindak menghukum bunuh orang tanpa 
memberitahu kepada Melaka, ialah kejadian yang memang masuk akal 


dan lantaran itu sangat mendekati kebenaran.””? Seyogia pula 
diingatkan, dalam beberapa kisah dalam Sejarah Melayu, iaitu seperti 


kisah ke-15 (Laksamana berlawan dengan Semerluki),??! kisah ke-18 
(peristiwa Raja Pasai, Sultan Zainal Abidin kehilangan takhta),* 92 kisah 
ke-20 (Melaka menyerang Haru),??3 kisah ke-21 (perkara pembunuhan 
Telanai Terengganu),? 24 dan kisah ke-23 (hasrat Raja Melaka meminang 


Puteri Gunung Ledang), ?? nama Laksamana memang tiada disebutkan. 
Akan tetapi, walaupun nama Laksamana tidak diketahui, peranan orang 

yang memegang jawatan Laksamana itu tetap penting dalam sejarah 
kesultanan Melaka. 

Bukti sahih bahawa Laksamana Melaka pun pernah mewakili Sutan 
“Alauddin Ri'ayat Syah untuk berutus surat dengan Raja Ryukyu pada 
sekitar tahun 1480 dan 1481, seperti yang dibincangkan di atas, 
menunjukkan betapa berwibawanya jawatan Laksamana itu seperti juga 
berwibawanyan Seri Bija Diraja yang diarahkan oleh Sultan Mansur Syah 
untuk pergi ke Pahang untuk merajakan Raja Muhammad sebagai Sultan 
Pahang seperti yang ceriterakan dalam Sejarah Melayu (Sulalat wWs-Salatin 
1798: f. cx: 2). Bagi sejarawan yang berminat kepada tatanegara 
kesultanan Melaka jawatan orang yang bergelar Laksamana atau Seri Bija 
Diraja, tentulah menarik perhatian kerana kedua-duanya merupakan 
hulubalang yang diberikan kepercayaan oleh raja yang menunjukkan 
hakikat bahawa dalam mewakili Sultan, wibawa itu tidak semestinya 
diletakkan pada Bendahara sahaja, yang biasanya ditugaskan atau 
diberikan kepercayaan untuk mewakili Raja Melaka dalam mengambil 
sesuatu tindakan diraja. Hal ini juga tampak jelas dalam peranan 
Laksamana menjalinkan hubungan dengan Raja Ryukyu itu. 


Usia Laksamana 


Bahawa Laksamana Melaka, yang menurut Sejarah Melayu telah 
berkhidmat sejak Mansur Syah menjadi sultan (1458/59 - 1477) hingga ke 
masa pemerintahan Mahmud Syah (1481 - 1511) dapat dianggap sebagai 
fakta sejarah yang boleh dibuktikan. Afonso Dalboquerque dalam ulasan 
yang dibuatnya selepas penaklukan Melaka pun ada menyebut seorang 
yang bergelar “Lassamane” yang melarikan diri ke Singapura dan tinggal 
di pulau itu lantaran menyangka Raja Melaka telah hilang selepas 
kejatuhan Melaka. Afonso Dalboquerque menggambarkan Laksamana itu 
sebagai seorang yang “berusia 80 tahun, seorang soldadu yang kawakan, 
memiliki nama yang baik dan sangat berpengetahuan” (Birch 1880(3): 
90). Namun demikian, jika anggaran Dalboquerque tentang usia 


Laksamana itu sudah 80 tahun pada tahun 1511,??* maka ini 
bermaknalah pada tahun 1490, ketika Laksamana Melaka itu mengusir 
angkatan Siam (seperti yang disebutkan oleh sumber Portugis yang 
sama), dia sudah pun berusia sekurang-kurangnya 70 tahun, suatu 
kemungkinan yang sangat diragukan. Lagipun, harus ditanyakan: 
Bolehkah seorang lelaki Melayu berpangkat Laksamana pada zaman 
kejatuhan Melaka di tangan Portugis itu mencecah usia sampai 80 tahun? 

Kendati demikian, seandainya apa yang didakwa oleh Afonso 
Dalboquerque itu betul, maka hal itu pastilah sesuatu yang luar biasa 
bagi orang Melayu yang usianya boleh menjangkau 80 tahun pada zaman 
abad ke-16. 

Berdasarkan makumat daripada sumber Portugis itu, John Miksic pun 
mengagak usia Laksamana Melaka ketika Portugis mula-mula tiba di 
Melaka pada tahun 1509 itu ialah 80-an, dan lantas dia membuat 


spekulasi bahawa laksamana itu lahir kira-kira pada tahun 1425,” 


Selanjutnya, Miksic juga menduga pada tahun 1481 ketika dia menulis 
surat kepada Raja Ryukyu itu Laksamana itu pastilah sudah berusia 56 


tahun.*??S Telahan Miksic ini agak munasabah juga - kecuali apabila 
dihitung usia Laksamana itu menjelang tahun 1490. Jika hitungan dibuat, 
maka berertilah ketika Laksamana Melaka itu menghalang tentera Siam 
di Pulau Pisang pada tahun 1490 itu dia pastilah telah mencapai usia kira- 
kira 65 tahun, bahkan mungkin lebih tua daripada itu jika berdasarkan 
agakan Dalboquerque. Usia yang selanjut itu tentulah tidak munasabah 
bagi hulubalang yang pergi berperang. 

Tidaklah mustahil jika usia Laksamana itu pada tahun 1490 lebih muda 
lagi, barangkali dalam lingkungan 60 tahun sahaja. Jika demikian, lebih 
masuk akal jika tarikh kelahiran Laksamana itu diletakkan sekitar tahun 
1430, iaitu pada zaman pemerintahan Seri Maharaja atau Sultan 
Muhammad Syah (r. 1423/24 - 1444/45), dan peristiwa pelanggaran Siam 
di Pulau Pisang itu berlaku ketika Laksamana itu mencecah usia yang 
tidak terlalu tua. Ini juga bererti tatkala Laksamana itu berhubung 
dengan Raja Ryukyu bagi pihak Sultan “Alauddin Ra'ayat Syah, dia 
haruslah telah berusia 51 tahun, satu usia yang masuk akal juga. Secara 
tidak langsung, dapat pula dianggarkan usianya pada tahun 1460 ketika 
dia menjadi Laksamana, Sultan Mansur Syah, iaitu sekitar 30 tahun. 

Kendati demikian, walau apa pun cara dibuat untuk mengagak usia 
Laksamana yang namanya disembunyikan itu, persoalan tarikh 
kematiannya masih tetap wujud kerana Sejarah Melayu menyatakan dia 
meninggal dunia lama sebelum kejatuhan Melaka. Dalam kisah ke-24, 
Sulalat Ws-Salatin (1798: f. clv),, pengarangnya dengan jelas menulis: 
“Maka Laksamana Hang Tuha pun matilah. Maka Khoja Husinlah |sic, 
Hasan| jadi Laksamana menggantikan mentuanya”. Kematian yang 
disebutkan oleh pengarang Sejarah Melayu itu berlaku memang sebelum 
kedatangan Portugis ke Melaka. Walaupun nama Hang Tuha yang 
disebutkan, tetapi secara berkias, pengarang juga merujuk kepada 

Laksamana yang benar-benar wujud. Walaupun penaksiran usia yang 
dibuat oleh Portugis itu hanya spekulatif sifatnya, iaitu bahawa 
Laksamana Melaka itu sudah gaek pada ketika Portugis baru menakluki 
Melaka, dan telahan ini seolah-olah menandakan bahawa Laksamana 
yang sebenarnya itu belum lagi meninggal dunia, penaksiran spekulatif 
itu tidak dapat memastikan secara sah, sama ada Laksamana yang 
dinyatakan oleh Afonso Dalboquerque itu benar-benar Laksamana yang 
lahir pada zaman pemerintahan Sultan Muhammad Syah. Oleh hal yang 
demikian, tidaklah pula mustahil jika Laksamana yang hidup pada zaman 
Sultan Mansur Syah dan Sultan “Alauddin itu pun telah meninggal dunia 
pada masa pemerintahan Sultan Mahmud Syah, iaitu sekitar tahun 1490- 
an, dan namanya pun tidak diketahui. Oleh sebab itu, jika memang 
Laksamana itu tiada lagi wujud menjelang kedatangan Portugis ke 
Melaka, maka pastilah dia telah digantikan oleh orang lain, seperti yang 
disebutkan dalam Sejarah Melayu; tetapi Laksamana itu tidaklah 
semasyhur Laksamana pada zaman Sultan Mansur Syah dan Sultan 
“Alauddin Ri'ayat Syah. Dia dianggap seorang yang lemah oleh pengarang 
Sejarah Melayu dan kemungkinan besarnya juga usianya ketika diangkat 
menjadi Laksamana sudah sangat lanjut. 

Namun begitu, walau apapun spekulasi yang dibuat, menurut tulisan 
yang disebut “ulasan Afonso Dalboquerque” itu, tidak berapa lama 
selepas tentera Portugis menduduki Melaka, Laksamana itu dilaporkan 
telah turun ke Sungai Muar dan menghantar permohonan untuk 
mendapatkan jaminan suaka atau pelindung serta menyatakan 
keinginannya untuk kembali ke Melaka dan memberikan khidmat 
kepada raja Portugal. Akan tetapi, meskipun Afonso Dalboquerque telah 
memberikannya surat jaminan pelindung yang dipintanya itu, dia tidak 
pula jadi pulang ke Melaka. Dalboquerque mengesyaki Laksamana itu 
tidak jadi berbuat demikian kerana ada orang Melaka yang telah menulis 
surat kepadanya bagi menghalangi dia daripada kembali ke Melaka 
lantaran (menurut sumber Portugis itu), mereka mempunyai 
kepentingan peribadi yang diharapkan daripada Afonso Dalboquerque. 
Menurut Dalboquerque, mereka itu pun bimbang jika Laksamana “yang 
mempunyai kebolehan yang luar biasa” itu akan dipergunakan oleh 
Portugis dalam mengurus pentadbiran negeri Melaka (Birch 1880(3): 90). 
Namun, suatu hal yang perlu diwaspadai ialah bahawa tanggapan orang 
Eropah terhadap usia orang Asia, khusunya Melayu, tidak selalunya 
betul; ada kecenderungan bagi mereka untuk meletakkan usia yang lebih 

lanjut bagi orang Asia. Malahan, menurut sumber Portugis itu juga orang 
tua itu masih lagi berwibawa untuk menasihatkan dua buah kapal dagang 
dari Ryukyu yang singgah di perairan Singapura sebelum ke Melaka, agar 
berlabuh terlebih dahulu di Singapura sementara menaksir keadaan di 
pelabuhan yang telah jatuh ke tangan Portugis itu (Kobata dan Matsuda 
1969: 126). 


Penutup 


Pendapat yang dipegang sehingga kini bahawa Hang Tuah (sic, Hang 
Tuha| ialah nama pahlawan Melayu yang gemilang ternyata silap kerana 
bukan sahaja ejaan Jawi untuk kata “Tuha” telah tidak dibaca dengan 
betul, tetapi yang menyebabkan dakwaan itu lebih mustahil lagi bagi 
sesiapa pun pada zaman sekarang untuk mengetahui nama Laksamana 
Melaka kerana pengarang Sejarah Melayu sangat mematuhi adat pantang 
larang dalam penyebutan nama pembesar. Nama Tuha pun sebenarnya 
hanyalah satu nama gelar. Mitos Laksamana Hang Tuha dengan 
petualanganya pun hanyalah sebuah kisah mitos yang telah dicipta oleh 
pengarang Sejarah Melayu dengan maksud untuk menyembunyikan nama 
sebenar hulubalang yang berjawatan Laksamana, dan untuk pengarang 
mereka sebuah cerita yang disisipkan dalam cerita yang utama tentang 
Raja-raja Melaka. Oleh yang demikian, tidak akan mungkin sesiapa pun 
mengetahui nama sebenar Laksamana Melaka semata-mata kerana 
pantangan yang wujud dalam masyarakat Melayu zaman dahulu 
menyebut nama seorang orang besar, seperti Laksamana itu. 

Hingga kini, apabila orang berbicara tentang wira Melayu Hang Tuha, 
mereka berbicara secara emosional tanpa menggunakan logik, 
memikirkan kemunasabahan cerita dan tanpa penakkulan minda yang 
tajam. Mereka juga tampaknya terkeliru memahami perbezaan antara 
apa yang disebutkan sejarah dengan apa yang dinamakan kesusasteraan. 
Oleh sebab itu, tidaklah menghairankan jika mereka pun gagal dalam 
mentafsirkan Hang Tuha sebagai watak sastera dan bahawa bukannya 
tokoh sejarah. Dalam percubaan memahami sejarah wira Melayu pada 
zaman kesultanan Melaka, haruslah disedari bahawa yang dapat 
menepati makna wira itu ternyatalah bukannya Hang Tuha atau Hang 
Toh - apatah lagi Hang Tuah - tetapi Laksamana, yang nama sebenarnya 
tidak diketahui, seperti orang tidak pernah mengetahui nama sebenar 
Seri Bija Adiraja. Apabila Laksamana Hang Tuha dikatakan telah mati 
dalam Sejarah Melayu, dan dia digantikan oleh Laksamana Khoja Hasan 

yang juga nama yang dimitoskan, dan terakhirnya pula Laksamana 
dikatakan bernama Hang Nadim, maka dengan penuh kehalusan dan 
misterinya pengarang Sejarah Melayu itu cuba menyembunyikan nama 
sebenar orang yang berjawatan Laksamana itu sampai ke akhir 
pemerintahan Raja Melaka kerana nama itu adalah rahsia. Apabila 
Laksamana Hang Nadim disebutkan, nama itu hanyalah satu penampilan 
metafora oleh pengarang Sejarah Melayu yang kreatif kerana perkataan 
“nadim” dalam bahasa Arab bererti sahabat karib atau orang 
kepercayaan, atau teman yang rapat - yakni cocok dengan sifat 
Laksamana yang menjadi penakawan atau “penghulun” yang setia 
kepada raja - persis menggambarkan watak “Lakshmana” dalam Hikayat 


Seri Rama dalam tradisi Ramayana. 

318 Winstedt dan van der Tuuklah antara sarjana yang mula-mula menyerlahkan 
pengaruh cerita Panji terhadap karya klasik Melayu, termasuk Sejarah Melayu dan 
Hikayat Hang Tuah (sic)|. Lihat Winstedt (1977: 53 - 69). 

319 Lihat Bab VII yang berikut. 

320 Terjemahan bebas. Lihat http://biography.yourdictionary.com/leopold-von-ranke. 

321 Dua versi kuno Hikayat Seri Rama yang diketahui ialah naskhah yang disimpan di 
perpustakaan Bodleian, Universiti Oxford yang diterbitkan oleh W. G. Shellabear pada 
tahun 1915 (285 hlm.) dan naskhah yang yang dikaji oleh Roorda van Eysinga dan 
diterbitkan pada tahun 1843. Naskhah di perpustakaan Bodleian itu diserahkan oleh 
Archbishop Laud pada tahun 1633, manakala versi yang diresensi oleh van Eysinga 
itu diterbitkan semula di Betawi oleh Balai Pustaka pada tahun 1938 (256 hlm.). 

322 Menurut Siti Hawa Salleh, yang menyetujui tarikh yang disarankan oleh Sutrisno 
(1983: 67), seperti yang dipetik Kratz (2000), HHT mungkin telah ditulis antara 1676 - 
1700 (Siti Hawa Salleh 2012: 22). 

323 Bahasa Jawa Kuno (juga disebut bahasa Kawi) telah melalui perkembangan 
berabad-abad lamanya, seperti terbukti dengan penemuan batu bersurat yang 
bertarikh 804 M. di Sukabumi. Bahasa ini menjadi bahasa kesusasteraan hingga abad 
ke-15 (Zoetmulder 1983. 3-5). 

324 Menurut Poerbatjaraka dan Tardjan Hadidjaja, bahasa Jawa Kuno yang menjadi 
bahasa sastera untuk naskhah, seperti Ramayana, Arjunawiwaha, Bharatayuddha dan 
lain-lain seumpamanya, hanya bertahan hingga waktu Singhasari didirikan. Selepas 
itu, orang Jawa menggunakan bahasa Jawa Tengahan. Bahasa ini berkembang pada 
zaman Majapahit dan menjadi bahasa awam. Akan tetapi, bahasa Jawa Kuno, walau 
bagaimanapun, masih digunakan untuk menghasilkan kitab-kitab (lihat 
Poerbatjaraka dan Tardjan Hadidjaja 1957: 72-73). 

325 Kata “lukaiwa” atau “lukewa” berasal daripada kata dalam bahasa Jawa Kuno luke 
atau lukai. Kata ini dieja 1/k/y/w (| *S | oleh pengarang Sejarah Melayu. Lihat Sulalat 
Ws-Salatin (1798: f. 168: 2), iaitu kisah Laksamana (Khoja Hasan| membunuh Tun 
Perpatih Hitam dengan pedang lukaiwa dalam kisah ke-27). Shellabear dalam kisah 
ke-31 (1957: 199-200) menulisnya “Lakiwa”. 

326 Po Dharma et. al. (1998: 129 (teks), para 128). 

327 Dalam semua versi tua HHT ejaan Jawi yang digunakan ialah | *£4 , t/w/hl, tetapi 
versi atau salinan yang lebih baharu mengeja nama ini sebagai | “*“ , t/w/a/h |. 
Lihat misalnya, Hikayat Hang Tuah (sic| terbitan Djambatan/Gunung Agung, Djakarta, 
1960. Dalam naskhah HHT yang kononnya ditulis oleh “Tun Kola” iaitu naskhah yang 
kini tersimpan di Perpustakaan Negara, ejaan Jawi | *” | (t/w/a/h) digunakan pada 
halaman pertama, tetapi di tempat-tempat lain ejaannya t/w/h. Berdasarkan ejaan 
beberapa perkataan dalam teks, saya yakin naskhah ini telah disalin pada awal abad 
ke-20. 

328 Siti Hawa Salleh (2012: 396) jelas tersilap apabila membaca kata “tuan” sebagai 
“tuah” dalam ayat: “Maka Tuan Syekh itu pun terlalu sukacita seraya berkata, 
“Sungguhlah tuahnya anak kepada aku'.” Bandingkan dengan bacaan yang betul oleh 
Kassim Ahmad (1964: 308). Lihat juga Manuscript 23 HHT, naskhah yang tersimpan di 
Perpustakaan Universiti Malaya (t.t.: folio 240) yang menyebut, “Sungguhlah tuan 
anak kepada aku.” 

329 Lihat Skeat (1967 (1900): 579). Semangat boleh hadir di dalam tubuh manusia, 
haiwan, sayur-mayur, galian, dan apa-apa sahaja benda, termasuk bukit dan gunung, 
sungai, laut dan benda-benda lain yang keras dan cair. Semangat boleh dipengaruhi, 
dipujuk, dan ditangkap, ditundukkan oleh orang yang mempunyai kuasa magik, 
seperti pawang. 

330 Tabu ialah istilah Polinesia yang membawa makna ajaran (precept) negatif, iaitu 
bertentangan dengan ajaran positif, seperti mantera, jampi dan azimat (lihat Frazer 
1976 (1936)). Menurut Frazer, “doktrin tabu ialah penggunaan khusus apa yang 
disebut sympathetic magic. Masyarakat yang percaya kepada tabu menganggap tabu 
mengawal atau menyelaraskan jalannya alam semula jadi yang tidak dapat 
ditentukan oleh kehendak manusia”. Penganut doktrin tabu percaya jika orang 
bertindak dengan cara yang tertentu, maka sesuatu malapetaka akan berlaku (Gaster 
1964: 46-47). 

331 Seyogia diingati, nama asal Sultan Muzafar Syah ialah Raja Kasim. Demikian juga 
nama asal Sultan Mansur Syah ialah Raja Abdullah dan nama Sultan “Alauddin Ri'ayat 
Syah sebelum dia menjadi raja ialah Raja Husin. Walau bagaimanapun, satu 
kekecualian yang terdapat ialah pada nama Raja Muhammad anak Sultan Mansur 
Syah yang “dibuang' ke Pahang lantaran dianggap tidak layak menjadi raja Melaka. 
Dia telah dirajakan oleh Seri Bija Diraja atas arahan Sultan Mansur Syah sebagai 
Sultan Muhammad Syah. Pengekalan namanya (walaupun dengan tambahan gelar 
Syah) barangkali kerana namanya sama dengan nama Nabi dan ia membawa erti 
“yang terpuji”. Juga dalam Sejarah Melayu didapati pada tempat-tempat tertentu nama 
raja yang telah mangkat disebut marhum, seperti “Marhum yang mangkat di Aceh” 
(Sulalat Ws-Salatin 1798: f. iii) atau “Marhum Kampar” Raffles MS. No. 18 (kisah ke- 
28). Yang pertama merujuk kepada Sultan “Alauddin Ri'ayat Syah Johor yang 
kononnya mangkat di Aceh, dan yang kedua merujuk kepada Sultan Mahmud Syah 
yang mangkat di Kampar. Tentang penggunaan Marhum” lihat Skeat (1967: 35-36). 

332 Terjemahan bebas saya daripada petikan yang dibuat oleh Gary F. Simons (1982: 
161). 

333 Di Tahiti pan menurut Frazer, sebarang kata yang hampir menyerupai nama asal 
raja yang naik takhta, termasuk bunyi sebutan nama raja itu, akan terpaksa diubah. 

334 M€esa dalam bahasa Kawi bererti kambing jantan (Zoetmulder 2000(1): 667 dan 
Mardiwarsito 1981: 349). M€esa (bukan Misa) daripada Sanskrit Mesha adalah 
melambangkan bintang rasi zodiak yang pertama. 

335 Untuk menyatakan kebahagiaan (menurut ertinya sekarang ini) istilah yang 
digunakan dalam Sejarah Melayu dan HHT serta Hikayat Seri Rama ialah “sukacita”. 

336 Sungguh ironik apabila Francois Valentijn (1666-1727), yang menerbitkan karya 
besarnya, Oud en Nieuw Oost-Indien pada tahun 1724, menamakan naskhah Melayu 
dalam simpanannya itu “Kitab Hantoea” (Teuku Iskandar 1996: 292-293). 

337 Berpengalaman lantaran sangat tua. 

338 Lihat de Casparis (1956: 33 dan 43 - 44). Cf. Bambang Utomo dan Nik Hassan 
Shuhaimi (2009: 23). 

339 Kata yang digelapkan adalah disengajakan demi penegasan. 

340 Ayat ini terdapat dalam satu episod Sejarah Melayu yang mengisahkan betapa 
Bendahara Melaka berasa tertekan apabila pertempuran orang Melaka dengan Pasai 
memperlihatkan kebuntuan. Kukulu dalam bahasa Sunda bererti yang pertama, 
manakala priya ialah kata Kawi yang bermakna orang yang dicintai, atau kekasih. 
Kata ambah-ambahan berasal daripada kata kambahan yang dalam bahasa Kawi 
membawa erti menyerbu atau menyerang secara besar-besaran (lihat Hardjadibrata 
2003: 453; lihat juga Zoetmulder (2000(1): 29 dan 865). 

341 Menurut ahli arkeologi Profesor Nik Hassan Shuhaimi, istilah Hang mengandungi 
erti seseorang yang ahli, pandai atau tukang. Komuniksai peribadi dengannya. 

342 Lihat Schnitger (1937: 31-32). 

343 Juga disebut Po, seperti dalam kata “Po Awang”. 

344 Perkataan yang hurufnya digelapkan memang saya sengajakan. 

345 Tentang penyertaan Hang Tuha dalam rombongan Sultan Mansur Syah ke 
Majapahit lihat halaman-halaman yang di bawah. 

346 Pengarang Sejarah Melayu walau bagaimanapun, menyebutkan Hang Tuha 
meninggal dunia sesudah kisah kembalinya Hang Nadim dari Selan. Kononnya 
Laksamana ini telah digantikan oleh “menantunya”, Laksamana Khoja Hasan. Lihat 
Sulalat Ws-Salatin (1798: f. clv dan clxvii:2). Tentang mengapa dia diberikan nama 
“Khoja” oleh pengarang Sejarah Melayu lihat hujah yang di bawah. 

347 Gelar “Adiraja” kadang-kadang diringkas menjadi “Diraja” sahaja. 

348 “Khoja” adalah dari kata Parsi khwaja yang berupa gelar seseorang yang mulanya 
dipakai di India atau di Asia Barat. Gelar khwaja sama dengan “Encik”, Tuan” atau 
“Tuan Besar”. Tetapi penggunaan nama gelar Laksamana Khoja Hasan mempunyai 
erti dan maksud yang lain bagi pengarang Sejarah Melayu. Hal ini akan dibincangkan 
di bawah. 

349 Lihat perbincangan tentang pekara ini di bawah. 

350 Seperti dieja dalam “Hikayat Naya Kusuma” (1700 (?)|: 7). Lihat British Library MS 
12391. Juga dieja Jerudeha, **s* dalam versi HCWP C2, tahun 1787 simpanan British 
Library. Kata juru dyah dalam bahasa Jawa Kuno bererti pemimpin biduanda atau 
pemimpin pengiring raja (lihat Zoetmulder 2000(1): 431) 

351 Lihat Noriah Mohamed (1992: 4). 

352 Prasandha dalam bahasa Kawi bererti sanggup, sesuai, atau muafakat (lihat 
Prawiroatmodjo 1980: 606). 

353 Akan dibincangkan lagi di bawah. 

354 Majapahit wujud antara tahun 1293 dan 1520. 

355 Tentang bahasa Jawa Tengahan lihat Poerbatjaraka dan Tardjan Hadidjaja (1957: 
72-73). 

356 Naskhah Panji Kuda Semirang yang disimpan di dalam koleksi Cohen Stuart itu 
adalah berupa sebuah salinan yang dibuat pada tahun 1832. Ada beberapa lagi 
naskhah cerita Panji yang tua usianya; antaranya ialah Hikayat Cekel Waneng Pati dan 
salinan yang ada di British Library bertarikh 1787. Satu lagi naskhah yang tersimpan 
di perpustakaan yang sama ialah Hikayat Naya Kusuma yang mungkin disalin antara 
awal abad ke-18 dan abad ke-19. 

357 Angka lima melambangkan kekebalan dan mempunyai banyak tenaga-kuasa 
kerohanian. Lima ialah angka bagi elemen dalam kosmologi Hindu, iaitu tanah, air, 
api, udara, dan ether (ruang angkasa). Kosmos dan semua makhluk mengandungi 
lima elemen ini. Angka lima juga melambangkan lima deria yang dimiliki manusia. 
Dalam budaya Melayu pun angka lima ialah angka yang menentukan benda yang 
harus ada dalam upacara magis, dan ritual pengubatan. Dalam kalangan masyarakat 
Islam ada kepercayaan terhadap amalan membuat tangkal azimat, seperti yang 
terdapat pada amalan Syiah, iaitu apa yang disebut “Tangan Fatimah” yang 
melambangkan panjtan |pancatan?)| yakni “lima orang” - Nabi Muhammad, Fatimah, 
Ali, Hasan dan Husin. Dipercayai, sebagai azimat, tangan Fatimah ini akan 
mengelakkan mata syaitan. Untuk selanjutnya, lihat Annemarie Schimmel (1993: 
113-120). 

358 Menurut Hikayat Pandawa Lima, seperti yang ditransliterasi oleh Khalid Hussain 
(1964: 2 - 4). 

359 Ibid. 

360 Ibid. 

361 Konsep ini merujuk kepada pahlawan yang hebat. Menurut mitologi Hindu ini 
terdapat tujuh, delapan atau sembilan makhluk perkasa ternama yang hidup kekal 
abadi di bumi sepanjang tempoh Kali Yuga Hindu. Kemungkinan besar pengarang 
Sejarah Melayu telah mendapat konsep “ciranjiwin” daripada tradisi Ramayana dan 
Mahabharata serta cerita Panji. Lihat “Wikipedia bahasa Indonesia, ensiklopedia bebas. 
Lihat juga (https://id.wikipedia.org/wiki/Ciranjiwin) dan “Chiranjivis or Nine 
Immortals of Hindu Myhology” 
(http:/ /archive.org/stream/Index 20130623 1440/index djvu.txt). Cf. The Free 
Encyclopedia (https://en.wikipedia.org/wiki/Chiranjivi). Kesemuanya diakses pada 31 
Julai 2015.. 

362 Singaravelu (1990: 227-239, dan 1993: 74-75 dan 1). 

363 Wajar juga dinyatakan, ketika Hang Tuha memekis dengan berkata, “Laksamanalah 
pencabarnya,” secara tidak langsung, menunjukkan bahawa orang lain yang bergelar 
“Laksamana” memang telah ada pada waktu kejadian itu. 

364 Bajing atau Bajeng pada zaman sekarang ialah sebuah kecamatan di Kabupaten 
Gowa yang berada di provinsi Sulawesi Selatan. Menurut Frangois Valentijn pada 
abad ke-17 dan ke-18 wilayah ini masih diperintah oleh raja. 

365 Jika menurut versi Sejarah Melayu tersebut, ketika anak belasan tahun itu 
mengadap Sultan Mansur Syah selepas dia tiba di Melaka dari Makasar, dia pun telah 
diberikan gelar “Laksamana”. Lihat M.S. Orient. No. 1706 (298) University of Leiden. 

Menurut Hikayat Hang Tuah pula wira itu telah dinamakan “Laksamana” oleh betara 
Majapahit selepas dia berjaya membunuh Tameng Sari (Siti Hawa 2012: 197). Dalam 
satu episod lain dalam hikayat itu gelar “Laksamana” telah diberikan oleh Sultan 
Mansur Syah apabila hulubalang Melaka itu berjaya membawa Tun Teja ke istana 
untuk dijadikan isteri oleh sultan (Siti Hawa 2012: 283). 

366 Mampuh dalam bahasa Sunda bererti kuat, mampu atau berkebolehan untuk 
menandingi, atau menyamai, atau berpengaruh (lihat Budi Rahayu 1996: 642 dan 
Hardjadibrata 2003: 519). Cf. Wilkinson (1959: 734). Mampawah berasal daripada kata 
“mempauh” yang bererti “mempelam pauh”. 

367 Lihat M.S. Orient No. 1706 (298), Perpustakaan University of Leiden. Juga M.S. 
Orient No. 1736 Leiden. Cf. Co. Or. 1026. Dalam semua manuskrip ini Hang Tuha 
dikatakan anak Raja Bajung ( E** ) (sic, Bajingl. Dalam manuskrip terakhir, Hang 
Tuha bertikam dengan Hang Jebat. 

368 Lakshmana sendiri pun, menurut kepercayaan Hindu, memiliki satu perlapan 
kesucian dewa Vishnu dalam tubuhnya (lihat Dowson 1957: 175). 

369 Lihat The Commentaries of the Great Afonso Dalboquerque, Second Viceroy of India (Birch, 
1880: 89). 

370 Masing-masing mewakili kaum tertentu, seperti Cina, Jawa, Khambhat atau 
Kambayat dari Gujerat dan Benggala. 

371 Lihat Benjamin Khan (1983: 64 - 65). 

372 Namun begitu, ada juga versi HHT yang menamakan sahabat yang dibunuh itu ialah 
Hang Kesturi (Siti Hawa 2012: 8), dan versi Sejarah Melayu pun ada yang menyebut 
Hang Tuha membunuh Hang Jebat. Lihat misalnya, M.S. Orient. 1706 (University of 
Leiden). 

373 Nama ini diadaptasi daripada nama Betara Naya Kusuma, iaitu raja yang turun 
bersama-sama isterinya dari kayangan ke tanah Jawa untuk mendirikan kerajaan 
(Hikayat Naya Kusuma t.t.: 2). Namun begitu, dalam Hikayat Carang Kulina Raden Galuh 
Bali juga bernama Raden Galuh Cendera Kusuma (HCK 1994: 3). 

374 Lihat isi kandungan dan terjemahan batu bersurat Kota Kapur (686 M.), batu 
bersurat Telaga Batu (abad ketujuh) dan batu bersurat Palas Pasemah (abad ketujuh) 
dalam Bambang dan Nik Hassan (2009: 19-20, 22-26, 29-30) dan de Casparis (1956: 32- 
36, 37-46). 

375 Tentang mengapa nama Hasan dan Husin menjadi pilihan pengarang Sejarah 
Melayu sampai kini belum dapat dijelaskan. Seyogia diingati dua nama ini adalah 
nama yang popular dalam kalangan orang Syiah. Nama Hasan (dan kadang-kadang 
Husin) digunakan oleh pengarang Sejarah Melayu tahun 1798 seperti dalam kisah ke- 
23 apabila menyatakan nama anak Bendahara Seri Maharaja. Akan nama Raja Husin 
pula, ia secara jelas digunakan buat pertama kalinya dalam kisah ke-19 (iaitu sebagai 
nama asal Sultan “Alauddin Ri'ayat Syah). Dalam kisah ke-22 pada masa 
pemerintahan Sultan Mahmud nama Hang Husin Jong disebut. Manakala dalam kisah 
ke-24, pengarang memberikan nama Patih Husin sebagai nama anak Patih Adam 
dengan Tun Manda. Dalam kisah ke-27 nama Tun Husin disebut sebagai anak Tun 
Perpatih Hitam yang dibunuh oleh Laksamana Khoja Hasan. Nama Khoja Hasan juga 
disebut buat pertama kalinya dalam kisah tersebut. Dalam kisah ke-28 nama Tun 
Hasan juga terdapat di Pasai. Dialah yang disuruh oleh raja Pasai untuk menjawab 
pertanyaan Tun Muhammad yang dihantar oleh Sultan Mahmud Syah bagi 

mendapatkan penjelasan tentang perbezaan pandangan antara ulama mawara'an 
nahar dan “alim Khurasan. Dalam kisah ke-29 nama Tun Hasan Temenggung disebut 
sebagai salah seorang daripada empat orang pembesar yang dibunuh atas perintah 
Sultan Mahmud. Nama-nama ini tidak mungkin nama sebenar para pembesar itu 
kerana pantangan menyebut nama itu masih berlaku ketika Sulalat u's-Salatin disalin 
dalam abad ke-17 dan 18. Oleh itu sangatlah menarik untuk merungkai persoalan 
mengapa nama Husin dan Hasan dipilih oleh pengarang Sejarah Melayu. 

376 Asal usul gelar “khoja” adalah bermula daripada panggilan untuk pengikut Syi'ah 
Ismaili Nizari Imam Islam Syah (1368-1423 M) di India. Walaupun ramai yang 
beraliran Syi'ah, ada juga anggota kaum khoja yang bermazhab Sunnah dan mereka 
ini memakai gelar Syekh. Selain menjadi saudagar, kaum khoja juga terkenal sebagai 
warak dan alim dan menjadi pendakwah Islam. Lihat 
(https:/ /en.wikipedia.org/wiki/Khoja); diakses pada 10 Disember 2015. 

377 Penggelapan kata khoja adalah disengajakan demi penegasan. 

378 Yakni melaporkan kepada sultan bahawa bendahara merancang untuk 
menderhaka. 

379 Dalam bahasa Benggali, kata khoja bererti seseorang yang mati pucuk atau lemah 
tenaga batin rujuk (http://bengalidictionary.in/meaning.php?id-6261&lang-Bengal); 
diakses pada 15 Julai 2015. 

380 Kepulauan Ryuku yang dalam bahasa Jepun disebut Ryakya-shoto (Pulau-pulau 
Nansei) ialah rantaian pulau gunung berapi Jepun yang merentang mengahala ke 
barat daya dari Kyushu hingga ke Taiwan. Pulau-pulau itu terdiri daripada Osumi, 
Tokara, Amami, Okinawa, dan Sakishima (yang terbahagi kepada Pulau Miyako dan 
Yaema, diikuti dengan Yonaguni, iaitu pulau yang berkedudukan paling selatan. 
Pulau yang terbesar ialah Okinawa. Tatanegara (politi) Kepulauan Okinawa telah 
disatukan sebagai kerajaan Ryukyu pada tahun 1429. 

381 Tarikh ini bersamaan dengan 11 April 1480. 

382 Raja Ryukyu yang memerintah pada masa surat ini dikirim ialah Shang Chen (1478- 
1526) (Hsu Yun-Tsiao 1968: 3). 

383 Tei Raku, menurut Kobata dan Matsuda (1969: 119). 

384 Terjemahan untuk armour boleh juga bermaksud baju besi. Namun begitu, menurut 
pembacaan Kobata dan Matsuda, barang yang dipinta selain pedang dan pelana ialah 
alat untuk membaiki busur panah. Kobata dan Matsuda (1969: 119, nota 40). 

385 Terjemahan bebas dengan berasaskan terjemahan bahasa Inggeris yang dibuat 
oleh Profesor Hsu-Yun-Tsiao dan juga Kobata dan Matsuda. Pada purnama ketiga 
(tanpa dinyatakan tarikh), pada tahun ke-16 pemerintahan Raja Ch'eng-Hua (1481) 
sekali lagi surat dari Melaka dikirim oleh “Laksamana” bagi mewakili Raja Melaka. 
Timbul pertanyaan di sini: Apakah mungkin sewaktu surat ini dikirim ke Ryukyu pada 
tahun 1481 itu Raja Melaka Sultan “Alauddin Ri'ayat Syah sudah tiada lagi? Wajar 
diperhatikan bahawa surat dalam tulisan Cina ini juga telah dikirim tanpa tarikh yang 
lengkap. 

386 Sejak tahun 1372 M. kerajaan Ryukyu menggunakan sistem kalendar Cina dengan 
tahunnya dinamakan dan dihitung menurut Maharaja China. Lihat The Commentaries 
of the Great Afonso Dalboquerque, Second Viceroy of India (Birch 1880: . xv, nota kaki). 

387 Tentang usia pemerintahan Sultan “Alauddin Ri'ayat Syah lihat Bab IV. 

388 Sebutan Portugis “Pisao” tentulah merujuk kepada “Pisang”. Akan tetapi, Pulau 
Pisang yang dimaksudkan tidak mungkin pulau yang berdekatan dengan Pontian 
Kecil, Johor, tetapi ialah tempat yang sekarang ini terletak di Kedah, iaitu kira-kira 
lapan kilometer dari Kubang Pasu. Pada abad ke-19 pun Pulau Pisang menjadi tempat 
pertempuran orang Kedah dengan Siam. Nama Pulau Pisang wujud pada abad ke-15 
seperti yang disebutkan dalam sumber berupa carta China, Wu pei chih (Wheatley 
1957: 120). 

389 Lihat kisah ke-21 naskhah Sulalat Ws- Salatin (1798: f. cxx:2 - f. cxxxi). 

390 Dalam kisah laksamana pergi ke Siak itu hanya sekali nama Hang Tuha (atau Hang 
Toh) disebutkan. Penggunaan nama “Tuha” itu pun adalah sebagai deskripsi untuk 
orang yang dilihat sebagai pemimpin. 

391 Sulalat Ws-Salatin (1798: £. cxii - f. cxii: 2). 

392 Ibid., (f. cxviii - f. cxxi: 2). 

393 Ibid., (f. cxxvi - f. cxxvii: 2). 

394 Ibid., (f. cxxviii - f. cxxx). 

395 Ibid., (f. cli-f. cll: 2). 

396 Afonso Dalboquerque meninggalkan Melaka bersama-sama kapal Flor-de-la-Mar 
(Kobata dan Matsuda 1969: 126). 

397 John Miksic melalui e-melnya kepada saya bertarikh 6 Mei 2015, walau 
bagaimanapun, tersilap mendakwa bahawa Laksamana inilah yang bernama Hang 
Tuah (sic). yang berusia 80-an tahun pada tahun 1509 (taksiran usia yang berbeza 
dengan petikan yang dibuatnya daripada sumber Dalboquerque) dan dia ialah orang 
yang sama dengan Laksamana yang menulis surat kepada Raja Ryukyu. Lihat Miksic 
(2013: 406). 

398 E-mel bertarikh 6 Mei 2015. 

Bab VII 


NOTA RINGKAS TENTANG MAKAM 
HANG TUAH (SIC) 


Bab sebelum ini telah pun menjelaskan bahawa Laksamana Hang Tuah 
(sic| itu adalah mitos sahaja. Orangnya tidak wujud dalam sejarah 
Malaysia. Namun demikian, nama ini pernah disensasikan apabila ada 
dalam kalangan orang Cina Malaysia yang mendakwa Hang Tuah (|sicl 
berbangsa Cina. Kita tidak perlu memanjangkan soal ini kerana terdapat 
banyak orang yang mencuba mereka-reka sejarah tanpa menyemak 
fakta; keadaan ini samalah halnya dengan orang yang bertegang merih 
menyatakan Hang Tuah itu wujud. Dakwaan seseorang bahawa “kisah 
perjalanan hidup Laksamana Hang Tuah (sic| dalam bentuk hikayat atau 
manuskrip ... (ialah warisan) yang turut diiktiraf dunia melalui UNESCO”, 
jelas menampakkan orang yang melahirkan kata ini telah tidak berkata 
benar, kerana Pertubuhan Pendidikan, Sains, dan Kebudayaan Bangsa- 
Bangsa Bersatu itu tidak pernah mendakwa sedemikian, atau 
menganggap ada “catatan sejarah” tentang “kisah perjalanan hidup Hang 


Tuah (sic)”.3?? Dongeng yang terdapat dalam hikayat atau manuskrip itu 
bukanlah catatan sejarah. 

Bahkan, ada pula yang mendakwa keris Tameng Sari itu pun memang 
benar-benar wujud. Yang membimbangkan kita apabila orang berkata 
sesuatu yang tidak benar dan mereka mengatakan dongeng dan tahyul 
itu sejarah ialah rasa keprihatinan kita terhadap pengaruh buruknya 
terhadap kumpulan dalam masyarakat sehubungan dengan salah tafsir 
sejarah dan usaha mencampuradukkannya dengan mitos. Hal ini boleh 
menimbulkan salah faham terhadap sejarah tanah air dan merosakkan 
pemikiran sejarah murid-murid di sekolah. Biarlah dongeng itu 
berfungsi sebagai alat penghibur sahaja dan bukan dianggap sejarah oleh 
para pelajar di Malaysia. 

Dalam bab terakhir ini kita cuba membincangkan satu lagi dongeng 
tempatan yang mendakwa bahawa telah ditemui kubur tokoh yang 
dimitoskan itu di Tanjung Keling Melaka pada sekitar tahun 1984/85. 

Barangkali atas perhitungan untuk mempromosi pelancongan di negeri 
Melaka sekarang ini, bukan sahaja kubur Hang Tuah (sicl| telah diuar- 
uarkan sebagai tarikan pelancong, tetapi kubur Hang Jebat dan Hang 
Kesturi pun kononnya telah dijumpai dan dipugar supaya menampilkan 
wajah “makam”. Siapa orang yang membuat dakwaan ini tidak pernah 
diberitahu secara rasmi. Juga tidak dinyatakan ialah atas dasar apakah 
kubur ciplakan itu dikatakan kubur Hang Jebat atau Hang Kesturi. Mana 
buktinya? Mungkin orang atau beberapa orang yang mendalangi projek 
pembohogan sejarah ini tidak sedar bahawa cara mereka mendakyahkan 
cerita tahyul ini agar dtingkatkan sehingga boleh dianggap “sejarah” 
boleh merosakkan cara berfikir masyarakat, khasnya anak-anak sekolah 
dan para peminat sejarah yang benar-benar ingin sangat mendekati 
sejarah tanah air, tetapi yang berasaskan kebenaran. Persoalan 
pembohongan sejarah menjadi bertambah rumit apabila ada kalangan 
yang melupakan prinsip kaedah sejarah bahawa sesuatu maklumat 
sejarah itu memerlukan verifikasi demi menjaga sifat kesahihannya dan 
kebenarannya. Sejarah juga memerlukan sumber yang sahih, yang asli 
sifatnya, dan bukan sumber yang berkemungkinan ditokok tambah 
penceritaannya. 

Dalam hal tentang Laksamana Hang Tuah (sic|, ada orang, bahkan yang 
bertaraf sarjana pun, mendakwa bahawa kewujudan Hang Tuah (sicl itu 
tidak boleh dipertikaikan kerana kononnya ada kuburnya di Tanjung 
Keling, Melaka. Orang yang mengutarakan pandangan ini berkata: Jika 
Hang Tuah (sic| tidak wujud masakan ada kuburnya? (Berita Harian, 23 
Oktober 2014). Akan tetapi, orang yang membuat dakwaan ini tidak 
pernah dapat membuktikan kesahihan dakwaannya bahawa sebuah 
kubur panjang (16.5 meter) di sebuah kampung di Tanjung Keling itu 
benar-benar kubur Hang Tuah (|sic)| (lihat Berita Harian (Singapura), 10 
Mac 1985). Cerita begini yang lebih bersifat dongeng telah menyebabkan 
seorang sejarawan tempatan senior melahirkan keraguannya bahkan 
sikap sinisnya terhadap dakwaan bahawa Hang Tuah (sic| itu wujud. 
Tanya sejarawan itu, “Jika wujud, apa buktinya?” (The Sun Daily, 18 
Januari 2012). Memang sukar bagi sejarawan yang berwibawa untuk 
menerima sesuatu yang dikhayalkan sebagai real, kerana sejarah 
menekankan sesuatu dakwaan mesti berdasarkan pembuktian. Oleh 
yang demikian, dakwaan setengah-setengah orang bahawa kubur Hang 
Tuah (sic| di Tanjung Keling, Melaka itu sahih tentunya menuntut bukti 
yang kuat. Adakah buktinya? Sudahkah rangka manusia di dalam kubur 

itu dikaji oleh ahli arkeologi yang kajiannya boleh dipercayai? Pada 
tahun 1985, seorang penduduk tempatan di Tanjung Keling pernah 
berkata, “Menurut tradisi lisan yang didengarinya, kubur yang dikatakan 
makam Hang Tuah I|sic| itu ialah kubur keramat seorang pedagang 
Gujerat.” Bahkan, menurut wartawan dari Singapura yang melakukan 
sedikit penyiasatan pada tahun tersebut, banyak orang tua-tua di sekitar 
Kampung Balik Bukit (tempat letaknya kubur itu), Kampung Kelongkang 
dan kampung-kampung sekitar Tanjung Keling, berkata, “Makam 
tersebut terkenal sebagai Keramat Keling” (Berita Harian (Singapura), 10 
Mac 1985). 

Pada tahun 2014, kira-kira 30 tahun selepas penemuan kononnya 
kubur Hang Tuah (sic| di Tanjung Keling itu dipertikaikan, sekonyong- 
konyongnya dalam satu seminar di Universiti Kebangsaan Malaysia, ahli 
arkeologi, Profesor Emeritus Dr. Nik Hassan Shuhaimi telah cuba 
membuktikan kubur panjang di Tanjung Keling itu ialah makam Hang 
Tuah (sic| (Nik Hassan 2014: 23-40). Hujah yang dikemukakannya ialah: 


1. Bahawa kubur itu luar biasa panjangnya; justeru, bukanlah kubur 
orang biasa (Nik Hassan 2014: 35). 


2. Sejarah Melayu versi Shellabear ada menyebutkan Hang Tuah (sic)| mati 
dan ditanamkan oleh Sultan Mahmud di Tanjung Keling (Shellabear 
1957: 182, cetera ke-28). 


3. Ditemui serpihan seramik zaman awal dinasti Ming dan Sawankhalok 


(abad ke-14 - ke-15)*99 di dalam struktur kubur yang panjang. Akan 
tetapi, struktur tersebut walau bagaimanapun, dibina pada zaman 


Belanda.*?! 


4. Terdapat pada kubur itu sepasang batu nisan yang dibuat daripada 
batu bukit tetapi inskripsi Jawinya, kalaupun ada, tidak dapat dibaca 
lagi. Juga dinyatakan, tidak ada kubur panjang yang lain yang 
strukturnya istimewa, seperti di Tanjung Keling. 


Jika kaedah berfikir secara kritis digunakan untuk menilai sejauh mana 
hujah yang dikemukakan oleh Profesor Emeritus Datuk Dr. Nik Hassan 
itu dapat diterima, maka jelas hujah itu dangkal dan bukan berupa bukti. 
Pertama-tama kubur yang panjang bukan hanya dapat ditemui di 
Tanjung Keling, tetapi juga di Bukit Serindit, dekat Bukit Cina dan Pulau 
Besar. Setahu saya, kubur-kubur ini memang dipercayai sebagai 
“keramat” oleh orang tempatan Melaka sejak tahun 1950-an. 

Penemuan serpihan seramik yang tarikhnya bercampur-baur, iaitu 
dari abad ke-14 hingga ke-18 (pemerintahan VOC tamat pada awal 1796) 
tidak membuktikan ada kaitannya dengan kubur panjang itu, walaupun 
mungkin ada kaitan dengan Tanjung Keling sebagai sebuah petempatan 
atau pusat niaga. Dakwaan tentang keaslian batu nisan itu pun sangat 
meragukan kerana para ahli arkeologi tempatan tidak pernah membuat 
ujian saintifik untuk menaksirkan usianya. Bahkan, Profesor Nik Hassan 
sendiri mengakui betapa nisan kubur itu tidak mengikuti bentuk nisan 
suatu zaman yang tertentu. 

Percubaan Profesor Nik Hassan untuk mengaitkan kewujudan 
perayaan Mandi Safar sebagai helah yang terselindung untuk 
mengelakkan kecurigaan Portugis apabila orang tempatan berkunjung 
ke Tanjung Keling untuk melawat kubur itu, dan juga dakwaannya 
bahawa dengan menjadikan Mandi Safar sebagai cara untuk 
menyamarkan kewujudan kubur yang dijadikan sebagai tempat 
berkumpul orang Melaka, sama sekali tidak masuk akal bagi seorang 
sejarawan yang berfikiran kritis, bahkan bagi seorang ahli arkeologi pun. 
Tidak ada bukti di mana-mana yang menunjukkan Mandi Safar telah 
diamalkan pada zaman pemerintahan Portugis. Dakwaan kononnya pada 
masa Mandi Safar itu “pagi-pagi lagi mereka berhimpun di tepi laut, 
mencuci diri mereka dan membaca doa di makam itu dan bernazar 
beramai-ramai” (Nik Hassan, 2014: 37) juga ridiculous kerana sepanjang 
ingatan saya yang biasa ikut merayakan Mandi Safar pada pertengahan 
dan akhir 1950-an, tidak pernah kubur panjang di Tanjung Keling itu 


menjadi tumpuan orang ramai, atau dikaitkan dengan Mandi Safar.102 


Seyogia diingatkan, dalam disiplin ilmu sejarah, melontarkan spekulasi 
dan membuat andaian yang tidak berdasarkan bukti adalah sesuatu yang 
sangat bertentangan dengan kaedah penyelidikan sejarah. 

Jika penemuan artifak berbentuk seramik itu ingin diambil kira, 
masih tidak mungkin watak Hang Tuah (sic| itu hidup pada zaman abad 
ke-14 kerana hubungan Melaka dengan kerajaan Ming hanya bermula 
pada awal abad ke-15. Terdapatnya serpihan seramik yang tarikhnya 
bercampur-baur menandakan orang yang mengumpulkan seramik yang 
tarikhnya berbeza-beza itu telah menguburkannya pada abad ke-18 atau 
ke-19. Perlu juga difahami bahawa pemerintahan Melaka diserahkan 
oleh Belanda kepada Inggeris buat kali terakhirnya ialah pada 9 April 
1825. 

Dalam penghujahannya tentang kematian Hang Tuah (sicl| Profesor 
Nik Hassan, ahli arkeologi dari UKM itu, tidak dapat mengemukakan 
sebarang bukti yang sahih untuk dapat dengan tegas mempertahankan 
bahawa kubur di Tanjung Keling itu ialah makam Hang Tuah (sicl. Ahli- 
ahli arkeologi tempatan lain pun tidak pernah menguji tulang rangka 
manusia di dalam kubur itu untuk menentukan usianya dan melakukan 


ujian sains forensik, seperti DNA*93 untuk menentukan bangsanya 


(sekalipun ini juga tidak memungkinkan). Oleh yang demikian, adalah 
sukar untuk menolak hujah bahawa cerita tentang kubur Hang Tuah |sicl| 
itu hanyalah mitos yang baru dicipta sekitar tahun 1980-an. Hanya 
mereka yang gullible yang mudah mempercayainya. Lebih penting 
ditekankan ialah jika kisah mitos Hang Tuah (sic| itu hanya dongeng 
sahaja seperti yang telah dibincangkan dalam bab sebelum ini, 
bagaimanakah mungkin ada kuburnya? 

Banyak juga orang yang tidak berfikiran kritis percaya akan cerita 
kononnya Hang Tuah dikuburkan di Tanjung Keling itu adalah 
bersumberkan Sejarah Melayu. Sebetulnya, dakwaan Sejarah Melayu versi 
Shellabear yang disalin pada sekitar tahun 1890-an dan diterbitkan pada 
tahun 1896, bahawa Hang Tuah mati di Tanjung Keling, memang tidak 
boleh dipercayai. Mengingat bahawa naskhah Sulalat u's-Salatun telah 
disalin dari zaman ke zaman dan telah diinterpolasi oleh para penyalin 
yang berlainan dengan memasukkan beberapa tokok tambah, dan 
menyedari bahawa versi Shellabear ini ialah versi kacukan (hybrid text) 
dan juga salinan Sejarah Melayu yang lebih terkemudian daripada 
naskhah Sulalat Ws-Salatin yang disalin di Melaka pada pertengahan 
tahun 1798, maka seseorang yang berfikiran kritis pun akan menolak 
kredibiliti versi Sejarah Melayu yang dihasilkan oleh Shellabear. 
Walaupun kematian orang yang bernama Hang Tuah (sic)| itu disebutkan 
dalam naskhah Raffles MS. No. 18, tentang dia dikuburkan di Tanjung 
Keling tidak disebutkan. Demikian pula dalam naskhah tahun 1798 pun 
perihal Hang Tuah |(sic| mati di Tanjung Keling atau dikuburkan di daerah 
itu tidak disebutkan (lihat Sulalat u's-Salatin, 1798: 275). Hanya naskhah 
kacukan Shellabear yang menyebutkannya. Sepatah kata Monique Zaini- 
Lajoubert (2010: 129), kematian Hang Tuah |sic| hanya disebutkan 
sepintas lalu selepas penyalin naskhah menyatakan Sultan Mahmud 
murka terhadap Hang Nadim: “Syahdan, akan Laksamana Hang Tuah |sicj 
pun kembalilah ke rahmatullah. Maka oleh Sultan Mahmud ditanamkan 
di Tanjung Keling dengan sepenuh-penuh adat dianugerah. Tiga hari 

baginda tiada nobat” (Shellabear 1957: 182). Akan tetapi, sumber 
Shellabear pun daripada sebuah naskhah lain yang berkemungkinan 
besar juga telah diinterpolasi. Mengikut nota kaki yang diberikan oleh 
Shellabear sendiri maklumat tentang jenazah Hang Tuah (sic)| “ditanam di 
Tanjung Keling” itu telah dipetik daripada naskhah Dato' Douglas 
(Shellabear 1957: 182), yang kini sudah hilang. Oleh itu, nampak jelas 
kematian Hang Tuah (sicl| ini pun berupa sisipan yang dimasukkan oleh 
penyalin yang terkemudian. 

Tidak dapat dinafikan cerita tentang Hang Tuah (sic| yang tersebar ke 
serata pelosok Kepulauan Melayu memang sangat popular. Akan tetapi, 
kisah petualangannya itu adalah semata-mata bersifat sebuah cerita 
rakyat atau folklore Melayu yang tersebar melalui Hikayat Hang Tuah, 
sebuah karya yang ditulis atau mungkin juga disalin pada ketika Belanda 
telah menakluki Melaka, selewat-lewatnya pada akhir abad ke-17 pada 
ketika zaman kemegahan dan kebesaran kesultanan Melayu telah lupus 


(Teuku Iskandar 1996: 292).*?* Pengarang Hikayat Hang Tuah itu pastilah 
seorang sasterawan kreatif yang jempolan kerana berjaya mengisi satu 
aspek daripada keperluan psychic Melayu yang merindui zaman gemilang 
Raja-raja Melayu yang telah hilang. Pengarang yang tidak diketahui 
namanya itu berhasil meninggalkan sebuah folklore yang sampai ke 
generasi masa kini pun sangat berpengaruh. Dia berjaya menghasilkan 
sebuah epik romans, sama hebat kesannya dengan epik Illiyad dan 
Odyssey karangan Homer. Seperti halnya di Eropah, tidak ada anak yang 
celik huruf tidak tahu atau tidak kenal akan nama Odysseus atau Ulysses; 
maka demikianlah pula dengan Hang Tuah |(sicl|, tidak ada anak Melayu 
yang tidak mengenali nama tokoh legenda itu. Akan tetapi, seperti cerita 
Ulysses, cerita tentang Hang Tuah (sic| juga sudah dimitoskan. 

Oleh sebab sifat mitosnya itulah, maka naskhah Hikayat Hang Tuah, 
baik dalam versi mana pun, hanyalah merupakan sebuah romans 
kesusasteraan, dan oleh itu, sudah jelas tidak boleh digunakan sebagai 
sumber sejarah jika kajian yang kritis ingin dilakukan. Bahkan, satu- 
satunya sumber awal yang menyebut nama watak yang disebutkan oleh 
banyak orang sebagai Hang Tuah (sic, Hang Tuhal| ialah Sulalat Ws-Salatin, 
tetapi sumber ini pun tidak menampilkan apa-apa bukti tentang 


kewujudannya.*?”? Walaupun dalam sebuah versi Sejarah Melayu (Cod. 
Or. 12.026) dikatakan bahawa seorang anak raja Bajeng (atau Bajing) 


berusia 12 tahun, bernama Daeng Mempawah atau Mampuh | **- 1,406 


176 


telah dihadiahkah oleh Raja Gowa kepada Raja Melaka, Sultan Mansur 
Syah, dan dia hanya diberikan nama “Hang Tuah” |(sic| setelah berada di 
Melaka, cerita ini mungkin hanya sisipan yang dilakukan oleh seorang 
penyalin. Hal ini tidak menghairankan kerana kitab Sejarah Melayu itu 
mempunyai banyak versi dan salinan dan lantaran naskhah induknya pun 
sudah hilang, maka versi dan salinan yang berbeza-beza itu pun, telah 
melalui proses tokok-tambah dari semasa ke semasa; justeru, tidaklah 
boleh seseorang sejarawan mendakwa bahawa “terdapat banyak sumber 


yang mengatakan Hang Tuah (sicj) itu wujud”.407 Beberapa tahun yang 
lalu, iaitu pada bulan Mei 2006 sebuah seminar yang diberikan nama, 
“Hang Tuah Wira Alam Melayu” diadakan di Melaka. Kertas kerja yang 
dibentangkan kemudiannya diterbitkan sebagai sebuah kumpulan esei 
dengan judul, Hang Tuah Wira Melayu (Mohd. Yusoff Hashim 2008). Akan 
tetapi, selain menggembar-gemburkan kehebatan “Hang Tuah” tiada 
satu makalah pun yang membahaskan, sama ada Hang Tuah (sic| watak 
legenda atau mitos; jika benar dia seorang tokoh bersejarah, seperti yang 
cuba diandalkan oleh Profesor Emeritus Datuk Mohd. Yusoff Hashim 
(Mohd. Yusoff 2008: 28-29), tiada pula bukti sejarah dikemukakan yang 
boleh menunjukkan penemuannya berlandaskan kaedah dan falsafah 
sejarah. Seyogia diperingatkan, dalam kaedah menulis sejarah, seseorang 
itu mestilah peka terhadap keperluan membuat penaakulan sejarah 
berdasarkan bukti serta pemikiran yang kritis. 


Penutup 


Dakwaan bahawa makam Hang Tuah |sic, Hang Tuhaj telah ditemui di 
beberapa tempat harus dipandang sebagai percubaan mahu 
membohongi sejarah, jika tidak pun untuk mencampuradukkan sejarah 
dengan mitos. Pandangan yang bersifat ahistorical seperti ini hendaklah 
dibenteras agar penghayatan terhadap sejarah Malaysia itu senantiasa 
dilestarikan dengan berlandaskan kebenaran - dan bukannya tahyul. 

399 Lihat “Hang Tuah Bukan Mitos” (http://www.sinarharian.com.my/edisi/melaka- 
ns/hang-tuah-bukan-mitos-1.417429). 

400 Woodward (1978(66.1): 2), yang memetik tulisan Roxanna Brown et al. (1977: 44), 
memberikan tarikh kewujudan tembikar Sawankhalok di Siam itu antara abad ke-14 
hingga permulaan abad ke-16. 

401 Syarikat Hindia Timur Belanda (VOC) memerintah Melaka antara tahun 1541 
hingga 1795, dan kemudian antara 1818 - 1825. 

402 Bagi mereka yang ingin tahu tentang perayaan Mandi Safar (lihat Singaravelu 
1986: 67-78 dan Zainal Abidin 1949(1): 103-104). 

403 Atau deoxyribonucleic acid, iaitu bahan turun-temurun yang ada pada manusia dan 
hampir semua organisme lain. 

404 Menurut Teuku Iskandar (1996: 292), sebelum tahun 1712 pun Hikayat Hang Tuah 
(sic) telah dikenal hingga ke Ambon lantaran FranGois Valentijn yang menyebut 
nama hikayat ini dalam Oud en Nieuw Oost-Indien (1726) mengatakan dia telah pun 
melihat Kitab Hantoewa semasa dia masih berada di Moluku sebagai pendeta gereja. 
Valentijn baru meninggalkan Ambon pada tahun 1713. 

405 Lihat bab terdahulu. 

406 Mampuh dalam bahasa Sunda bererti berkeupayaan, kaya, mampu bersaing, boleh 
menandingi; mempunyai kuasa atau pengaruh (lihat Hardjadibrata 2003: 519). 

407 Dakwaan bahawa terdapat “52 naskhah buku Melayu (sic| lama” yang 
menunjukkan kewujudan Hang Tuah bukanlah satu mitos telah dibuat oleh Profesor 
Emeritus Dr. Mohd. Yusoff Hashim (lihat Kosmo, 7 Mac 2012). 

Bab VIII 


KESIMPULAN 


Kesilapan dalam penanggapan erti mitos dan sejarah dalam kalangan 
sarjana yang mengkaji Sulalat Ws-Salatin dan mahu menggunakannya 
sebagai sumber sejarah yang bona fide untuk sejarah silam Malaysia, 
terutamanya tentang Melaka pada abad ke-15 dan ke-16, telah 
menimbulkan beberapa permasalahan besar dalam menulis sejarah 
Malaysia yang bersifat objektif. Banyak sentimen dituangkan melalui 
tulisan yang mendakwa sesuatu peristiwa itu ialah sejarah yang benar, 
misalnya perkahwinan antara Sultan Mansur Syah dengan Raden Galuh 
Cendera Kirana dan Puteri Hang Li Po, dua watak wanita diraja yang 
ternyata palsu. Hal ini berlaku kerana terdapat banyak dalam kalangan 
sarjana tempatan yang membaca Sejarah Melayu menganggap karya itu 
sebagai karya sejarah, dan gagal melihatnya sebagai sebuah karya agung 
kesusasteraan orang Melayu. Kegagalan mereka memisahkan antara dua 
disiplin, iaitu sejarah dengan mitologi, membuatkan banyak orang yang 
terkeliru selama ini, terutamanya orang awam yang berminat pada 
sejarah, dan para pelajar yang ingin mengetahui sejarah negara yang 
sebenar. 

Perbincangan dalam bab-bab di atas telah cuba menjelaskan fiksyen 
sejarah dan mencari kaedah yang sesuai agar dapat membantu dalam 
usaha merungkaikan permasalahan mentafsirkan mitos. Sejak persoalan 
ini dibangkitkan oleh arwah Ismail Hussein kira-kira setengah abad 
dahulu (Ismail 1966: 79), masih jelas betapa kurangnya para sarjana yang 
meneliti naskhah tua Melayu dengan menggunakan pendekatan filologi. 
Oleh sebab itu, banyak yang tersalah baca ejaan Jawi | *” , t-w-h | yang 
dianggap sebagai ejaan untuk “Tuah”. Justeru, timbul salah faham yang 
berlarutan selama beberapa abad tentang nama wira dalam fiksyen 
sejarah itu. Akibatnya, banyak orang menganggap epik fiksyen sejarah 
yang berjudul Hikayat Hang Tuah (sicl| itu adalah benar-benar hasil 
sebuah pengisahan sejarah tanpa memahami apakah sebenarnya erti 
sejarah. Mengutip kata Abu Zayd 'Abdur Rahman bin Muhammad bin 
Khaldun Al-Hadrami (1332-1395): “Sejarah merujuk kepada kejadian 

yang peculiar bagi sesuatu zaman atau bangsa. Oleh sebab penulisan 
sejarah memerlukan banyak sumber, dan pengetahuan yang berbagai- 
bagai, sejarawan haruslah memastikan mereka mendapatkan sumber 
yang authentic atau tulen untuk menentusahkan sesuatu maklumat 
sejarah (Ibn Khaldun 1958: 15, 63). 

Kesalahan para peresensi membuat transliterasi daripada huruf Jawi 
kepada huruf Rumi juga tidak sediktit| menyumbang ke arah 
menimbulkan banyak kesulitan para pembaca Sejarah Melayu lantaran 
kesilapan mereka menyalin perkataan-perkataan yang walaupun ditulis 
dalam huruf Jawi adalah dalam bentuk Jawi kuno yang tidak 
mementingkan penggunaan fonem vokal. Kesilapan umum para 
peresensi itu kerana membaca naskhah bertulisan Jawi kuno itu, seperti 
mereka membaca tulisan Jawi moden. Justeru, ada peresensi yang 
membaca ejaan Jawi | 9*””” , /p/r/t/t/w/r/n/ | sebagai “perteturan”. 
Selain kesilapan mentransliterasi kata-kata dalam huruf Jawi ke Rumi, 
dan mentafsirkan erti istilah pinjaman yang masuk ke dalam penulisan 
Sejarah Melayu, tidak pula banyak usaha dilakukan untuk mentafsirkan 
mitos dan menyaringnya daripada pandangan sejarah yang ingin 
diungkapkan oleh pengarang Sulalat u's-Salatin. 

Dalam pada itu, harus pula diakui, selain kurangnya sumber asli, 
kedaifan kualiti setengah-setengah sumber sejarah tempatan itu juga 
menyukarkan seseorang sejarawan membuat verifikasi terhadap apa-apa 
dakwaan yang dibuat tentang sejarah masa silam, baik yang menyentuh 
peristiwa lama mahupun penglibatan seorang tokoh, sehingga 
menyebabkan “pembikinan sejarah” (invention of history) mudah sahaja 
dilakukan oleh pihak yang ingin mengeksploitasi kejahilan masyarakat 
terhadap sejarah. Bak kata Ibn Khaldun, seperti yang telah kita kutip dan 
masukkan dalam Bab IV: “Orang-orang yang tidak berhak melibatkan 
diri dengan sejarah ... memasukkan dalam buku-buku mereka gosip yang 
tidak benar yang mereka fikirkan ataupun yang mereka reka secara 
bebas dan palsu.” Sebagai contoh, setelah kubur Hang Tuah (|sicl 
dijadikan alat propaganda oleh kalangan tertentu (tidak terkecuali sang 
penguasa politik), maka “ditemukan” pula kononnya kubur Hang Jebat 
dan Hang Kesturi. Seperti yang telah dinyatakan dalam bab terdahulu, 
nama gelar Jebat dan Kesturi itu adalah berpangkal daripada dua 
perkataan yang mengandungi erti yang sama, iaitu wangi-wangian. Nama 
itu juga seperti yang telah dijelaskan sebelum ini ialah rekayasa 
pengarang. Jika nama ini, sama juga dengan nama Hang Tuha, ialah 

ciptaan sastera pengarang Sejarah Melayu belaka, maka tidak mungkin 
mereka itu mempunyai kubur. Oleh itu, kelihatanlah di sini bagaimana 
usaha mencipta sejarah daripada dongeng semakin menjadi-jadi. Di 
Melaka, bukan sahaja watak mitos dijadikan karakter sejarah, tetapi ada 
usaha lain yang menampakkan seolah-olah sejarah, demi kepentingan 
politik pelancongan atau propaganda untuk menonjolkan personaliti 
seseorang, telah diselewengkan daripada kebenaran. Sepatah kata Ibn 
Khaldun: 


“Mereka menerima sesuatu maklumat ... tanpa mempedulikan nilainya. 
Mereka tidak menyemaknya berasaskan prinsip yang mendasari situasi 
sejarah ... mereka tidak memeriksa secara mendalam dengan menggunakan 
kayu ukur falsafah, dengan bantuan pengetahuan tentang perkara semula 
jadi ... Oleh sebab itu, mereka menyeleweng daripada kebenaran dan 
mendapati diri mereka sesat di gurun anggapan yang tidak berasas, serta 
kesilapan-kesilapan (Ibn Khaldun 1958: 16). 


Mungkin kerana tradisi budaya di Malaysia lebih selesa membaca sejarah 
yang berbaur dengan mitos, maka menjadi satu sebab mengapa selama 
ini upaya memitoskan sejarah oleh setengah-setengah pihak sering 
ditoleransi. Contohnya, beberapa waktu dahulu jabatan tertentu 
kerajaan negeri Melaka dengan tidak segan-silu mendidirkan papan 
besar di pinggir beberapa jalan raya di Melaka yang mengiklankan 
bahawa negeri Melaka telah dibuka pada tahun 1262, suatu propaganda 
yang tidak berasaskan fakta sejarah. Walaupun dakwaan seperti ini 
hanya mitos belaka, lantaran tiada bukti konkrit dikemukakan, banyak 
juga orang Malaysia yang gullible. Campur tangan pihak yang 
berwewenang dalam perkara yang menyentuh sejarah, seperti yang 
diketahui umum telah pun berlaku ketika makam yang kononnya milik 
Hang Tuah (sic)| di Tanjung Keling itu diisytiharkan hampir tiga dasawarsa 
dahulu. Oleh sebab tindakan sewenang-wenang setengah pihak 
“membikin” sejarah inilah, maka demi kepentingan meluruskan sejarah 
tanah air, para sejarawan perlu sangat membersihkan sejarah negara 
daripada unsur mitos. 

GLOSARI 


agra (Sansk.): yang utama 
bahagya (Sansk., Kawi): tuah, nasib baik 


bergonjak (Kawi): berolok-olok mempersendakan diri, mengejek diri 
sendiri sebagai: tanda merendahkan diri 


cangka (Kawi): berani 

ciri (Kawi): tanda, bukti 

galuh (Kawi): batu permata 

gasa (r) (Aceh): ganas dan kasar 

gogale (Aceh): membuat tidak tenteram 

javon (Parsi): muda, pemuda 

jurudeh (sic, juru dyah): pemimpin pelayan/pengiring raja 
kadeyan (Kawi): pelayan 

kandelan (Kawi): tebal, banyak 

ketimbang (Jawa): dibandingkan dengan; daripada 

khoja (Parsi): sida-sida 

khoja (Arab): golongan peniaga dari India 

krtala (Kawi): parang 

lah (Kawi): kata seru: wahai! 

Lukaiwa/lukewa (Luke, asal Kawi): golok, sabit; nama jenis parang 


merah (m&turah, Aceh): gelar pembesar wilayah sebelum munculnya 
kesultanan Aceh 


mZ€ru (Sansk.): gunung 

mutia (Sansk., Kawi): mutiara 

nadim (Arab): sahabat, teman 
penakawan (Kawi): teman, pengiring 
panghulun (Kawi): pengasuh 


pasar (Kawi): kubur 


182 


pengkah atau pengkuh (Kawi): tegap, degil, sukar diatur 

pituturan (Kawi): nasihat, anjuran 

prapanca (Kawi): penjelasan tambahan 

resensi (Inggeris, recension): ulasan buku/naskhah 

rinci (Indonesia): menghuraikan sampai sekecil -kecilnya, terperinci 
romance (Inggeris): ceritera romans 

sawar (Kawi): penghalang 

Sogoh (sagoel (Aceh): sagi atau segi, iaitu wilayah yang diperintah oleh 
hulubalang bergelar Orang Kaya 


samadhi (Sansk.): konsentrasi fikiran di tahap akhir amalan yoga; 
menjadi seorang Buddha 


sawai (Melayu): tidak sedarkan diri kerana kemasukan orang halus 
silo (Aceh): silau 

sui genaris (Latin): unik 

tanggel (Kawi): halangan, rintagan, perlawanan 

utus/utoih (Aceh): tukang, pandai 


wan (daripada kata Kawi hwan): penggiring, penjaga ternakan 

LAMPIRAN 


Kesilapan mentransliterasikan ejaan Jawi /t/w/h | ** ) 
kepada huruf Rumi 


Kesalahan membaca dan merumikan nama/nama gelar dalam kitab 
Sejarah Melayu dan Hikayat Hang Tuha selama ini banyak dipengaruhi 
oleh kaum Orientalis Eropah. Mereka itu tersilap membaca ejaan seperti 
/s/p/r/b |(-*-*| sebagai ”sapurba, /b/t/ (*1| sebagai “Bat”, /a/w/y/ 
/d/y/c/w/ |(*# #* | sebagai Awi Dicu, /k/y/d/ /h/n/d/y/ (** *| sebagai 
“Kida Hindi”, /I/k/y/w/ (**1| sebagai “Lekiu” dan /t/w/h/ (**| sebagai 
“Tuah”. Pada hal kata-kata itu masing-masing patut disebut Supraba, 
Bhuta atau “Bota”, Oya Deco, Kaid Hindi, Lukewa atau Lukaiwa, dan 
“Tuha” atau “Toh”. 

Satu daripada erti kata “tuha” yang dieja /t/w/h/a/ (“S| atau 
/t/w/h/ 

(**1 ialah “tua”, seperti dalam “perempuan tua”. Tuha adalah istilah 
Melayu Kuno dan Jawa Kuno (Kawi). 

Frangois Valentijn (seorang padri gereja Kalvinis) adalah orang 
pertama yang merumikan ejaan /t/w/h/ (**| sebagai “tuha” dan 
menterjemahkannya dengan betul sebagai “tua” pada tahun 1726. Tetapi 
ada satu lagi makna “tuha” yang tidak diketahuinya iaitu yang bererti 
pemimpin yang cekap. Dalam bukunya Oud en Nieuw Oost Indien, 
Valentijn menyebut “Kitab Hantoeha” atau “Kitab Hantoea” yang 
dilihatnya di Ambon sebelum 1695. 


Ktiwlh (tuha) bererti “tua” 


Kamus tertua Melayu-Inggeris (1701) oleh Thomas Bowrey pun 
menyebut ejaan /t/w/h/ (**| sebagai “tooah” dengan ditambah fonem 
ha |(h| pada “tooa” kerana mengikut sebutan lidah Inggeris. Tidak ada 
kata “tuah” untuk erti nasib atau untung dalam Kamus Bowrey. 
Sebaliknya, kata “oontoong” |(sic| digunakan untuk fortune atau luck. 
Seyogia diingati kata “tuah” yang bererti untung atau nasib hanya 

muncul pertama kali sekitar paruh kedua abad ke-17 dalam Hikayat Aceh 
dan bahagian akhir Hikayat Hang Tuha. 

Kamus James Howison (1801) pun membaca ejaan /t/w/h/ (**“| 
sebagai “tooah” dengan maksud “tua” (old). Kata “lama” (old) dieja oleh 
Howison “lamah” (“S| iaitu dengan menambah fonem ha |(hl, demi 
untuk memudahkan lidah Eropah menyebutnya. Howison juga 
menterjemahkan fortune dengan kata “oontoong” |sicl. Tidak ada kata 
“tuah” untuk makna fortune. 

Dalam kamus Marsden (1812) yang berdasarkan kajiannya sebelum 
1779, ejaan /t/w/h/ (**| bila dirumikan menjadi /t/G/a/h/ demi 
membawa erti old, aged, intense in colour. Ia sama sekali tidak membawa 
makna nasib baik atau untung. 

Sebaliknya, untuk terjemahan fortunate Marsden menggunakan 
“bhagia” (Kawi) dan kata “ontong” (sicl|. Untuk makna fortune kata 
“ontong” (sic| dan “nesib” (sic)| juga dipakai. 

Dalam kamus John Crawfurd (1852), kata old atau ancient dalam 
bahasa Melayu ialah “tuwah”. Tetapi oleh kerana kamus ini diterbitan 
pada abad ke-19, kata “tuwah”, “bertuwah” dan “mujur” telah 
diperkenalkan dan diterjemahkan sebagai lucky, fortunate. Tetapi 
Crawfurd juga memasukkan kata asal Kawi, “toh” yang bererti a stake, a 
deposit at play, yakni taruhan atau petaruh. 

Dengan yang demikian, kata “tuha” (*-1| tatkala dirumikan telah 
diterjemahkan sebagai “tua” dan untuk memudahkan orang Eropah 
menyebutnya, ejaannya ialah /t/u/a/h/ atau /t/u/w/a/h/. Para 
Orientalis Eropah itu tidak tahu bahawa satu lagi makna tuha ialah 
pemimpin atau ketua yang berketrampilan. 

John Leyden yang menterjemahkan Sejarah Melayu ke bahasa Inggeris 
mula-mula membaca ejaan /t/w/h/ (*5| sebagai “tuha” untuk Hikayat 
Hang Tuha. Tetapi dalam Malay Annals-nya yang diusahakannya dalam 
tahun 1807 (dengan bantuan Ibrahim Kandu, seorang Tami Culia) dia 
memakai istilah Hang “Tuah” (“tuah” mengikut sebutan pelat Eropah 
yang bererti tua). Crawfurd pun dalam tahun 1820 menggunakan nama 
gelar Hang Tuha sebagai Hang Tuah dengan erti “Hang Tua”. Demikian 
pula Newbold yang juga menyebut nama “Hong |sic| Tuah” dalam tahun 
1839. Shellabear, yang merumikan resensi Sejarah Melayunya (1898), pun 
menggunakan kata “Hang Tuah” dengan maksud Hang Tua. 

Kesilapan pengkaji Eropah meniru terjemahan “tuha” (*“| oleh 
Valentijn yang menulisnya “tua” dalam huruf Rumi itulah yang 


185 


mendorong penulis Eropah selepas Valentijn, seperti Werndly (1694- 
1744), John Leyden (1775-1811), Crawfurd (1783-1868), Braddel (1823- 
1891), dan Shellabear (1862-1948), mengeja /t/u/a/h/ untuk “tua” 
(menurut sebutan pelat Eropah). 

Kesilapan para Orientalis dalam mentransliterasikan ejaan Jawi 
/t/w/h/ ke huruf Rumi pada abad ke-18 dan ke-19 rupa-rupanya telah 
diikuti oleh ramai yang lain. Tetapi malangnya pentransliterasi Melayu 
telah tersilap kerana menyangka ejaan Rumi /t/u/a/h/ tersebut 
bermaksud “tuah” yang membawa erti untung nasib. Sebelum itu, 
bacaan dan sebutan huruf Jawinya betul, iaitu “Tuha” yang boleh bererti 
usia lanjut dan boleh juga bererti pemimpin yang trampil. Ia juga boleh 
bermakna petaruh atau taruhan jika dibaca sebagai “toh”. 

